
Ypač noriu padėkoti Danui Murphy iš JAV parkų 
priežiūros tarnybos, kuris man nurodė griuvėsius prie 
San Chuano upės, Charley ir Susanai DeLorme'ams 
bei kitiems upių entuziastams iš Vaildriverio 
ekspedicijų, Kenethui Tsosie iš Baltojo Arklio ežero, 
Ernie Bulow bei Tomo ir Jan Vaughnų šeimai iš Čako 
nacionalinio istorinio kultūros parko. Visi šios 
knygos personažai sukurti vaizduotės. Tiesa, 
Draytonas ir Noi Vaughnai iš tiesų kas rytą autobusu 
važiuoja šešiasdešimt mylių į mokyklą, tačiau 
tikrajame gyvenime jie kur kas šaunesni nei čia 
sutinkami pramanyti antrininkai. 


Šis pasakojimas skiriamas Stevenui Lovato — 
pirmagimiui Larry ir Mary Lovato sūnui. 
Telydi jį vien tik grožis. 


Autoriaus pastaba: 

nors dauguma šioje knygoje minimų vietų yra tikros, 
Daugybės Griuvėsių kanjono pavadinimas pakeistas, 
o jo vieta nuslėpta, kad nuo vandalų būtų apsaugoti 
išlikę uolų gyvenviečių griuvėsiai. 


Mėnulis patekėjo kaip tik virš stačios uolos, stūksan- 
čios jai už nugaros. Keliauninkės šešėlis ant senvagės 
dugno įgaudavo keistai pailgas formas. Kartais atrodė 
tarsi garnys, o kartais — kaip plona viena linija piešta 
figūrėlė iš anasazių piktogramos. Gyvas paveikslas: 
šešėliui slystant per smėlį ritmingai judėjo rankos. Stir- 
nų praminto takelio posūkyje, keliauninkei pasisukus 
į mėnulį šonu, pats šešėlis kartais pavirsdavo Koko- 
peliu. Kuprinė buvo lyg milžiniška dvasios kupra, o 
lazda - kaip riesta Kokopelio dūdelė. Šešėlis, žvelgiant 
iš viršaus, navahus būtų privertęs patikėti, jog prisikėlė 
didžiųjų ye/ padermė, kurią šiauriniai genties klanai 
vadino vandens purškikais. Jeigu nors vienas anasazis 
būtų pakilęs iš tūkstantmėčio kapo, kur amžiams il- 
sėjosi šiukšlių krūvoje po užvirtusia uola, būtų išvydęs 
kuprotą dūdininką — savo išnykusios tautos triukš- 
madarį vaisingumo dievą. Tačiau šešėlis tebuvo daktarė 
Eleonora Fridmen-Bernel, užstojanti žemėn krentančią 
spalio mėnulio šviesą. 


Daktarė Fridmen-Bernel ilsėjosi. Sėsdamasi ant pa- 
togios uolos, ji nusimetė kuprinę. Mankštino pečius. 
Leido šaltai aukštikalnių dykumos vėsai garinti per jos 
marškinius prasisunkusį prakaitą. Galvojo apie praė- 
jusią ilgą dieną. 

Niekas negalėjo žinoti, kad ji čia. Žinoma, matė ją 
išvykstant iš Čako. Priešaušrio brėkšmoje vaikai jau 
laukė mokyklos autobuso, ir jie apie tai praneš tėvams. 
Toje nedidelėje ir uždaroje parko priežiūros tarnybos 
bendruomenėje, kurią sudarė dvylika suaugusiųjų ir du 
vaikai, vieni apie kitus žinojo viską. Nebuvo nė men- 
kiausių galimybių gyventi privačiai. Tačiau ji viską 
padarė teisingai. Apėjo nuolat gyvenamus butus, at- 
sisveikino su visais kasinėjimo komandos nariais. Pasa- 
kė, kad važiuoja į Farmingtoną. Iš visų surinko laiškus, 
kad išsiųstų Blanko prekyvietėje. Sudarė sąrašą prekių, 
kurių žmonės pageidavo parvežti. Maksei pasakė, kad 
užėjo Čako karštinė: prireikė išvažiuoti, nueiti į kiną, 
papietauti restorane, pakvėpuoti automobilių išmeta- 
momis dujomis, išgirsti kitų balsų, paskambinti į civi- . 
lizaciją telefonu, kuris veiktų be pertrūkių. Ji praleis 
naktį ten, kur galės girdėti civilizacijos garsus, o ne vien 
bekraštę Čako tylą. Maksė ją užjautė. Jeigu Maksei 
būtų kilęs nors koks įtarimas, ji būtų pamaniusi, kad 
daktarė Eleonora Fridmen-Bernel susitinka su Lėmanu. 
Eleonora Fridmen-Bernel būtų buvusi: nieko prieš. 

Prie kuprinės pririšto sulankstomo kastuvėlio ran- 
kena ėmė spausti nugarą. Ji sustojo, pasitaisė kuprinę, 
prisitaikė diržus. Tamsoje iš kanjono atsklido pelėdos, 
medžiojančios naktinius graužikus, ūktelėjimas, nusmel- 
kiantis it galandamas pjūklas. Ji žvilgtelėjo į laikrodį: 
rode 22:11. Bežiūrint pasikeitė į 22:12. Laiko į valias. 

Blafe jos niekas nepastebėjo. Ji buvo įsitikinusi. Pasi- 
skambino iš Šiproko, norėdama dar kartą patikrinti, 
jog senajame Bo Arnoldo name prie plento nieko nėra. 
Niekas nekėlė ragelio. Kai nuvyko, namas skendėjo 
tamsoje. Biktą rado slėptuvėje po gėlių vaza. Šviesos 
nedegė. Ji pasiėmė tik tai, ko reikėjo, nieko daugiau 
nelietė. Kai padės atgal, Bo nė neįtars, kad buvo paim- 
ta. Bo buvo biologas. Kol rašė disertaciją apie dykumos 
kerpes ar kažką panašaus, pragyvenimui užsidirbdavo 
pagal sutartis su Žemėvaldos biuru. Jam rūpėjo tik 
kerpės. Į visa kita dar Medisono laikais, o ir dabar, jam 
buvo nusispjaut. 

Ji nusižiovavo. Pasirąžė. Nusprendus: ilgiau pailsėti, 
nusiėmė kuprinę. Nuo tada, kai ryte leidosi į kelionę, 
praėjo apie devyniolika valandų. Kol pasieks vietą, dar 
prireiks apie dviejų valandų. Tada išsities miegmaišį ir 
neišlįs iš jo, kol išsimiegos iki soties. Skubėti nebuvo 
kur. Ji galvojo apie Lėmaną. Stambus. Negražus. Pro- 
tingas. Žilas. Seksualus. Lėmanas žadėjo ateiti. Ji pagir- 
dys jį vynu, pamaitins ir parodys, ką turi. Jis turėtų būti 
nustebintas. Jis turės sutikti, kad ji buvo teisi. Nors 
Lėmano pritarimas jos darbo publikavimui nebuvo 
būtinas, dėl tam tikros priežasties tai buvo svarbu jai 
pačiai. Ši mintis priminė Maksę. Maksę ir Eliotą. 

Ji nusišypsojo ir pasitrynė veidą. Buvo tylu. Girdėti 
tik naktinių vabzdžių čirpimas. Nedvelkė nė menkiau- 
sias vėjelis. Į kanjoną leidosi vėsa. Nupurtė drebulys. 
Ji pakėlė kuprinę ir užsimetė ant pečių. Kažkur toli prie 
Kombo senvagės, likusios jai už nugaros, lojo kojotas. 
Girdėjosi ir kito kojoto lojimas - dar toliau už senva- 
gės - džiaugsmingas kiauksėjimas šlovinant pilnatį. Ji 
skubiai ėjo suplūktu smėliu, aukštai keldama kojas, 

norėdama jas ištiesinti, negalvodama, ką veiks šiąnakt. 
Apie tai jau pakankamai daug galvojo. Netgi per daug. 
Užtat dabar jos mintys sukosi apie Maksę ir Eliotą. Abu 
protingi, tačiau pakvaišę. Aristokratas ir vargšė pie- 
menaitė. Viskam pasiryžęs vyras, apsėstas moters, kuri 
nesakė nieko, ko jis iš jos tikėjosi. Vargšas Eliotas! Jis 
niekad nelaimės. 

Rytinėje horizonto pusėje tvykstelėjo žaibas: per toli, 
kad girdėtųsi griaustinis, ir ne ta kryptis, kad reikėtų 
baimintis lietaus. „Paskutinės vasaros dienelės“, - pa- 
galvojo ji. Dabar mėnulis jau kybojo aukščiau. Balz- 
gana šviesa kanjono spalvas pavertė pilkais šešėliais. 
Šilti apatiniai ir greitas žingsniavimas įkaitino kūną, 
tačiau rankos buvo šaltos kaip ledas. Savo rankas ji 
žinojo atmintinai. Tai nebuvo moters rankos. Nagai 
buki ir suskilę. Oda sudiržusi, subraižyta, rumbuota. 
„Antropologinė oda“, - kaip jie vadindavo dar būdami 
studentais. Oda žmonių, kurie nuolat kepinami saulės 
kapstosi purve. Jos motinai tai kėlė nuolatinį rūpestį. 
Viskas, ką ji darė, jos motinai nepatiko. Ir tai, kad, 
užuot tapusi gydytoja, pasirinko antropologiją, ir tai, 
kad neištekėjo už gydytojo, nes susituokė'su archeologu 
15 Puerto Riko, kuris net nebuvo žydas. Ir tai, kad jis 
išėjo pas kitą moterį. „Dirbk su pirštinėmis, - sakydavo 
jai motina, — Eli, dėl Dievo meilės, tavo rankos kaip 
mėšlino ūkininko“. 

„Veidas kaip mėšlino ūkininko taip pat“, - pati sau 
pagalvodavo. 

Kanjonas atrodė toks pat, kokį prisiminė iš vasaros, 
kai padėjo braižyti ir kataloguoti vietovių planus. Puiki 
vieta piktogramų ieškotojams. Priešais akis, už medvi|- 
nės medelių, ant gryno smiltainio sienos, kur kanjono 

vaga darė posūkį, buvo ištisa piktogramų galerija. An- 
tai vadinamoji beisbolo galerija, nes kažkam pasirodė, 
kad didžiojo šamano figūra primena aikštės teisėją iš 
animacinio filmuko. 

Menulis apšvietė tik dalį sienos. Pro įžambius mels- 
vus spindulius buvo sunku matyti. Norėdama įsižiūrėti 
geriau, ji sustojo. Smailagalvė paslaptingųjų anasazių 
plačiapečio šamano figūra blausioje šviesoje prarado 
spalvas, pavirto į tamsią masę, virš kurios šėlo susipynę 
formos: plonos, viena linija pieštos figūrėlės, abstrak- 
cijos — visur esantis kuprotasis Kokopelis, kurio dūdelė 
beveik lietė žemę; plasnojantis garnys; stovintis garnys; 
gyvatę vaizduojanti vingiuota pigmentinė juosta. Tada 
ji pamatė arklį. 

Arklys, nupieštas gerokai toliau nuo didžiojo beis- 
bolo šamano, beveik visas skendėjo šešėlyje. Akivaizdu, 
kad jį pripiešė navahai, kai išnyko anasaziai, trys šimtai 
metų prieš tai, kai čia ant savo žirgų pasirodė ispanai. 
Tai buvo stilizuotas arklys, pailgu liemeniu ir tiesiomis 
kojomis, tačiau čia nebuvo navahams būdingo polinkio 
pagražinti viską, ką jie darė. Raitelis buvo panašus į 
Kokopelį - Vandens Purškiką, kaip jį vadino navahai. 
Raitelis bent jau priminė dūdele grojantį žmogų. Ne- 
galėjo prisiminti, ar matė šią figūrą anksčiau. Nors 
tokie navahų papildymai nieko nestebino, šis ją pri- 
bloškė. 

Prie kiekvienos iš trijų gyvulio kojų ji pastebėjo po 
kniūbsčią figūrėlę. Tris. Kiekviena su nedideliu ap- 
skritimu, vaizduojančiu nukirstą galvą, ir su nukirsta 
viena koja. 

Šlykštu. Prieš ketverius metus jų čia nebuvo. Jas ji 
tikrai būtų prisiminusi. 

Pirmąsyk Eleonora Fridmen-Bernel suprato, kad ją 
supa tamsa, tyla, kad ji visiškai atskirta nuo pasaulio. 
Kol ilsėjosi, buvo nusimetusi kuprinę. Dabar ją pakėlė 
ir jau buvo besinerianti diržus, tačiau apsigalvojo. At- 
segė šoninės kuprinės kišenės užtrauktuką ir išsitraukė 
pistoletą. Tai buvo 0,25 kalibro automatinis pistoletas. 
Pardavėjas jai rodė, kaip užtaisyti, kaip laikyti, kaip 
veikia apsauga. Šis belgiškas pistoletas, sakė parda- 
vėjas, taiklus ir juo paprasta šaudyti. Medisone pis- 
toleto ji nebuvo išbandžiusi. Niekur nerado vietos, kur 
saugiai būtų galėjusi pašaudyti. Tačiau kai atvyko į 
Naująją Meksiką, pačią pirmą dieną sulaukusi smar- 
kaus, garsą slopinančio vėjo, ji išvažiavo į tyrus ir prie 
kelio į Kraunpointą pasimokė šaudyti. Pliekė į akmenis, 
nudžiūvusius medžius ir smėlyje gulinčius šešėlius, kol 
priprato ir pasijuto smagiai. Taikinius kliudydavo arba 
pataikydavo visai šalia. Ir tik tada, kai iššaudė beveik 
visas šovinių dėžutes, susivokė, kad Farmingtono spor- 
to prekių parduotuvėje tokių šovinių nėra. Jų nebuvo 
ir dideliame Albukerkės prekybos centre. Galiausiai 
šovinių ji užsisakė iš katalogo. Iš naujosios partijos 
buvo likę septyniolika kulkų, šešias iš kurių buvo pa- 
siėmusi. Pilną apkabą. Rankoje jautė pistoleto vėsą. 
Šaltas, sunkus ginklas ramino. 

Pistoletą ji įsikišo į švarko kišenę. Eidama smėlėtu 
senvagės dugnu prie šlaunies jautė ginklo svorį. Kojotai 
stūgavo jau arčiau. Du kažkur virš jos - ant stalkalnio, 
už stačios uolos. Lengvas nakties vėjelis kartais pūste- 
lėdavo smarkiau, kojotų staugimą nusinešdamas į kan- 
jono dugno krūmus, suošdamas rusiško alyvmedžio la- 
puose ar sušnarėdamas žaliose tamariksų šakose. Šiaip 
buvo ramu. Įsisiautėję vasaros musoniniai lietūs pri- 

pildė duburius tarp uolų. Dabar dauguma duburių bu- 
vo beveik išdžiūvę, tačiau ji dar galėjo girdėti varles ir 
svirplius, ir neatpažįstamus vabzdžius. Tamsoje, kur 
prie stačios uolos buvo sužėlusios žolės, kažkas sprag- 
sėjo, o kažkur priekyje ji išgirdo į švilpimą panašų 
garsą. Naktinis paukštis? 

Kanjonas rangėsi stačių, uolų papėdėje, pasitrauk- 
damas iš mėnulio šviesos. Ji uždegė prožektorių. Ne- 
buvo rizikos, kad kas pamatys. „Kaip toli nuo čia 
turėtų būti koks nors žmogus, - pagalvojo, - matuojant 
paukščio skrydžiu būtų arčiau, varna skristų gal pen- 
kiolika ar dvidešimt mylių“. Keliauti žeme buvo itin 
sunku. Kur žemė nuklota akmenimis, nėra kelių, ir nėra 
reikalo tuos kelius tiesti. Nebuvo reikalo ir anasaziams 
čia atsibastyti, nebent bėgo nuo juos vijusio priešo. Kas 
galėjo būti tas priešas, antropologai neįsivaizduoja — 
net ir kultūros antropologai, garsėjantys sugebėjimu 
kurti teorijas be įrodymų. Tačiau jie atkeliavo. O kartu 
su jais, palikusi už nugaros dunksantį Čako kanjoną, 
atkako ir jos menininkė. Atkako čia sukurti dar dau- 
giau jos ieškomų puodų ir numirti. 

Iš tos vietos, kur ėjo daktarė Fridmen-Bernel, deši- 
nėje žemiau ant stačios uolos ji galėjo matyti anasazių 
gyvenvietės griuvėsius. Dienos šviesoje — prisiminė - 
didžiulio amfiteatro nišoje kairėje ant stačios uolos ji 
galėtų matyti dar poros gyvenviečių liekanas. Tačiau 
dabar niša skendėjo šešėlyje, iš toli ji atrodė kaip didelė 
pražiota burna. 

Pasigirdo cypčiojimas. Šikšnosparniai. Kelis juos pa- 
stebėjo iškart po saulėlydžio. Jie spietėsi, plasnodami 
virš potvynio užlietų duburių, kur veisėsi vabzdžiai. Šikš- 
nosparniai pralėkdavo pro veidą, vos neužkabindami 

plaukų. Susidomėjusi jais Eli Fridmen-Bernel nebe- 
žiūrėjo, kur eina. Akmuo išsprūdo jai iš po kojos, ir ji 
prarado pusiausvyrą. ' 

Kuprinė buvo per sunki, kad išsilaikytų ant kojų. 
Žemėn ji trenkėsi kietai ir nerangiai. Krisdama atsirėmė 
dešine ranka, klubu ir alkūne. Atsitokėjo tysanti sen- 
vagės dugne. Pajuto skausmą. Buvo priblokšta ir su- 
krėsta. 

Labiausiai skaudėjo alkūnę. Nusibrozdino ją į smil- 
tainį. Plyšo marškiniai. Palietė nubrozdintą vietą ir 
pirštas nusidažė krauju. Tada pajuto, kad susimušė 
klubą, tačiau jis buvo nutirpęs, o tikrai skaudėti ims 
vėliau. Ir tik stodamasi ant kojų pastebėjo perrėžtą 
delną. Kad apžiūrėtų žaizdą, uždegė prožektorių. Pati 
save užjausdama sucaksėjo lūpomis ir atsisėdusi ėmė 
ją valyti. 

Nuo rankos nukrapštė kelis įsispaudusius žvyro ak- 
menėlius, nuplovė žaizdą vandeniu iš gertuvės ir apri- 
šo nosine, kaire ranka ir dantimis užverždama mazgą. 
Paskui toliau žingsniavo senvage, tik kur kas atsar- 
giau, pamiršusi šikšnosparnius, čia už posūkio išeida- 
ma į ryškią mėnulio šviesą, čia vėl panirdama tamson. 
Ji užkopė ant žemos atsikišusios sąnašų briaunos prie 
išdžiūvusios upės vagos ir nusimetė kuprinę. Vieta 
buvo pažįstama. Prieš penkias vasaras čia jiedu su 
Eduardu Bernelu buvo pasistatę palapinę. Tuomet jie 
buvo baigę studijas įsimylėjėliai, kartu su kitais braižę 
vietovės planą. Edis Bernelas. Mažasis užsispyrėlis 
Edis. Buvo malonu, kol visa tai truko. Tačiau ilgainiui 
malonumas apkarto. Greitai, prieš Kalėdas tai tikrai, 
Iš savo pavardės ji išmes brūkšnelį. Edis tą vargiai 
pastebės. Galės tikriausiai su palengvėjimu atsidusti. 

Trumpo laikotarpio, kai jis manė, jog užteks vienos 
moters, pabaiga. 

Ji nuspyrė akmenį, kelis pagalius, bato padu išlygino 
žemę, iškapstė 1r suminkštino vietą, kur guls klubai, ir 
tik tada ištiesė miegmaišį. Pasirinko tą pačią vietą, kur 
gulėjo su Edžiu. Kodel? Iš dalies dėl užsispyrimo, iš 
dalies dėl sentimentalumo, o iš dalies ir dėl to, kad tai 
buvo pati tinkamiausia vieta. Rytoj laukia sunkus dar- 
bas. Žaizdos delne apsunkins kasinėjimą, tikriausiai 
kasant skaudės. Tačiau miegas jos neėmė. Per daug 
įtampos. Per daug nerimo. 

Stovėdama prie miegmaišio, neapšviesto mMėnesie- 
nos, ji matė žvaigždėtą dangų. Susirado rudens žvaigž- 
dynus, Šiaurinę, tiksliai nustatė jos kryptį. Tuomet įbe- 
dė žvilgsnį į tamsą skersai senvagės, kur slėpėsi, kaip 
jie su Edžiu vadino, Viščiukų bendrabutis. Siauroje 
akmeninėje nišoje anasazių šeimos buvo pasistatę dvi- 
aukščius gyvenamuosius namus, pakankamai didelius, 
kad tilptų apie trisdešimt žmonių. Virš jos, kitoje nišoje, 
taip užslėptoje, kad nesimatė, ir Edis stebėjosi, iš kur 
vakare išskrenda šikšnosparniai, anasaziai buvo pa- 
sistatę nedidelį akmens fortą, kurį pasiekdavo tik lip- 
dami nepatikimomis atramomis rankoms ir kojoms. 
Kaip tik prie žemesniojo lygmens Eleonora Fridmen- 
Bernel pirmąkart rado ypatingų puodų šukių. Jeigu 
atmintis dabar jos neklaidina. Kaip tik ten, kai rytoj 
prašvis, ji kasinės. Pažeisdama navahų įstatymus, pa- 
žeisdama federalinius įstatymus ir pažeisdama profe- 
sinę etiką. Jeigu tik jos neapgaus atmintis. Nors dabar 
ji jau turėjo didesnių įrodymų negu atmintis. 

Ji negalėjo laukti, kol prašvis. Laukti - tik ne dabar, 
tik ne čia, taip arti. Patikrinti pakaks ir prožektoriaus. 

Atmintis nesuklaidino. Vedė neklystamai. Neklup- 
dama ji lengvai kopė nuožulnia įkalne, ėjo natūraliu 
pakraščio takeliu. Sustojo. Nukreipė prožektoriaus 
spindulį į stačią uolą. Petroglifai buvo tiksliai tokie, 
kokius ji atsiminė. Spiralė galėjo vaizduoti sipapu, per 
kurią iš Motinos Žemės įsčių atsirado žmonės, taškų 
linija galėjo reikšti klano migracijas, o plačiapetės bū- 
tybės, etnografų įsitikinimu, vaizdavo kačina dvasias. 
Taip pat ten buvo uolos akmenyje iškirsta ir dabar 
dykumos tamsoje išsiskirianti forma, kurią Edis pava- 
dino Didžiuoju Vadu, žvelgiančiu iš už raudonai nu- 
dažyto skydo, ir figūra, kuri atrodė turinti žmogaus 
kūną, tačiau garnio kojas ir galvą. Šie abu kūriniai jai 
patiko labiausiai, nes atrodė niekuo nepaaiškinami. 
Bejėgiai buvo net kultūros antropologai, kurie galėjo 
paaiškinti bet ką. Antroji figūra buvo dar viena Koko- 
pelio versija. 

Kur jį rastum, o randi visur, kur tie išnykę žmonės 
pietvakarių uolose raižė ir tapė dvasias, Kokopelis be- 
veik visada atrodė vienodai. Kuprotą figūrą nešė plonos 
kojos. Plonos rankos tiesia linija ėjo prie mažos apva- 
lios galvos, dėl to atrodė, lyg grotų klarnetu. Dūdelė 
galėjo būti nukreipta aukštyn arba žemyn. Visos kitos 
jo vaizdavimo detalės tebuvo labai neryškūs skirtumai. 
Išskyrus čia. Čia Kokopelis gulėjo ant šono, dūdelę 
nukreipęs į dangų. „Pagaliau, - pasakė tada Edis, — 
suradai Kokopelio namus. Štai, kur jis miega“. 

Tačiau dabar Eleonora Fridmen-Bernel į Kokopelį 
beveik nepažvelgė. Viščiukų bendrabutis buvo jau už 
kito posūkio. Tai ir buvo ją traukiąs šaltinis. 

Pirmiausia, ką pamatė, kai prožektoriaus spindulys 
perskrodė visišką nišos tamsą, buvo kažkokios baltos 

dėmės, kur neturėjo būti nieko balto. Prožektoriaus 
spindulys nuslydo aukštyn sueižėjusiomis sienomis, 
atsispindėdamas juodoje prasisunkusio vandens baloje 
sienų apačioje. Tuomet ji vėl nukreipė spindulį į neaiš- 
kias baltas dėmes. Kaip tik to ji labiausiai ir baiminosi. 

Kaulai. Visur išmėtyti kaulai. 

„O, šūdas! - ištarė Eleonora Fridmen-Bernel, kuri 
beveik niekada nesikeikdavo. - Šūdas! Šūdas! ir dar 
kartą šūdas!“ 

Kažkas čia kasinėjo. Kažkas čia siaubė. Puodų ieško- 
tojas. Laiko vagis. Kažkas čia buvo atkakęs pirmas. 

Ji įsižiūrėjo į arčiausiai gulintį baltą daiktą. Žmogaus 
raktikaulis. Vaiko. Jis gulėjo ant žemių krūvos viršaus 
prie nugriuvusios sienos. Kasinėta žemės krūvoje, bu- 
vusiame šios bendruomenės šiukšlyne. Įprasta palai- 
dojimų vieta, ir pirmiausia čia kasinėja patyrę puodų 
ieškotojai. Tačiau iškasta nedaug. Ji pasijuto geriau. 
Žala, matyt, nedidelė. Kasinėta, atrodė, neseniai. Gal tai, 
ko ji ieškojo, tebebus žemėse. Pasišviesdama prožekto- 
riumi, ji paieškojo kitų kasinėjimo žymių. Nieko nerado. 

Niekur kitur irgi nebuvo plėšimo žymių. Ji pašvietė 
į vienintelę šiukšlių krūvoje iškastą duobę. Matėsi ak- 
menys, išmėtytos puodų šukės, susimaišiusios su žeme 
1r kažkuo, kas atrodė kaip žmogaus kaulai. „Dalis pė- 
dos ir stuburo“, - ji pagalvojo. Šalia duobės ant smil- 
tainio plokštės lygia tvarkinga eile išdėlioti keturi apa- 
tiniai žandikauliai — trys suaugusiųjų ir vienas mažo 
vaiko. Ji niūriai nužvelgė šį reginį, kilstelėjo antakius. 
Susimąstė. Dar kartą apsidairė. Čia nelyta. Bent jau 
nuo tada, kai atlikti šie kasinėjimai, lietaus vanduo į šią 
olą nepateko. O kada lijo? Cake nelijo ištisas savaites. 
Tačiau Čakas beveik du šimtai mylių į pietryčius. 

Naktis buvo tyli. Už nugaros ji girdėjo keistą mažų 
varlyčių kvaksėjimą. Jos šiame kanjone veisėsi visur, 
kur susikaupdavo vandens. Edis jas vadindavo leopar- 
dinėmis varlėmis. Ji ir vėl išgirdo švilpiant. Naktinis 
paukštis. Šįkart arčiau. Apie pusę tuzino garsų. Ji su- 
siraukė. Paukštis? O kas kitas galėtų būti? Eidama nuo 
upės ji matė mažiausiai trijų rūšių driežų - smailia- 
uodegį, stambų su antkakliu ir dar vieną, kurio rūšies 
negalėjo nustatyti. Jie buvo naktiniai. Gal šis garsas 
koks nors jų poravimosi signalas? 

Prie balos, taškeliais atspindėdamos prožektorių, 
švytėjo varlių akutės. Ji stovėjo stebėdama, kaip varlės, 
sunerimusios dėl tokios didelės būtybės kaip ji įsiver- 
žimo, šuoliuoja link saugesnio tamsaus vandens. Ji 
susiraukė. Buvo kažkas neįprasta. 

Viena varlė maždaug už šešių pėdų nuo jos sustingo 
viduryje šuolio. Po to ji pamatė dar vieną varlę, ir dar 
šešias. Ji pritūpė, norėdama jas apžiūrėti. Dar viena, ir 
dar, ir dar. 

Varlės buvo pririštos. Balsvas siūlas, tikriausiai iš 
jukos pluošto, buvo apvyniotas aplink kiekvienos juo- 
dai žalios varlytės užpakalinę koją ir pririštas prie ša- 
kelės, įsmeigtos į šlapią žemę. 

Eleonora Fridmen-Bernel pašoko ir ėmė chaotiškai 
vedžioti šviesos spinduliu po balą. Dabar ji galėjo ma- 
tyti atspindžius sujudusių varlių, darančių tuos keistus 
šuolius, kurie nutrūkdavo, kai tik saitas jas timpte- 
lėdavo atgal prie žemės. Sekundę mintimis ji stengėsi 
suvokti šį beprotišką, nenatūralų, protu nepaaiškinamą 
vaizdą. Kas galėjo?.. Tai turėjo būti žmogus. Juk tai 
bepročio darbas. Kada? Kiek laiko tos varlės gyvos be 
vandens? Tai beprotybė. 

Ir tuomet ji vėl išgirdo švilpimą. Čia pat, už nugaros. 
Tai buvo ne naktinis paukštis. Ne roplys. Skambėjo 
„Bitlų“ išpopuliarinta melodija, prasidedanti žodžiais 
„Hey, Jude“, tačiau Eleonora jos neatpažino. Ji buvo 
per daug išgąsdinta kuprotos būtybės, žengiančios iš 
meėnesienos apšviesto ploto tiesiai į tamsą jos link. 

— Eleonora Fridmen brūkšnelis Bernel, - Tečeris išskyrė 
žodžius, tardamas juos labai aiškiai. - Nesuprantu mo- 
terų, kurios pasirenka pavardes su brūkšneliais. 

Leitenantas Džo Liphornas nieko neatsakė. Ar jam 
kada teko sutikti moterį su brūkšneliu? Nė vienos, 
kad prisimintų. Tačiau jam atrodė, jog tradicija turi 
prasmę. Nepasirodė taip keista kaip Tečeriui. Lip- 
horno motina, tetos, visos moterys, kurias tik galėjo 
prisiminti, iš Raudonųjų Kaktų klano priešintųsi min- 
čiai, kad jų šeimos vardas išnyktų vyro pavardėje. 
Liphornas norėjo tai pasakyti, tačiau nepajėgė. Buvo 
įveiktas nuovargio, kai Tečeris jį paėmė iš Navahų 
genties policijos būstinės. Dabar prie to nuovargio 
prisidėjo dar apie 120 mylių kelio. Iš Vindouroko per 
Ja-Ta-Hei iki Kraunpointo, ir dar tos paskutinės dvi- 
dešimt duobėtų ir purvinų mylių iki Čako naciona- 
linio istorinio kultūros parko. Liphornas norėjo at- 
sisakyti kvietimo vykti kartu, tačiau Tečeris prašė jo 
paslaugos. 

— Mano, kaip policininko, pirmutinė pareiga - pasi- 
klausti patarimo, - sakė Tečeris, - taip buvau mokomas. 

Žinoma, tai nebuvo tikroji priežastis. Tečeris pasiti- 
kėjo savimi. Liphornas suprato, kodėl Tečeris į jį kreipė- 
si. Tai buvo malonus gestas seno draugo, kuriam reikė" 
jo pagalbos. Jei nebūtų išvykęs, sėdėtų ant lovos tyliame 
kambaryje, baigdamas rūšiuoti daiktus, kurie liko po 
Emos mirties. Būtų reikėję nuspręsti, ką su jais daryti. 

— O, taip, - tada jis atsakė Tečeriui, - graži kelionė. 

Dabar jie buvo Čako lankytojų centre. Sėdėdami ant 
kietų kėdžių, laukė žmogaus, su kuriuo norėjo pasikal- 
bėti. Iš plakato skelbimų lentoje pro tamsius saulės aki- 
nius į juos žvelgė veidas. „LAIKO VAGIS, - skelbė užra- 
šas, — PUODŲ IEŠKOTOJAI NAIKINA AMERIKOS PRAEITĮ“. 

— Geras daiktas, - pasakė Tečeris, linktelėdamas 
galva į plakatą, - tik reikėjo pavaizduoti masinę sceną: 
kaubojus, apskrities prekybininkus, mokytojus, vamz- 
dynų darbininkus - visus tiek paaugusius, kad paneštų 
puodą. 

Jis žvilgtelėjo į Liphorną, laukdamas jo atsakymo, 
ir atsiduso. 

— Prakeiktas kelias. Jau trisdešimt metų juo važinėju, 
ir visą laiką toks pat prastas, - pasakė ir vėl žvilgtelėjo 
į Liphorną. 

— Tikrai? - tarė Liphornas. 

Kelio duobes Tečeris pavadino „kliuksinčiomis mo- 
lio skylėmis“. 

— Tas kelias niekada nesušlampa tiek, kad suminkš- 
tėtų, - kalbėjo Tečeris, - kauburiai per lietų pasidaro 
riebūs. > 

Nors tai ne visai buvo tiesa. Liphornas prisimi- 
nė naktį prieš daugelį metų, kai jis, dar jaunas, dirbo 

Kraunpointo padalinio policininku. Sniego polaidis 
taip išmirkė Čako skyles, kad molis ištirpo. Jo policijos 
automobilis įklimpo į bedugnį druskingos uolienos 
purvą. Per radiją jis susisiekė su Kraunpointu, tačiau 
budėtojas niekuo negalėjo padėti, ir jam teko dvi valan- 
das klampoti iki R. D. Ranč būstinės. Buvo neseniai 
vedęs. Nerimavo, kad Ema jo pasiges. Rančos darbinin- 
kai policijos automobilį ištraukė keturiais ratais va- 
romu pikapu ant jo ratų uždėję grandines. Nuo to laiko 
niekas nepasikeitė. Tik keliai paseno. Ir Ema jau mirusi. 


Tečeris pasakė dar kažką ir laukdamas atsakymo 
žiūrėjo į Liphorną, kol šis spoksojo į kelią. 

Pagaliau Liphornas linktelėjo. 

— Nesiklausai. Tavęs klausiu, kodėl nutarei išeiti? 

Liphornas patylėjęs atsakė. 

— Tiesiog pavargau. 

Tečeris papurtė galvą. 

— Imsi ilgėtis. 

— Nieko, gyveni ir sensti. Įgyji proto. Vienąkart su- 
pranti, kad tai nebesvarbu. 

— Ema buvo puiki moteris, - pasakė Tečeris, - tai 
jos nesugrąžins. 

— Tiesa, nesugrąžins. 

— Jei būtų gyva, būtų pasakiusi: „Džo, neatsisakyk. 
Negali atsisakyti gyvenimo“. Dažnai girdėdavau ją pa- 
našiai sakant. 

— Tikriausiai, - ištarė Liphornas, - bet man to darbo 
tiesiog nesinori. 

— Tiek to, - atitoko Tečeris. - Keiskime temą. Ma- 
nau, tokios moterys, kurių pavardės su brūkšneliu, tam- 
pa turtingos. Randa lobius. Sunku paaiškinti. Skamba 

stereotipiškai, tačiau kaip tik šia linkme krypsta mano 
mintys. 


Tuomet Liphorną nuo atsakymo išgelbėjo kliuksin- 
čios molio skylės. Dabar jis vėl buvo išgelbėtas. Vidu- 
tinio ūgio vyras, vilkintis tvarkinga JAV parkų prie- 
žiūros tarnybos uniforma, išniro pro duris su užrašu 
„Tik darbuotojams“ ir žengė į rudens saulės spindulių, 
prasiskverbusių pro lankytojų centro langus, nušviestą 
ruožą. Priėjęs smalsiai nužvelgė. 

— Bobas Luna, - prisistatė. - Jūs dėl Eli atvykote? 

Tečeris iš švarko išėmė odinį dėklą ir parodė Lunai 
Žemėvaldos įstatymų priežiūros biuro ženklą. 

— L. D. Tečeris, - prisistatė. - O čia - leitenantas 
Liphornas, Navahų genties policija. Norėčiau pasi- 
kalbėti su ponia Fridmen-Bernel. - Iš švarko kišenės 
išėmė voką. - Čia turiu orderį apieškoti jos butą. 

Luna atrodė labai sutrikęs. Liphornui iš pirmo 
žvilgsnio pasirodė, kad prižiūrėtojo pareigoms tokiame 
svarbiame parke Luna stebėtinai jaunas - jo apvalainas, 
geraširdiškas veidelis tikriausiai visuomet išliks ber- 
niokiškas. Saulės šviesoje aplink akis ir burnos kampu- 
čiuose matėsi raukšlelių linijos. Saulė ir vėjas, kara- 
liaujantys Kolorado plynaukštėje, greitai veikia baltųjų 
odą, tačiau raukšlėms įsisenėti reikia laiko. Luna buvo 
vyresnis, nei atrodė. 

— Pasikalbėti su ja? - perklausė Luna. - Jūs manote, 
kad ji čia? Ar ji grįžo? 

Dabar buvo Tečerio eilė nustebti. 

— Argi ji čia nedirba? 

— Ji dingo, - atsakė Luna. - Ar ne todėl jūs atvykote? 
Apie dingimą pranešėme prieš savaitę. Dar anksčiau - 
prieš dvi. 

— Dingo? - paklausė Tečeris. - Ką reiškia „dingo“ ? 

Lunos veidas vos vos paraudo. Jis pravėrė burną. 
Užsičiaupė. Įkvėpė. Jaunai atrodąs Luna buvo šio par- 
ko prižiūrėtojas, tad turėjo patirties - bendraudamas 
su žmonėmis mokėjo būti kantrus. 

— Prieš savaitę, praėjusį trečiadienį... Bus jau dvylika 
parų. Paskambinome ir pranešėme, kad Eli dingo. Ji 
turėjo grįžti praėjusį pirmadienį. Negrįžo ir nepaskam- 
bino. Savaitgaliu: buvo išvykusi į Farmingtoną. Pir- 
madienio vakarą buvo sutarusi dėl susitikimo šioje 
vietoje, ir neatėjo. Kitą susitikimą turėjo trečiadienį, ir 
taip pat neatėjo. Jai tai visiškai nebūdinga. Kažkas jai 
turėjo atsitikti, 1r pranešėme apie tai. 

— Jos čia nėra? - paklausė Tečeris ir patapšnojo voku 
su kratos orderiu sau per delną. 

— Kam jūs skambinote? - paklausė Liphornas ir pats 
nustebo išgirdęs save klausiant. Tai buvo ne jo reikalas. 
Niekas jam nerūpėjo. Atvyko tik todėl, kad paprašė 
Tečeris. Prašė, kol buvo (jeigu tau iš tiesų nerūpi) pa- 
prasčiau sutikti vykti, negu nesutikti, Jis nenorėjo nieko 
sakyti, tačiau painiava pradėjo erzinti. 

— Pranešėme šerifui, - pasakė Luna. 

— Kuriam? - paklausė Liphornas. Dalis parko pri- 
klausė Makinlio apskričiai, o dalis - San Chuano. 

— San Chuano apskrities, - atsakė Luna, - Farming- 
tone. Vis tiek niekas neatvyko. Todėl pakartotinai pra- 
nešėme praėjusį penktadienį. Pamatęs jus pamaniau, 
kad atvykote pradėti tyrimo. 

— Spėju, kad jau pradedame, - pasakė Liphornas. - 
Šiaip ar taip. 

— Gavome dėl jos nusiskundimų, - paaiškino Teče- 
ris. - Tiksliau, turime kai kurių įtarimų, tačiau labai 

konkrečių ir specifinių - dėl Senienų apsaugos įstatymo 
pažeidimo. 

— Daktarė Fridmen! - sušuko Luna. - Daktarė Frid- 
men - puodų vagis? - Jis nusišypsojo. Jo šypsena virto 
beveik juoku, tačiau Luna susitvardė. - Manau, geriau 
pasikalbėkime su Makse Deivis. 

Visą laiką, veždamas juos keliu palei Čako senvagę, 
Luna kalbėjo. Tečeris sėdėjo šalia ir, atrodė, klausosi. 
Liphornas žvelgė pro langą į vėlyvos popietės šviesos 
apšviestas suskilusias Čako smiltainio uolas, į pilkai 
sidabrinius ganyklų žolės kuokštus ant nuolaidaus šlai- 
to, į ilgą per visą slėnį nusidriekusį Fachados Bjut še- 
šėlį. Ką veiks šįvakar, kai grįš į Vindouroką? Ką veiks 
rytoj? Ką veiks šią žiemą? Ir kai praeis žiema? Ką veiks 
vienas? 

Maksė yra Eleonoros Fridmen kaimynė, pasakojo 
Luna. Gyvena greta laikinų darbuotojų namelyje. Abi- 
dvi dirba pagal sutartį toje pačioje archeologų koman- 
doje. Padeda nuspręsti, kurios iš beveik tūkstančio ana- 
sazių gyvenviečių, priklausančių Lunos jurisdikcijai, 
yra vertingos, nustatinėja apytikres gyvenviečių datas, 
daro aprašus, sprendžia, kurias reikia konservuoti atei- 
čiai, kai mokslininkai išras naujus tyrinėjimo metodus, 
leidžiančius matyti kiaurai laiką. 

— Jos yra draugės, - sakė Luna. - Senos pažįstamos. 
Kartu lankė mokyklą. Dabar kartu dirba. Tai Maksė 
pranešė šerifui. 

Šiandien Maksė dirbo BC129, tai reiškė katalogo 
numerį, priskirtą netyrinėtai anasazių gyvenvietei. De- 
ja, sakė Luna, BC129 yra kitoje Čako stalkalnio pusė- 
je - už Eskavados senvagės, pačiame akmenuoto kelio 
gale. 

— BC129? - paklausė Tečeris. 

— BC129, - pakartojo Luna. - Žymime, kad nepasi- 
mestume. Per daug vietų, kad visoms sugalvotume pa- 
vadinimus. 

BC129 buvo prie stalkalnio krašto, žemas pylimas, 
nuo kurio atsiverdavo Čako slėnio vaizdas. Moteris, 
trumpus tamsius plaukus pasikišusi po kepurėle, iki 
pusės kyšojo iš tranšėjos ir žvelgė į juos. Savo furgoną 
Luna pastatė šalia seno žalio pikapo. Net iš taip toli 
Liphornas matė, kad moteris buvo graži. Tai buvo kaž- 
kas unikalaus ir įsimintino, ne tik sveikas jaunystės 
grožis. Tokį grožį spinduliuodavo devyniolikmetė Ema, 
kai Liphornas stebėdavo ją einančią Arizonos valstijos 
universiteto kiemu. Retos, brangios akimirkos. Už tran- 
šėjos ant sienos liekanų sėdėjo jaunas navahas, ant 
kelių pasidėjęs semtuvą. Jo veidą dengė,platus juodos 
fetrinės skrybėlės šešėlis. Tečeris ir Luna išsiropštė iš 
automobilio. 

— Palauksiu, - pasakė Liphornas. 

Jį kankino nauja bėda. Jis niekuo nebesidomėjo. Tai 
prasidėjo dar tada, kai jo protas nenoriai suvokė Emos 
gydytojo žodžius. 

— Nėra malonaus būdo, kaip tai pranešti, pone Lip- 
hornai, - sakė balsas. - Mes jos netekome. Ką tik. 
Kraujo krešulys. Per stipri infekcija ir per didelis stre- 
sas. Galėčiau jus nuraminti nebent tuo, kad viskas tu- 
rėjo baigtis beveik akimirksniu. 

Jis matė vyro veidą: rausvai balta oda, šviesūs sužėlę 
antakiai, mėlynos akys, pro raginių akinių stiklus atspin- 
dinčios šaltą chirurgijos skyriaus laukiamojo šviesą, 
maža mandagiai kalbanti burna. Tebegirdėjo žodžius, 

garsesnius už ligoninės oro kondicionieriaus ūžesį. Tai 
buvo lyg prisimintas košmaras. Gyvas. Tačiau jis ne- 
galėjo prisiminti, kaip įsėdo į automobilį arba kaip 
važiavo per Gelapą į Šiproką, ar dar ką nors, kas vyko 
tą dieną. Galėjo prisiminti tik tai, ką galvojo kelias 
dienas prieš operaciją. Emos auglys bus išoperuotas. 
Jis džiaugėsi, kad jos nesubjauros, - ko jis visą laiką 
bijojo, - siaubinga, neišvengiama, nepagydoma Alzhei- 
merio liga. Tai tebuvo auglys. Ir tikriausiai ne pikty- 
binis. Lengvai pagydomas. Ema greitai vėl bus kokia 
buvo. Jai grįš atmintis. Laiminga. Sveika. Graži. 

— Kokie šansai? - tuomet pasakė chirurgas. - Labai 
geri. Daugiau kaip devyniasdešimt procentų ligonių 
visiškai pasveiksta. Puikios prognozės, jei neatsitiks kas 
nors bloga. 

Tačiau kažkas atsitiko. Auglys ir jo vieta buvo pavo- 
jingesni, negu manyta. Operacija užtruko ilgiau, nei ti- 
kėtasi. Infekcija ir lemtingasis krešulys. 

Nuo tada jo niekas nebedomino. Gal kurią dieną jis 
vėl pradės gyventi. Turėtų pradėti, bet ligi šiol nepra- 
dėjo. Sėdėjo ištiesęs kojas, atsirėmęs šonu į dureles, ir 
stebėjo. Tečeris ir Luna kalbėjosi su baltąja moterimi 
tranšėjoje. Keistas moters vardas - Maksė. Matyt, ko- 
kio nors Liphornui nežinomo vardo trumpinys. Nava- 
has, „kuris, atrodė, domisi viskuo, apie ką kalbama, 
vilkosi džinsinį švarką, jo veido su nutįsusiu žandi- 
kauliu išraiška buvo pašaipi. Maksė gyvai gestikuliavo. 
Ji išlipo iš tranšėjos ir nuėjo prie pikapo. Įkandin lyg 
kokioje karinėje parodijoje su semtuvu ant peties sekė 
navahas. Tamsiame skrybėlės šešėlyje Liphornas matė 
šviečiant baltus dantis. Vyras šypsojosi. Toliau už jų 
matėsi nuožulnioje rudens popietės šviesoje ryškėjantys 

tamsūs Čako plynaukštės kontūrai. Fachados Bjut še- 
šėlis nutįso per visą Čako senvagę. Kur negulė šešėlis, 
išdžiūvusios upės vagos pakraštyje saulėje geltonavo 
medvilnė. Tai buvo vieninteliai medeliai pilkai nuru- 
dusioje sidabrinėje žolėje. („Iš kur jie ėmė malkas, - 
nusistebėjo Liphornas, - tie tūkstančiai senovėje čia 
gyvenusiųjų, pastačiusių tas didžiules akmens tvirto- 
ves?“ Antropologų spėjimu, stogo perdangų sijas jie 
atsinešdavo ant pečių iš Maunteiloro ir Čiusko miškų, 
esančių už penkiasdešimties mylių, - neįtikėtinas žygis. 
O kaip jie virė kukurūzus, kepė elnieną, žiedė puodus 
ir susišildydavo žiemą? Liphornas prisiminė sunkius 
darbus kiekvieną rudenį: kaip su tėvu leisdavosi į kal- 
vas didelių kalnų papėdėje, iš kur prisikirtę didelį ve- 
žimą sausų pušų bei kadagių iš lėto parvažiuodavo į 
savo boganą. Tačiau anasaziai neturėjo nei vežimų, nei 
arklių.) 

Tečeris su Luna grįžo prie. furgono. Tečeris durimis 
prisivėrė paltą, kažką sumurmėjo po nosimi, pravėrė 
duris ir vėl uždarė. Lunai užvedus variklį, pradėjo 
birgzti neprisegtų saugos diržų daviklis. 

— Saugos diržą, —- pasakė Tečeris. 

— Nekenčiu šitų dalykų, - pasakė Luna prisisegdamas. 

Žalias priekyje važiuojantis pikapas kėlė dulkių de- 
besis. 

— Vykstame pasižiūrėti tos, koks jos vardas, daik- 
tų, - pasakė Tečeris, pakeldamas balsą ir kreipdamasis 
į Liphorną, - toji ponia Deivis nemano, kad moteris 
su brūkšneliu galėtų būti puodų ieškotoja. Sakė, ji rink- 
davusi puodus, tačiau jų reikėjo darbui. Mokslui. Tei- 
sėtai. Sakė, kad ponia... ponia Bernel nekentė puodų 
ieškotojų. | 

— Hm, - ištarė Liphornas. Pro galinį pikapo langą 
jis Matė rezervacijoje madingą didelę jaunuolio skry- 
bėlę. Keista matyti navahą, kasinėjantį griuvėsius. 
Drumsčiantį anasazių vaiduoklių ramybę. Tai galėtų 
daryti priklausantis Jėzaus Kelio arba Pejotlio baž- 
nyčioms. Iš tiesų nė vienas tradicijas gerbiantis žmogus 
nerizikuos pasigauti vaiduoklių ligos arba, dar blogiau, 
kasinėdamas kaulus pagarsėti raganavimu. Jei tikėtume 
skinvolkerių tradicija, iš mirusiųjų kaulų raganos da- 
rydavo mažas strėlytes, kuriomis šaudydavo savo au- 
kas. Liphornas tuo netikėjo. Tie, kurie tikėjo, polici- 
ninko darbe buvo tikra nelaimė. 

— Ji mano, kad poniai Bernel turėjo kažkas atsi- 
tikti, - pasakė Tečeris, per galinio vaizdo veidrodėlį 
žvelgdamas į Liphorną. - Privalai prisisegti saugos 
diržą. 

— Nejaugi? - tarė Liphornas. Grabaliodamasis ap- 
link diržo, jis galvojo, kad tai moteriai tikriausiai nieko 
neatsitiko. Anoniminis skambutis tapo jų kelionės prie- 
žastimi. Čia turėjo būti koks nors ryšys. Vienas dalykas 
kaip nors susies daktarės Koks-Jos-Vardas išvykimą iš 
Čako su to skambučio motyvu. Jos išvykimas privertė 
paskambinti arba atsitiko kažkas, kas išprovokavo abu 
dalykus. 

„Ką manai? - būtų paklausęs Emos. - Moteris viską 
meta ir išvyksta į Farmingtoną. Po dviejų dienų kai kas 
baisaus priverčia ją vogti puodus. Galbūt ji ką nors 
padarė, kas jį supykdė, ir ji sužinojo, kad ją apskundė. 
Taigi ji dingo. Arba jį supykdė nuvykusi į Farmingtoną 
ir dingo. Ką tu apie tai manai?“ 

Ema užduotų tris arba keturis klausimus ir suprastų, 
kiek nedaug jis žino apie moteris arba apie ką kita, 

kas su tuo siejasi, ir tada ji nusišypsotų ir atsakytų 
nuvalkiota Ugninio Vandens klano patarle. 

„Tik kvaili kojotai mano, kad tėra vienintelis būdas, 
kaip pagauti triušį, - pasakytų ji. Ir dar: - Kitą antradienį 
ši moteris paskambins savo draugams ir praneš, kad 
ištekėjo, o su puodų vagystėmis ji neturinti nieko bend- 
ra“. Gal Ema būtų teisi, o gal klystų, iš tiesų tai nesvar- 
bu. Tai buvo žaidimas, kurį jie žaidė metų metus. Įžvalgi 
Emos mintis, varžydamasi su jo intelektu, paaštrindavo 
jo mąstymą, sveiku protu patikrindavo jo logiką. Jam 
tai padedavo. Jai tai patikdavo. Abiem buvo malonu. 

Būdavo malonu. 


Liphornas pajuto iš karto: šaltas, pridvisęs negy- 
venamų patalpų oras. Jis stovėjo šalia Tečerio, kai šis 
atrakino ir pastūmė daktarės Fridmen-Bernel buto du- 
ris. Pridvisęs oras plūstelėjo į jautrias Liphorno šnerves. 
Jautėsi dulkių ir visų kvapų mišinys, liekantis pasi- 
traukus žmonėms. 

Parko priežiūros tarnyba tokius butus vadino LGB - 
laikinais gyvenamaisiais būstais. Šeši iš jų Čake buvo 
sujungti į raidės L formą, pastatytą ant betoninės plokš- 
tės, — ir tai sudarė dalį komplekso, į kurį įėjo pagalbi- 
niai pastatai ir sandėliai, technikos kiemas ir nuola- 
tiniai tarnautojų gyvenamieji būstai — linija iš aštuonių 
standartinių vasarnamių, atremtų į žemą Čako stal- 
kalnio uolą. į 

— Gerai, - pratarė Tečeris. Jis įėjo į butą kartu su 
Makse Deivis, atsilikusia nuo jo per žingsnį. Liphornas 
atsišliejo į duris. Tečeris sustojo. 

— Ponia Deivis, - tarė jis, - norėčiau paprašyti, kad 
palauktumėte išorėje. Štai šiame kratos orderyje... gerai, 

tai daug ką keičia. Man gali tekti atsakyti už visa tai, 
ką radau atidaręs duris, - jis jai nusišypsojo. — Ir kiti 
panašūs dalykėliai. 

— Aš palauksiu, - pasakė Maksė Deivis. Ji nervingai 
šypsodamasi praėjo pro Liphorną ir atsisėdo ant pri1e- 
angio turėklų saulės atokaitoje. Jos veidas apniuko. Ir 
vėl Liphornas pastebėjo jos įstabų grožį. Ji buvo mažutė 
jauna moteris. Dabar jau be kepurės; jos tamsūs plau- 
kai prašėsi šukų. Veido ovalas beveik toks pat tamsus 
kaip ir Liphorno. Ji spoksojo į pagalbinį kiemą, kur 
vyras su kombinezonu kažką veikė prie plačiadugnio 
sunkvežimio priekio. Ji barbeno į turėklą pirštais: nu- 
brozdintais, mažos randuotos.rankos piršteliais. Mėly- 
ni darbo marškiniai buvo prilipę jai prie nugaros. Po 
marškiniais ryškiai matėsi visos kūno linijos. Toliau už 
jos plytėjo piktžolėmis apaugęs kiemas, pagalbinė dar- 
žinė, uolos papėdėje suversti akmenys, atrodė, švyti 
ryškiuose vėlyvos popietės saulės spinduliuose. Visa tai 
daktarės Fridmen-Bernel butą už Liphorno nugaros 
darė dar niūresnį ir tamsesnį, nei buvo iš tiesų. 

Tečeris nužingsniavo per gyvenamąjį kambarį, ati- 
traukė užuolaidas, dengusias stumdomas stiklines du- 
ris. Atsivėrė įrėmintas vaizdas į Fachadą Bjut ir Čako 
slėnio erdvę. Išskyrus krūvą knygų ant kavos staliuko 
prie-tamsiai rudos valdiškos sofos, kambarys atrodė 
negyvenamas. Tečeris paėmė knygą, gulėjusią ant vir- 
šaus, apžiūrėjo ją, padėjo atgal ir nuėjo į miegamąjį. 
Jis sustojo tiesiog tarpduryje, purtydamas galvą. 

— Būtų lengva, jei žinotum, ko, po velniais, ieškai, - 
pasakė. 

Kambaryje buvo rašomasis stalas, dvi kėdės ir dvi dvi- 
gulės lovos. Vienoje, atrodė, buvo miegama: užtiesalai 

po paskutinės nakties nerūpestingai užmesti. Kita lova 
buvo naudojama darbui: ant jos sukrautos trys kartoni- 
nės dėžės ir sąvartynas užrašų knygučių, lapų iš kom- 
piuterio spausdintuvo bei kitokių popierių. Už šios lovos 
ant grindų prie sienos buvo išrikiuotos kitos dėžės. Jose, 
atrodė, daugiausia buvo sudužusių puodų gabaliukai. 

— Nė už ką, po galais, nepasakytum, iš kur ji visą 
šitą jovalą ėmė, - pasakė Tečeris, - bent jau aš tai tikrai. 
Tai gali būti visiškai teisėta. 

— Nebent jos darbo užrašai mums ką nors atskleis, 
— pasakė Liphornas. - Iš tiesų galėtume sužinoti, ar ji 
šias šukes surinko kaip dalį vieno ar kito tyrinėjimo 
medžiagos. Užrašuose turėtų būti tiksliai nurodyta, kur 
ji rado kiekvieną šių puodų gabalėlį. Ir visa tai bus 
teisėta, nebent paaiškės, kad ji juos pardavinėjo. 

— Jeigu tai jos tyrimų dalis, tai, žinoma, viskas tei- 
sėta, — tarė Tečeris. - Nebent ji neturėjo reikiamo lei- 
dimo. O jeigu ir pardavinėjo, tai, kaip mane gyvą 
matai, nebus užrašinėjusi nieko, kas galėtų tapti įkal- 
čiais. 

— Tai jau ne, - pritarė Liphornas. 

Kambario duryse pasirodė vyriškis. 

— Ką nors randate? - paklausė jis. Pro Liphorną 
praėjo nė nepažvelgęs ir nužingsniavo į miegamąjį. - 
Džiaugiuosi matydamas, kad pagaliau susidomėjote 
šiuo reikalu, - pasakė. - Nuo Eli dingimo praėjo geros 
trys savaitės. 

Tečeris atsargiai padėjo atgal į dėžę puodo šukę. 

— Kas jūs? - paklausė. 

— Eliotas, - atsakė jis. - Dirbu su Eli Kitketlo kasi- 
nėjimo vietoje. Tiksliau, dirbau. Ką tas Luna man sakė: 
manote, ji vogė dirbinius? 

Liphornui pasidarė įdomu. Jis stebėjo, kaip Tečeris 
išsisuks iš šios padėties. Tai nebuvo dalykas, numatytas 
ar dėstomas apmokant teisėtvarkos pareigūnus, kurį 
Tečeris būtų išėjęs. Nebuvo jokio skyriaus, kuriame 
būtų aptariama, ką daryti su civiliais, įsibrovusiais į 
tyrimo vietą. 

— Pone Eliotai, - pasakė Tečeris, - norėčiau, kad 
palauktumėte lauke, prieangyje, kol mes čia baigsime. 
Tada norėčiau su jumis pasikalbėti. 

Eliotas nusijuokė. 

— Dėl Dievo meilės, - pasakė jis tokiu tonu, kuris 
užbaigė bet kokias abejones dėl jo juoko, - moteriškė 
dingsta beveik mėnesiūi, o jūs, vaikinai, neišmušami iš 
vėžių. Kažkas paskambina ir anonimiškai praneša... 

— Su jumis pakalbėsiu netrukus, - pasakė Tečeris. — 
Iškart, kai baigsiu čia. 

— Baigsit ką? - tarė Eliotas. - Baigsit jaukti jos puodų 
šukes? Jei sumaišysit jas, suardysit tvarką, tai galų ji 
niekad nebesuras. 

— Išeikite, — pratarė Tečeris vis dar švelniu balsu. 

Eliotas spoksojo į jį. 

Įpusėjęs ketvirtą dešimtį arba šiek tiek vyresnis, pa- 
galvojo Liphornas. Keliais coliais aukštesnis nei šešios 
pėdos, dailaus, atletiško sudėjimo. Saulė nubalino ir 
šiaip šviesius rudus plaukus. Vilkėjo nutrintais džinsais, 
nunešiotu džinsiniu švarku ir apzulintais batais. Tačiau 
jie jam tiko. Brangūs batai. Ir veidas tiko prie batų: 
truputį vėjo nugairintas, tačiau toks, kurį Ema būtų 
pavadinusi „aukštesniosios klasės veidu“. Siaurokas, 
didelės mėlynos akys, nieko kreivo, lenkto ir jokių 
randų. Tai nebuvo veidas, kurį pamatai, žvelgiantį pro 
sunkvežimio su migruojančiais darbininkais langą arba 

stogdengių brigadoje, arba greiderio, lyginančio kelią, 
kabinoje. 

— Žinoma, čia pilna puodų, - Elioto balsas buvo 
piktas. - Eli darbas - tyrinėti puodus... 

Tečeris sugriebė Eliotą už alkūnės. 

— Su jumis pakalbėsiu vėliau, - pasakė jis tyliai ir 
palydėjo jį pro Liphorną iki lauko durų, o šiam išėjus 
uždarė duris. 

— Bėda, kad viskas, ką jis sako, yra teisybė, - tarė 
Tečeris. - Jos darbas - puodai, todėl tiek daug jų čia 
prisitempė. Tačiau ko, po velniais, ieškome? 

Liphornas gūžtelėjo. 

— Manau, tiesiog apžiūrėkime, - pasakė jis. - Ką 
rasime, tai rasime. Vėliau pagalvosime. 

Daugiau dėžių su puodų šukėmis jie rado sandė- 
liuke. Kiekviena šukė turėjo etiketę, kurioje, matyt, 
buvo nurodyta radimo vieta. Rado nuotraukų albu- 
mą, daug kur jose žmonės, tikriausiai antropologai, 
dirbo kasinėjimo vietose. Rado tris užrašų knygu- 
tes — dvi visiškai prirašytas, o vieną —- beveik iki 
pusės, jose tarp pieštuku nupieštų abstrakčių orna- 
mentų ir puodų buvo anglies atspaudų, - abu sutiko, 
kad tai turėjo būti puodų šukių raštų atspaudai. Už- 
rašai prie piešinėlių ir atspaudų buvo tam tikra moks- 
lininkų stenografija, kurią jie naudoja, kad sutaupytų 
laiko. 

— Tu šiuos dalykus studijavai Arizonos valstijoje? — 
paklausė Tečeris. - Gal pasakysi, kas tai? 

— Studijavau antropologiją, - sutiko Liphornas, - 
tačiau daugiausia kultūrinės antropologijos disciplinas. 
Puodai - kita specialybė, į kurią neteko gilintis. Daly- 
vavau keliuose antropologijos klasės kasinėjimuose 

pietvakariuose, tačiau anasazių kultūra nebuvo mano 
dalykas. Taip pat ir keramika. 

Ant lovos tarp popierių gulėjo du „Nelson's“ ka- 
talogai - Amerikos indėnų meno, Afrikos meno bei 
Okeanijos meno aukcionų leidiniai. Abu atverstais pus- 
lapiais su mimbrų, hohokamų ir anasazių puodais ir 
padėti puslapiais žemyn. Liphornas ėmė juos apžiū- 
rinėti. Mimbrų urnos buvo įvertintos nuo 2950 iki 
41 500 dolerių. Du anasazių keramikos pavyzdžiai api- 
braukti raudonai - po vieną kiekviename kataloge. 
Kainos: 4200, 3700 ir 14 500 dolerių. 

— Girdėjau apie „Nelson's“ visą gyvenimą, - pasakė 
Tečeris. - Maniau, tai Londonui priklausantis pada- 
linys. Tiesiog aukcionuose parduodamas menas, še- 
devrai kaip „Mona Liza“. į 

— Čia irgi menas, - įterpė Liphornas. 

— Paveikslai yra menas, - tarė Tečeris. - Koks kvailys 
už puodą moka keturiolika gabalų? - Jis sviedė kata- 
logą ant lovos. 

Liphornas jį pakėlė. 

Viršelio piešinys vaizdavo stilizuotą piktogramą: in- 
dėnai su lankais - plonos, viena linija nupieštos figūrėlės 
jojo ant arklių pypkinėmis kojomis per elnio odos foną. 

Užrašas viršuje skelbė: 

„NELSON'S“ 
ĮKURTA 1744 
Vaizduojamasis Amerikos indėnų menas 


Niujorkas 
Gegužės 25 ir 26 d. aukcionai 


Knyga lengvai atsivertė ties puodų puslapiais. Dešimt 
puodų nuotraukų. Kiekviena numeruota, su aprašymu 

šalia numerio. Numeris 242 buvo apibrauktas rau- 
donai. Liphornas perskaitė aprašymą: 


242. Anasazių Šv. Jono daugiaspalvė vaza, apie 1000- 
1250 mūsų eros metai, gili, apvalios formos, vidus 
nuspalvintas rožine spalva, su vingiuotomis blyškiomis 
„vaiduokliškomis linijomis“. Turi geometrinį orna- 
mentą, sudarytą iš dviejų susipynusių spiralių. Žemiau 
krašto - du brūkšniuoti, dantyti stačiakampiai. Vidus 
grublėtas. Diametras - 7 1/4 colio (19 cm). 4000/4200 
dolerių. 

Anoniminis kolekcininkas siūlo berparduoti. Do- 
kumentacija. 


Kur buvo apibraukta raudonai, tikriausiai tuo pačiu 
rašikliu prie „anoniminio kolekcininko“ padėtas klaus- 
tukas ir paraštėje prirašyta pastabų. Tai atrodė kaip 
telefonų numeriai. Žodžiai, matyt, reiškė vardus: „Pa- 
skambinti O!“, „Susitikti sa Hauku“. Vardas Liphor- 
nui priminė kažką tolima. Haukas. Jis pažinojo vieną 
žmogų, vardu Haukas. Vienintelė visiškai suprantama 
pastaba buvo „Neikėjus Apsukrusis“. Liphornas pa- 
žinojo Neikėjų Apsukrųjį. Kelis kartus jiedu buvo susi- 
tikę. Krikščionių evangelikų pamokslininkas Neikėjus, 
išpažįstąs fundamentalizmą, seno „Cadillac“ sedano 
priekaboje vežiodavosi palapinę, kurią išskleisdavo 
įvairiose rezervacijos vietose atgimimo pamaldoms. 
Atėjusiuosius jo pasiklausyti ragindavo mesti gerti, 
nesanguliauti, išpažinti nuodėmes, atsisakyti stabmel- 
dystės ir eiti pas Jėzų. Liphornas peržvelgė kitus vardus, 
ieškodamas pažįstamų, perskaitė Tonto daugiaspalvio 
puodo maistui ant garų troškinti aprašymą. Įvertini- 
mas - 1400-1800 dolerių. Pasidėjo katalogą ant lovos. 

Kitame puslapyje už juodai baltą mimbrų laidojimo 
puodą prakiurdytu dugnu dvasiai išeiti, su pavaiz- 
duotais driežais, persekiojančiais kitus driežus, buvo 
prašoma 38 600 dolerių. Liphornas nusiviepė ir atidėjo 
katalogą. 

— Rengiuosi sudaryti tam tikrą bendrą aprašą, - pa- 
sakė Tečeris, knisdamasis vienoje iš dėžių. - Turėsime 
apmatus to, kas čia yra, nors abu žinome, kad tai visiš- 
kas niekis, palyginti su tuo, ko mums gali prireikti. 

Liphornas atsisėdo į supamąją kėdę ir pažvelgė į 365 
dienų kalendorių ant rašomojo stalo. Buvo atversta 
spalio 11 diena. 

— Kurią dieną, jie sakė, išvyko daktarė Brūkšnelis? 
Ar ne tryliktąją? 

— Tai jau taip, - atsakė Tečeris. 

Liphornas atvertė spalio 13-osios kalendoriaus la- 
pelį. Po data buvo užrašas „Pradėk veikti!“ Jis atvertė 
kitą lapelį. Viršuje užrašyta: „Išvykimas“. Kitame la- 
pelyje buvo du įrašai: „Pasiruošk susitikti šu Lėmanu. 
Susitik su H. Hauku“. 

H. Haukas. Ar tik tai nebus Harisonas Haukas? 
Galimas daiktas. Neįprasta pavardė ir pats žmogus 
atitiko aplinkybes. Haukas siejosi su viskuo: Hauko 
ranča, įsikūrusi pačioje anasazių šalies griuvėsių šir- 
dyje, buvo už Blafo ir už San Chuano upės šiaurinėje 
rezervacijos pusėje. 

Kitas lapelis, spalio 16 d., buvo tuščias. Tuščias ir 
dar kitas. Liphornas sugrįžo prie trečiadienio, kur 
buvo užrašas: „Lėmanas!!! Pietūs apie 16.00, sauer- 
bratenas, etc.“. 

Paseilindamas pirštą Liphornas pervertė kalendoriaus 
lapelius iki pat šios dienos. Daktarė Fridmen-Bernel iš 

viso praleido du iš anksto suplanuotus susitikimus. Jei 
neparsiras namo, ateinančią savaitę praleis dar vieną. 

Padėjęs kalendorių nuėjo į virtuvę ir atidarė šal- 
dytuvą, prisiminė, kaip Ema mėgo sauerbrateną - ma- 
rinuotos jautienos kepsnį. „Prie jo per daug darbo“, — 
sakydavo jis, tai būdavo geriau, nei atsakyti jai, kad iš 
tiesų patiekalas jam nelabai patiko. Ema atkirsdavo: 
„Nė kiek ne daugiau, negu paruošti navahų tacos, ir 
mažiau cholesterolio“. 

Į šnerves tvokstelėjo prarūgusio pieno ir sugedusio 
maisto kvapas, bet didžiausia smarvė sklido iš stiklinio 
į krosnelę dedamo indo viršutinėje šaldytuvo lentynė- 
lėje. Jame buvo sandarus maišelis, o maišelyje, atrodė, 
didelis mėsos gabalas, iš kurio sunkėsi rudai raudonas 
skystis. Sauerbratenas. Liphornas nusiviepė, uždarė 
šaldytuvą ir grįžo į kambarį, kur Tečeris buvo bebaigiąs 
aprašą. 

Saulė jau ritosi horizontu, spigindama per langą, 
mesdama Tečerio šešėlį ant sienos tapetų. Liphornas 
įsivaizdavo, kaip Eleonora Fridmen-Bernel skubėdama 
ruošia marinuotos jautienos kepsnį, traukia iš šaldy- 
tuvo visus tuos dabar sužiedėjusius ir sugedusius pro- 
duktus, kad tik pietūs Lėmanui būtų greitai paruošti. 
Tačiau ji negrįžo paruošti tų pietų. Kodėl negrįžo? Ar 
ji matėsi su Harisonu Hauku dėl puodo? Liphornas 
prisiminė pirmą, vienintelį, susitikimą su šiuo žmo- 
gumi. Tai buvo prieš daugelį metu. Ką tuomet veikė? 
Pareigūnas Liphornas, komandiruotas iš Kajentos po- 
skyrio, netiesiogiai padėjo FTB už San Chuano upės 
ieškoti nusikaltėlio. 

Hauko žmogžudystės. Taip jas vadino. Liphornas, 
kuris ir taip nieko neužmiršdavo, prisiminė vardus. 

Dela Hauk, motina. Elmoras Haukas, brolis. Des: Hauk, 
sesuo. Braemas Haukas, žudikas. Harisonas Haukas, 
tėvas. Harisonas Haukas išliko gyvas. Apraudotojas. 
Liphornas prisiminė jį stovint akmeninio namo prie- 
angyje, įdėmiai klausantis šerifo kalbos, prisiminė, kaip 
jis, alpdamas iš nuovargio, atkopė upės skardžiu, kai 
sutemo ir pakrantėje nebebuvo galima ieškoti Braemo 
Hauko. Jau ir tada buvo visiškai aišku, kad bus rastas 
tik paskendęs Braemo Hauko kūnas. 

Ar ir dabar Eleonoros Fridmen-Bernel kalendoriuje 
tas pats H. Haukas? Ar Harisonas Haukas kokiu nors 
būdu tapo neįvykusių, šaldytuve gendančių kviestinių 
pietų priežastimi? Džo Liphornas, savo nuostabai, pa- 
juto, kad smalsumas grįžta. Kas sutrukdė Eleonorai 
Fridmen-Bernel pareiti namo ir praleisti vakarą su sve- 
čiu, kurio vardas nusipelnęs trijų šauktukų? Kas pri- 
vertė ją negrįžti pietų, kuriuos ji taip stengėsi paruošti? 

Liphornas grįžo į sandėliuką ir vėl paėmė albumą. 
Pervertė. Kaip atrodo Eleonora Fridmen-Bernel? Su- 
rado vestuvinių nuotraukų puslapį: nuotaka ir jaunikis 
su kita jauna pora. Išėmė vieną nuotrauką iš kampučių. 
Nuotaka spinduliavo, jaunikis, šaunios išvaizdos mek- 
sikietis, atrodė šiek tiek suglumęs. Nuotakos veidas 
pailgas, išsišovusiais kaulais, protingas, žydiškas. „Ge- 
ra moteris, - pagalvojo Liphornas, - Emai ji būtų pati- 
kusi“. Jam dar buvo likę dvi savaitės galutinių ato- 
stogų. Pasižiūrės, ar pavyks ją rasti. 


Pareigūnui Džimui Čy iš Navahų genties policijos diena 
buvo itin nevykusi. Tiesą sakant, tai buvo labiausiai 
nenusisekusi visos pasibaisėtinos savaitės diena. 

Viskas pradėjo griūti pirmadienį. Naujos savaitės 
priešaušrio tamsoje iš Navahų genties technikos kiemo 
dingo plačiadugnis vilkikas. Dabar aišku, kad vilkikas 
pradingo anksčiau, tačiau apie vagystę pranešė tik sek- 
madienio vakare. 

— Kada tai atsitiko? - uždavė klausimą kapitonas 
Largas per popietinį pirmadienio pasitarimą. - To- 
mis Zahas nežino kada. Niekas nežino kada. Niekas 
neprisimena, kad vilkiką būtų matę ne anksčiau kaip 
prieš mėnesį. Jis buvo atvežtas remontuoti. Technikos 
kiemo garaže pakeitė subyrėjusį rato guolį. Po re- 
monto jį pastatė teritorijos aikštelėje. Tačiau dabar 
aikštelėje jo nėra. Vadinasi, jis turi būti pavogtas. 
Zahas todėl ir praneša apie vagystę, kad neatrodytų 
toks kvailas. Geriau, nei prisipažinti, kad nežino, kur, 
po velniais, jį nukišo. Tikimės tą vilkiką surasti. Kad 

1r kas jį būtų paėmęs, per tiek laiko galėjo nutempti 
iki Floridos. 

Galvodamas apie tai, kas vėliau atsitiko, ir ieško- 
damas priežasčių, kodėl visa tai atšitiko būtent jam, o 
ne kuriam kitam tą vakarą budėjusiam pareigūnui, Cy 
suprato, kad viskas per tai, jog nebuvo budrus. Ka- 
pitonas tai pastebėjo iš karto. Iš tiesų Cy buvo kaltas, 
kad spoksojo per susirinkimų kambario langą. Apva- 
liuose gluosniuose, kurių šešėliai dengė Navahų genties 
policijos Šiproko padalinio aikštelę, tą vakarą klegė- 
jo paukščiai. Čy stebėjo juos, manydamas, jog gluos- 
niuose tupi kikiliai. Jis galvojo, ką pasakys Džanetai 
Pit, kai vėl ją pamatys. Staiga suprato, kad Largas 
kalba jam. 

— Ar matai jį aikštelėje? 

— Klausau, sere. Ką? 

— Prakeiktą vilkiką, - pasakė Largas. - Ar jis ten? 

— Ne, sere. 

— Ar įdėmiai klauseisi, apie kokį vilkiką mes kalbame? 

— Apie vilkiką iš technikos kiemo, - atsakė Čy, tikė- 
damasis, kad Largas nepakeitė temos. 

— Puiku, - Largas piktai nužvelgė Čy. - Dabar iš 
to, ką prižiūrėtojas Zahas sakė telefonu, susidarysime 
šiandienos atmintinę, ir atmintinė tokia: jie kažkuriuo 
metu paskambino mūsų budėtojui, pranešė apie naktį 
įvykdytą vagystę ir paprašė mūsų akylai viską saugoti. 
Gerokai prieš tai jie nukišo savo vilkiką, supratote. 
Viskas dėl to, kad būtų pridengta prižiūrėtojo subinė, 
o kaltė atitektų mums. 

Largas giliai atsikvėpė ir apžvelgė auditoriją, kad 
įsitikintų, ar jo naktinė pamaina suprato, ką sako jiems 
vadovaujantis pareigūnas. 

— Dabar arba beveik dabar, - tęsė Largas, - jie pra- 
deda skaičiuoti viską, ką turi. Įrankius. Automobilius. 
„Coca-Colos“ automatus, ir dar dievai žino ką. Nea- 
bejotinai atras, jog dar ko nors trūksta. Nežinos, kada 
pametė, ir pareikš, kad pavogta prieš penkias minutes. 
Arba pasakys: „Pavogta rytoj“, jeigu taip jiems bus 
patogiau. Bet kuriuo atveju praneš vėliau - kartoju, 
vėliau, - ir mūsų bus oficialiai paprašyta saugoti. O 
paskui leisiu savaitgalius, rašydamas raportus, kuriuos 
siuntinėsiu į Vindouroką, - Largas pritilo. Jis žiūrėjo į 
Čy. 

— Taigi Čy... 

— Klausau, sere, - dabar Čy žvelgė dėmesingai. Per 
vėlu. 

— Noriu, kad stebėtum tą vietą. Sukiokis aplink visą 
pamainą. Pravažiuok, kai tik galėsi. Išnaudok visas 
galimybes. Skambink budėtojui ir pranešinėk, kad ste- 
bi. Kai jie baigs patikrinimą ir pamatys, jog trūksta kito 
šlamšto, nenoriu, kad dėl to kaltintų mus. Supratai? 

Čy suprato. Tačiau tai nepadėjo. 

Tokia buvo pirmadienio popietė. Pirmadienio vaka- 
rą reikalai ėmė klostytis dar blogiau. Net blogiau, negu 
galėjo būti, nes apie tai jis nežinojo iki antradienio. 

Kaip nurodyta, Čy sukiojosi aplink technikos kie- 
mą. Jis nuvažiuos 550-uoju plentu tikriausiai ne toliau, 
kaip iki Hogbeko dalinio, žyminčio rytinį didžiosios 
rezervacijos pakraštį. Sugrįš, pravažiuos pro technikos 
kiemo tvorą, ir į Šiproką. Retkarčiais sustodamas 
patikrinti vartų. Atkreipdamas dėmesį, ar vasarinių 
piktžolių sąvašynai prie tinklinės tvoros neišmindžio- 
ti. Ir vėl leisis 550-uoju plentu. Ir vėl grįš atgal. Va- 
žiuodamas Farmingtono-Šiproko automobilių sraute, 

nervingai laikydamasis nustatyto apylinkės greičio, vos 
neužmigs iš nuobodulio. Kartkartėmis paskambinda- 
mas budėtojui ir raportuodamas, kad rūpestingai stebi 
technikos kiemą ir kad ten ramu. 

— Vienuoliktasis tikrina technikos kiemą, - pranešė 
Čy. - Viskas ramu. Jokių įsilaužimo ženklų. 

— Kadangi esi plente penki penkiasdešimt, - pasakė 
budėtojas, - pasižiūrėk, kas dedasi septintajame-vie- 
nuoliktajame. Ką tik skambino dėl tvarkos pažeidimo. 

Čy greitai apsisuko 180 laipsnių. Nuobodulį pakei- 
tė nesmagumas, apimdavęs visuomet, kai reikėdavo 
tramdyti girtą. Arba du girtus. Arba nesvarbu, kiek 
girtų laužytų tvarką Šiproko septintajame-vienuolik- 
tajame. 

Tačiau automobilių aikštelėje priešais universalią 
parduotuvę buvo ramu - tuščia, išskyrus ten stovinčius 
seną sedaną „Dodge“ ir sunkvežimį. Jokių girtų. Viduje 
girtų taip pat nebuvo. Moteris už kasos aparato skaitė 
vieną iš tokiose parduotuvėse parduodamų tabloidų. 
Žalios spalvos antraštė skelbė: „Visa teisybė apie Liz 
Teilor svorio numetimą“. Kita - „Abi Siamo dvynės 
nėščios. Kaltinamas ministras“. Paauglys sukinėjosi 
aplink šaldytuvą rinkdamasis sodos vandens skardines. 

— Kas atsitiko? - paklausė Čy. 

Paauglys, pasijutęs kaltas, padėjo atgal išsirinktą 
„Pepsi“. Kasininkė nuleido laikraštį. Ji buvo vidutinio 
amžiaus navahė. Iš Didžiojo Namo klano, prisiminė Čy, 
pavarde Gorman ar Rilman, ar panašiai. Angliška pa- 
vardė iš šešių raidžių. Bunker. Volker. Tomas. 

— Ką? - paklausė ji. 

— Kažkas pranešė apie tvarkos pažeidimą. Kas at- 
sitiko? 

— O, - atsakė moteris iš Didžiojo Namo klano, - čia 
šlaistėsi girtuoklis. Kur jūs buvote? 

— Ar jis pridarė žalos? 

— Tai buvo ji, - patikslino moteris, - senoji ledi 
Džordž. Ji nuėjo, kai tik išgirdo mane skambinant po- 
licijai. 

Kasininkės pavardė buvo Gorman, dabar Čy aiškiai 
prisiminė, tačiau jis jau galvojo apie senąją ledi Džordž. 

— Kuriuo keliu ji nuėjo? 

— Tiesiog nuėjo, - pasakė ponia Gorman, neaiškiai 
parodydama ranka. - Nežiūrėjau. Rinkau jos išvartytas 
skardines. 

Čy nuskubėjo ieškoti senosios ledi Džordž. Jis ją 
gerai pažinojo. Buvusi liudytoja jo tirtoje automobilio 
vagystės byloje - daug padėjusi liudytoja. Vėliau, kai 
pagal orderį dėl užpuolimo jis ieškojo vieno iš jos anū- 
kų, ji ir vėl jam padėjo. Nusiuntė berniuką į nuovadą, 
kad pasiduotų. Be kita ko, ji buvo iš Susiliejančių Upių 
klano, kuris susijęs su Čy tėvo klanu, o tai juos darė 
giminaičiais. Čy buvo išauklėtas niekad nepamiršti gen- 
tainių. 

Ieškojo jos važinėdamas 550-uoju plentu bei gretuti- 
nėmis gatvėmis. Rado sėdinčią ant drenažo vamzdžio, 
įkalbėjo lipti į policijos automobilį ir nuvežė namo, kur 
atidavė jaunai sunerimusiai moteriai, kaip spėjo, jos 
anūkei. Tada grįžo ir rado, kad technikos kieme niekas 
neliesta. Bent jau žvelgiant nuo kelio atrodė neliesta. 
Tačiau žvelgiant nuo kelio buvo neįmanoma pastebėti, 
jog kažkas atrakino pakabinamą vartų spyną. Apie tai 
jis išgirdo kitą dieną atvykęs į darbą. 

Kapitonas Largas - didžiausias rėksnys - vaikščiojo 
kaip reta tylus, o tai buvo bloga lemiantis ženklas. 

— Ekskavatorius, - pasakė Largas. - Štai ką jie šįkart 
pavogė. Sveriantį apie tris tonas. Šviesiai geltoną. Didelį 
daiktą. Pasakiau Zahui, kad praėjusią naktį tą vietą 
stebėjo vienas iš mano geriausių vyrų —- pareigūnas 
Džimas Čy. Pasakiau Zahui, kad tai tikriausiai dar 
vienas atvejis, kai pamirštama užsirašyti, kam pasko- 
linta. Ar žinai, ką jis pasakė? 

— Ne, sere, - atsakė Čy. - Man budint niekas jo 
nevogė. Visą laiką važinėjau pro šalį - pirmyn ir atgal. 

— Tikrai, - pasakė Largas. - Kaip gražu, - jis ištraukė 
lapą iš per budėjimą registruojamų įvykių segtuvo ant 
savo stalo. - Kaip malonu tai girdėti, nes, žinai, ką man 
pasakė Zahas? Jis pasakė, - Largas pakėlė balsą visa 
oktava: „O! praėjusią naktį ekskavatorius buvo pa- 
vogtas nė šuniui nesulojus. Apie tai mums papasakojo 
vaikinas iš degalinės kitoje gatvės pusėje“. - Largo bal- 
sas vėl skambėjo įprastai. - Degalinės savininkas sto- 
vėjo ir žiūrėjo, kaip anie išvažiuoja. 

— Oho, - pratarė Čy, manydamas, kad viskas turėjo 
vykti tuomet, kai jis buvo septintajame-vienuolikta- 
jame. 

— Tas Zahas tikras komediantas. Jis sakė, tikriausiai 
aš manau, kad pavogti didelį geltoną ekskavatorių ste- 
bint vienam mano policininkų, tai tas pat, kas nuo ko- 
Joto nuslėpti mėnulio patekėjimą. 

Čy paraudo. Jis neturėjo ką į tai atsakyti. Kažką pa- 
našaus girdėjo, tik kitais žodžiais. Kažką apie slapčia nuo 
gaidžio patekančią saulę. Mėnulio patekėjimas be stau- 
giančio kojoto buvo toks pat neįmanomas, o kojotą 
prilyginus Largo policijai išėjo puikus netiesioginis įžei- 
dimas. Navaho negalima vadinti kojotu. Blogesnis daly- 
kas jam būtų tik kaltinimas badu marinant artimuosius. 

Lapą su įvykio aprašymu Largas įteikė Čy. Tai pa- 
tvirtino, ką sakė Zahas: 


Pareiškėjas Dilbertas Tsosis pranešė pareigūnui Šorčiui, 
kad aptarnaudamas klientą „Texaco“ degalinėje apie 
22 val. pastebėjęs vyrą, nuimantį grandines nuo tecb- 
nikos kiemo vartų kitoje 550-of0 plento pusėje. Jis 
matė, kaip sunkvežimis per vartus į kiemą tempia pla- 
čiadugnį vilkiką. Pareiškėjas Tsosis sakė apytikriai po 
penkiolikos minučių pastebėjęs sunkvežimį išvažiuojant 
pro vartus tr tempiant mechanizmą, kurį jis apibūdino 
kaip ekskavatorių arba kokią nors griovių kasimo ma- 
šiną, pakrautą ant vilkiko. Jis sakė apie tai nepranešęs 
policijai, nes manęs, jog genties darbuotojai atvyko 
pasiimti įrenginių, įvykus kokiai nors avarijai. 


— Tai turėjo vykti tuo metu, kai aš ieškojau senosios 
ledi Džordž, - paaiškino Čy, dėl Largo veido išraiškos 
skubėdamas nupasakoti paskutinius epizodus. 

— Grįžk prie darbo, - pasakė Largas, - palik visa tai. 
Ekskavatoriaus ieškos seržantas Bineilis. Nebekliudyk 
šiai paieškai. 

Toks buvo antradienio rytas ir tikriausiai tai būtų 
buvusi blogiausia savaitės diena, jei Čy, pravažiuo- 
damas pro „Texaco“ degalinę 550-ajame plente, ne- 
būtų pamatęs Dilberto Tsosio, kraunančio padangas. 
Tvarkyti šį reikalą buvo pavesta Bineiliui, tačiau Čy, 
retkarčiais pirkdavęs iš Tsosio benzino, nematė nieko 
peiktina, jeigu sustos ir pasikalbės. 

— Ne, - pasakė Tsosis. - Nė vieno nemačiau taip 
gerai, kad atpažinčiau. Tačiau galima buvo matyti, kad 
vienas Iš jų yra deme - aukštas, liesas navahas. Dėvėjo 
kaubojaus skrybėlę. Pažįstu daug tokių, kurie dirba 

technikos kieme. Jie ateina pas mane iš automato at- 
sigerti „Coca-Colos“ 1r nusipirkti saldumynų. Nė vie- 
nas iš jų nebuvo mano pažįstamas, todėl bežiūrėdamas 
pagalvojau, kad keistu laiku atėjo į darbą. Pamaniau, 
kad jie kažką pamiršo, todėl atvyko pasiimti. Pamatęs 
ekskavatorių, pamaniau, kur nors trūko vamzdis. Van- 
dentiekio avarija, - Tsosis gūžtelėjo pečiais. 

— Nė vieno nepažinai? 

— Buvo prastas apšvietimas. 

— Vaikiną sunkvežimyje esi kada matęs? 

— Ne sunkvežimyje, - patikslino Tsosis, - sunkvežimį 
vairavo liesasis navahas. Tas vaikinas jį sekė iš paskos 
sedanu. Dviejų durų „Plymouth“. Apie 1970-1971 
metų laidos. Tamsiai mėlynas, tačiau su jo kėbulu kaž- 
kas daryta. Dešinysis priekinis sparnas buvo bespalvis. 
Atrodė baltas arba pilkas. Gal gruntuotas. Visur dau- 
gybė dėmių, kaip ruošiantis perdažyti. 

— Vairuotojas nebuvo navahas? 

— Navahas vairavo sunkvežimį, o belagana - „Ply- 
mouth“, ir buvo baltasis. Menkai jį apžiūrėjau. Jie man 
visi vienodi. Tepastebėjau strazdanas ir saulės nudegimą. 

— Aukštas ar žemas? 

Tsosis susimąstė. 

— Vidutinio ūgio. Greičiau žėmas ir storas. 

— Plaukų spalva? 

— Buvo su kepure. Beisbolo kepure su snapeliu. 

Visa tai būtų buvę nesvarbu, nes šio reikalo ėmėsi 
Bineilis ir Tsosis jam jau buvo papasakojęs ne tik tai, 
bet tikriausiai ir daugiau, tačiau šeštadienio rytą Čy 
pamatė dviejų durų „Plymouth“. 

Tamsiai mėlyną apie 1970 metų modelį. Važiuojantį 
550-uoju plentu Šiproko link. Prasilenkdamas pamatė 

netinkantį priekinį sparną ir gruntinių dažų dėmes ant 
durų, taip pat baltąjį vairuotoją su beisbolo kepure. 
Daug negalvodamas Čy apsisuko 180 laipsnių per ne- 
lygią skiriamąją juostą. 

Jis vairavo Džanetos Pit automobilį. Tiksliau, jis dar 
nebuvo Džanetos Pit. Už „Buick Riviera“ Džaneta pa- 
liko rankpinigius firmai, prekiaujančiai geros kokybės 
naudotais automobiliais Farmingtone, ir paprašė Čy jį 
išbandyti. Penktadienį ji turėjo vykti į Fyniksą, o grįžusi 
pirmadienį norėjo užbaigti sandorį. 

— Manau, kad apsisprendžiau, - pasakė jam Dža- 
neta, - jame yra viskas, ko man reikia, ir nuvažiuota 
tik keturiolika tūkstančių mylių, ir kaina atrodo priei- 
nama, o dar už mano seną „Datsun“ duoda tūkstantį 
dolerių. Regis, tai sąžininga. 

Tūkstantis už „Datsun“ Čy atrodė gerokai daugiau 
negu sąžininga, kad nekeltų įtarimo. Džanetos „Dat- 
sun“ buvo tikras laužas. Tačiau, aišku, Džaneta nepasi- 
duos atkalbinėjama. Apie „Buick“ ji sakė: „Absoliučiai 
gražus“. Kai kalbėdavo apie tą automobilį, advokatės 
Džanetos Pit nelikdavo, pasirodydavo pasigėrėjimu ir 
entuziazmu spinduliuojanti mergina, ir dėl to pati Dža- 
neta tapdavo „absoliučiai graži“. 

— Gražiausi mėlyno pliušo apmušalai. Kaip. man pa- 
tinka ta spalva. Tamsiai mėlyna išorė su skoninga plo- 
nyte juostele žemai šonuose, ir chromo blizgesys kaip 
tinka, - dėl tokio susižavėjimo ji jautėsi truputį kalta. — 
Šiaip man chromas nepatinka, - sakė ji, - bet šis... — 
Pečiais ir veidu ji padarė judesį, sumenkinusį tokį neati- 
tikimą skoniui, — ... bet šis... kaip jis man patinka. 

Ji nutilo, stebėdama Čy, iš mergaitės atvirsdama 
advokate. 

— Pamaniau, gal galėtum jį išbandyti. Tu nuolat prie 
vairo, gerai nusimanai apie automobilius. Jeigu sutiksi 
ir nebus didelių variklio gedimų ar ko nors panašaus, 
aš galėčiau... 

Šį siaubingą sakinį ji paliko nebaigtą. Čy paėmė 
raktelius ir pasakė, kad, be abejo, jam bus malonu jai 
padėti. Nors tai nebuvo visa tiesa. Jeigu ir būtų rimtų 
variklio gedimų, pasakęs apie juos, Džanetai Pit jis 
nepradėtų labiau patikti. O Čy norėjo patikti. Jis do- 
mėjosi ja. Jis domėjosi advokate. Tiksliau tariant, jam 
buvo įdomu, ar Džaneta Pit arba kita moteris galėtų 
užpildyti tą tuštumą, kurią, jautė, jo gyvenime palieka 
Meri Lendon. 

Buvo penktadienio vakaras. Šeštadienio rytą jis nu- 
varė „Buick“ į Bernio Tso garažą ir pakėlė ant stovo. 
Bernis nebuvo sužavėtas. 

— Keturiolika tūkstančių mylių. Koks šūdas! - pa- 
sakė Bernis, - pažvelk į žymes ant padangų ir štai čia, — 
Bernis pasuko dardantį kardaną. - Arizonoje nėra įsta- 
tymo, baudžiančio už kilometražo atsukimą, tačiau 
Naujojoje Meksikoje yra, - pasakė jis. - Šią lūženą ji 
įsigijo Naujojoje Meksikoje. Sakyčiau, jie mažumėlę 
prasimanė pirmąjį skaičių. Atsuko nuo keturiasdešimt 
arba septyniasdešimt keturių tūkstančių. 

Apžiūrą baigė greičių dėže ir nuleido keltuvą. 

— Vairas taip pat laisvas, — tarė jis, — ar nori, kad 
atidaryčiau ir pasižiūrėčiau čia? 

— Galbūt vėliau, - pasakė Čy, - bus matyt, ką rasiu 
pavažinėjęs. Tada paliksiu jai spręsti, ar nori pakloti 
savo pinigus. 

Taigi jis varė Džanetos Pit mėlynąjį „Buick“ 550-uoju 
plentu Farmingtono link, niūriai registruodamas 


$I 


automobilio trūkumus. Lėtai reaguoja į akceleratoriaus 
pedalo paspaudimą. Tai pataisoma. Tendencija traukti 
dešinėn stabdant. Per minkšta pakaba. Čy buvo pri- 
pratęs prie ketaus spyruoklių policijos lengvuosiuose 
automobiliuose ir pikapuose. Gal jai patiks minkšta 
pakaba, kuri irgi nebuvo tolygi - tai vertė galvoti, kad 
neveikia amortizatorius. Ir, kaip minėjo Bernis, laisvas 
vairas. 

Čy, sukinėdamasis 550-ojo plento važiuojamąja da- 
limi Farmingtono kryptimi, matavo vairo laisvumą, kai 
pamatė ekskavatoriaus vagį. Ir kaip tik laisvas vairas 
tapo tikrąja jo nesėkmės priežastimi. 

Pirmiausia pastebėjo nedažytą sparną. Artėjantis į 
jį automobilis, važiavęs Šiproko link, buvo apie 1970 
metų laidos mėlynas sedanas „Plymouth“. Prasilenk- 
damas pastebėjo grunto dažų dėmes ant durelių. Pa- 
kako žvilgsnio į vairuotojo profilį - jaunuoliški ilgi 
šviesūs plaukai kyšojo iš po tamsios kepurės su sna- 
peliu. 

Ilgai negalvodamas Čy apsisuko 180 laipsnių per 
nelygią kelio skiriamąją juostą ir nuvažiavo paskui 
„Plymouth“. 

Jis vilkėjo netarnybiniais drabužiais: tepaluotais 
džinsais ir „Coors“ vasariniais marškinėliais perplėšta 
pažastimi. Jo pistoletas buvo saugiai užrakintas stal- 
čiuje prie gulto sunkvežimyje, stovinčiame Šiproke. 
Radijo ryšio „Buick“, žinoma, nebuvo. Toli gražu ne 
persekiojimo automobilis. Jis tiesiog norėjo pasekti, 
kur važiuoja ekskavatoriaus vagis, išnaudoti menkiau- 
s1ą progą. „Plymouth“ per daug neskubėjo. 550-ajame 
plente jis nusuko į kairę, į šalutinį kelią, vedantį į Kirt- 
lendo kaimelį, kirto San Chuano tiltą, dar kartą pasuko 

į purviną kelią ir ėmė kilti į stalkalnį Navahomeino ir 
Keturių Kampų elektrinės link. Čy iš paskos važiavo 
per ketvirtį mylios, kad neprisirytų „Plymouth“ dulkių 
1r kad nesukeltų įtarimo. Tačiau kai pasiekė statų šlaitą, 
ekskavatoriaus vagis pajuto esąs sekamas. Jis pradėjo 
važiuoti kur kas greičiau, keldamas dulkių debesis, ir 
per šalavijų krūmus pasuko į prastai išlygintą šunkelį. 
Čy sekė, spausdamas „Buick“, priversdamas jį šokčioti 
per kauburius, laviruodamas, kai kelio vėžės imdavo 
traukti šonan. Dėl dulkių jis per vėlai pamatė, kad „Ply- 
mouth“ dar kartą staigiai pasuko į dešinę. Čy užgulė 
stabdžius, pradėjo slysti šonu, išlygino ratus, sumažino 
laisvą vairo eigą ir padarė posūkį. Tačiau truputį per 
vėlai. 

Op! Dešinysis ratas atsimušė į akmenį. Kairysis įsi- 
suko į šalavijus. Čy skaudžiai trenkėsi galva į mėlynu 
pliušu aptrauktas „Buick“ lubas. Dar kartą trenkėsi į 
lubas. Per dulkių tumulus matė akmenis, kurių geriau 
reikėjo vengti, todėl įnirtingai suko laisvą vairą, kol 
pajuto smūgį, pajuto, kaip kažkas trenkėsi į priekį ir 
automobilis ėmė čiuožti. Pasibučiavus su lubomis skry- 
bėlė nusmuko žemai ant kaktos. 

Puikusis Džanetos Pit „Buick“, kraipydamasis šonais, 
šalavijų krūmuose arė automobilio pločio vagą, kol su- 
stojo, supamas dulkių debesies. Čy išsiropštė lauk. 

Automobilis atrodė prastai, tačiau ne taip prastai, 
kaip galėjo. Priekinis kairysis ratas pakrypęs horizon- 
taliai - nulūžo ratą laikiusios šakės. Lūžus ašiai būtų 
daugiau bėdos. Kita žala, Čy manymu, buvo nedidelė: 
Įbrėžimai, įlenkimai ir įdrėskimai. Plonąją juostelę, ku- 
ria ypač žavėjosi Džaneta Pit, Čy rado nuplėštą me- 
džio šakos už penkiolikos jardų krūmuose. Juostelę 

rūpestingai padėjo ant užpakalinės sėdynės. Pabėgusio 
„Plymouth“ sukelti dulkių sūkuriai sklaidėsi toli virš 
stalkalnio krašto. Čy žvelgė į dulkes, galvodamas apie 
naują bėdą: kaip reikės parvilkti „Buick“. Galvojo apie 
tas penkias šešias mylias, kurias pėdins iki telefono ir 
apie tuos septynis aštuonis šimtus dolerių, kuriuos pa- 
klos „Buick“ remontui. Galvoti apie tai buvo kur kas 
maloniau, negu šias naujienas pranešti Džanetai Pit. 

„Absoliučiai gražus, - sakė Džaneta Pit. - Aš jį įsi- 
mylėjau. Toks, kokio visada troškau“. Šiuos žodžius 
jis prisimins vėliau. Dabar jo akys lydėjo nykstančius 
dulkių kamuolius, tačiau galva dirbo stengdamasi įs1- 
minti ekskavatoriaus vagies išvaizdą: profilį, raupų 
subjaurotą smakrą, plaukus, kepurę. Stovėjo apimtas 
pasididžiavimo. Anksčiau ar vėliau jis tą vaikiną suras. 

Apie vidurdienį, kada „Buick“ partempė į Bernio 
Tso garažą, atrodė, kad suras greičiau. Tą „Plymouth“ 
"Tso buvo matęs - kartą teko buksyruoti. Jis šį tą žino- 
jo ir apie ekskavatoriaus vagį. 

— Visa, kas vejasi, išsiveja, - džiaugsmingai tarė Čy. — 
Viskas išsilygina. 

— Nesakyčiau, - pratarė Tso, — kiek tau kainuos 
išlyginti šį „Buick“? 

— Sakau, sugausiu tą kalės vaiką, - atsakė Čy. — 
Pagaliau turėsiu galimybę sugauti. Padėsiu bylą kapito- 
nui ant stalo. 

— Gal automobilį tavo mergina galėtų grąžinti par- 
davėjams tarusi, kad jai nepatinka priekinis ratas, — 
pasakė Tso. 

— Ji ne mano mergina, - atsakė Čy, - ji dirba ad- 
vokate DNA, Genties teisės tarnyboje. Susitikau su ja 
atsitiktinai pernai vasarą. 

Čy papasakojo, kaip jis pričiupo vyruką, kuris pasi- 
rodė esąs Džanetos Pit klientas, ir bandė jį palaikyti 
Farmingtono areštinėje, kol galės apklausti, ir kaip Pit 
dėl to širdo. 

— Kieta kaip vinis, - sakė Čy. - Ne mano skonio. 
Nebent ką nors užmuščiau ir man reikėtų advokato. 

— Neįsivaizduoju, kaip tu jį sugausi, juk tiek nedaug 
apie jį žinau, - pasakė Tso. - Nežinau net jo vardo. 
Prisimenu tik, kad jis dirba Blanko dujų verslovės lau- 
kuose už Farmingtono. Bent jau sakė, kad dirba. 

— Ir kad tu jį buksyravai, kai jam sugedo pavarų 
dėžė, ir jis tau sumokėjo dviem šimto dolerių bankno- 
tais. Ir jis tau liepė automobilį, kai suremontuosi, pa- 
likti prie Neikėjaus Apsukriojo atgimimo palapinės. 

— Tikra teisybė, - pritarė Tso. 

— Ir jis sakė, kad grąžą paliktum Apsukriajam, nes 
su juo dažnai matosi. 

Dabar buvo šeštadienio vakaras. Neikėjaus Apsuk- 
riojo Tikroji evangelija toli nukeliavo nuo tos vietos 
prie Hogbeko, iš kur Tso buksyravo „Plymouth“. Ta- 
čiau buvo gana nesunku jį surasti pasiklausinėjus ap- 
linkui. Neikėjus į keturių ratų priekabą pasikrovė pa- 
lapinę, elektrinius vargonus ir patraukė į pietryčius, 
palikdamas prie telefono stulpų prismeigtus arba lipnia 
juostele ant parduotuvių vitrinų prilipintus lapelius, 
kad visi išalkę Dievo žodžio gali jį surasti tarp Nagizio 
ir Dzilič-Nei-Ou-Dič-Hi mokyklos. 


55 


Sutemos tą sauso rudens šeštadienį leidosi iš lėto. Saulė 
seniai paniro žemiau vakarų horizonto, bet plonas 
aukštų kamuolinių debesų sluoksnis vis dar gaudė jos 
įkypus spindulius, mesdamas raudonus atspindžius ant 
šalavijų krūmų jūros, nusidriekusios į šiaurę nuo Nagi- 
zio prekyvietės. Spinduliai margą Neikėjaus Apsukriojo 
atgimimo palapinės drobę nuspalvino blyškiais rudais 
ir rožiniais atspalviais, o leitenanto Liphorno tamsiai 
rudą veidą nudažė ryškiai raudonai. 

Liphornas senu įpročiu pikapą pasistatė toliau nuo 
automobilių sangrūdos prie palapinės, atsuko priekiu, 
kad iškilus reikalui ar pareigos šaukiamas būtų pa- 
siruošęs. Tačiau Liphornas nebuvo tarnyboje. Jis nie- 
kada daugiau nebebus tarnyboje. Ėjo dvi paskutinės 
galutinių trisdešimties dienų atostogų savaitės. Joms 
pasibaigus, prašymas atsistatydinti iš Navahų genties 
policijos bus iškart patenkintas. Tiesą sakant, jis jau 
buvo atsistatydinęs. Jautė, tarsi viskas liko toli toli. 
Išnyko tolumoje. Kitas gyvenimas kitame pasaulyje, 

nieko bendra neturintis su žmogumi, dabar stovinčiu 
raudonoje spalio saulėlydžio šviesoje ir laukiančiu, kol 
iš Tikrosios evangelijos atgimimo palapinės pasigirs 
garsai, reiškiantys pamaldų pertrauką. 

Prie Neikėjaus Apsukriojo atgimimo bažnyčios jis 
atvyko, kad pradėtų paiešką. Kur pasidėjo moteris su 
brūkšneliu? Kodėl ji atsisakė itin rūpestingai paruoštų 
vaišių ir akivaizdžiai laukto vakaro? Nors atrodė, kad 
tai nesvarbu, iš tiesų buvo priešingai. Viskas kažkaip — 
to jis išties negalėjo suprasti - reiškė atsisveikinimą su 
Ema. Laukdama brangaus svečio, Ema irgi būtų ruo- 
šusi tokias vaišes. Dažnai ruošdavo. Liphornas to nega- 
lėjo paaiškinti, tačiau mintyse jis neaiškiai siejo Emą ir 
tą moterį, kuri, galimas daiktas, buvo visiškai kitokia. 
Savo likusias galutinių atostogų dienas jis skirs tai mo- 
teriai surasti. Todėl atvyko čia. Kartu ir genamas nuo- 
bodulio bei seniai kamuojančio smalsumo, ir ieško- 
damas priežasties, kaip pabėgti iš namų Vindouroke, 
pabėgti nuo jų keliamų prisiminimų. 

Kad ir kas būtų atvedę, jis buvo čia, pačiame ryti- 
niame Navahų rezervacijos pakraštyje, daugiau nei 
šimtas mylių nuo namų. Esant palankioms aplinky- 
bėms, norėtų pasikalbėti su vyru, kurio egzistavimas 
jam kėlė nerimą. Jis norėjo užduoti klausimus, į kuriuos 
tas vyras galėjo neatsakyti, kita vertus, galėjo nieko 
nereikšti, jeigu ir atsakytų. Alternatyva galėjo būti sė- 
dėjimas namie bandant skaityti dėl fono įsijungus te- 
levizorių. Tačiau jausmas, kad Emos nebėra, niekad 
neapleisdavo. Pakelęs akis jis pamatytų R. C. Gormano 
graviūrą, Emos pakabintą virš židinio. Dėl graviūros 
jie ginčydavosi. Jai patiko, jam — ne. Jo ausyse vėl skam- 
bėtų žodžiai. Ir Emos juokas. Ir visur, kur pažvelgdavo, 

būdavo tas pat. Tuos namus reikėtų parduoti arba su- 
deginti. Tokia buvo dene tradicija. Reikia palikti na- 
mus, kuriuos apsėdo mirusieji, kitaip tave patį apsės 
vaiduokliai ir tu mirsi. Išmintingi buvo jo tautos seno- 
liai ir šventieji žmonės, tautą išmokę Navahų kelio. 
Tačiau jis tęs tą beprasmišką žaidimą. Jis suras tą mo- 
terį. Jei dar gyva, ji nenorėtų būti surasta. Jei mirusi — 
nebesvarbu. 

Staiga pasidarė šiek tiek įdomiau. Atsirėmęs į pikapo 
dureles stebėjo palapinę, klausėsi iš jos sklindančių 
garsų, tyrinėjo žemę (dar vienas jo įprotis). Jis atpažino 
kitą pikapą, pastatytą taip pat kaip ir jo už kitų auto- 
mobilių. Tai buvo kito genties policininko sunkvežimis. 
Asmeninis Džimo Čy automobilis. Vadinasi, Čy taip 
pat čia atvyko neoficialiai. Nejau tapo atgimusiu krikš- 
čioniu? Sunku tuo patikėti. Kiek Liphornas prisiminė, 
Čy buvo Neikėjaus Apsukriojo priešingybė. Čy buvo 
batačali. Giedotojas. Arba greitai toks taps, nes žmonės 
pradėjo jį samdyti atlikti gydomąsias apeigas. Liphor- 
nas smalsiai žvilgtelėjo į pikapą. Vakaro prieblandoje 
buvo sunku pasakyti, ar jame kas nors sėdėjo. Ką čia 
galėtų veikti Čy? 

Iš palapinės sklido muzika. Keistai stiprus garsas, tarsi 
grotų ansamblis. Tačiau viską stelbė vyriškas balsas, per 
mikrofoną traukęs himną. Pats laikas eiti į palapinę. 

Visas ansamblis pasirodė besą du žmonės. Neikėjus 
Apsukrusis, stovintis už daikto, panašaus į juodą plastma- 
sinę klaviatūrą, ir liesas gitaristas mėlynais languotais 
marškiniais bei pilka fetrine skrybėle. Neikėjus giedojo 
per ketvirtį colio atitraukęs burną nuo mikrofono, ran- 
komis stipriai ir ritmingai spaudinėdamas klavišus. Au- 
ditorija, linguodama ir plodama, giedojo kartu. 

— Jėzus myli mus, - traukė Neikėjus. - Ir tai mes 
žinome. Jėzus myli mus. Visur. 

Neikėjus žvelgė į Liphorną, tyrinėdamas akimis, ver- 
tindamas. Gitaristas taip pat nuo jo nenuleido akių. Jo 
skrybėlė kažkur matyta. Kaip ir pats vyras. Veidus, o 
ir visa kita Liphornas gerai įsimindavo. 

— Mes to nenusipelnėme, - giedojo Neikėjus, - tačiau 
jam nesvarbu. Jo meilė su mumis. Visur. 

Giesmės žodžius Neikėjus sustiprindavo ritmingu 
trinkčiojimu per klavišus. Savo žvilgsnį jis nukreipė nuo 
Liphorno į senyvą moterį vieliniais akinių rėmeliais, 
kuri šoko užsimerkus: ir linguodama, per daug apimta 
jausmo, kad pastebėtų patekusi į elektros laidų raizginį, 
jungusį Neikėjaus garso stiprintuvą su generatoriumi 
už palapinės. Aukštas vyras plonais ūsiukais, stovintis 
prie kalbėtojo pakylos, pastebėjo Neikėjaus susirūpi- 
nimą. Jis greitai priėjo ir išvedė moterį. „Trečiasis ko- 
mandos narys“, - spėjo Liphornas. 

Muzikai nutilus, Neikėjus vyrą pristatė kaip šventąjį 
Tafoją. 

— Jis apačas. Neslėpdamas sakau jums, - tarė Nei- 
kėjus. - Džikarila. Tačiau tai nieko bloga. Viešpats sukū- 
rė apačus ir belagana, ir juoduosius, ir hopius, ir mus, 
dene, ir visus kitus visiškai vienodus. Jis įkvėpė šį apačą 
čia pažinti Jėzų. Ir jis apie tai dabar jums papasakos. 

Neikėjus perdavė mikrofoną Tafojai. Po to iš termoso 
į plastmasinį puoduką įsipylė vandens ir nusinešė, kur 
stovėjo Liphornas. Tai buvo žemaugis, kresnas, švarus 
ir tvarkingas vyras mažomis apvaliomis rankutėmis, 
apskrito protingo veido. Avėjo dailiais kaubojiškais 
batais. Jis ėjo grakščia, daug vaikščiojančio žmogaus 
eisena. 

— Anksčiau niekada tavęs nesu čia matęs, - pasakė 
Neikėjus. - Jei atėjai išgirsti apie Jėzų, malonu. Jei ne 
— vis tiek malonu, - jis nusijuokė, parodydamas dantis, 
kurie nederėjo prie švaros simfonijos. Dviejų dantų 
nebuvo, vienas nulūžęs, vienas pajuodęs ir kreivas. 
„Vargšo žmogaus dantys, - pagalvojo Liphornas, - 
Navaho dantys“. 

— Kadangi viskas, ką apie mane girdi, vis tiek... Jė- 
zaus žodžiai, - pasakė Neikėjus. 

— Atėjau sužinoti, ar galėtum padėti vienu reikalu, - 
pasakė Liphornas. Jie apsikeitė švelniu, vos susiliečian- 
čiu navahų rankų paspaudimu, tai buvo dene kom- 
promisas dėl šiuolaikinių papročių ir poreikio atsargiai 
elgtis su nepažįstamaisiais, kurie galiausiai galėjo pa- 
sirodyti esą raganiai. - Tačiau tas reikalas gali palaukti, 
kol baigsi atgimimo pamaldas. Tada norėčiau su tavimi 
pasikalbėti. 

Ant pakylos šventasis Tafoja kalbėjo apie apačų kal- 
nų dvasias. 

— Jos kažkuo panašios į jūsų ye/, į jūsų šventuosius 
žmones. Tačiau kai kurios skiriasi. Jas garbino mano 
tėvas, mano motina ir mano seneliai. Ir aš garbinau, 
kol gavau vėžį. Nereikia man jums, žmonės, pasakoti 
aple vėžį... 

— Šventasis kol kas viskuo pasirūpins, - pasakė Nei- 
kėjus. - Ką norėjai sužinoti? Kuo galiu padėti? 

— Dingo moteris, - tarė Liphornas. Jis parodė Nei- 
kėjui savo pažymėjimą ir papasakojo apie daktarę Eleo- 
norą Fridmen-Bernel. - Ar tu ją pažinojai? 

— Žinoma, - atsakė Neikėjus. - Gal trejus ketverius 
metus, - jis vėl nusijuokė. — Tačiau ne itin artimai. 
Nepavyko jos atversti į krikščionybę. Mus siejo tik 

reikalai, - juoko nebeliko. - Rimtai sakai, dingo? Kas 
nors nešvaraus? 

— Prieš porą savaičių ji išvyko savaitgaliui į Far- 
mingtoną, ir nuo to laiko niekas apie ją negirdėjo, - 
pasakė Liphornas. - Kokie reikalai jus siejo? 

— Ji tyrinėjo puodus. Tai buvo jos sritis. Todėl ret- 
karčiais iš manęs nusipirkdavo kokį puodą, - smulkia- 
me, apvaliame Neikėjaus veide atsispindėjo susirūpi- 
nimas. - Kas nors negera jai atsitiko? 

— Kai žmonės dingsta, iš anksto niekad nežinai, - 
atsakė Liphornas. - Po kurio laiko paprastai jie atsi- 
randa, o kartais ne. Mes norime išsiaiškinti. Ar esi 
puodų vertelga? 

Liphornas atkreipė dėmesį, kaip nuskambėjo jo 
klausimas, tačiau net nespėjus patikslinti („Ar prekiauji 
puodais?“) Neikėjus tarė: 

— Aš tik pamokslininkas. Tačiau kartais galiu par- 
duoti puodų. Pasitaiko labai dideli pinigai. Kartą netoli 
Činlio žmogus, kurį apkrikštijau, davė man puodą. 
Neturėjau pinigų, ir jis pasakė, kad Gelape galiu puodą 
parduoti už trisdešimt dolerių, — Neikėjus vėl nusi- 
juokė, džiaugdamasis puikia atmintimi. - Gerai atsi- 
menu, nuėjau į tą vietą Reilroud aveniu ir už puodą 
gavau keturiasdešimt šešis dolerius, - šypsodamasis 
Lipkornui, jis sudėjo rieškutes. - Viešpats veda, - pa- 
sakė jis, - kartais ne visai teisingai, tačiau veda. 

— Todėl tu dabar ir eini jų kasti? 

— Tai prieš įstatymą, - pasakė Neikėjus šypsoda- 
masis, — esi policininkas, galiu lažintis, kad žinai. O 
dėl manęs, tai žmonės retkarčiais man atneša puodų. 
Kelis kartus per atgimimo pamaldas papasakojau apie 
bičiulį man atnešusį puodą, kurį pardavęs turėjau visai 

savaitei degalų, ir pasklido gandas tarp naujai atgi- 
musiųjų, kad puodai mane savaitei aprūpina pinigais 
degalams. Taigi ir dabar, ir anksčiau, kai jie neturi 
pinigų ir nori paaukoti, atneša man po puodą. 

— Moteris Fridmen-Bernel juos perka? 

— Dažniausiai ne. Pirko tik kartą ar du. Sakė norinti 
kai ką pamatyti iš to, ką gavau pamokslaudamas prie 
Činlio arba Menifarmso. Bet ką iš Činlio senvagės apy- 
linkių. Ir iš šių vietų aplink Čekerbordą, ir jeigu nuke- 
liaučiau iki Jutos Blafo, Montesumos upelio, Meksi- 
kanhato. Iš tų vietovių. 

— Ar puodus jai palaikydavai? 

— Už tai, kad galėdavo apžiūrėti, ji šiek tiek sumo- 
kėdavo, tačiau dažniausiai nepirkdavo. Tik apžiūrė- 
davo. Patyrinėjusi porą valandų per didinamąjį stiklą 
grąžindavo. Kažką užsirašydavo. Pagal mūsų susitari- 
mą turėjau tiksliai žinoti, iš kur jie yra. 

— Kaip tau tai pavykdavo? 

— Sakiau žmonėms: „Kai atnešate Viešpačiui pa- 
aukoti puodą, tai turite tiksliai žinoti, kur jis rastas“. — 
Neikėjus nusišypsojo Liphornui savo plačia šypsena. — 
Dėl to žinau, kad puodas rastas teisėtai. Iškastas ne 
vyriausybės žemėje. 

Liphornas susilaikė nuo komentarų. 

— Kada paskutinį kartą su ja mateisi? 

Atsakymas turėjo būti „rugsėjo pabaigoje“ arba pa- 
našus. Liphornas žinojo datą iš Fridmen kalendoriaus, 
tačiau vargu ar Neikėjus tai prisimins. 

Neikėjus iš marškinių išsitraukė smarkiai aptrintą 
kišeninį kalendorių ir versdamas pirštu susirado rei- 
kiamą lapelį. 

— Tai buvo praėjusį rugsėjį, dvidešimt trečiąją. 

— Daugiau nei prieš mėnesį, - pasakė Liphornas. — 
Ko ji norėjo? 

Apskritas Neikėjaus veidas buvo susimąstęs. Jam už 
nugaros pamokslavusio šventojo Tafojos tenoras kilo į 
ekstazę. Pasakojo, kaip atgimimo palapinėje prie Dal- 
sio senasis pamokslininkas pakvietė Tafoją išeiti į priekį 
ir padėjo rankas kaip tik „ant tos vietos, kur odos vėžys 
ėdė mano veidą. Ir pajutau, kaip užplūdo gydanti jėga...“ 

— Gerai, - pratarė Neikėjus, labai iš lėto tardamas 
žodžius. - Ji grąžino puodą, kurį iš manęs buvo gavusi 
pavasarį. Tiksliau, dalį puodo. Tai nebuvo sveikas puo- 
das. Ji norėjo apie jį žinoti viską, ką žinojau aš. Kai ką 
jau buvau jai pasakojęs, ir ji buvo pasižymėjusi užrašų 
knygutėje. Tačiau apie viską dar kartą klausinėjo. Iš 
ko jį gavau, ką sakė puodą radęs žmogus, ir panašiai. 

— Kur tai įvyko? Kur jūs susitikote, ir kaip atrodė ta 
jos užrašų knygutė? 

— Susitikome Ganade, - atsakė Neikėjus. - Aš ten 
gyvenu. Grįžau iš pamaldų prie Kemerono ir radau jos 
raštelį su prašymu paskambinti. Tai esą svarbu. Pa- 
skambinau jai į Čako kanjoną. Jos nebuvo namie, todėl 
palikau žinutę, kada vėl būsiu Ganade. Kai grįžau, ji 
jau manęs laukė, - Neikėjus trumpam nutilo. - Užrašų 
knygutė? Palauk, prisiminsiu. Nedidelis oda aptrauktas 
daiktas. Pakankamai mažas, kad tilptų į marškinių 
kišenę. Kaip tik marškinių kišenėje ją ir nešiojosi. 

— Ir ji norėjo su tavim pasikalbėti apie tą puodą? 

— Labiausiai norėjo sužinoti, kur rastas. 

— Kokia tai buvo vietovė? 

— Felos ranča, tarp Blafo 19 Meksikanhato. 

— Privačioje žemėje, - pasakė Liphornas visiškai ne- 
utraliu balsu. 

— Viskas teisėta, - tarė Neikėjus. 

— Matėtės labai trumpai, - pasakė Liphornas, - ir tu 
tik pakartojai, ką jau buvai sakęs? 

— Nevisiškai. Jai kilo daug klausimų. Gal žinau, kur 
rasti tą žmogų, atnešusį puodą? Ar galėjo jis tą puodą 
rasti greičiau pietinėje nei šiaurinėje San Chuano pu- 
sėje? Ji atkreipė mano dėmesį į puodo raštus. Norėjo 
sužinoti, ar esu matęs ką nors panašaus. 

Liphornas pajuto, kad Neikėjus jam pradeda mažu- 
mėlę patikti. 

— Ir tu jai pasakei, kad į pietus nuo San Chuano to 
puodo anas rasti negalėjo, nes tai būtų Navahų rezer- 
vacija, o iškasti puodą toje žemėje būtų neteisėta, — 
Liphornas kalbėjo šypsodamasis, o Neikėjus šypsoda- 
masis klausėsi. 

— Fridmen nereikėjo sakyti ko nors panašaus, - tarė 
Neikėjus. — Visa tai ji gerai žinojo. 

— Kuo ypatingas buvo tas puodas? 

— Manau, tai vienas iš tos rūšies puodų, kuriuos ji 
tyrinėjo. Kiek suprantu, anasazių puodas. Visi jie man 
atrodo vienodi, tačiau, kiek prisimenu, šis buvo raš- 
tuotas. Tokios abstrakčios formos, žinai, nupieštos ant 
viršaus. Kaip tik tai, atrodė, ją domino labiausiai. Raš- 
tai buvo neaiškios spalvos. Kaip tik tokių ji manęs ir 
prašė ieškoti. Būtent tokio ornamento. Tarsi panašaus 
į Kokopelį, plono ir pasikartojančio. 

Neikėjus klausiamai pažvelgė į Liphorną. Liphornas 
linktelėjo. Taip, jis žinojo apie Kokopelį - kuprotąjį 
dūdininką, Vandens Purškiką, vaisingumo simbolį. Kad 
1r kaip jį vadintų, jo figūra dažnai pasitaikydavo keis- 
tose piktogramose, kuriomis anasaziai ištapė uolas per 
visą Kolorado plynaukštę. 

— Kiekvieną kieno nors atneštą puodą kaip tas - net 
mažytę puodo su tokiu raštu šukę - turėjau išsaugoti 
jai, ir už tai ji man sumokėdavo mažiausiai penkias- 
dešimt dolerių. 

— Kas tą puodą surado? 

Neikėjus dvejojo, stebėjo Liphorną. 

— Negaudau puodų ieškotojų, - pasakė Liphornas. — 
Bandau surasti tą moterį. 

— Vyras iš Pajutų klano, kurį jie vadino Amosu Švil- 
piku, - atsakė Neikėjus. - Gyvena tyruose, į pietus nuo 
Blafo, šiauriau Meksikanvoterio. 

Staiga šventasis Tafoja garsiu lyg arklio balsu pra- 
dėjo šaukti „Aleliuja!“ Minia šaukė kartu su juo. Lie- 
sasis skrybėlėtas vyras kažką darė su gitara. 

- Jei reikės dar ko nors, galėsiu pasikalbėti su tavimi 
vėliau, - pasakė Neikėjus. - Dabar prireikė mano pa- 
galbos. 

— Kada jūs matėtės paskutinį kartą? - paklausė Lip- 
hornas. - Paskutinis susitikimas? 

— Na, ko gi dar? - tarė Neikėjus. Jis žengtelėjo kal- 
bėtojo pakylos link, tačiau atsisukęs tarė. - Buvo dar 
kitas susitikimas. Galima sakyti, kad buvo. Per pa- 
mokslą Hogbeke, ten prie Šiproko, pas mane atėjo 
vyras, kuris dirba kartu su ja. Vardu... - Neikėjus nie- 
kaip negalėjo prisiminti vardo. - Nesvarbu, vis tiek jis 
buvo belagana. Anglas. Sakė norįs paimti puodą, kurį 
jai laikiau. Bet aš neturėjau jokio puodo. Sakė supratęs, 
jog turiu, arba gal puodą turi kažkas iš anapus San 
Chuano, netoli Blafo. Atsakiau „ne“, — Neikėjus vėl 
nusigręžė. 

— Aukštas vyras? Blondinas. Jaunai atrodantis. Var- 
du Eliotas? 

— Tai jis, - pasakė Neikėjus. 

Liphornas palapinės gale pasistatė sulankstomą kėdę 
ir atsisėdo. Stebėjo, kas vyko toliau. Tyrinėjo Neikėjaus 
techniką ir mąstė apie sužinotus faktus, nors tai buvo 
nedaug. 

Neikėjaus religinis susivienijimas, įsikūręs ant ČCe- 
kerbordo rezervacijos ribos, vienijo apie šešiasdešimt 
žmonių - visi, atrodė, buvo navahai, tačiau Liphornas 
nebūtų lažinęsis, kad tarp jų nėra keleto iš Džikarilos 
rezervacijos, čia besiribojančios su navahų teritorija. 
Šeštadalį sudarė moterys, dauguma vidutinio amžiaus 
arba vyresnės. Liphorną tai truputį nustebino. Anks- 
čiau apie tai negalvojo, nes šis kultūros aspektas jį 
menkai domino. Liphornas manė, kad tie, kuriuos pa- 
traukė fundamentalioji krikščionybė, turėtų būti jau- 
nuoliai, rezervacijoje dažniausiai apsupti baltųjų reli- 
gijos. Tačiau čia tai neatrodė teisybė. 

Neikėjus prie mikrofono gestais rodė į šiaurę. 

— Tiesiai už plento, štai ten, jeigu nebūtų sutemę, 
galėtumėte iš čia matyti, yra Hjuerfano stalkalnis. Mes, 
navahai, buvome išmokyti, kad tai vieta, kur gyveno 
pirmoji moteris ir pirmasis vyras ir kai kurie kiti šven- 
tieji. Kai buvau vaikas, eidavome ten su dėde nešini 
ryšulių agbalių, įsmeigdavome tas maldos lazdeles 
šventovėje, kurią ten įrengdavome, ir giedodavome 
maldą. Nueidavome tada iki Gubernatoriaus Kab- 
lio... - Neikėjus gestu parodė į rytus. - Į tyrus už 
Blanko kanjono, kur pirmoji moteris ir pirmasis vyras 
rado Eisdzeia Neidlibi. Ir ten mes palikdavome keletą 
agbalių. Ir mano dėdė aiškindavo, kaip ši vieta tapo 
šventa. Tačiau aš jums noriu priminti Hjuerfano stal- 
kalnį. Užsimerkite ir įsivaizduokite, kaip ta šventa vieta 


66 


atrodė, kai paskutinį kartą ją matėte. Per ją nutiestas 
plentas. Viršūnėje stovi naftos kompanijų pastatyti 
radijo bokštai. Ant mūsų šventosios žemės sužėlė ištisas 
antenų miškas. 

Neikėjus šaukė, kiekvieną žodį pabrėždamas su- 
gniaužto kumščio mostu žemyn. 

— Daugiau nebegaliu melstis šiam kalnui. Nebegaliu, 
kai baltieji apstatė jo viršūnę. Prisiminkite, ką sako 
padavimai. Mus paliko Pasikeitimų Moteris. Ji išėjo... 

Liphornas stebėjo liesąjį vyrą su gitara, ieškodamas 
savo atmintyje jo vietos. Tyrinėjo auditoriją, ieško- 
damas pažįstamų veidų, ir keletą surado. Nors retai 
kada dirbdavo šioje rytinėje Didžiosios rezervacijos 
Cekerbordo pusėje, visa tai jo nenustebino. Rezervacija 
užėmė didesnę teritoriją negu Naujoji Anglija, tačiau 
gyventojų buvo ne daugiau kaip šimtas penkiasdešimt 
tūkstančių. Visą gyvenimą čia dirbdamas policininku 
vienaip ar kitaip susitiko su daugybe žmonių. Tie pen- 
kiasdešimt ar šešiasdešimt susirinkusiųjų po nublu- 
kusiu Neikėjaus palapinės stogu išbandyti Jėzaus kelio 
atrodė beveik tipiniai. Vaikų buvo mažiau, negu atsi- 
vesdavo į tradicines navahų religines apeigas, jokių 
paauglių, porelėmis slankiojančių aplink naktinius gie- 
dotojus, nebuvo girtuoklių ir, žinoma, nė vieno, kuris 
atrodytų bent truputį pasiturintis. Liphornas nusiste- 
bėjo, kaip Neikėjus padengia išlaidas. Jis priimdavo 
visas dovanas, kokias tie žmonės dovanodavo, tačiau 
tai nebuvo daug. Tikriausiai bažnyčia, kuriai atstovavo, 
jam primoka iš kokio misijų fondo. Liphornas pagal- 
vojo apie puodus. Iš to, ką matė „Nelson's“ kataloge, 
darėsi aišku, jog kai kurie puodai pajamų duodavo 
gerokai daugiau nei penkiasdešimt penkis dolerius. Bet 

daugiausia puodų buvo menkaverčiai, ir Liphornas ne- 
galėjo patikėti, kad Neikėjus jų gautų labai daug. Nors 
ir visiškai atsivertę, žmonės vis tiek buvo gimę nava- 
hais. Puodus rasdavo palaidojimo vietose, o navahai 
beveik nuo vaikystės mokomi vengti mirusiųjų ir jausti 
ypatingą mirties baimę. 

Neikėjus kalbėjo būtent apie tai. Arba tiksliau — 
rėkė. Jis griaudėjo perkūnais savo abiem mažomis šva- 
riomis rankutėmis įsikibęs į mikrofono stovą. 

— Kaip aš ir jūs buvome išmokyti: kai mirė mano 
motina, pas mus, kur gyvenome tyruose prie Rafroko, 
atėjo mano dėdės ir išsinešė jos kūną, kad paslėptų, kur 
neranda kojotai ir krankliai, - Neikėjus trumpai nutilo, 
sugriebė mikrofono stovą, pažvelgė žemyn. - Jūs tai 
atsimenate? - staiga paklausė tyliau. - Kiekvienas čia 
atsimena ką nors mirštant, - Neikėjus pažvelgė aukš- 
tyn, atgaudamas ramybę ir balsą. - Ir yra tos keturios 
dienos, kai jūs nieko neveikiate, tik prisimenate. Ir niekas 
neištaria mirusiojo vardo... Kadangi iš jo nebelieka nie- 
ko, tik čaindi - tas vien blogį nešantis vaiduoklis. Todėl 
niekada nebetariu motinos vardo, - niekada daugiau, - 
nes tas čaindi gali išgirsti mane jį šaukiant, sugrįžti ir 
mane apsėsti. O ką galėčiau apie savo motiną pasakyti 
gero? Ką gero galėtume pasakyti apie savo mirusiuosius? 
Ką apie tai? Šventieji mūsų žmonės apie tai daug nekal- 
bėjo. Bent jau aš to nežinau. Kai kurie dene žino pasa- 
kojimą apie jaunuolį, kuris nusekė mirtį ir požemio kara- 
lystėje pamatė sėdint mirusiuosius. Tačiau mano klanas 
nežino to pasakojimo. Ir aš manau, kad tai iš hopių tau- 
tos pasiskolinta istorija. Tai vienas iš jų tikėjimo dalykų. 

Neikėjui pradėjus kalbėti Liphornui pasidarė įdomi 
kalbėtojo strategija. Įtikinėjimo metodai jį suintrigavo, 

tačiau šiaip juose nebuvo nieko ypatinga, ir jis nukreipė 
dėmesį kitur. Paprasčiausiai toliau stebėjo auditorijos 
reakciją ir dar kartą pergalvojo, kiek nedaug sužinojo 
iš Neikėjaus ir ką galėtų daryti toliau, jeigu ką nors 
apskritai reikėtų daryti. Liphornas vėl susidomėjo kal- 
bėtojo žodžiais. Jo gimtasis Raudonosios Kaktos kla- 
nas taip pat nežinojo tokio pasakojimo: bent jau vai- 
kystėje, supažindinant su Navahų keliu, tokios isto- 
rijos jam nepasakojo. Apie tai dažnai girdėjo studijuo- 
damas antropologiją Arizonos valstijoje. Buvo gir- 
dėjęs apie tai iš Vindouroko apylinkių navahų. Nei- 
kėjus greičiausiai teisus. Tikriausiai buvo ir kitų pasa- 
kojimų, kuriuos dene pasiskolino iš juos supusių kul- 
tūrų — pasiskolino ir vėliau perkūrė į abstrakčias fi- 
losofines sąvokas. Navahų kelias buvo skirtas gyve- 
nimo harmonijai siekti. Mirtį jie paliko tiesiog juodai 
bauginančiai užmarščiai. 

— Žinome pasakojimą, kaip Pabaisos Nugalėtojas 
įvaro Mirtį į savo požemio namų kampą, tačiau palieka 
ją gyvą. Be mirties nebūtų vietos kūdikiams, jauniems 
žmonėms. Tačiau galiu jums pasakyti didesnę tiesą nei 
ši, - Neikėjaus balsas vėl perėjo į šauksmą. 

- Jėzus nepaliko Mirties gyvos. Aleliuja! Šlovinkime 
Viešpatį! - Neikėjus ėmė šokti ratu ant pakylos, šauk- 
damas pats ir sulaukdamas pritarimo šūksnių iš mi- 
nios. - Kai mes einame per mirties slėnį, jis su mumis, 
štai ko Jėzus moko. Mes nenuplaukiame į tamsią nak- 
tį, nepasiduodame šlykščiam vaiduokliui. Mes žen- 
giame už mirties. Einame į laimingą pasaulį. Einame, 
kur nėra alkio. Nėra kančios. Nėra girtuoklių. Nėra 
kovos. Nepamatysite giminių, išbėgančių čia tiesiai 
ant plento. Einame į pasaulį, kuriame paskutinis yra 

pirmas, o vargšai yra turčiai, ligoniai - sveiki, o aklieji 
praregi... 

Pabaigos Liphornas nebegirdėjo. Per nukarusį pala- 
pinės kraštą nėrė į tamsą. Trumpam sustojo, kad akys 
priprastų prie tamsos, įkvėpė vėsaus, gryno aukšti- 
kalnių oro. Užuodė dulkių ir šalavijų kvapus. Sukrėstas 
prisiminė dieną, kai Emos kūną parsivežė iš ligoninės. 

Kas tada įvyko Gelape, ką pasakė gydytojas, jam 
tebeatrodė nerealu. Buvo apstulbęs. Emos broliai at- 
vyko pas jį pasikalbėti, ir jis pasakė žinąs, kad Ema 
norėtų būti palaidota tradiciškai. 

Broliai nuvežė Emos kūną į jos motinos namus netoli 
Mėlynosios Properšos bendruomenės namų, Juodojo 
stalkalnio pakraštyje. Jos senoji teta kūną apiplovė 
krūmų pavėnėje, iššukavo plaukus ir aprengė geriausiu 
mėlyno velveto sijonu, ant kaklo užkabino senovinius 
moliūgo pumpurų karolius, pirštus apmaustė žiedais. 
Visą susupo į antklodę. Liphornas sėdėjo trobelėje ir 
stebėjo. Emos broliai kūną pernešė į sunkvežimio kė- 
bulą ir nuvažiavo keliuku uolų link. Sugrįžo vieni maž- 
daug po valandos ir išsimaudė apvalančioje prakaito 
pirtyje. Jis nežinojo, ir niekada nesužinos, kur ją paliko. 
Kažkur uolos plyšyje. Aukštai. Apsaugotą sausuolių 
rastais nuo plėšrūnų. Paslėptą nuo visų. Jis dar pabuvo 
dvi tylias gedulo dienas. Tradicija reikalavo keturių, 
kad velioniui pakaktų laiko kelionei į mirties užmarštį 
užbaigti. Dvi dienos buvo viskas, ką galėjo ištverti. Jis 
juos paliko. 

Ir ją paliko. Bet užteks apie tai. 

Čy pikapas tebestovėjo, ir Liphornas priėjo prie au- 
tomobilio. 

— Ya te'eb, - tarė Čy pasisveikindamas. 

— Ya te, - atsakė Liphornas, atsiremdamas į auto- 
mobilio dureles. - Kas tave atvedė į šventojo Neikėjaus 
Apsukriojo atgimimo pamaldas? 

Čy papasakojo apie ekskavatoriaus vagystę, nesėk- 
mingas gaudynes ir apie tai, ką jam sakęs Tso, kur 
galėtų rasti ekskavatoriaus vagį. 

— Tačiau nemanau, kad ateis šįvakar, - pasakė Čy, — 
jau vėlu. 

— Ruošiesi nueiti ir paklausti Neikėjaus, kas tas vy- 
rukas? —- paklausė Liphornas. 

— Padarysiu tai, - atsakė Čy, — kai tik baigsis pa- 
mokslas ir kai pamatysiu žmones, kurie išeis iš pala- 
pinės. 

— Manai, Neikėjus tau pasakys nepažįstąs šio vy- 
ruko, o jam praneš, kad yra ieškomas? 

Stojo ilga tyla. 

— Galbūt, - pratarė Čy, - vis tiek, manau, reikia 
surizikuoti. 

Liphornas nieko neatsakė. Jis irgi būtų taip nuspren- 
dęs. Reikėjo duoti navahui laiko. Eiti ten nereikėjo 
skubėti. 

Nereikėjo skubėti ir jam, nors grįžo į palapinę. Pa- 
siklausys Neikėjaus pamokslo pabaigos ir pamatys, 
kiek aukojama pinigų. Kiek bus atnešta, jei kas nors 
atneš, puodų. Liphornas pamanė, kad, ko gero, su- 
žinojo truputį daugiau, nei tarėsi iš pradžių. Kažkas 
padėjo prisiminti. Liesasis navahų gitaristas buvo tas 
pats vyras, kurį matė padedant Maksei Deivis prie Ča- 
ko kanjono kasinėjimų. Rado atsakymą į nedidelį klau- 
simą. Krikščionis navahas nebijos pažadinti seniai išmi- 
rusių anasazių čaindi. Aiškėjo įdomios sąsajos: vyras, 
kuris Cake mokslo labui kasinėjo puodus, kartu dirbo 

žmogui, kuris teoriškai teisėtai pardavinėjo puodus, o 
vyras, kuris pardavė teoriškai teisėtą puodą, susijęs su 
žmogumi, pavogusiu ekskavatorių. Visiems žinoma, 
kad tokie ekskavatoriai — itin naudingi mechanizmai 
rausiant anasazių griuvėsius, griaunant jų kapus. 

Kaip tik tuo momentu, kai iš tamsos žengė į pa- 
lapinę, mintimis jis aprėpė visą situaciją. 

Pajuto, kad būtinai reikia išsiaiškinti. Daktarės Eleo- 
noros Fridmen-Bernel dingimas iki šio jam buvo kažkas 
įdomaus - keistenybė. Dabar pajuto neaiškią grėsmę. 
Jis niekada nebuvo visiškai tikras, kad tą moterį suras. 
Dabar pradėjo abejoti, ar beras ją gyvą. 

— Atmink, berniuk, - senelis Frenkas Semas Neikėjus 
vis sakydavo Čy, - kai pavargsti lipdamas į statų kalną, 
pradedi galvoti, kaip malonu leistis nuo kalno. - Nei- 
kėjus navahų maniera norėjo pasakyti, kad viskas gyve- 
nime išsilygina. Čy manė, kad tai teisinga, kaip ir dau- 
gelis jo senelio aforizmų. Čy nesėkmę pakeitė sėkmė. 
Ankstų pirmadienio rytą San Chuano apskrities še- 
rifo pavaduotojas, kuris irgi skaitė raportą apie pavog- 
tus plačiadugnį vilkiką bei ekskavatorių, veždamas 
orderį mažumėlę pasiklydo. Privažiavimo keliu jis pa- 
suko į „Southern Union“ siurblinės sklypą, kuriame 
atrado paliktą vilkiką. Ekskavatorius, paaiškėjo, buvo 
iškrautas, užvedus nuvairuotas apie dvidešimt jardų ir 
tikriausiai laikinu pandusu įstumtas į sunkvežimio 
kėbulą. Ant užpakalinių automobilio ratų uždėtos be- 
veik naujos „Dayton Tire and Rubber“ padangos, ku- 
riomis Farmingtone prekiavo vienintelis pardavėjas, o 
Šiproke niekas neprekiavo. Pardavėjas nesunkiai prisimi- 
nė, kam jas pardavė. Per mėnesį vienintelės sunkvežimio 

padangos parduotos Farmingtono firmai „U-Haul“. 
Kompanija turėjo tris krovininius automobilius dvi- 
gubais užpakaliniais ratais. Dviem automobiliams nese- 
niai uždėtos „Dayton“ padangos. Vienas išnuomotas 
Farmingtono baldų fabrikui. Kitas, su įrengta motorine 
gerve, išnuomotas Džo B. Neilsui, a/d 770, Acteka, 
apmokėjus „Mastercard“ kortele. 

Neilsas Farmingtono policijai buvo žinomas. Kartą 
įkliuvo girtas prie vairo, ir to pakako, kad būtų parei- 
kalauta pranešti, kur dirba. Policija turėjo duomenis, 
kad jo darbovietė „Wellserve, Inc.“ — subrangovas, 
prižiūrintis „Gasco“ vamzdynų sistemą. Tačiau tai bu- 
vo ankstesnė jo darbovietė, kurią Neilsas paliko rugsėjį. 

Visas šias geras naujienas Čy sužinojo atsitiktinai. 
Rytą praleido besisukiodamas Redroke, sunerimęs, ką 
pasakys Džanetai Pit, kai ši grįš iš Fynikso, ir lauk- 
damas liudytojo, kurį privalėjo pristatyti į FTB biurą 
Farmingtone. Pristatęs liudytoją dvi valandas anksčiau 
laiko, jis stabtelėjo Šiproko būstinėje, kur išgirdo pir- 
mąją pusę naujienų apie vilkiką. Popietę praleido Tyk- 
nosposo apylinkėse, ieškodamas vaikino, sulaužiusio 
jo svainiui koją. Nepasisekė. Grįžęs baigti darbo dienos 
į Šiproką, jis susidūrė su po pamainos išeinančiu Bi- 
neiliu. 

— Atrodo, pagavome tavąjį ekskavatoriaus vagį, - 
pasakė Bineilis. Ir jis Čy papasakojo apie tai, ko šis dar 
nežinojo. - „U-Haul“ mums praneš, kai pasiims vil- 
kiką. 

Čy tai pasirodė kvaila. 

— Manai, grąžindamas vilkiką, grąžins ir ekskava- 
torių? — paklausė Čy. - Kitaip nebus įrodymų. Kuo jį 
apkaltinsi? 

Bineilis, kaip ir kapitonas Largas, apie tai jau buvo 
galvojęs. 

— Mes jį išsikviesime. Pasakysime, kad yra liudinin- 
kas, matęs išvežant ekskavatorių. Galime tai susieti su 
išsinuomotu sunkvežimiu ir, jeigu jis bendradarbiaus 
ir pasakys mums, kur yra ekskavatorius, mes jį priver- 
sime įskųsti savo draugužį. Tada jam kaltinimą sušvel- 
ninsime, - Bineilis patraukė pečiais, netikėdamas, kad 
tai duos kokių nors apčiuopiamų rezultatų, ir pridūrė. 
— Geriau negu nieko. Vis tiek dabar laukiame žinių iš 
„U-Haul“. Gal jį sugausime su ekskavatoriumi auto- 
mobilyje. 

— Abejoju, - pasakė Čy. 

Bineilis sutiko. Jis išsišiepė. 

— Geriausia, jeigu būtum jį sugavęs, kai spruko su 
ekskavatoriumi pro vartus. 

Iš nuovados Čy paskambino į Pit biurą. Pokalbį 
susiplanavo papunkčiui. Pirmiausia, kad atsirastų nors 
kokia galimybė atsisakyti „Buick“, pasakys jai, kad 
automobilis turėjo daugybę trūkumų. Tačiau panelės 
Pit biure nebuvo, dar nebuvo grįžusi iš Fynikso. Ji pa- 
skambino ir pranešė, kad užtruks dar vieną dieną. 

Puiku. Čy pajuto didžiulį palengvėjimą. Išmetė 
„Buick“ iš galvos. Galvojo apie ekskavatoriaus vagį, 
kuris rengėsi pasprukti. Galvojo, ką jam šeštadienio 
vakarą sakė pamokslininkas. 

Pamokslininkas sakė nežinąs vyro, kuriam priklauso 
dėmėtasis automobilis, vardo. Lyg ir buvo girdėjęs jį 
vadinant Džodžiu, o gal Džoju. Jis manė, kad vyriškis 
dirba Blanko sklype - gal „Southern Union Gas“ kom- 
panijoje, o gal ir ne. Tas vyras kartais jam atnešdavo 
puodų, kuriuos pamokslininkas kartais nupirkdavo. 

Paskutinį kartą, kai matėsi, vyriškis paklausė, ar ne- 
nupirktų, jei atnešiąs, visos krūvos puodų. 

— Ir aš jam pasakiau, gal nupirkčiau, o gal ir ne. Tai 
priklausys nuo to, ar turėsiu pinigų. 

— Taigi jis arba sugrįš, arba ne. 

— Manau, sugrįš, - tada sakė pamokslininkas, - pa- 
sakiau jam, jeigu negalėsiu nupirkti aš, tai žinau, kas 
galės. 

Ir jis papasakojo Čy apie antropologę, ir tai nuvedė 
pastarąjį prie leitenanto Liphorno. Plepus žmogelis 
buvo tas pamokslininkas. 

Čy sėdėjo savo dengtame sunkvežimyje šalia gluos- 
nių, augančių aplink policijos automobilių aikštelę. Jis 
jautė palengvėjimą, tačiau kartu ir įtampą. Bauginantis 
susitikimas su Džaneta Pit atidėtas bent jau iki ryt- 
dienos. Kai susitiks, jis norėtų jai papasakoti, kaip 
pričiupo dėl visko kaltą vyruką. Nepanašu, kad pasi- 
seks pričiupti. Largo sprendimas, jeigu užtektų kant- 
rybės, buvo protingas, nors tai vis dėlto neleistų sura- 
šyti kaltinamojo akto. Nepaisant to, ką nusikaltėlis 
padarė Čy, nusikaltimas palyginti smulkus. Visiškai 
nudėvėtos įrangos, kainuojančios gal dešimt tūkstančių 
dolerių, vagystė. Vargu ar pakankamas pagrindas su- 
kelti ant kojų visą policiją, kad rinktų įkalčius. Panašu, 
jog ekskavatoriaus vagis išsisuks. Nebent surastų iš- 
nuomotą sunkvežimį su pakrautu ekskavatoriumi. Kur 
jis galėtų būti? 

Čy persėdo į kitą sėdynės pusę, palinko prietaisų 
skydelio pusėn, susimąstė. Neilsas buvo puodų ieško- 
tų iškasti laidojimo vietas, kur rastų daugybę puodų. 
"Tokius ekskavatorius, pašalinę kaušo dantis, kad būtų 


76 


mažiau žalos, mielai naudojo profesionalai. O iš to, ką 
sakė pamokslininkas, matyti, kad Neilsas nusprendė 
tapti profesionalu. Jis turėjo rasti kokius nors griu- 
vėsius. Iš Neilso žodžių pamokslininku: panašu, kad 
tikrai bus radęs didmeninį puodų sandėlį. Todėl pagrįs- 
ta prielaida, kad ekskavatorių Neilsas pavogė kasinėti. 

Tai buvo lengvas klausimas. Sunkus klausimas — 
kur? 

Gluosnių šakos, kybančios už Čy pikapo langų, pra- 
sidėjus rudeniui, pageltonavo. Stengdamasis atpalai- 
duoti smegenis, kurį laiką jis žiūrėjo į šakas. Tiesą 
sakant, jis turėtų žinoti kai ką, kas jam padėtų. Kas 
nutiko su vilkiku? Pavogė, o vėliau grįžo, kad su juo 
nutemptų ekskavatorių. Paskui paliko, nes sunkvežimis 
labiau tiko. Tą naktį, kai pavogė vilkiką, ekskavatorius 
dar nebuvo pataisytas. Tiksliau, buvo taisoma „variklio 
galvutė“. Jie paėmė vilkiką ir iškart grąžino, kai tik 
ekskavatorius buvo paruoštas darbui. Viskas atrodė 
ganėtinai kvaila. Tačiau Čy patikrino ir įsitikino, kad 
kitą dieną tuo vilkiku buvo planuojama nuvilkti darbui 
įrenginius į Berntvoterį. Ekskavatoriaus vagis buvo 
gerai informuotas, kas vyko remonto dirbtuvėse. Įdo- 
mu, tačiau ėjimas šia linkme nesiūlė jokios išeities. 

Išeitį parodė kiti atsakymai. Kodėl apskritai reikėjo 
vogti vilkiką? Kodėl nebuvo galima paprasčiausiai 
anksčiau išsinuomoti iš „U-Haul“ sunkvežimio ir juo 
išsivežti ekskavatorių? Ir užuot vogus, kodėl neišsi- 
nuomojus paties ekskavatoriaus? Kai Čy viską gerai 
apmąstė, atsakymai susisiejo. Išnuomotą sunkvežimį 
lengva susekti, todėl ekskavatoriaus vagis vengė ri- 
zikos, kad sunkvežimį, vykdant vagystę su įsilaužimu, 
kas nors pamatys. Išnuomotą ekskavatorių taip pat 


Z2 


būtų lengva susekti. Tačiau nebūtų prasmės ieškoti, 
jeigu pasinaudojus ekskavatorius būtų grąžintas. Taigi 
kodėl?.. Disciplinuota Čy mintis skverbėsi gilyn. Vil- 
kikas buvo reikalingas vietoj sunkvežimio, nes sunk- 
vežimio nebuvo galima įstumti, kur reikėjo ekskava- 
toriaus. Gal ta kasinėjimo vieta kur nors, iš kur 
ekskavatoriaus nebeįmanoma ištraukti? Žinoma. Ji 
turėjo būti kur nors dugne, ir tai paaiškina, kam Neil- 
sas išsinuomojo sunkvežimį su motorine gerve. Ekska- 
vatorių nuleisti stačiu kanjono šlaitu gali būti visiškai 
įmanoma, bet ištraukti jį nelieka nė menkiausios ga- 
limybės. 

Čy iššoko iš automobilio ir greitai nužingsniavo į 
nuovadą, iš kur paskambino į „Wellserve, Inc.“ biurą 
Farmingtone. Taip, jie perduos policijai šulinių prie- 
žiūros maršruto žemėlapį. Ir prižiūrėtojas pažymės 
Neilso tvarkomus šulinius. 

Kai Cy išvyko iš „Wellserve“ ant kitos sėdynės pa- 
sidėjęs sulankstytą žemėlapį, iki saulėlydžio dar buvo 
likę trys valandos. Po to patekės priešpilnis. Gera naktis 
dirbti puodų ieškotojui, ir gera naktis jų ieškoti. Jis. 
sustojo prie šerifo biuro ir susižinojo, kas ir kur šiąnakt 
patruliuoja. Jeigu Neilsas išvyks už rezervacijos ribų, 
jį areštuojant prireiks šerifo pavaduotojo. Čy pasuko 
per San Chuano upės slėnį, pervažiavo nedidelį nafti- 
ninkų miestelį Bliumfildą. Pasibaigus slėniui, kelias ėjo 
per neaprėpiamus šalavijų krūmynus, kuriais apaugusi 
visa Blanko plynaukštė. Prisiminė skaitęs, jog, kažkieno 
apytikriais duomenimis, visoje Kolorado plynaukštėje 
rasta daugiau kaip šimtas tūkstančių anasazių gyven- 
viečių ir tik kelios iškasinėtos, o žemėlapyje tepažymėta 
keli tūkstančiai. Tai negalėjo būti neįmanoma. Jis spėjo, 

kad Neilsas vykdamas savo maršrutu rado gyvenvietes 
ir nutarė jas apiplėšti. Čy ir pats žinojo kai kurias gy- 
venvietes. Jis žinojo, kas priviliojo anasazius. Uolos, 
taip atsisukusios, kad sugaudydavo saulės spindulius 
žiemą, o vasarą sudarydavo šešėlį, pakankamai po- 
tvynio sąnašų maistui auginti ir vandens šaltinis. Ypač 
juos traukė vanduo. 

Pirmiausia jis išžvalgė Largo kanjoną, tada Blanko 
kanjoną, o po to - Džeisio kanjoną. Rado dvi neseniai 
kasinėtas vietas. Tačiau nieko nauja, ir nebuvo ieškomų 
padangų atspaudų. Toliau, pasukęs šiaurėn, patikrino 
Gubernatoriaus kanjoną, Ladžeirą ir Vakueros senvagę 
į rytus nacionalinėje Karsono girioje. Nieko nerado. 
Tada šoktelėjo vakarų kryptimi, važiuodamas 44-uoju 
Naujosios Meksikos plentu kur kas didesniu negu lei- 
džiamas greičiu. Dienos šviesa blėso - plynas, be debesų 
rudens dangus vakaruose žėrėjo neryškia varine šviesa. 
Jis patikrino keletą kanjonų prie Očoensino, apsiri- 
bodamas tik privažiavimo keliais, specialiai nutiestais 
prie Neilso prižiūrimų dujų šulinių ir siurblinių. 

Apie vidurnaktį, pabaigęs tikrinti kelius, vedančius 
iš Starleiko siurblinės, jis važiavo lėtai, kiekvienoje 
galimoje sankryžoje prožektoriumi ieškodamas vėžių 
pėdsakų. Apsuko ratą aplink žemėlapyje pažymėtą Bal- 
tojo Arklio ežero prekyvietę. Kirto kontinentą skirian- 
čią liniją ir įvažiavo į drenažo griovių tinklą, išvagojusį 
Čako stalkalnį. Ir vėl nieko nerado. Grįžo ir apsuko 
ratą per Čako senvagę, pasirinko žvyrkelį, vedantį į 
šiaurę Nagizio prekybos centro link. 

Už Bitonitsosi0 senvagės sustabdė kelio viduryje pi- 
kapą. Tingiai išlipo, nusirąžė, uždegė prožektorių, no- 
rėdamas patikrinti ar posūkyje į privažiavimo kelią 

nepaliktos vėžės. Jis stovėjo mėnesienoje žiovaudamas, 
kreidos kelio dulkės atspindėjo prožektoriaus šviesą. 
Buvo aiškiai matyti šviežios dvigubos vėžės —- beveik 
naujų „Dayton“ padangų piešinio atspaudai. 

Čy laikrodis rodė 2:04 po vidurnakčio. 2:56 jis rado 
vietą, kur galbūt prieš tūkstantį metų gyveno nedidelė 
anasazių šeimų grupė, kuri statė vieną šalia kito akme- 
ninius būstus, kūrė gyvybinę erdvę ir mirė. Daugiau kaip 
mylią Čy nuėjo pėsčias. Pikapą paliko prie siurblinės ir 
pėsčiomis nusekė dvigubomis vėžėmis. Siurblinė buvo 
pastatyta aptarnavimo kelio atšakos pabaigoje, jeigu tos 
dvi per šalavijus ir kadagius išvagotos vėžės galėjo būti 
vadinamos keliu. Nuo čia dvigubos padangos pasuko 
savo keliu. Iškrypusias iš kietai suvažinėtų vėžių, jas 
buvo lengva sekti — nuspausti piktžolių sąvašynai, iš- 
laužyti krūmai ir aštrus sutrintų šalavijų kvapas. 

Vėžės vedė per ilgą nuolydį, todėl, Čy spėjimu, turėjo 
greitai baigtis. Jis ėjo tyliai ir atsargiai, užgesinęs pro- 
žektorių, mėnulio, kybančio už jo peties, apšviestu lau- 
ku. Lėtas siurblinės variklio zirzimas slopo su kiekvienu 
žingsniu. Sustojo pasiklausyti garso, kurį turėjo kelti 
dirbantis ekskavatorius. Išgirdo staugiant kojotą, pas- 
kui - kitą. Pirmasis staugė už jo, antrasis - ant kalva- 
gūbrio jam iš dešinės. Buvo plėšrūnų medžioklės metas, 
su visais smulkiais naktiniais graužikais, išlindusiais iš 
urvų vilioti savo mirties. 

Sunkvežimio nematė, kol priėjo per penkiasdešimt 
pėdų. Pačioje kalno keteroje Neilsas jį įstūmė priekiu į 
kadagių krūmus. Kabinos durys paliktos atviros, juo- 
das kvadratinis rėmas su pandusu, naudotu ekskavato- 
riui iškrauti, buvo savo vietoje. Čy įsitempęs spoksojo, 
klausėsi, vienu metu jausdamas nejaukumą, egzaltaciją 

ir susijaudinimą. Švarko kišenėje susirado pistoletą. 
Šiaip jau Čy nemėgo pistoletų ir tas, kurį nešiojo davęs 
policininko priesaiką, nebuvo išimtis. Tačiau dabar 
sunkus, kietas metalas rankoje ramino. Jis priėjo prie 
sunkvežimio, atsargiai žengdamas kiekvieną žingsnį, 
sustodamas pasiklausyti. Kabina neužrakintomis duri- 
mis buvo tuščia. Vielos lynas nuo gervės nuleistas šlaitu 
žemyn ir neįtemptas. Jeigu ekskavatorius apačioje, o 
jis ten turėjo būti, variklis nedirbo. Buvo beveik visiškai 
tylu. Iš užnugario jis galėjo girdėti silpną siurblinės 
variklio gausmą. Kojotai tylėjo. Oras šlaitu kilo aukš- 
tyn, ritosi per veidą, dvelkdamas vėsa. 

Kaire ranka laikydamasis lyno, Čy pradėjo leistis 
šlaitu žemyn. Jis sekė ekskavatoriaus išmintu taku, 
bandydamas išlaikyti svorį ant kojų ir išvengti triukš- 
mo, kurį sukeltų slysdamas. 

Šlaitas buvo per daug status. Jis pradėjo slysti. Kelias 
pėdas nuslydo, bet ir vėl atgavo pusiausvyrą. Tada atsi- 
gulė ant nugaros, veidu į dulkes, sulaikęs kvėpavimą, 
keikdamas tą triukšmą, kurį sukėlė. Klausėsi, ranka 
spausdamas lyną. Čia, kalvagūbrio apačioje, nebesi- 
girdėjo tolimo siurblinės variklio gausmo. Kažkur toliau 
kairėje nuo jo suviauksėjo kojotas, jam atsakė kitas. Jis 
pamatė ekskavatorių, vos žymų per krūmus. Variklis 
tylėjo. Mėnulis apšvietė ekskavatoriaus kabinos stogą, 
kaušą ir sulenktą valdymo kraną. Matyt, Neilsas iš- 
sigandęs dingo. Tai buvo nesvarbu. Jis rado sunkvežimį, 
kuriuo čia atvežtas ekskavatorius. Dokumentai patvir- 
tins, kad sunkvežimį išsinuomojo Neilsas. 

Čy sugriebė lyną ir permetė laisvą ranką, kad pakiltų 
stačias. Pirštai užčiuopė svetimus drabužius. Ir sagą. Kie- 
tą kaulą ir šaltą riešo odą. Čy keturpėsčias atšoko į šalį. 

Žmogus gulėjo visiškame kadagių šešėlyje veidu že- 
myn ir galva į šlaito viršų - jo kairė ranka siekė lyno. 
Čy pamatė, kad tai vyras. Valdydamasis po ištikusio 
sukrėtimo pritūpė, o kai nusiramino, palinko į priekį 
ir pačiupinėjo riešą. 

Negyvas. Miręs gana seniai ir jau sustingęs. Jis pasi- 
lenkė prie lavono ir pašvietė prožektoriumi. Nepanašus 
į Neilsą. Tai buvo navahas. Jaunas, trumpai apsikirpęs 
vyras mėlynais languotais marškiniais, kurių nugaroje 
dvi dėmės. Čy pamėgino vieną paliesti pirštu. Sukie- 
tėjusi. Sukrešėjęs kraujas. Panašu, kad šauta du kartus. 
Į nugaros vidurį ir truputį aukščiau klubo. 

Čy užgesino prožektorių. Pagalvojo apie šalimais 
plevenančią vaiduoklę navaho sielą. Kažkur netoliese 
slankiojo čaindi, įkūnydamas visą blogį, kuris gyvavo 
mirusiajame. Bet visiškoje tamsoje nebuvo kada galvoti 
apie čaindi. Kur Neilsas? Tikėtiniausias dalykas, kad 
labai toli nuo čia. Tačiau kodėl jis paliko sunkvežimį? 
Šis navahas turėjo būti vienas iš tų, su kuriais Neilsas 
vogė ekskavatorių. Gal navahas vairavo sunkvežimį, 
o Neilsas atvyko savo automobiliu. Keista, tačiau įma- 
noma. 

Čy atsargiai nusileido kelis likusius jardus iki kalvos 
apačios. Visiška tamsa. Mėnulį užstojo kalvos šlaitai. 
Vos užteko atspindimos šviesos matyti, kur statai koją. 
„Vagių irštva“, - pagalvojo Čy. Jie kovojo. Neilsas 
išsitraukia pistoletą. Navahas bėga. Neilsas šauna į jį. 
Netikėjo, kad Neilsas tebebūtų čia arba kur nors ne- 
toliese. Tačiau pirmyn žengė atsargiai. 

Net ir eidamas itin atsargiai, jis vos nesuklupo ant 
maišo. Juodo plastikinio maišo, kokius parduoda mažo- 
se dėžutėse po dvylika įkloti į šiukšlių dėžes. Čy atraizgė 

viela užrištą maišą ir rankomis apčiupinėjo. Molinių 
indų fragmentai, kaip ir tikėjosi. Tarp jo ir ekskavato- 
riaus buvo krūva tokių maišų. Čy praėjo pro juos pasi- 
žiūrėti, kas ekskavatoriuje, stovinčiame aukštai iškeltu 
kaušu virš griovio, kurį kasė nedideliame krūmais apau- 
gusiame kauburyje. Aplink iškasą primėtyta plokščių 
akmenų. Kadaise tie akmenys buvo anasazių gyvenvietės 
siena. Kol neužsidegė prožektoriaus, kaulų nepastebėjo. 

Jų buvo visur. Raktikaulis, šlaunikaulis, kaukolės 
dalis, šonkauliai, keturi penki sujungti stuburo slanks- 
teliai, dalis pėdos, apatinis žandikaulis. 

Nors Džimas Čy buvo šiuolaikinis vyras, tačiau iš- 
auklėtas pagal navahų tradicijas. Aplink buvo tiesiog 
per daug mirties. Per daug sielų vaiduoklių prikelta. 
Atšoko nuo iškasos, negesindamas prožektoriaus ir 
nebepaisydamas atsargumo. Viena, ko troško, tai dingti 
iš čia kuo toliau. Išnirti į saulės šviesą. Pajusti apva- 
lančiosios prakaito pirties karštį. Būti apsuptas gydan- 
čių, gaivinančių vaiduoklių nuvarymo apeigų garsų. Jis 
pradėjo kopti šlaitu aukštyn, prisitraukdamas lynu. 

Panika praėjo. Pirmiausia jis apžiūrės ekskavato- 
riaus kabiną. Greitu žingsniu, pasišviesdamas prožek- 
toriumi, priėjo prie jos. Jis patikrino metalinę plokštelę 
su serijiniu numeriu ir Navahų nacionalinio kelių de- 
partamento numerį ant ekskavatoriaus šono. Po to 
prožektoriaus šviesos spindulį nukreipė į kabiną. 

Ten, pasviręs šonan ir atsirėmęs į kitas dureles, sėdė- 
jo žmogus. Jo atmerktose akyse atsispindėjo Čy prožek- 
toriaus šviesa, kairė veido pusė buvo juoda, ir tai turėjo 
būti kraujas. Tačiau Čy galėjo įžiūrėti jo ūsus ir pa- 
kankamai daug veido, kad suprastų, jog surado Džo 
Neilsą. 

Liphornas į namus Vindouroke grįžo gerokai po vi- 
durnakčio. Nevargo su šviesa. Iš rieškučių vonioje atsi- 
gėrė vandens, sulankstęs drabužius sudėjo ant kėdės 
prie lovos (kur taip dažnai Ema sėdėdavo ir megzdavo 
arba skaitydavo, arba darydavo tūkstančius kitų savo 
pamėgtų smulkių darbelių). Jis apsuko lovą devynias- 
dešimties laipšnių kampu, kad iš ryto, pravėręs akis, 
matytų kitus vaizdus. Tai sugriovė jo įprotį pabusti su 
mintimi apie Emą ir visa tai, kas būdavo paskui. Iš 
savosios lovos pusės jis persikraustė į Ėmos pusę ir taip 
ištrynė tą kažkada malonų įpratimą prieš pasineriant į 
miegą paliesti ją ranka. 

Dabar jis gulėjo ant nugaros, jausdamas nuovargį, 
atpalaidavęs raumenis, ir galvojo apie maistą Eleonoros 
Fridmen-Bernel šaldytuve, nuo tų minčių pereidamas 
prie jos susitarimo su Neikėjumi patikrinti atneštus 
puodus, o tada — prie Neikėjaus nupasakotos užrašų 
knygutės. Jos bute kišeninės užrašų knygutės odiniais 
viršeliais nebuvo pastebėjęs, tačiau ji galėjo būti bet kur 

kambaryje. Tečeris neatliko tikros kratos. Ilgoje kelio- 
nėje namo iš Hjuerfano stalkalnio per Čekerbordą jis 
galvojo, kodėl Eliotas neužsiminė, kad Fridmen jį siun- 
tė susitikti su Neikėjumi ir paimti puodo. Ši nesėkmin- 
ga misija Eliotui turėjo būti įprastas dalykas. Kodėl ją 
nutylėjo? Prieš padarydamas kokias nors išvadas, Lip- 
hornas nugrimzdo į miegą, pabudo jau išaušus. 

Išsimaudė duše, apžiūrėjęs veidą nusprendė, kad ke- 
lias dienas dar gali vaikščioti nesiskutęs, pusryčiams 
Išsikepė kiaušinienės su dešra, jautė tokią pačią kaltę, 
kad pažeidė dietą, kaip ir tada, kai Ema būdavo išvy- 
kusi lankyti savo šeimos. Perskaitė šeštadienio paštą ir 
Gelapo „Independent“. Įsijungė ir vėl išjungė televi- 
zorių. Stovėjo prie lango, žvelgdamas į rudens rytą. Be 
vėjo. Dangus giedras. Tylu, išskyrus sunkvežimį, va- 
žiuojantį Trečiuoju navahų keliu. Mažas Vindouroko 
miestelis išėjo sekmadienio atostogų. Liphornas pamatė 
dulkėtą stiklą - šito Ema nepakęsdavo. Pasiėmęs iš 
mndaujos skepetaitę nublizgino lango stiklą bei kitų 
langų stiklus. Netikėtai priėjo prie telefono 1r paskam- 
bino į Čako kanjoną. 

Telefono skambučiai tarp išorinio pasaulio ir Čako 
dar neseniai keliaudavo Navahų ryšio kompanijos tele- 
fono linijomis. Iš Kraunpointo į šiaurės rytus laidai 
klaidžiojo banguotomis pievomis, dažniausiai pritvir- 
tinti prie tvoros stulpų, o atskiri telefono stulpai bū- 
davo statomi tik tada, kai reikiama kryptimi nebuvo 
tvoros. Sistemai grėsė tie patys pavojai kaip ir rančos 
tvorai, prie kurios priraišioti laidai. Sužėlę krūmai, 
žiemos pūgos, sudžiūvę sausuoliai, paklydę galvijai 
griovė tvoras ir traukė ryšio linijas. Kalbant balsas kar- 
tais pradėdavo tolti pagal vėjo dažnius. Tačiau neseniai 

šią sistemą atnaujino. Skambučiai dabar nukreipiami į 
Santa Fė, du šimtus mylių į rytus, iš ten siunčiami į 
palydovą, iš kurio perduodami į signalą priimančią 
lėkštę Čake. Kosminio amžiaus technologija, kaip ir ją 
sukūrusi Nacionalinė aeronautikos ir kosmoso admi- 
nistracija, dažnai neveikdavo. O jei ir veikdavo, balsai, 
būdavo, pagal vėjo greitį čia priartėja, čia vėl nutolsta. 
Šiandiena nebuvo išimtis. 

Iš pradžių stiprus moters balsas vėliau pradėjo 
plaukti į erdvę. Ne, Bobo Lunos nėra. Nėra prasmės 
skambinti jo numeriu, nes neseniai mačiusi, kaip jis 
išvažiavo. Sugrįžtant nematė. 

O Maksė Deivis? 

— Palaukite minutėlę, ji galbūt dar miega. 

Galų gale ankstus sekmadienio rytas. 

Maksė Deivis jau buvo atsikėlusi. 

— Kas? - paklausė ji. - Atsiprašau, vos jus girdžiu. 

Liphornas Maksę Deivis girdėjo puikiai, tarsi ji būtų 
stovėjusi šalia. 

— Liphornas, - pakartojo, - navahų policininkas, 
kuris pas jus lankėsi prieš kelias dienas. 

— O, ar jūs ją radote? 

— Nepasisekė, - atsakė Liphornas. - Gal atsimenate 
jos odinę mažą užrašų knygutę? Greičiausiai nešio- 
davosi kišenėje. 

— Užrašų knygutę? Kaipgi, atsimenu. Ji visad užsi- 
rašinėdavo, kai dirbo. 

— Ar žinote, kur ją laiko? Kai nesinešioja su savimi. 

— Neturiu supratimo. Tikriausiai kur nors stalčiuje. 

— Ar seniai ją pažįstate? 

— Visą laiką. Nuo tada, kai baigėme studijas. 

— Ir daktaras Eliotas? 

Makse Deivis nusijuokė. 

— Mes esam kaip viena komanda, tikriausiai taip jūs 
pasakytumėte. - Ir kiek pagalvojusi, kad Liphornas gali 
neteisingai suprasti, pridūrė. - Profesine prasme. Mes 
esame tiedu žmonės, kurie ketina parašyti anasazių 
bibliją. — Ji vėl nusijuokė. Garsas bangavo artyn to- 
lyn. - Po Rendelo Elioto ir manęs anasazių tyrinėti 
nebebus prasmės. 

— O Fridmen-Bernel? Ji nėra jūsų komandos narė? 

— Ji dirba kitoje srityje, - atsakė Deivis. - Ji domisi 
keramika. Mes - žmonėmis, 0 ji - puodais. 

Jiedu su Ema buvo nusprendę įsirengti telefono apa- 
ratą virtuvėje. Pakabinti ant sienos šalia šaldytuvo. Sto- 
vėdamas čia ir klausydamasis Maksės Deivis, Liphor- 
nas įdėmiai apžvelgė kambarį. Buvo švaru. Nesimatė 
jokių nešvarių arba paliktų indų. Švarūs langai, švari 
kriauklė, švarios grindys. Liphornas pasilenkė į priekį, 
kiek leido telefono ragelio laidas, ir iš kėdės nugarėlės 
išpešė užkištą servetėlę. Jis naudojo ją valgydamas kiau- 
šinienę. Kol lankstė servetėlę, laikė ragelį prie ausies. 

— Ketinu pas jus atvykti — pasakė jis. - Norėčiau 
pasikalbėti. Ir su Eliotu, jeigu jis neišvykęs. 

— Vargu, - pasakė Maksė, - sekmadieniais jis daž- 
niausiai kasinėjimo vietose. 

Tačiau Eliotą rado namie, stovintį parimusį ant prie- 
angio turėklų ir stebintį, kaip Liphornas gyvenamųjų 
namų kieme palieka pikapą. 

— Ya tay, - tarė Eliotas, beveik teisingai ištardamas 
navahų pasisveikinimo žodžius. - Nežinojau, kad poli- 
cininkai dirba sekmadieniais. 

— Kai pradedi dirbti policininku, niekas to nesako, - 
atsakė Liphornas, - tačiau kartais prireikia. 

Duryse pasirodė Maksė Deivis. Ji vilkėjo laisvais 
mėlynais vasariniais marškinėliais, papuoštais iš pikto- 
gramos nukopijuota figūra. Jos veidą gaubė trumpi 
tamsūs plaukai. Ji atrodė moteriška, protinga ir graži. 

— Galiu lažintis, kad žinau, kur ji laiko tą užrašų 
knygutę, - pasakė Deivis. - Ar tebeturite raktą? 

Liphornas papurtė galvą. 

— Gausime iš centro. 

Arba, pamanė jis, jei tai nepavyks, nebus sunku įeiti 
į butą. Pastebėjo tai, kada Tečeris rakino duris. 

— Luna išvykęs, - pasakė Eliotas. - Galime patekti 
per galines duris. 

Eliotas jas atidarė ilgais kišeninio peilio ašmenimis, 
paprasčiausiai įkišo ašmenis ir pakėlė jais durų velkę. 

— Vidurinėje mokykloje ir kai ko gero išmoksti, — 
pasakė jis. 

„Arba jaunimo pataisos kolonijoje“, - pagalvojo 
Liphornas. Jis abejojo, ar Eliotas kada nors ten buvo 
pakliuvęs. Neatrodė panašus į tokius. Kalėjimas moka- 
mų mokyklų berniukams socialiai nepriimtina vieta. 

Vaizdas viduje buvo toks pat kaip tada, kai lankėsi 
čia su Tečeriu: tas pats sudvisęs oras, tos pačios dulkės, 
dėžės su puodais ir netvarka. Tečeris viską patikrino 
paviršutiniškai, savo bandomuoju būdu ieškodamas 
įrodymų, kad daktarė Fridmen-Bernel yra Federalinio 
senienų apsaugos įstatymo pažeidėja. Dabar Liphornas 
rengėsi patikrinti savo metodais ieškodamas pačios 
moters. 

— Eli rankinuką laikydavo tualetiniame stalelyje, — 
pasakė Maksė Deivis. Ji atidarė apatinį stalčių. - Štai 
čia, viduje. Atsimenu, mačiau, kaip ji, parėjusi iš darbo, 
čionai įmesdavo tą užrašų knygutę. 


88 


Deivis ištraukė rankinuką ir įteikė Liphornui. Tai 
buvo tikros odos gaminys. Liphornas jį atsegė, ten rado 
lūpų dažus, mažų buteliukų, pakelį becukrės kramtomo- 
sios gumos, „Tums“, mažas žirklutes, įvairių niekučių. 
Mažosios odinės užrašų knygelės nebuvo. Ema turėjo 
tris rankinukus - labai mažą, labai gerą ir labai nutrintą, 
kurį pasiimdavo, eidama apsipirkti darbo dienomis. 

— Ji turėjo kitą rankinuką? - pusiau klausiamai pa- 
sakė Liphornas. 

Deivis pritariamai linktelėjo. 

— Šitas buvo jos gerasis, - ji dar pasirausė stalčiuje. — 
Ne čia. 

Liphorno nusivylimą, kad nerado užrašų knygutės, 
kompensavo vos pastebimas nustebimas. Trūko pras- 
tojo rankinuko. Fridmen-Bernel savaitgaliui buvo pasi- 
ėmusi kasdieninį rankinuką. Ji pasiėmė darbinį ran- 
kinuką. 

— Norėčiau sudaryti bendrą aprašą, - pasakė Lip- 
hornas. — Pasirauskite savo atmintyje. Pabandykite 
nustatyti, ką ji pasiėmė. 

Kaip ir tikėjosi, Maksė ir Eliotas ėmė atsikalbinėti, 
kad iš tiesų jie Eli drabužių spintos ar turto gerai ne- 
pažįsta. Tačiau per valandą ant voko nugarėlės jie suda- 
rė apytikrį sąrašą. Eli nepasiėmė lagamino. Ji išvyko 
su nedidele drobine gimnazistės kuprine. Ji tikriausiai 
nepasiėmė kosmetikos. Netrūko nė vieno sijono. Nė 
vienos suknelės. Ji išėjo tik su džinsais ir ilgarankoviais 
medvilniniais marškiniais. 

Maksė Deivis sėdėjo ant lovos ir kruopščiai tyrinėjo 
sąrašą. 

— Sunku ką nors pasakyti apie kojines, apatinius 
ar panašius daiktus. Nemanau, kad ji būtų pasiėmusi 

pižamą, - judesiu parodė komodą su stalčiais. - Ten 
yra senoji mėlyna, kurią mačiau ją nešiojant, ir toks 
nunešiotas languotas komplektas, ir naujoji madinga, 
šilkinė, - Deivis pažvelgė į Liphorną, mėgindama nu- 
statyti, kiek jis apie tokius dalykus išmano. - Abejoju, — 
paaiškino, - ar ji turėjo ketvirtą komplektą, ar būtų jį 
pasiėmusi. 

— Gerai, - tarė Liphornas, - ar ji turėjo miegmaišį? 

— Taip, - atsakė Deivis ir peržiūrėjo daiktus san- 
dėliuke ant lentynos. - Miegmaišis irgi iškeliavo. 

— Vadinasi, ji išėjo stovyklauti, - pasakė Liphornas. — 
Pamiegoti gryname ore. Tikriausiai ne su kitais. Grei- 
čiausiai dirbti. Su kuo ji dirba? 

— Su niekuo, tiesą sakant, - tarė Eliotas, - tai buvo 
vieno žmogaus projektas. Ji dirbo viena. 

— Atsisėskime kur nors ir pasikalbėkime apie tai, — 
pasiūlė Liphornas. 

Jie susėdo valgomajame. Liphornas užsėdo kraštą 
sofos, kuri, atrodė, tuoj išsiskleis kaip lova. Deivis ir 
Eliotas atsisėdo ant Parko priežiūros tarnybos aptar- 
navimo biuro kušetės. Daug ką iš to, kas buvo kalba- 
ma, Liphornas girdėjo prieš daugelį metų Arizonos 
valstijos universitete. Apsvarstė, ar jiems pasakyti apie 
savo magistro laipsnį, bet atsisakė šios minties. Laikas, 
kurį būtų buvę galima sutaupyti, Liphornui dabar netu- 
rėjo jokios reikšmės. Kartais galima išlošti, apsimetant, 
kad žinai mažiau nei iš tikrųjų. Todėl Liphornas kant- 
riai klausėsi, ką daugiausia pasakojo Deivis. Kaip ant 
Kolorado plynaukštės iškilo anasazių kultūra, išaugusi 
iš nedidelės grupelės medžiotojų ir sėklų rinkėjų šeimų, 
kurios gyvendamos žeminėse išmoko pinti krepšius ir 
žemdirbystės pradmenų, kaip kontroliuojant lietaus 


90 


vandenį drėkinti laukus. Tikriausiai pradėję ant ugnies 
džiovinamu purvu užkamšyti pintinių plyšius, jos iš- 
moko lipdyti puodus. 

— Puodai - svarbus kultūros lūžis, - įsiterpė Elio- 
tas, — tai padidino galimybes kaupti atsargas ir atvėrė 
kelią menui, - jis nusijuokė. - Taip pat davė antro- 
pologijai tai, kas ilgiau išlieka nei krepšiai, kas iš- 
matuojama bei panašiai. Tačiau jūs pakankamai apie 
tai žinote, tiesa? 

— Kodėl jūs taip manote? - Liphornas niekad neleis- 
davo pakreipti kalbos taip, kad jis nebebūtų kvotėjas, 
nebent pats to norėtų. 

— Todėl, kad jūs nieko neklausiate, - atsakė Eliotas. — 
Maksė ne viską aiškiai papasakojo. Arba šis pasako- 
jimas jūsų nedomina, arba jūs viską žinote. 

— Kai ką žinau, - sutiko Liphornas. —- Sakėte, kad 
Fridmen domėjosi puodininkyste. Aiškiai matyti, kad 
ji domėjosi viena puodų rūšimi. Puodais su grublėta 
apdaila. Turbūt dar kitomis paslaptis atskleidžiančio- 
mis detalėmis. Tiesa? 

— Eli manė nustačiusi vieną ypatingą puodžių, - pa- 
sakė Eliotas, - atradusi individualų stilių. 

Liphornas nieko neatsakė. Tai buvo šiek tiek įdo- 
mu. Tačiau, net atsižvelgiant į didelį antropologų susi- 
domėjimą anasazių kultūra ir jų paslaptingu likimu, tai 
neatrodė labai svarbu. Eliotas iš Liphorno veido iš- 
raiškos suprato, ką šis galvoja. 

— Vienas puodžius. Miręs tikriausiai prieš septynis 
šimtus penkiasdešimt metų, - Eliotas užsikėlė kojas ant 
apzulinto kavos stalelio. - Taigi, kas čia ypatingo? 
Ypatinga tai, kad Eli žino, kur tas puodžius gyveno. 
BC57 kasinėjimo vietoje, už Pueblo Bonito senvagės, 

nes ten ji rado daugybę žiedžiant sudaužytų puodų. 
Toje vietoje turėjo būti jo dirbtuvė... 

— Jos dirbtuvė, - patikslino Maksė Deivis. 

— Gerai, jos, - sutiko Eliotas ir grįžo prie savo min- 
ties, neparodydamas nė menkiausio susierzinimo. Tai 
buvo jų žaidimo dalis, pamanė Liphornas. Elioto batai 
buvo dulkėti, nubraižyti, plačiais užkulniais - praktiški. 
Minkštos rudos odos, puikiai tinkantys ir nepaprastai 
brangūs. 

Deivis sėdėjo pasilenkusi į priekį, norėjo, kad Lip- 
hornas suprastų. 

— Niekas anksčiau nebuvo atradęs būdo, kaip susieti 
puodą su jį nulipdžiusiu žmogumi, niekas prieš Eli 
nebuvo pastebėjęs tų savitų technikų, atkartotų daugy- 
bėje BC57 puodų. Ji buvo aptikusi tai keliose kitose 
vietose, o dabar atrado šaltinį, iš kur jie radosi. Jai 
pasisekė ir kita prasme. Ši puodininkė buvo ne tik pro- 
duktyvi, bet ir gera. Jos puodais prekiauta apylinkė- 
se. Eli rado vieną puodą Selmono griuvėsiuose už San 
Chuano, ji taip pat manė, kad vienas toks puodas buvo 
iš palaidojimo vietos šalia Baltojo Namo liekanų Di- 
čelio kanjone, ir... 

Jei Eliotas ir būtų norėjęs paprieštarauti Maksei Dei- 
vis dėl tokio jo pasakojimo pasisavinimo, jo veidas to 
neparodė. Bet dabar jis tarė. 

— Pereik prie esmės. 

Maksė pažvelgė į jį. 

— Taip, bet ji tuo nebuvo galutinai įsitikinusi, - pa- 
sakė Maksė. 

— Gal ir ne, tačiau BC57 vietovė buvo viena iš pas- 
kiausiai pastatytų prieš visiems išnykstant. Stogo sija 
datuojama 1292 metais, o kai kurios medžio anglys, 

rastos greičiausiai degimo krosnies vietoje, datuojamos 
1298 metais. Taigi ji tyrinėjo laikus, kai visi, užgesinę 
ugnį, apsisuko ir išėjo. Eli buvo pradėjusi manyti, kad 
galėtų nustatyti, kur toji puodininkė išėjo. 

— Tai iš tiesų kai kas ypatinga, - Deivis pamojavo 
iškeltomis rankomis. - Kur iškeliavo anasaziai? Didelė 
paslaptis, kurią svarsto ir stengiasi įminti visi mokslo 
žurnalų autoriai. 

— Be kelių kitų neaiškių dalykų, - įsiterpė Eliotas. — 
Antai, kodėl jie statė kelius, nors neturėjo nei ratų, nei 
nešulinių gyvulių, kodėl jie viską paliko 1r kodėl jie 
gyveno šioje vietoje, kur taip mažai medžių, vandens, 
geros žemės ir... - Eliotas gūžtelėjo pečiais. - Kuo dau- 
giau sužinai, tuo labiau stebina. 

— O tas žmogus, kuris rengėsi su ja susitikti savaitė 
po jos dingimo, ar žinote, kas jis? 

— Lėmanas, - pasakė Deivis. 

— Jis atvyko, - ji liūdnai nusišypsojo. - Labai jo gaila: 
jis atvyko trečiadienį, o antradienio naktį lijo. Žinote, 
kokie keliai čia pasidaro. 

— Jis yra... - pradėjo klausti Liphornas. 

— Jis didelis Eli srities autoritetas, - atsakė Eliotas. 

— Jei neklystu, kai ji gynėsi daktaro disertaciją, jis 
buvo vertinimo komisijos pirmininkas. Dabar jis Nau- 
josios Meksikos valstijos universiteto profesorius. Pa- 
rašė dvi ar tris knygas apie mimbrus ir hohokamus bei 
anasazių molinių indų raidą. Aukščiausias keramikos 
tyrinėjimo guru. 

— Eli srityje jis atitinka mūsų Diventį, - pasakė Dei- 
vis. — Ji labai stengėsi įtikinti Lėmaną, kad žino, apie 
ką kalba. Kaip ir mudu su Eliotu migracijos srityje 
turime ginčytis su savo vyriausiuoju boxčo. 

— Daktaru Dilbertu Divenčiu, - patikslino Eliotas. — 
Arkanzaso atsakymas Einšteinui, - jo tonas buvo pašai- 
pus. 

— Jis kai ką įrodė, - kalbėjo Maksė Deivis katego- 
rišku balsu, - nors ir nesimokė Filipso akademijoje 
Ekseteryje ar Prinstone. 

Stojo tyla. Pailgas, dailus Elioto veidas pabalo ir 
suakmenėjo. Maksė žvelgė į jį. Ką tame žvilgsnyje per- 
skaitė Liphornas? Pyktį? Piktus kėslus? Maksė atsisuko 
į Liphorną. 

— Atkreipkite dėmesį, kokia didelė mėlynojo kraujo 
panieka plebėjams. Diventis yra neabejotinas plebėjas, 
panašus į kukurūzų duoną. 

— Ir labai dažnai klysta, - atsikirto Eliotas. 

Deivis nusijuokė. 

— Štai kur šuo pakastas, —- pasakė ji. 

— O tu suteiki žmonėms teisę klysti, jeigu jie vaikšto 
lopytais drabužiais, - pasakė Eliotas. Jo balsas skam- 
bėjo normaliai arba beveik normaliai, tačiau Liphornas 
matė įtemptus žandikaulio raumenis. 

— Tuo labiau pateisinama, - švelniai ištarė Maksė. — 
Gal jis ką nors ir praleido, dirbdamas naktimis, kad 
išmaitintų šeimą. Nebuvo padėjėjų, kurie už jį būtų 
atlikę kasinėjimus bibliotekoje. 

Į tai Rendelas Eliotas nieko neatsakė. Liphornas 
stebėjo. Įdomu, kur nuves ši įtampa? Buvo matyti, kad 
niekur. Maksė daugiau nebeturėjo ką pasakyti. 

— Jūs abu dirbate kaip komanda? - paklausė Lip- 
hornas. - Tiesa? 

— Daugmaž tiesa, - pasakė Deivis. - Tyrinėdami ana- 
sazius mes turime bendrų interesų. 

— Kokių? - paklausė Liphornas. 

— Tai sudėtinga. Iš tiesų tai apima maistą, ekono- 
miką, maitinimosi nukrypimus, populiacijos dydį ir 
panašius dalykus. Prie kompiuterio, programuodamas 
statistinius duomenis, praleidi daugiau laiko, negu ka- 
sinėdamas lauke. Tikra nuobodybė, nebent tuo užsi- 
1minėti tau skirta likimo, - ji nusišypsojo Liphornui. 
Tai buvo tokia akinamai žavinga šypsena, jog kiek 
anksčiau Liphorną ji būtų sudeginusi. 

— O Rendelas, - pridūrė ji, - čia daro kai ką dra- 
matiškesnio. - Ji bakstelėjo jį alkūne: tai buvo aiškiai 
erzinantis gestas. - Jis kelia fizinės antropologijos re- 
voliuciją. Ieško būdo, kaip visiems laikams išspręsti 
problemą, kas atsitiko su čia gyvenusiais žmonėmis. 

— Populiacijos tyrimai, - žemu balsu įsiterpė Elio- 
tas, - apima migracijas ir genetiką. 

— Jei pasitvirtins, reikės perrašyti visas knygas, - 
pasakė Maksė Deivis, nusišypsodama Liphornui. — 
Eliotai nešvaisto laiko smulkmenoms. Laivyne - jie 
admirolai. Universitetuose —- prezidentai. Politikoje — 
senatoriai. Kai pradedi viršūnėje, privalai taikyti aukš- 
tai. Arba visi bus nuvilti. 

Liphornas jautėsi nesmagiai. 

— Tai sukels problemų, - pasakė jis. 

— Tačiau ne tokių, su kuriomis susiduriu aš, - pasakė 
Maksė. - Aš - baltoji šiukšlė. 

— Makse kiekviena proga man primena, jog gimiau 
su laiminga žvaigžde, - pasakė Eliotas, bandydamas 
šypsotis. - Tai nedaug ką turi bendra su Eli paieškomis. 

— Jūs teisus, - tarė Liphornas. - Daktarė Fridmen be 
rimtos priežasties nebūtų praleidusi susitikimo su Lėmanu. 

— Velniai rautų, ne! - atsakė Maksė. - Kaip tik tai ir 
pasakiau tam idiotui šerifo biure. 

— Ar jūs numanote, dėl ko Lėmanas buvo atėjęs? 
Būtent dėl ko. 

— Ji buvo parengusi jam bombą, - pasakė Maksė. - 
Bent mano nuomone, ji pagaliau turėjo viską apiben- 
drinti. 

Elioto veide atsirado keista išraiška. Gal skepticiz- 
mas. Arba nepritarimas. Tačiau Deivis užsidegusi kal- 
bėjo toliau. 

— Ką ji jums pasakojo? 

— Tiesą sakant, nieko ypatinga, tačiau aš tai galėjau 
jausti. Tie dalykai brendo. Nors ji daug nekalbėjo. 

— Tai neįprasta, - patikslino Eliotas, - neįprasta tarp 
mūsų, mokslininkų. 

Liphornas buvo susidomėjęs ir tuo, kas darosi su 
Eliotu, ir pokalbio eiga. Dabar Elioto tonas buvo švel- 
niai pajuokiantis. Deivis tai irgi pajuto. Ji pažvelgė į 
Eliotą, po to į Liphorną ir tarė jam: 

— Tai tiesa. Prieš giriantis, reikia ką nors nuveikti, 
kad turėtum kuo girtis. 

Ji tai pasakė švelniausiu balsu, nė nepažvelgusi į 
Eliotą, tačiau Eliotą užliejo raudonis. 

— Ar manote, kad ji buvo atradusi ką nors svar- 
baus? — paklausė Liphornas. - Ji jums nieko apie tai 
nebuvo sakiusi, tačiau kažkas jus verčia taip galvoti. 
Kažkas ypatinga. Gal žinote kas? 

Deivis atsilošė ant kušetės. Ji prikando dantimis apa- 
tinę lūpą. Lyg ir nerūpestingai padėjo ranką ant Elioto 
šlaunies. Ji mąstė. 

— Eli buvo sužavėta, - pasakė ji, - ir laiminga. Prieš 
savaitę, gal kiek ankstėliau, prieš iškeliaudama, - Dei- 
vis pakilo nuo kušetės ir pro Liphorną nuėjo į miega- 
mąjį. „Neregėtas grakštumas“, - pagalvojo Liphornas. 

— Ji buvo išvykusi į Jutą. Prisimenu. Į Blafą ir Mek- 
sikanhatą ir... - iš miegamojo sklido negarsus jos bal- 
sas. 

— Prie Montesumos upelio? - paklausė Liphornas. 

— Taip, ji aplankė visą tą teritoriją pietiniame Jutos 
pakraštyje. Ir sugrįžo, - Deivis iš miegamojo atsinešė 
„Folgers“ kavos dėžę, - su visomis šių puodų šukė- 
mis. — Ji padėjo dėžę ant kavos stalelio. - Manau, kad 
tos pačios. Bent jau prisimenu, buvo šioje dėžėje. 

Dėžėje, kaip Liphornui atrodė, buvo daugiausia pen- 
kiasdešimt puodų šukių: kai kurios didelės, o kai kurios 
ne didesnio kaip colio skersmens. 

Liphornas, nieko ypatinga neieškodamas, jas per- 
žiūrėjo. Visos šukės buvo rausvai rudos ir visos su 
grublėtais ornamentais. 

— Šitos, tikiuosi, padarytos jos puodininkės? - pa- 
klausė Liphornas. - Ar ji nesakė, iš kur jas gavo? 

— Iš Laiko vagies, - atsakė Eliotas. - Iš puodų ieško- 
tojo. 

— Ji to nesakė, - tarė Deivis. 

— Ji buvo nuvykusi į Blafą ieškoti puodų ieškotojų. 
Pasižiūrėti, ką jie randa. Apie tai ji tau sakė. 

— Ar ji sakė, su kuriuo buvo susitikusi? - paklausė 
Liphornas. Čia galėjo slypėti paaiškinimas, kaip ji pra- 
puolė. Jei ji turėjo tiesioginių reikalų su puodų ieš- 
kotoju, šis galėjo turėti savų kėslų. Galėjo pamanyti, 
jog pardavė jai įrodymus, dėl kurių jis gali patekti į 
kalėjimą. Galėjo nužudyti ją, kai ji grįžo paprašyti 
daugiau. 

- Ji neminėjo jokių vardų, - pasakė Deivis. 

— Vargu ar reikia minėti, - pasakė Eliotas. - Jei nori 
Blafo apylinkėse surasti puodų ieškotojus, pakanka 

susirasti senąjį Hauką. Arba vieną iš jo draugužių, arba 
samdomą pagalbininką. 

„Blafas, - pagalvojo Liphornas, - gal reikėtų ten 
nuvykti ir pasikalbėti su Hauku. Tai turėtų būti tas pats 
Haukas. Išlikęs gyvas nuskendusio žudiko tėvas“. Už- 
plūdo prisiminimai. Tokia tragedija giliai įsirėžia į at- 
mintį. 

— Ir dar kai ką jums reikėtų žinoti, - pasakė Deivis. — 
Eli turėjo pistoletą. 

Liphornas laukė. 

— Ji laikydavo jį toje pačioje komodoje kartu su 
rankinuku. 

— Pistoleto ten nebuvo? - paklausė Liphornas. 

— Ne, nebuvo, - atsakė Deivis. — Spėju, kad jį pa- 
siėmė. 

„Taip, - pagalvojo Liphornas, - jis turėtų nuvykti į 
Blafą ir pasikalbėti su Hauku“. Kiek prisiminė, tai buvo 
vienas iš keisčiausių žmonių. 

Džimas Čy atsisėdo ant gulto krašto, pasitrynė kumš- 
čiais akis, atsikrenkštė, norėdamas išvalyti gerklę, pra- 
dėjo galvoti apie tai, kas trikdė jo miegą. Per daug 
mirčių. Sudrumsta ramybė, kaulais nusėta žemė. Nu- 
vijo šalin tas mintis. Ar mažame jo sunkvežimio aliu- 
minio bake pakaks vandens nusiprausti? Atsakymas — 
galbūt. Jam tai nebuvo naujiena. Čy seniai išmoko 
įveikti panašius nepatogumus. Išsivirė pasigardžiavimui 
kavos. Prisipylė stiklinę vandens dantims valyti, o stik- 
lainį nuo garstyčių — apvalančiajai prakaito pirčiai, 
kurią rengėsi atlikti. 

Nešdamasis stiklainį, popierinį indelį ir brezentą Čy 
nusileido prie upės. Šioje apvalančiosios prakaito pir- 
ties vietoje prie San Chuano upės tarp gluosnių jis prisi- 
rinko pakankamai sausų šakų, kad įkaitintų akmenis, 
mndelį prisėmė švaraus, sauso smėlio, įkūrė laužą ir su- 
kryžiavęs kojas atsisėdo. Laukė ir galvojo. Apie Džane- 
tą Pit galvoti nesinorėjo: tikėjosi žeminančio susitikimo, 
kurio nei išvengti, nei pakeisti negalėjo. Apskaičiavo, 

kad bet kuriuo atveju tai kainuos 900 dolerių ir dar 
Džanetos Pit panieka. Mintimis peršoko į praėjusią 
naktį: matė, kaip du nufotografuotus kūnus San Chua- 
no apskrities šerifo padėjėjai kelia į policijos furgoną. 
Galvojo apie puodus, kruopščiai susuktus į laikraščius 
ir sudėtus į šiukšlių maišus. 

Kai akmenys pakankamai įkaito ir laužas sudegė iki 
anglių, jis ant apvalančiosios prakaito pirties rėmo 
užmetė brezentą ir įsliuogė po juo. Tupėjo, giedodamas 
apvalančiojo apsiplovimo giesmes, kurių šventieji žmo- 
nės išmokė pirmuosius klanus, giesmes, kurios turėjo 
iš kūno išguiti nuovargį ir užteršimą. Jis mėgavosi 
sausu karščiu, jausdamas, kaip atsipalaiduoja raume- 
nys, per odą liejasi prakaitas, varva už ausų, sušlampa 
nugara ir šonai. Iš stiklainio prisipylė pilnas rieškutes 
vandens ir šliūkštelėjo ant įkaitusių akmenų, pasiner- 
damas į garo kamuolį. Jis giliai įkvėpė šių karštų garų, 
pajuto nuo drėgmės slidų kūną. Dabar jis buvo ap- 
svaigęs, išsilaisvinęs. Karštoje tamsoje išnyko rūpesčiai 
dėl kaulų ir „Buick“. Čy tik jautė, kaip dirba jo plau- 
čiai, jautė atsivėrusias poras, paklusnius raumenis, gy- 
vybingą sveikatą. Tai buvo jo bozro - jo harmonija su 
aplinka. 

Pakilęs nusimetė brezentą nuo įraudusio ir prakaitu 
garuojančio kūno, pajuto lengvumą galvoje ir kojose, 
pasijuto nuostabiai. Įsitrynė smėliu. Užkopė į savo 
dengtą sunkvežimį ir atsisuko dušą. Be dykumų gy- 
ventojui įprasto vandens taupymo, Čy žinojo, jog gy- 
venantys sunkvežimiuose privalo būti ypač atsargūs, 
kad kiekvieną kartą išsimuilinus skysto muilo putomis 
netektų gailėtis dėl tuščio vandens rezervuaro. Jis pa- 
muilino nedidelį lopinėlį, nuplovė jį, tada pamuilino 

kitą. Prausėsi skubiai, uosdamas kavos kvapą. Navaho 
genai jį vertė apsieiti nesiskutus gal dar savaitę, tačiau 
jis nusiskuto. Tai buvo būdas atitolinti, kas neišven- 
giama. 

Susitikimą su Džaneta Pit tolino ir tai, kad sunk- 
vežimyje Čy neturėjo telefono. Jis naudodavosi moka- 
mais paplenčių telefonais prie universalių parduotuvių. 
Džanetos Pit biure nebuvo. Galbūt, pasakė sekretorė, 
ji nuėjo į Teisingumo rūmus, į policijos nuovadą. Rū- 
pinosi savo naujuoju automobiliu. Čy paskambino į 
nuovadą. Jam paliktos trys žinutės, kad paskambintų. 
Dvi - Džanetos Pit iš DNA, Genties teisės tarnybos, 
viena - leitenanto Liphorno. Liphornas buvo ką tik 
skambinęs ir kalbėjęs su kapitonu Largu. Kapitonas po 
to paskambino Čy ir prašė perskambinti Liphornui į 
Vindouroką po šešių vakaro. Ar Pit paliko kokią nors 
žinutę? Taip, paskutinį kartą skambindama ji prašė 
perduoti, kad norėtų atsiimti automobilį. 

Čy paskambino Pit į namus. Besiklausydamas tele- 
fono signalų nervingai barbeno pirštais. Pasigirdo 
spragtelėjimas. 

— Atsiprašau, šiuo metu negaliu prieiti prie telefo- 
no, - sakė Pit balsas, - jei po signalo paliksite pra- 
nešimą, jums perskambinsiu. 

Čy. klausėsi signalo ir tylos po to. Nieko protinga 
negalėjo sugalvoti, todėl padėjo ragelį. Nuvažiavo iki 
Tso garažo. Iš tikrųjų, kaip prisiminė, žala nebuvo 
didelė. 

Žala buvo tokia, kaip jis manė. Dulkėtas automo- 
bilis riogsojo ant Tso keliamosios „lėlytės“. Priekinis 
ratas groteskiškai iškrypęs, apsauginių grotelių dažai 
nubraižyti, maži laikikliai, anksčiau laikę numylėtas 

Džanetos Pit chromo juosteles, dabar styrojo be darbo. 
Nežymus įlenkimas duryse, smarkiai įlenktas užpa- 
kalinis sparnas, dėl ko nutrupėjo švytintys mėlyni da- 
žai. Viskas atrodė aplamdyta ir purvina. 

— Ne taip jau baisiai atrodo, - pasakė Tso, - devyni 
šimtai penkiasdešimt prie vienuolikos šimtų dolerių, ir 
bus toks kaip buvęs. Tačiau reikia pataisyti tuos ge- 
dimus, kurie buvo, kada atvarei pirmąkart, - Tso nuo 
rankų valėsi tepalus judesiu, kuris Čy priminė godžias 
užmačias. - Silpni stabdžiai, laisvas vairas, ir visa kita. 

— Man reikės nedidelės paskolos, - pasakė Čy. 

Tso galvojo apie tai, prisimindamas visas skolas ir 
pamintą draugystę. Čy jausmai, Tso atžvilgiu visuomet 
buvę šilti, ėmė vėsti. Jiems besikalbant prie pastato priva- 
žiavo Džanetos Pit genties technikos kiemui priklausan- 
tis sedanas. Atsidarė priekinės durelės ir išlipo Džaneta 
Pit. Pažvelgė į savo „Buick“ bei du kitus automobilius, 
laukusius Tso rankų, ir pasiuntė Čy akinančią šypseną. 

— Kur mano? - paklausė ji. - Kaip jis rieda? Ar tu... 

Klausimas pakibo ore. Džaneta Pit vėl pažvelgė į 
„Buick“. 

— Dieve mano, - ištarė ji, - ar kas nors žuvo? 

— Matai, - Čy atsikrenkštė, - aš nuslydau nuo kelio... 

— Skaudūs smūgiai, - tarė Tso, - laisvas vairas. Čy 
vis tiek su juo pasivažinėjo. Reikėjo atlikti bandomąjį 
važiavimą, - Tso gūžtelėjo pečiais ir pridūrė: - Galėjo 
užsimušti. 

Tai, geriau pagalvojus, buvo tikra tiesa, pamanė Čy. 
Nusivylimas Tso virto nuoširdžiu dėkingumu. Jis nu- 
mojo ranka. 

— Reikėjo važiuoti atsargiau, - pasakė Čy, — Tso 
mane perspėjo. 

Džaneta spoksojo į „Buick“, lygindama tai, ką mato, 
su tuo, ką paliko. 

— Parduodami man sakė, kad viskas gerai, - tarė ji. 

— Atsuktas kilometražas, - pasakė Tso, - nelygiai 
nudėvėtos stabdžių kaladėlės. Kliba kardanas. Laisvas 
vairas. Reikia didelio remonto. 

Džaneta Pit prikando lūpą. Susimąstė. 

— Ar galiu iš tavęs paskambinti? 

Čy nugirdo tik dalį pokalbio. Iš pradžių kalbėjo su 
pardavėju, paskui su vadybininku ir galiausiai su gene- 
raliniu vadybininku, kuris, Čy nuomone, daugiausia 
klausėsi. 

— Pareigūnas Čy neatrodo labai nukentėjęs, tačiau 
Iš jo advokato negirdėjau... mechaniko sudarytas de- 
fektų sąrašas rodo... kilometražo klastojimas - tai tre- 
čiojo laipsnio baudžiamasis nusikaltimas Naujosios 
Meksikos valstijoje. Regis, bauda penki tūkstančiai 
dolerių. Automobilį galite pasiimti iš Tso garažo Šip- 
roke. Jis man sakė, kad neatiduos automobilio, kol 
neapmokėsite jo išlaidų: buksyravimas, apžiūra. Mano 
advokatas liepė stebėti, kad niekas iš jūsų mechanikų 
nekištų nagų, kol jis nuspręs... 

Džanetos Pit sedane, važiuojant išgerti puodelio ka- 
vos, Čy tarė: 

—-Jų mechanikai viską sutaisys. 

— Tikriausiai, - pasakė Džaneta, - vis tiek nepakaktų 
teškiniui paduoti, neverta. 

— Priversi juos tiesiog paprakaituoti? 

— Žinai, tau to automobilio jie nebūtų iškišę. Tu — 
vyras. Tą šlamštą jie iškišo moteriai. Iškart suprato, 
kad vaikiškai mėlyną spalvą su chromo juostele gali 
įsiūlyti moteriškei. Paprasčiausiai apkvailinti. 

— Hm, - tepratarė Čy. 

Stojo tyla. 

— Iš tiesų, kas atsitiko? - paklausė Džaneta. 

— Sugedo vairas, - jausdamasis nesmagiai atsakė Čy. 

— Tęsk, - padrąsino Džaneta. 

— Bandžiau pasukti, tačiau nepavyko. 

— Kokiu greičiu? Pasakok, kas dėjosi? 

Ir Džimas Čy papasakojo viską apie prapuolusį vil- 
kiką, dingusį ekskavatorių ir kapitoną Largą, ir visa 
tai, kas atvedė prie vakarykštės nakties radybų. 

Džaneta apie tai jau girdėjo per radiją. Geriant kavą 
ji uždavė aibę klausimų, kurie ne visi buvo apie nusi- 
kaltimą. 

— Girdėjau, esi batačalis, - pasakė ji, - giedi „Palai- 
mos kelią“. 

— Dar tik mokausi, - atsakė Čy, - vienintelį kartą 
giedojau šeimoje. Giminaičiui. Bet dabar moku. Jei kas 
norėtų, atlikčiau. | 

— Kaip atsiprašai iš darbo? Ar nekyla sunkumų? 
Reikia aštuonių dienų? O gal giedi sutrumpintą ver- 
siją? | 

— Kol nėra klientų, nėra ir sunkumų. 

— Kitas dalykas, ką girdėjau apie tave, - turi belagana 
merginą - mokytoją iš Kraunpointo. 

— Ji mane paliko, - atsakė Čy, jausdamas, kaip su- 
kyla seni jausmai, o jo balsas taria žodžius: „Išvyko 
baigti mokslų į Viskonsiną“. 

— O! - pratarė Džaneta. 

— Mes susirašinėjame, - tarė Čy, - kartą jai nusiun- 
čiau kačiukų besilaukiančią katę. 

Džaneta pažvelgė nustebusi. 

— Bandei jos kantrybę? 

Čy susimąstė, kaip viską geriau paaiškinti. Kvailystė 
buvo Meri Lendon siųsti katę, ir kvailystė dabar apie 
tai kalbėti. 

— Tuomet galvojau, kad tai simboliška, - pasakė jis. 

Džaneta navahų papročiu leido įsivyrauti tylai. Jeigu 
jis norės apie Meri Lendon ir katę pasakyti ką nors 
daugiau, tai pasakys. Čy Džanetai už tai pajuto dėkin- 
gumą. Jis neturėjo ką bepridurti. 

— Tai buvo ta katė, apie kurią man pasakojai? Pernai 
vasarą, kai suėmei tą senį, kuriam atstovavau. Katė, 
paskui - kojotas? 

Čy nuleidęs galvą maišė kavą, tačiau jautė, kad 
Džaneta Pit jį tyrinėja. Linktelėjo, patvirtindamas, kad 
prisimena. Džaneta Pit pasiūlė tai paklydusiai katei 
nupirkti kojoto narvelį ir jie nuvyko į Farmingtoną, kur 
gyvūnėlių parduotuvėje nupirko vielos ir plastmasės 
narvą gyvūnams lėktuvais gabenti. Galiausiai tą narvą 
jis ir panaudojo, kad paklydusią baltojo žmogaus katę 
persiųstų į baltųjų pasaulį. 

— Simboliška, - pratarė Džaneta Pit. Dabar ji šaukš- 
teliu maišė kavą, žvelgdama į susidarančius sūku- 
rius. 

Čy pasakė jai į viršugalvį: 

— Belagana katė negali prisitaikyti prie navahų gyve- 
nimo. Badmiriauja. Pakliūva kojotams į nasrus. Mano 
paklydusios katės eksperimentas baigėsi nesėkmingai. 
Aš pripažįstu nesėkmę. Katė sugrįžta į belagana pa- 
saulį, kur yra daugiau maisto ir kur jos nesudrasko 
kojotas. - Tai buvo daugiau, nei Čy ketino pasakyti. 
Jo širdis skilo perpus. Norėjo kalbėti apie Meri Lendon, 
apie pasitraukimą nuo Meri Lendon, tačiau jam buvo 
nesmagu apie tai kalbėti su Džaneta Pir. 

— Ji nenorėjo pasilikti rezervacijoje. Tu nenorėjai 
išvažiuoti, - pasakė Džaneta Pit. - Sakai, supranti jos 
problemą. 

— Mūsų problemą, - tarė Čy. - Mano problemą. 

Džaneta Pit siurbtelėjo kavos. 

— Maniškis buvo teisės dėstytojas. Jaunesnysis dėsty- 
tojas, jeigu tiksliau, - ji nuleido puodelį ir pagalvojo. — 
Žinai, gal tai buvo ta pati simbolinės katės problema. 
Leisk pagalvoti, ar čia tinka toks apibūdinimas. 

Čy laukė. Džanetos Pit kaip ir Meri Lendon akys 
buvo didelės, išraiškingos. Tik tamsiai rudos, o ne mė- 
lynos. Kol Džaneta Pit galvojo, aplink jos akis atsirado 
raukšlelių. 

— Nelabai tinka, - pasakė ji. - Jam reikėjo padėjė- 
jos, - ji nusijuokė. - Adomo šonkaulio. Kas palaikytų 
vienišą jauną vyrą, siekiantį puikios teisininko karjeros. 
Tarnaitės indėnės, - žodžiai buvo kartūs, tačiau ji šyp- 
sojosi Čy. - Pameni, prieš keletą metų tarnaitės indėnės 
būdavo kartu su jupiais, kaip kokie moliūgo pumpurų 
karoliai. Jei norėjai rašyti romantinę poeziją, laikydavai 
save čerokiu arba siju. | 

— Dabar ši mada praėjo, - pasakė Čy. - Suprantu, 
kad tu nusprendei nesutikti. 

— Iš tikrųjų ne taip, - tarė ji, - pasiūlymas galioja. 
Bent taip jis man sako. 

— Tam tikra prasme tinka, - paprieštaravo Čy, - aš 
norėjau, kad ji būtų mano navahė. 

— Ar ji buvo mokytoja? Dirbo Kraunpointe? 

— Trejus metus, - atsakė Čy. 

— Tačiau nenorėjo tęsti karjeros. Galiu ją suprasti. 

— Tai nebuvo tikroji problema. Čia reikėjo auklėti 
vaikus. Be to, dar kai kas. Aš galėjau išvažiuoti. Turėjau 

FTB pasiūlymą. Geresnis atlyginimas. Ji manė, kad tai 
tam tikras pasirinkimas. Gal aš pats nepakankamai 
norėjau, kad ji liautųsi buvusi mano navahė? 

Už dulkėto Navahų tautinės kavinės lango akinanti 
besibaigiančios dienos šviesa prislopo debesies šešėlyje. 
Lėtai pravažiavo pikapas „Ford 250“, ant kurio prie- 
kinės sėdynės buvo susispaudę keturi navahai, o prie 
galinio bamperio buvo prikabintas furgonas, pilnas 
nekantrių turistų. Čy akimis pasikvietė padavėją ir 
užsisakė dar kavos. Ką atsakys, jeigu Džaneta Pit at- 
kakliai paklaus. Jeigu ji paklaus: „O ko tu pats nori?“ 
Ką atsakys? 

Ji tylėjo ir maišė savo kavą. 

— Kuo baigėsi šauni dėstytojo karjera? - paklausė Čy. 

— Puikiai. Dabar jis yra vyriausiasis „Davidson-Bart“ 
teisės patarėjas. Kiek suprantu, tai vadinama tarptau- 
tiniu konglomeratu. Daugiausia susijęs su komerciniais 
kreditais ir eksporto-importo reikalais. Daro pinigus. 
Gyvena Arlingtone. 

Už dulkėto lango girdėjosi silpstantis tolimo griaus- 
tinio dundėjimas. 

— Norėčiau, kad lytų, - pratarė Džaneta Pt. 

Čy galvojo tą patį. Vienas navahas dalijosi mintimis 
su kitu. 

— Per vėlu lyti, - pasakė jis, - jau spalio trisdešimt 
pirmoji. 

Džaneta Pit jį pavėžėjo iki garažo. Grįždamas į savo 
sunkvežimį Čy užėjo į nuovadą paskambinti leitenantui 
Liphornui. 

— Largas sakė, radai puodų ieškotojų kūnus, - pa- 
sakė Liphornas. - Iš jo pasakojimo ne visiškai aišku, 
ką ten veikei. 

Klausimas liko neištartas, ir Čy prieš atsakydamas 
mažumėlę pagalvojo. Jis žinojo, kad Liphorno žmona 
mirė. Girdėjo, kad vyrui sunku susitaikyti su žmonos 
mirtimi. Girdėjo, kaip ir kiekvienas Navahų genties 
policijoje, kad Liphornas palieka tarnybą. Išeina į pen- 
siją. Kodėl jis domėjosi šiuo reikalu? Kiek tai buvo 
oficialu? Čy iškvėpė pamąstydamas dar minutėlę. Pa- 
manė, nesvarbu, palieka tarnybą ar ne, tačiau vis tiek 
jis - Džo Liphornas. Legenda tapęs Liphornas. 

— Ieškojau vaikino, pavogusio ekskavatorių Šipro- 
ke, - atsakė Čy, - išsiaiškinau, jog retkarčiais jis ieško- 
davo puodų, todėl bandžiau jį pričiupti kasinėjant su 
vogta technika. 

— Ar žinojai, kur ieškoti? - Čy prisiminė, kad Lip- 
hornas niekuomet netikėjo atsitiktiniais sutapimais. 

— Iš pradžių spėjau, - atsakė Čy. - Žinojau, kokioje 
dujų kompanijoje jis dirba, kur tas darbas galėjo jį 
nuvesti ir kur tose vietose yra gyvenviečių, kuriose jis 
galėjo lankytis. 

Tarp keturių šimtų Navahų genties policijos tar- 
nautojų pasklido gandas, esą Liphornas prarado balsą, 
esą nervai išsekino Džo Liphorno jėgas, esą Džo Lip- 
hornas neteko jėgų. Džimui Čy Liphorno balsas nebuvo 
pasikeitęs. Nepasikeitęs ir klausimų tonas. Girdėjosi 
savotiškas skeptiškumas. Žinojo, kad Liphornas ne 
viską jam pasakė. Ko dar Liphornas dabar paklaus? 
Kaip Čy galėjo žinoti, kad vyrai praėjusią naktį ka- 
sinės? 

— Ar dar ką nors gali papasakoti? 

— Taip, - atsakė Čy, - žinoma. Žinojome, kad jis 
išsinuomojo sunkvežimį naujomis padangomis ant dvi- 
gubų galinių ratų. 

— Gerai, - pasakė Liphornas. - Gerai. Jūs galėjote 
susekti pagal vėžes, - dabar jo balsas skambėjo lais- 
viau. — Tai viską keičia, kitaip visą likusį gyvenimą pra- 
leistum ieškodamas keliuose. 

— Pamaniau, kad praėjusią naktį jis galėjo kasinėti, 
nes kažką apie tai buvo sakęs Neikėjui Apsukriajam. 
Pamokslininkas retkarčiais iš jo pirkdavo puodus. Buvo 
minėjęs pamokslininkui, kad greit jų atnešiąs, - pasakė 
Čy. 

Tyla. 

— Ar tu žinojai, kad man dabar atostogos? Galutinės 
atostogos!? 

— Girdėjau, - atsakė Čy. 

— Dar dešimt dienų, ir aš civilis. Netrukus iš tiesų 
nebebūsiu pareigūnas. 

— Taip, sere, - pasakė Čy. 

— Ar rytoj galėtum nuvažiuoti su manimi į vietą? 
Apžiūrėtume viską dienos šviesoje. Papasakotum, kaip 
atrodė, kol šerifo žmonės, greitoji pagalba ir FTB visko 
nebuvo išknisę. | 

- Jei neprieštaraus kapitonas, - pasakė Čy, - džiaug- 
siuosi galėdamas vykti. 

Visą naktį Liphornas girdėjo švilpiant vėją. Stengda- 
masis užmigti klausėsi nenutrūkstamo gausmo iš piet- 
ryčių pusės, vis prabusdavo ir jusdavo, kaip keičiasi 
vėjo kryptis, girdėdamas gūsius, čaindi garsus aplink 
tuščią namą. Kai Tečeris atvyko jo paimti, vėjas te- 
bepūtė stipria jėga stumdamas genties technikos kiemui 
priklausiusį sedaną. | 

— Šaltas frontas praeina, - pasakė Tečeris, - greitai 
nurims. 

Jiems bevažiuojant iš Vindouroko į šiaurę vėjas pra- 
dėjo rimti. Menifarmse jie sustojo pusryčių. Tečeris balsu 
prisiminė, kad Harisonas Haukas buvo raguočių gyvulių 
augintojas, Jėzaus Kristaus paskutinių dienų šventųjų 
bažnyčios ramstis, aktyvus respublikonas, įvairiausių pa- 
skalų objektas, ypatingasis apskrities įgaliotinis, turėjęs 
Žemėvaldos biuro leidimą auginti gyvulius, galiojusį vi- 
soje pietinėje Jutos kanjono apskrityje, išgarsėjęs, patyręs 
ir įžvalgus savininkas. Liphornas klausėsi Tečerio, prisi- 
mindamas tuos senus laikus ir Hauką, tada sugniuždytą 

žmogų. Kai jie susimokėjo už pusryčius, dangus vaka- 
ruose virš Juodojo stalkalnio buvo apniukęs, pilnas ka- 
bančių dulkių, vėjas jau nurimęs. Nuvažiavus penkiolika 
mylių, kai jie į šiaurę nuo Meksikanvoterio kirto Jutos 
sieną, vėjas virto brizu, pučiančiu iš pietryčių, tačiau per 
silpnu, kad sušiauštų padrikai augančius pilkus šalavijus 
ir sidabru žvilgančią Nokeitobenčo žolę. Sedanas vi- 
siškoje tyloje pervažiavo per San Chuano upės tiltą že- 
miau Sendailendo. Vėją priminė tik dulkių kvapas. 

— Mažojo lietaus žemė, - pasakė Tečeris, - kas ją taip 
pavadino? 

Jų draugystė nebuvo tokia, kuriai reikia atsakymų. 
Liphornas žvelgė prieš srovę aukštyn, stebėdamas nedi- 
delę guminių kajakų flotilę, sielius ir medines valtis, 
stumiamas į vandenį Sendailendo prieplaukoje. Laivai 
keliavo gilyn į kanjonus. Jiedu su Ema kalbėjo, kad 
norėtų šitaip paplaukioti. Jai būtų patikę nepalikti nė 
menkiausios galimybės pasiekti Liphorną telefonu, nu- 
sivežti jį į pasaulio kraštą. Jam tai irgi būtų patikę. 
Visada to norėjo, tačiau niekada neužteko laiko. O 
dabar, deja, jau visas laikas išnaudotas. 

— Vienas iš tavo rūpesčių? — paklausė Liphornas, 
linktelėdamas į flotilę. 

— Išduodame jiems leidimus valčių turizmui. Įsitiki- 
nę, kad laivybos priemonės atitinka saugumo reika- 
lavimus, parduodame kelionių leidimus, ir panašiai, — 
Tečeris linktelėjo upės pusėn. - Šį sezoną šie turėtų būti 
paskutiniai. Paprastai tokiu metu laivyba upe nutrau- 
kiama. 

— Kelia daug problemų? 

— Tik ne šitie, - atsakė Tečeris. - Tai neorganizuoti 
vandens turistai iš Blafo. Tam tikra pažintinė kelionė 

už pinigus. Keliauji su geologu, tyrinėdamas uolienų 
susidarymą ir iškasenas, arba su antropologu, kan- 
jonuose pasižvalgydamas po anasazių paliktus griuvė- 
sius, arba su biologu, kuris supažindina su driežais, 
kerpėmis ir šikšnosparniais. Kažkas panašaus. Keliauja 
vyresnio amžiaus. Turi daugiau pinigų. Tai ne būrys 
peraugusių paauglių, trokštančių patirti išgąstį, be- 
protiškai leidžiantis upės slenksčiais. 

Liphornas pritariamai linktelėjo. 

— Labai didžiuojasi, kad po savęs apsikuopia. Dabar 
jie mokomi šlapintis prie upės, kad vanduo nuplautų. 
Visa kita jie vežasi kartu. Kilnojamuosius tualetus. 
Stovyklų laužus kuria laužadėžėse, kad anglys neuž- 
terštų smėlio. Net pelenus pasiima. 

Jie pasuko prieš tėkmę Blafo link ir išvažiavo iš rezer- 
vacijos. Iš Liphorno jurisdikcijos į Tečerio. Didžioji 
dalis virš upę juosiančio stataus kranto turėjo būti 
federalinė žemė - visuomeninės paskirties, gyvulių au- 
gintojams nuomojama žemė. Žemėje prie upės buvo 
mormonų įkurtos sodybos. Mormonų šeimos šiame 
siaurame slėnyje apsigyveno, paklusdamos Braemo 
Jango įsakymams įsirengti stebėjimo postus, kovojant 
su priešišku aristokratų pasauliu. Kadaise, kai dar buvo 
jaunas ir dirbo Kajentoje, šis akmenuotas nuo upės į 
pietus nusidriekęs kraštas buvo Liphorno teritorija, 
tačiau žemė čia buvo per daug skurdi ir bevandenė, kad 
išmaitintų policijos dėmesio reikalingus žmones. 

Istorija pasakoja, kad mormonai šioje vietoje apsi- 
gyveno apie 1860 metus. Pačiais naujausiais gyventojų 
surašymo duomenimis, su kuriais Liphornui teko susi- 
pažinti, šiuo metu čia gyveno 240 - trys šalia plento 
įsikūrusios automobilių priežiūros stotys, trys pakelės 

kavinės, dvi bakalėjos parduotuvės, du moteliai, van- 
dens kelionių biuras ir valčių prieplauka, mokykla, 
saugomas susirinkimų pastatas ir išsklidę gyvenamieji 
namai, kai kurie visiškai tušti. Prabėgę metai Blafą 
mažai tepakeitė. 

Hauko ranča buvo išimtis. Liphornas ją prisiminė. 
Tai buvo didelis vientisas pastatų blokas, pastatytas iš 
tašytų, kaip lošimo kauliukai lygių smiltainio stačia- 
kampių. Pastatą su žvyrkeliu į Blafą jungė greideriu 
nulygintas purvinas keliukas, kuris ėjo pro geležinius 
vartus, sukosi šalia šalavijų krūmais apžėlusios aukš- 
tumėlės ir baigėsi prie namo po medvilnės medžių še- 
šėliais. Skirtumus Liphornas pastebėjo prie vartų: anks- 
čiau jie buvo nudažyti, dabar - surūdiję. Liphornas 
atitraukė vartų velkę ir Tečeriui įvažiavus pro vartus 
užsklendė. Pasiūbavo grandinę, kuri trenkėsi į sunkų 
geležinį bažnyčios varpą, pakabintą ant elektros linijos 
stulpo. Varpas Haukui pranešė, kad atvyko svečių. 

Išvažinėto keliuko pakraščiuose dabar žėlė gubojos, 
laukinės astros ir piktžolės. Tvora nuo triušių, kuri, 
Liphornas atsiminė, juosė tvarkingą ir vešlų sodą prieš 
namą, dabar apaugusi šalavijais, o pats sodas virtęs 
neįbrendamu sudžiūvusių piktžolių šabakštynu. Kolo- 
nas, laikančias verandos stogą, reikėjo dažyti. Kaip ir 
žalią sunkvežimį prie verandos. Metai nepakeitė tiktai 
masyvaus stačiakampio namo, pastatyto tarsi iššūkis 
laikui. Tačiau, apsuptas nykimo, jis stovėjo svetimas. 
Net akmeninės didžiulio tvarto, suręsto ant šlaito už 
gyvenamojo namo, sienos, atrodė, nebepakelia naštos. 

Tečeris paleido sedaną riedėti, kol sustos medvil- 
nės medžių šešėlyje. Atsivėrus lauko durims, pasirodė 
Haukas, pasirėmęs lazda. Stovėdamas šešėlyje šnairai 

kas paskambino varpu. Iš pirmo žvilgsnio Liphornui 
pasirodė, kad Hauko - kaip ir to rausvo namo smiltai- 
nio —- nepaveikė laikas. Nepaisant lazdos, prieangio 
šešėlyje jo figūra, kaip prisiminė Liphornas, tebebuvo 
masyvi ir tvirta. Tas pats apskritas buldogo veidas, jūrų 
vėplio ūsai, mažos akutės, įtemptai žvelgiančios pro 
metalinius akinius. Tačiau dabar Liphornas išvydo pil- 
vą, šiek tiek sukumpusią figūrą, gilesnes raukšles, žilę, 
burną dengiančius netvarkingus ūsus. Ir kai Haukas 
perkėlė svorį nuo lazdos, Liphornas pamatė, kaip jo 
veidą iškreipia skausmas. 

— Nagi, ponas Tečeris, - pasakė Haukas atpaži- 
nęs. - Kas gi taip greit atvijo Žemėvaldos biurą tokį 
ilgą kelią? Argi ne praėjusį pavasarį pas mane lan- 
keisi? - Tada pamatė Liphorną. - O čiagi kas... - 
pradėjo sakyti ir nutilo. Jo veidas nušvito nuostaba ir 
pasigėrėjimu. 

— Dieve mano, - pratarė, — neatsimenu tavo vardo, 
tačiau esi tas pats navahų policininkas, suradęs mano 
berniuko skrybėlę, - Haukas nutilo. - Prisimenu. Lip- 
hornas. | 

Tai nustebino ir Liphorną. Praėjo beveik dvidešimt 
metų nuo to laiko, kai jis dalyvavo Hauko berniuko 
paieškoje. Su Hauku jis buvo kalbėjęs tik du ar tris kar- 
tus, ir tik trumpai. Paduodamas jam šlapią mėlyną skry- 
bėlę, permirkusią purviname San Chuano vandenyje. 
Stovėjo po uolos niša prie jo tuo įtemptu momentu, 
kai policijos kapitonas nusprendė, jog Braemą Hauką 
užspeitė į kampą. Ir pagaliau ant šito paties prieangio, 
kai jau viskas baigėsi ir nebeliko vilties, klausėsi žmo- 
gaus, perkratančio savo sąžinę, savo paties trūkumuose 

reškančio berniuko žudikiško siausmo priežasties. Trys 
susitikimai ir marios prabėgusio laiko. 

Haukas nusivedė juos, kaip pats pavadino, į svetai- 
nę - baldų poliroliu kvepiantųį kambarį. 

— Šiuo kambariu dažnai nesinaudok, - pasakė gar- 
siai, atitraukė užuolaidas, pakėlė žaliuzes ir, pradaręs 
langą, įleido rudens oro. Tačiau kambaryje vis dar buvo 
prietema: ant sienų kabėjo nuotraukos, lentynose - 
išrikiuoti puodai. - Neprisivesk daug draugų, - Haukas 
pabaigė sakinį. Jis atsisėdo ant sofą atstojančios minkš- 
tos kėdės su ranktūriais, sukeldamas dulkių debesį. — 
Mergaitė netrukus atneš ko nors atsigerti, - jis nutilo 
ir laukė, pirštais barbendamas į ranktūrį. Eilė jiems 
kalbėti. 

— Ieškome moters, - pradėjo Tečeris, - antropologės, 
vardu Eleonora Fridmen-Bernel. 

Haukas linktelėjo. 

— Pažįstu, - atrodė nustebęs. - Ką ji padarė? 

— Prieš porą savaičių dingo be žinios, - pasakė Te- 
čeris ir susimąstė, ką sakyti toliau. - Regis, čia, Blafe, 
ji lankėsi prieš pat dingimą. Ar matėtės su ja? 

— Palauk, prisiminsiu. Sakyčiau, paskutinį kartą ji 
buvo prieš tris keturias savaites, - kalbėjo Haukas. - 
Gal galėsiu tiksliau prisiminti. 

— Ko ji norėjo? 

Liphornui pasirodė, kad Hauko veidas pasidarė šiek 
tiek raudonesnis negu paprastai. Haukas, pirštais tebe- 
barbendamas į ranktūrį ir po ūsais judindamas lūpas, 
spoksojo į Tečerį. 

— Jūs, draugužiai, spėriai čia atsiradote, - tarė. — 
Sakau jums, - pasikėlė nuo kėdės ir vėl atsisėdo. Bet 
kaip, po velnių, mane su tuo susiejote? 

— Kalbate apie jos dingimą? - sutrikęs paklausė Teče- 
ris. - Jūsų vardą radome jos užrašuose. 

— Kalbu apie nužudymus, - patikslino Haukas. 

— Kokius nužudymus? - paklausė Liphornas. 

— Ten, Naujojoje Meksikoje, - pasakė Haukas. - 
Tuos puodų ieškotojus. Šįryt pranešė per radiją. 

— Galvojate, juos siejame su jumis? - paklausė Lip- 
hornas. - Kodėl taip manote? 

— Todėl, kad man atrodo, jog kiekvienąkart, kai 
fedai pradeda sukti galvą dėl pavogto puodo, im 
šniukštinėti aplink mane, - kalbėjo Haukas. - Tie D 
kinai nušauti vagiant puodus, vadinasi, tuo domėsis 
Žemėvaldos biuro policininkai, FTB - visi jų bosai ir 
eiliniai. Kadangi patys neišmano, ką daryti, vargina 
mane, - Haukas apžvelgė juos mažomis akutėmis, padi- 
dintomis akinių stiklų. - Ir jūs, draugužiai, tvirtinate, 
kad šis apsilankymas su tuo neturi nieko bendra? 

— Kaip tik tai, - patvirtino Liphornas. - Bandome rasti 
antropologę. Moterį, vardu Eleonora Fridmen-Bernel. 
Ji dingo spalio tryliktąją. Kai kurie jos užrašai liudija, 
kad ji rengėsi vykti į Blafą pasimatyti su ponu Harisonu 
Hauku. Manėme, jeigu sužinosime, dėl ko ji norėjo su . 
jumis susitikti, mums paaiškės, kur toliau ieškoti. 

Haukas, nužvelgęs juos vertinamu žvilgsniu, susimąstė. 

— Ji lankėsi dėl puodo. 

Liphornas sėdėjo tylėdamas, laukdamas, kad tyla 
paskatins Hauką dar ką nors pridurti, tačiau Tečeris 
nebuvo navahas. 

— Puodo? 

— Susijusio su jos tyrinėjimais, - atsakė Haukas. - 
Puodo nuotrauką ji matė „Nelson's“ aukciono kata- 
loge. Jūs žinote šią organizaciją? Ji domėjosi tokiais 

puodais. Taigi pasiskambino jiems, su kažkuo pakal- 
bėjo ir jie pasakė jai, kad puodą gavo iš manęs, - Hau- 
kas nutilo, laukdamas Tečerio klausimo. 

— Ką ji norėjo sužinoti? | 

— Tikslią radimo vietą. Bet puodą radau ne aš. Pirkau 
jį iš navaho. Pasakiau jai pavardę. 

Į kambarį įėjo vidutinio amžiaus navahė, nešina pa- 
dėklu su trimis stiklinėmis, ąsočiu, kuriame, kaip vėliau 
paaiškėjo, buvo šaltas vanduo, ir trimis skardinėmis 
šakniavaisių alaus „Hires“. 

— Gersite vandens ar šakniavaisių alaus? - paklausė 
Haukas. - Tikiuosi, žinote, kad priklausau Paskutinių 
dienų šventųjų bažnyčiai? 

Visi paėmė stiklines su vandeniu. 

— Airin, - kreipėsi Haukas, - susipažink su šiais 
bičiuliais. Čia ponas Tečeris. Tas iš Žemėvaldos biuro, 
kuris čia nuolatos lankosi, neduodamas mums ramybės 
dėl mūsų teisių į ganyklas. O štai bičiulis, - apie jį tau 
pasakojau, - tas pats, kuris surado Braemo skrybėlę. 
Tas pats, kuris atkalbėjo prakeiktus valstijos polici- 
ninkus šaudyti į tą nišą. Prieš jus - Airin Masket. 

Airin padėjo padėklą ir ištiesė ranką Tečeriui. 

— Laba diena, - pasakė ji. O į Liphorną ji prakalbo 
navahų kalba, įterpdama tradicinius žodžius savo mo- 
tinos - Didžiojo Namo žmonių ir tėvo - Pajutų Dene - 
klanams paminėti. Rankos ji neištiesė. To jis ir nesi- 
tikėjo. Tas nepažįstamųjų prisilietimas buvo baltųjų 
paprotys, kurį tradicijų besilaikantiems navahams buvo 
sunku perimti. 

— Gal atsimeni, kurią dieną čia lankėsi antropolo- 
gė? - paklausė jos Haukas. - Kiek pamenu, beveik prieš 
mėnesį. 

Airin pagalvojo. 

— Penktadienį, - tarė. - Praėjusį penktadienį suėjo 
keturios savaitės, - ji išėjo, nešina padėklu. 

— Atrin buvo geriausia mano žmonos draugė. Alisai 
išėjus, Airin pasiliko visko prižiūrėti, - pasakė Haukas. 

Visi gurkštelėjo šalto vandens. Siena už žilos Hauko 
galvos buvo nukabinėta nuotraukomis. Haukas su žmo- 
na ir vaikais, susispietę prieangyje. Braemas, jauniau- 
sias, stovėjo priekyje. Brolis ir sesuo, kuriuos jam buvo 
lemta nužudyti, šypsodamiesi stovėjo už jo. Braemo 
burna atrodė truputį kreiva, tarsi jam būtų buvę liepra 
šypsotis. Hauko veidas jaunatviškas, tiesiog vaikiškai 
laimingas. Jo žmona atrodė pavargusi, įtampos raukš- 
lės aplink burną. Vestuvių nuotrauka: nuotaka su pa- 
keltu šydu, Haukas gerokai mažesniais ūsais - apsupti 
pagyvenusių porų. Braemas ant arklio, jo šypsena ne- 
natūraliai iškreipta. Sesuo, vilkinti sveikinimo ceremo- 
nijų vadovės uniformą. Brolis su Montesumos upelio 
gimnazijos futbolininko apranga. Braemas degančiomis 
akimis, už kojų laikantis negyvą lūšį;. Haukas kariškio 
uniforma. Abu Haukai ir dar viena pora. Tačiau dau- 
giausia buvo trijų vaikų nuotraukų. Dešimtys įvairaus 
amžiaus vaikų nuotraukų. Braemas, retai kur šypso- 
damasis, dažniausiai stovėdavo vienas. Trijose nuotrau- 
kose jis stovėjo ant elnio. Vienoje —- ant meškos. Lip- 
hornas prisiminė Hauką tą dieną, kai nuskendo Brae- 
mas. Stovėjo prieangyje ir kalbėjo nesiliaudamas. 

— Visuomet lauke, - kalbėjo Haukas, - nuo pat ma- 
žumės. Drovus kaip navahas. Tarp žmonių nebuvo 
laimingas. Mums nereikėjo jo čia leisti į mokyklą. Rei- 
kėjo suteikti jam pagalbą. 

Dabar Haukas padėjo savo stiklą. Tečeris paklausė: 

— Kai ji iš čia išvyko, ar ruošėsi susitikti su puodą 
radusiu navahu? 

— Manyčiau, - atsakė Haukas. - Turėjo tokių keti- 
nimų. Norėjo sužinoti, iš kur tas puodas. Žinojau tik 
tai, ką jis man pasakė: kad nepažeidė jokio įstatymo, - 
Haukas kalbėjo tik Tečeriui. - Puodą rado ne visuo- 
meninės paskirties žemėje, ne rezervacijoje. Sakiau, kad 
puodas turi būti iš privačios žemės arba aš su tuo ne- 
turiu nieko bendra. 

— Kuo vardu tas žmogus? - paklausė Tečeris. 

— Vaikino vardas Džimis Etsitis, - atsakė Haukas. 

— Gyvena netoliese? 

— Į pietus, manau, - tarė Haukas, - regis, sakė, už 
sienos, Arizonoje, tarp Tiznesaijos ir Deneotso, - Hau- 
kas padarė pauzę. Liphornas pamanė, kad apgalvoja, 
ar jau pakankamai jiems pasakęs. Šį kartą Tečeris ne- 
nutraukė tylos. Haukas mąstė. Jie laukė. Liphornas 
apžiūrinėjo kambarį. Viskas nuklota dulkėmis, 1š- 
skyrus pianiną, kuris blizgėjo vašku. Knygų lentyna 
virš pianino, kaip ir dauguma lentynų, buvo nustatyta 
puodais. 

— Regis, pasakiau jai, kad užsuktų į Deneotso ben- 
druomenės namus ir pasiklaustų, kaip rasti Mildredos 
Rounhors šeimyną, - pridūrė Haukas. - Etsitis jos žen- 
tas. 

— „Nelson?'s“ kataloge aptikau, kad klientui jie duo- 
da dokumentus apie parduodamus dirbinius, - tarė 
Liphornas. Klausimą jis paliko neištartą. Haukas va- 
landėlę tylėjo, galvodamas, kaip atsakyti. 

— Taip, - pratarė Haukas. - Jeigu man pasisekdavo 
ką nors rasti arba kartais, kai žinodavau, kur puodas 
rastas, pats užpildydavau tą pareiškimą. Nurodydavau 

laiką ir vietą, ir visa kita, pasirašydavau ir išsiųsdavau 
jiems. Šiuo atveju nesvarbu, iš ko pirkčiau - papras- 
čiausiai radėjui duodu dokumento blanką. Dokumen- 
tus užpildo ir pasirašo radėjai. 

— Ar parodėte moteriškei dokumentą? - paklausė 
Liphornas. 

— Neturėjau, - pasakė Haukas. - Paprastai visiems 
radėjams, iš kurių perku, liepiu laišką patiems išsiųsti. 
Taigi daviau Etsičiui „Nelson's“ blanką ir liepiau pasi- 
rūpinti. 

Visi sėdėjo galvodami apie tai, kas pasakyta. 

— Tokiu būdu pašalinami tarpininkai, - pridūrė Hau- 
kas. 

„O Harisonas Haukas apsidraudžia nuo kaltinimų 
apgavyste“, - pagalvojo Liphornas. 

— Duomenys gali būti iš piršto laužti, - niūriai pri- 
dūrė Haukas, slapta mirktelėdamas Liphornui. 

Buvo dar pakankamai dienos nuvykti į pietus iki 
Deneotso bendruomenės namų, pasiklausti kelio iki 
Mildredos Rounhors šeimynos ir susirasti Džimį Etsitį. 
Išėjus į prieangį, Haukas timptelėjo Liphorną už ran- 
kovės. 

— Visuomet norėjau tau tarti keletą žodžių apie tai, 
ką tuomet padarei, - pasakė Haukas. - Tą vakarą nepa- 
jėgiau galvoti. Kilnus poelgis. Ir drąsus. 

— Dirbau savo darbą, ir tiek, - tarė Liphornas. - Tas 
kelių policininkas tebuvo eismo reguliuotojas. Visiškai 
žalias tokiai užduočiai. Ir išsigandęs, man pasirodė. 
Kažkam reikėjo viską suvaldyti. 

— Vėliau paaiškėjo, kad tai buvo nesvarbu, - pasakė 
Haukas, - vis tiek Braemas ten nesislapstė. Manau, 
tuomet jau buvo nuskendęs. Tačiau dėkoju tau. 

Tečeris stovėjo laiptelių apačioje ir klausėsi pokal- 
bio. Sukrečianti istorija. Tačiau jis nepratarė nė žodžio, 
kol jie iš Blafo pasuko į Meksikanvoterio kelią. Į akis 
švietė akinanti vidudienio saulė. 

— Nežinojau, kad dalyvavai tiriant Hauko bylą, - 
pasakė purtydamas galvą. - Baisus dalykas. Vaikinas 
buvo pamišęs. 

— Taip sakė. Sirgo šizofrenija. Girdėdavo balsus. Jau- 
tėsi nelaimingas su visais, išskyrus tėvą. Vienišius. Hau- 
kas man sakė, kad vaikis buvo ypač gabus muzikai. 
Pianinas kambaryje - berniuko instrumentas. Haukas 
sakė, kad vaikis puikiai grojo pianinu, gitara ir klarnetu. 

— Bet buvo pavojingas, - tarė Tečeris, — reikėjo gul- 
dyti į ligoninę, uždaryti, kol nebekels grėsmės aplin- 
kiniams. 

— Prisimenu, Haukas kalbėjo tą patį: jie privalėjo tai 
padaryti. Sakė, žmona norėjo, tačiau jis buvo prieš. 
Sakė, manęs, jog įkalinimas berniuką nužudys. Sakė, 
laimingas jis tesijausdavo gamtoje. 

— Ką padarei, kad Haukas tavimi taip žavisi? 

— Radau skrybėlę, - atsakė Liphornas, - rezervacijos 
teritorijoje srovės išplautą į upės krantą. Jau tada buvo 
aišku, kad jis bandė perplaukti upę. 

Tečeris, truputį pavažiavęs, įjungė radiją. 

—-Paklausykime vidudienio žinių, - tarė Tečeris, — 
ką pasakys apie nušautuosius puodų ieškotojus. 

— Gerai, - pritarė Liphornas. 

— Turėjo būti kai kas daugiau, - tarė Tečeris. - Dau- 
giau nei tos prakeiktos skrybėlės radimas. 

Pokalbis tuo ir galėjo baigtis. Prisiminimai - vienas 
iš tų dalykų, kurie kaupiasi policininko atmintyje ir 
nepavyksta jų ištrinti, -— vis tiek nesulaikomai plūdo. 

— Prisimeni bylą, - kalbėjo Liphornas, - Haukas ir 
vienas iš jo padėjėjų, grįžę namo, rado kūnus ir dingusį 
jaunėlį Braemą. Dingusį kartu su kai kuria savo manta. 
Trūko ir medžioklinio šautuvo, kuriuo įvykdė žmog- 
žudystes. Kilo didelis sujudimas. Haukas tuomet buvo 
dar svarbesnis asmuo nei dabar - įstatymų leidėjas, ką 
ir besakysi. Į paiešką įsitraukė daugybė žmonių. Tas 
Jutos kelių policijos pareigūnas, kapitonas ar leite- 
nantas - laipsnio tiksliai neprisimenu, - ir komanda, 
kuriai vadovavo, manė, kad vaikiną pavyko užspeisti į 
nišą panašiame kanjono urve. Kažkas matė ar girdėjo, 
kad ši vieta vaikiui buvusi savotiška slėptuvė. Šiaip ar 
taip, jie šūktelėjo jam, kad išeitų, tačiau atsakymo ne- 
sulaukė. Tas kvailys kapitonas norėjo, kad visi pradėtų 
šaudyti į nišą, todėl pasakiau - pirmiau prieisiu arčiau 
pažiūrėti, kas ten yra. Paaiškėjo, kad nieko. 

Tečeris žvelgė į jį. 

— Nėra ko aikčioti, - tęsė Liphornas, - ten nieko 
nebuvo. 

— Taigi į tave nešovė iš medžioklinio. 

— Puikiai suvokiau, iš kokio atstumo galima šauti iš 
medžioklinio šautuvo. Ne iš labai toli. 

— Nejaugi, - pasakė Tečeris. 

Jo tonas suerzino Liphorną. 

— Žmogau, velniai rautų, - atkirto jis, - berniokui 
tebuvo keturiolika. 

Tečeris į tai nieko neatsakė. Moteris, per radiją skai- 
tanti vidudienio žinias, pradėjo kalbėti apie puodų ieš- 
kotojus: „Kaip pranešė San Chuano apygardos šerifo 
biuras, šioje byloje kol kas nėra įtariamųjų, tačiau tu- 
rimi duomenys teikia vilčių. Paimti transporto prie- 
monės, kuria, manoma, atvažiavo žudikas, padangų 

atspaudai. Nustatytos abiejų aukų asmenybės. Tai bu- 
vo Džo Neilsas, trisdešimt vienerių, buvęs „Wellserve“ 
Farmingtone darbuotojas, ir Džimis Etsitis, trisdešimt 
septynerių, kurio adresu nurodyti Deneotso bendruo- 
menės namai navahų rezervacijoje“. 

— Ką gi, - tarė Tečeris. - Deneotse nebebus ką veikti. 

— Kaip tik Čia, šioje vietoje, jie pasistatė „U-Haul“ 
sunkvežimį, - pasakė Čy. Jis išjungė variklį ir užtraukė 
rankinį stabdį. - Sustojo šlaito viršuje, išvyniojo gervės 
lyną. Panašu, kad ekskavatorių nuleido žemyn, pririšę 
prie lyno. 

Čy pikapo priekis buvo pakilęs virš stačio šlaito. Pen- 
kiasdešimt pėdų žemiau, ant krūmokšniais apaugusio 
nelygaus kauburio, kur prieš tūkstantį metų stovėjo ne- 
didelė anasazių gyvenvietė, matėsi netvarkingai iškasti 
grioviai, suversti akmenys ir tai, kas buvo panašu į su- 
laužytus pagalius, - saulėje šviečiantys balti kaulai. 

— Kur stovėjo ekskavatorius? 

— Matot mažą kadagių krūmelį, - parodė Čy, - to 
negilaus griovio gale. 

— Šerifas, spėju, viską ištempė, - pasakė Liphornas, — 
kai tik nufotografavo. 

— Toks buvo planas, kai išvažiavau. 

Liphornas nieko neatsakė. Sėdėjo tylėdamas, vertin- 
damas apačioje padarytą žalą. Ketera pasirodė gerokai 

aukštesnė, negu Čy manė tamsoje. Vakarų horizonte 
už septyniasdešimties mylių matėsi Šiproko siluetas, 
panašus į išsikišusį mėlyną nykštį. Už jo — tolimiausią 
žemės kraštą sudarė neryškūs Karizo kalnų kontūrai. 
Prieš akis nusidriekusioje lygumoje šalavijų krūmokš- 
niai mirguliavo dienovidžio saulėje į rytus plaukiančių 
debesų šešėliais. 

— Kūnai, - pratarė Liphornas - Belagana buvo ekskava- 
toriuje, tiesa? Vardu Neilsas, o navahas, Džimis Etsitis, — 
šlaito, kuris po mumis, vidury. Kurį pirmiau nušovė? 

Čy beprasižiojąs užsičiaupė. Iškart norėjo atsakyti, 
kad tardytojas nuspręs, kurį pirmiau. Arba kad abu tuo 
pat metu, tačiau suprato, ko norėjo Liphornas. 

— Manau, navahas gelbėjo savo kailį. Manau, jis 
pamatė baltąjį nušautą ir bėgo į sunkvežimį. 

— Ar daug ką apžiūrėjai prieš skambindamas šerifui? 

— Beveik nieko, - atsakė Čy. 

— Vis tiek kai ką apžiūrėjai, - pasakė Liphornas. 

— Labai nedaug. 

— Žudikas pasistatė automobilį čia? 

— Prie naftos gręžinio siurblinės. 

— Ar ką nors sako padangų vėžės? 

— Lengvasis automobilis arba pikapas. Likę nežymūs 
atspaudai, - Čy gūžtelėjo, - buvo dulkėta, sausa ir 
tamsu — maža įžiūrėjau. 

— Jis arba ji - ar paliko kokių nors pėdsakų? 

— Sustojo ant smiltainio. Prie pat transporto prie- 
monės neliko jokių pėdų, o toliau - daugiausia ne- 
ryškūs pėdsakai. 

— Vyras? 

— Greičiausiai. Nežinau, - Čy prisiminė, koks buvo 
sukrėstas. Per daug mirties. Nebesivadovavo savo protu. 

Dabar jautėsi kaltas. Reikėjo susiimti, iš tiesų galėjo 
bent ką rasti, kas būtų rodę batų dydį. 

— Neką ten atrasime, - pasakė Liphornas, - per daug 
pritrypė šerifo padėjėjai, medicinos ekspertai ir foto- 
grafai. 

Jie nurepečkojo šlaitu žemyn. Liphornas, praradęs 
atramą po kojomis, kartu su išraustos žemės ir žvyro 
srautu nušliuožė dvidešimt pėdų. Čy ir vėl stovėdamas 
tarp iškastų akmenų bei išmėtytų kaulų pajuto pažįs- 
tamą nesmagų jausmą. Ore pleveno per daug iš kūnų 
nelaisvės ištrūkusių čaimdi. Liphornas žvelgė susimąs- 
tęs, sustingęs prie siauro griovio, subyrėjusios sienos 
apačioje iškasto ekskavatoriumi. Tačiau Liphornas ne- 
tikėjo čaindi ar kuo panašiu. 

— Naujojoje Meksikoje studijavai antropologiją, tiesa? 

— Taip, - atsakė Čy. Kaip ir Liphornas, jeigu gandai, 
sklandę Navahų genties policijoje, buvo teisingi, stu- 
dijavo Arizonos valstijoje ir turėjo menų bakalauro ir 
magistro laipsnius. 

— Gerai susipažinai su anasaziais? Su jų archeologija? 

— Truputį, - atsakė Cy. 

— Reikalas tas, kad tie kasinėtojai žinojo, ką daro, - 
pasake Liphornas. - Paprastai anasaziai mirusiuosius 
laidodavo šiukšlių krūvoje arba visiškai šalia sienų, 
arba kartais kambariuose. Tas vaikinas kasė šiukšlėse... 
— Liphornas gestu parodė į žemės iškasą po kojomis. — 
Jis taip pat kasė prie sienų. Todėl, manau, žinojo, kad 
anasaziai kartu su lavonais laidoja ir puodus, žinojo, 
kur rasti kapus. 

Čy linktelėjo. 

- Ir jis, ko gero, žinojo, kad čia yra vėlyvieji palai- 
dojimai, vadovavosi praktiška taisykle — kuo vėliau 

statyta gyvenvietė, tuo geresni puodai. Glazūruoti, dau- 
giaspalviai, išmarginti ir taip toliau, - jis pasilenkė ir, 
paėmęs delno dydžio sudužusio puodo šukę, ėmė ją 
apžiūrinėti. 

— Daugiausia, kokių čia mačiau, yra tokių kaip ši- 
ta, - pasakė jis, paduodamas šukę Čy. - Atpažįsti? 

Vidinis paviršius buvo pilkas, grublėtas. Nuvalius 
dulkių apnašas, išorinis spindėjo lygia rausva spalva, 
išvedžiota baltomis vaiduokliškomis linijomis. Čy pa- 
laižė glazūruotą paviršių, - nevalinga buvusio antro- 
pologijos studento reakcija paėmus šukę - apžiūrėjo 
švarią vietą. Graži spalva, tačiau jo atmintyje iškilo tik 
pavadinimų maišatis: klasikinis, Pueblo III, raižytieji, 
grublėtieji ir pan. Jis atidavė šukę Liphornui ir papurtė 
galvą. 

— Tai vadinamoji Švento Jono daugiaspalvių rūšis, — 
pasakė Liphornas, - vėlyvieji dirbiniai. Yra teorija, kad 
jie pradėti lipdyti kaimelyje netoli Čako. Tikėtina, kad 
tuos puodus žiedė pardavimui. 

Čy tai padarė įspūdį. Buvo matyti iš jo veido. 

Liphornas nusijuokė. 

— Tokių dalykų irgi neprisiminčiau, jeigu nebūčiau 
apie tai neseniai skaitęs. 

— Ak, štai kaip. 

— Atrodo, šioje vietoje mūsų keliai susikirto, - pasakė 
Liphornas. - Tu ieškojai poros vyrų, pavogusių ekska- 
vatorių, aš ieškau antropologės, moters, kuri dirba 
Čake ir prieš tris savaites dienai išvyko į Farmingtoną, 
tačiau nesugrįžo. 

— Nieko apie tai negirdėjau, - tarė Čy. 

— Buvo paruošusi prašmatnius pietus, laukė ateinant 
svečio. Jai labai svarbaus žmogaus. Pietus sudėjo į 

šaldytuvą, tačiau nebepasirodė, - Liphornas žvelgė per 
pievas į tolimus juodus audros debesis. Pagalvojo, kad 
tai, ką pasakė, Čy gali pasirodyti keistoka. Pažvelgė į 
jį. - Tai San Chuano apygardos asmens paieškos byla. 
Nors aš atostogauju, mane ji sudomino. 

— Sakėte, metate tarnybą, - pasakė Čy. - Turiu gal- 
voje, atsistatydinate. 

— Man galutinės atostogos, - tarė Liphornas, - dar 
kelios dienos, ir būsiu civilis. 

Čy negalėjo sugalvoti, ką pasakyti. Liphornu jis nesi- 
žavėjo, bet gerbė. 

— Tačiau kol kas civilis nesu, - pridūrė Liphornas. — 
Ką čia radome, yra ypatinga. Tas sutapimas. Daktarė 
Fridmen-Bernel yra aistringa šios rūšies puodų kolek- 
cininkė, - Liphornas pabarbeno į šukę smiliumi. - Dži- 
mis Etsitis nušautas, kai kasė šiuos puodus. Tas pats 
Džimis Etsitis dirbo Cake, kur dirba ir Fridmen-Bernel. 
Tas pats Džimis Etsitis kažkur prie Blafo rado puodą, 
kurį pardavė kolekcininkui, kuris vėliau tą puodą par- 
davė aukcione. Tas puodas prieš mėnesį taip sužavėjo 
Fridmen-Bernel, kad ji išvyko į Blafą ieškoti Etsičio. Ir 
galiausiai mes dar žinome, kad Fridmen-Bernel perka 
iš pamokslininko Neikėjaus Apsukriojo, o Neilsas Ap- 
sukriajam parduoda, ir dar - kad Etsitis groja gitara 
per Neikėjaus pamaldas. 

Čy laukė, ką pasakys toliau, tačiau Liphornas nebe- 
turėjo ko pridurti. 

— Iš to, ką papasakojote, nieko nežinojau, - tarė Čy. — 
Žinojau, kad Neilsas su bendrininku pavogė ekskava- 
torių, kai man buvo pavesta stebėti remonto dirbtuves. 

— Graži smulkių siūlelių painiava, kurios mazgas yra 
prieš mus, - pasakė Liphornas. 

„Ir visa tai Liphornui neturėtų rūpėti, - pagalvojo 
Čy, - jeigu atsistatydina. Tad ko čia atvažiavo? Pasėdėti 
saulės atokaitoje ant akmeninės sienos nuleidus kojas, 
sukorus beveik du šimtus mylių? Jam turi patikti, kitaip 
nebūtų čia. Bet kodėl jis atsistatydina?“ 

— Kodėl atsistatydinate? —- paklausė Čy. - Žinoma, 
tai ne mano reikalas, bet... 

Liphornas susimąstė. Lyg pirmą kartą. Jis pažvelgė 
į Čy ir gūžtelėjęs atsakė: 

— Tikriausiai pavargau. 

— Tačiau aukojate savo atostogas, tarp to, ką čia 
radome, ieškodamas nežinia ko. 

— Mane patį tai stebina, - prisipažino Liphornas. — 
Gal tai darbinio arklio sindromas. Įprotis dirbti iki 
gyvos galvos. Manau, viskas todėl, kad norėčiau surasti 
tą moterį, Fridmen-Bernel. Surasti ją, pasisodinti ir 
tarti: „Daktare Bernel, kodėl, paruošusi tuos prašmat- 
nius pietus, išėjote ir leidote jiems šaldytuve sugesti?“ 

Čy atsakymas į klausimą, kodėl daktarė Bernel leido 
pietums sugesti, buvo paprastas. Ypač dabar. Daktarė 
Bernel buvo negyva. 

— Manot, kad ji vis dar gyva? 

Liphornas svarstė. 

— Po viso to, ką čia radome, nepanašu, kad tebebūtų 
gyva. 

— Nepanašu, - pritarė Čy. 

— Nebent ji pati tai padarė, - pasakė Liphornas. - Ji 
turėjo pistoletą. Pasiėmė išvykdama iš Čako. 

— Kokio kalibro? - paklausė Čy. - Girdėjau, čia šau- 
dyta iš mažo kalibro. 

— Kiek žinau, kalibras mažas, - atsakė Liphornas. — 
Nedidelis pistoletas. Nešiodavosi rankinuke. 

— Lyg ir dvidešimt antras, - pasakė Čy, - arba dvi- 
dešimt pirmas, arba ne didesnis už trisdešimt antrą. 

Liphornas atsistojo: nutirpo kojos. Ištiesino nugarą, 
pramankštino pečius. 

— Eime, gal ką nors rasime, - pasakė jis. 

Surado palyginti nedaug. Apygardos tardytojai pa- 
siemė kūnus ir visa kita, kas tik jiems pasirodė svarbu. 
Tiesą sakant, kitko nedaug tebuvo. Aukų tapatybė, 
atrodo, buvo tiksliai nustatyta. Tai dar bus patikrinta, 
apklausus žmones, kurie juos pažinojo. FBI dėl viso 
pikto bus paprašyta patikrinti jų pirštų atspaudus. Eks- 
kavatorius ištrauktas, nuo jo bus kruopščiai nuimti 
pirštų atspaudai, ieškant neatsargių žudiko prisilietimų, 
kai jis šovė į Nėilsą. Tas pat bus padaryta ir su išnuo- 
motu sunkvežimiu. Tas pat laukia ir dviejų plastma- 
sinių maišų, kuriuose Cy matė rūpestingai sukrautus 
puodus. Del to ši vieta buvo apjuosta juosta, nuka- 
binėta gyventojus perspėjančiais užrašais, kad čia įvyk- 
dyta žmogžudystė ir vaikščioti draudžiama. Kad viskas 
liktų, kaip palikta, jeigu vėliau dėl kokių nors prie- 
žasčių reikėtų pratęsti tyrimą. 

Labiausiai Čy domino už juostos palikta nauja kar- 
toninė dėžė, ant kurios raudonai užrašyta „YPATIN- 
GAI TVIRTA MEDŽIAGA“, o žemiau, mažesnėmis 
raidėmis — „ŠIUKŠLIŲ MAIŠELIAI“ ir „Kam mokėti 
brangiau už tai, ką vis tiek išmesite? Dėžėje šeši mai- 
šeliai nemokamai. Trisdešimt maišelių už dvidešimt 
keturių kainą!“ 

Kartoninė dėžė buvo ištepliota baltai. Priėjęs arčiau, 
Čy pamatė, kad tai milteliai pirštų atspaudams nuimti. 
Kažkas patikrino ir įsitikino, jog dėžės paviršius per 
grubus, kad ant jo išliktų pirštų atspaudų. Čy iš dėžės 

ištraukė sulankstytus šiukšlių maišelius ir juos suskai- 
čiavo. Dvidešimt septyni. Dvidešimt septyni plius tie du 
su puodais lygu dvidešimt devyni. Jis sukišo maišelius į 
dėžę ir padėjo ją. Vieno maišelio trūko. Kas jame buvo? 
Ar žudikas vieną puodų rinkinį pasiėmė, kitus palik- 
damas? Ar Neilsas turėjo draugę, kuri vieną pasiskolino? 
Tai buvo vienas iš tų sunkiai nuspėjamų dalykų. 

Jis stebėjo, kaip Liphornas klaidžioja po griovius, 
tikrindamas kasinėjimo vietas, arba tiksliau - kaulus. 
Čy, pats to nesuprasdamas, kaulų vengė. Prie kojų pa- 
stebėjo saulės ir vėjo išbalintą plokščią mentės, nulauž- 
tos Žemiau peties sąnario, paviršių. Už jos gulėjo labai 
maža kaukolė, trūko tik apatinio žandikaulio. „Vai- 
kas“, - spėjo Čy, nebent anasaziai būtų buvę mažesni, 
nei prisiminė mokęsis. Už kaukolės iš po žemių buvo 
išnirę šonkauliai ir dalis stuburo, maži pėdos kauliukai. 
Ir trys apatiniai žandikauliai išrikiuoti eilėje. 

Čy spoksojo priblokštas. Kaip tai galėjo atsitikti? Jis 
pasilenkė juos atidžiau apžiūrėti. Vienas mažas žan- 
dikaulis neturėjo kairiosios pusės. Kiti du buvo sveiki. 
Suaugusiųjų, pamanė Čy. Specialistas galėtų pasakyti: 
žmonių, kuriems jie priklausė, lytį, apytikrį amžių mir- 
ties metu, šį tą apie jų mMaitinimąsi. Tačiau kam reikėjo 
juos šitaip išdėlioti? Gal tai padarė vienas iš puodų 
ieškotojų, spėjo Čy. Nebuvo panašu, jog tai kurio nors 
šerifo pavaduotojo darbas. Tada Čy pamatė dar vieną 
žandikaulį ir dar tris toliau, kol galiausiai - už kelių 
jardų nuo kadagio krūmo, prie kurio stovėjo, - visus 
septyniolika. Matė tik tris kiaušus. Kažkas, vėl puodų 
ieškotojai, turėjo išdėlioti žandikaulius. Kodėl? Čy nu- 
ėjo prie tos vietos, kur kažką apžiūrinėdamas griovyje 
stovėjo Liphornas. 

— Ką nors randi? - paklausė Liphornas nepažvelg- 
damas. 

— Nieko gero, - atsakė Čy. - Atrodo, trūksta vieno 
Iš tų plastmasinių maišelių. 

Liphornas pakėlė galvą ir žvilgtelėjo į jį. 

— Ant dėžės užrašyta, jog turi būti trisdešimt. Viduje 
yra dvidešimt septyni. Du mačiau su puodais. 

— Įdomu, - tarė Liphornas, - paklausime apie tai, 
nuvykę į šerifo biurą. Gal jie vieną paėmė. 

— Galbūt, - pasakė Čy. 

— Ar kas nors ypatinga daryta su skeletais? - Liphor- 
nas pasilenkęs negiliame griovyje apžiūrinėjo kaulus. 

— Kažkas, atrodo, domėjosi žandikauliais, - tarė Čy. 

— Ką tu sakai, - tarė Liphornas. - Kam gi jų prirei- 
kė? - Jis atsistojo, abiejose rankose laikydamas po ma- 
žą kaukolę. Jos buvo pilkos nuo kapo molio ir be žan- 
dikaulių. - Kam, po galais, šito prireikė? 

Čy atsakė neturįs žalio supratimo. 

Liphornas vėl pasilenkė kape, kažką badydamas pa- 
galiuku. 

— Tikriausiai tokias vietas jie vadina Čako priemies- 
čių gyvenvietėmis, - tarė jis. - Dalis žmonių kanjone 
gyveno dideliuose pastatuose arba tokiuose pačiuose 
kaip šie. Yra tam tikrų įrodymų ar bent jau teorija, kad 
šie priemiesčiai prekiavo su didžiųjų namų gyventojais, 
gal netgi lankydavosi pas juos per religines apeigas. 
Tikros tiesos niekas nežino. Ši gyvenvietė tikriausiai 
buvo viena iš tų, paliktų kasinėti ateityje. 

Čy pasirodė, kad Liphornas kalba kaip antropolo- 
gijos dėstytojas. 

— Ar turi kokių nors svarbių reikalų šįvakar Šiproke? 

Į klausimą Čy atsakė neigiamai, purtydamas galvą. 


132 


— Ar nieko prieš, jei pakeliui į namus sustosime Čako 
centre, - pasakė Liphornas. - Pabandysime apie tai 
sužinoti daugiau. 

Jeigu per dykumos kalvas ir Čako stalkalnį būtų tiesus 
kelias, nuo sugriautosios priemiesčio gyvenvietės iki 
rytinio Čako nacionalinio kultūros ir istorijos parko 
pakraščio būtų mažiau kaip dvidešimt penkios mylios. 
Tačiau kelio nebuvo. Naftos kompanijos keliukais Lip- 
hornas ir Čy grįžo į 44-ąjį plentą, iš ten iki Nagizio 
važiavo į šiaurės vakarus, po to duobėtu purvinu ke- 
liuku mažiausiai šešiasdešimt mylių į pietvakarius. Lan- 
kytojų centrą pasiekė iškart po saulės laidos. Darbo 
diena jau buvo pasibaigusi. Nuvažiavo prie stačios 
uolos papėdės, kur stovėjo darbuotojų nameliai. 
Lunos šeima sėdo vakarieniauti: prižiūrėtojas, jo 
žmona, sūnus, gal vienuolikos, ir metais arba dviem 
jaunesnė duktė. Pagrindinis vakarienės patiekalas buvo 
makaronai su sūriu, pomidorais ir kitais produktais, 
kurių Liphornas iškart nesugebėjo atpažinti. Kad jis 
su Čy vakarieniaus, buvo nuspręsta iš anksto. Laiky- 
damiesi gerų manierų keliautojai privalėjo pareikšti 
nė vienas nesąs alkanas, tačiau Kolorado plynaukštės 

geografija tai vertė akivaizdžiausiu melu. Niekur aplink 
tiesiog nebuvo vietos, kur galima užsukti pavalgyti. Tad 
jie valgė kartu. Čy apetitas buvo žvėriškas, pastebėjo 
Liphornas, o jam irgi grįžo. Tikriausiai paveikė namų 
virtuvė - tai, kuo jis mėgavosi, kol Emos liga pasiekė 
ribą, kada suktis virtuvėje tapo neišmintinga. 

Bobo Lunos žmona, išvaizdi, draugiško, protingo 
veido moteris, nekantravo kuo daugiau paklausti apie 
Eleonorą Fridmen-Bernel. Kai po apsikeitimo manda- 
giomis frazėmis paaiškėjo, kad tokie klausimai nėra 
nepageidaujami, ji pradėjo klausinėti. Lunos sūnus 
Alenas - itin strazdanotas blondinas, atrodęs savo 
motinos, strazdanotos blondinės, maža kopija, klau- 
sėsi pasidėjęs šakutę. Jo sesuo klausėsi toliau valgy- 
dama. 

— Kol kas žinome nedaug, - kalbėjo Liphornas. - Gal 
apskričiai geriau sekasi. Tai jų jurisdikcija. Tačiau abe- 
joju. Joks šerifas neturi pakankamai pareigūnų. San 
Chuano apygardoje padėtis prastesnė negu normali. 
Mirtinai išvargina viskas, pradedant nusiaubtomis per- 
sirengimo būdelėmis prie Navahų ežero ir baigiant 
žmonėmis, vagiančiais distiliatą iš dujų vamzdynų arba 
naftos verslovių įrenginius, ir taip toliau. Per didelė 
teritorija ir per mažai žmonių. Todėl dingusiųjų be 
žinios paieškai pritrūksta pajėgų, - jis nutilo, nustebęs, 
kad ėmėsi San Chuano apygardos šerifo biuro gynybos. 
Paprastai juo skųsdavosi. - Šiaip ar taip, — pridūrė 
nepatenkintas, - nieko labai vertinga nesužinojome. 

— Kur ji galėjo dingti? - paklausė ponia Luna. Aki- 
vaizdu, kad šia tema ji daug galvojo. - Išvyko tokį 
ankstų rytą. Ji mums sakė vykstanti į Farmingtoną, 
surinko paštą išsiųsti, pirkinių sąrašus ir paprasčiausiai 

dingo, - žvilgsniu perbėgo nuo Čy iki Liphorno ir at- 
gal. - Laimingos pabaigos, ko gero, nebus. Bijau, kad 
Eli krito į akį vyras, kurio mes nepažįstame, - ji bandė 
dirbtinai nusišypsoti, - gal tai ir keistai skamba, kal- 
bant apie jos amžiaus moterį, tačiau šioje gyvenvietė- 
je, - ji tokia maža, - tiek nedaug čia mūsų gyvena, 
norėjau pasakyti, kad visi apie visus viską žino. Vie- 
nintelis dalykas, kuris visus domina, - aplinkiniai. 

Luna nusijuokė. 

— Čia itin sunku turėti paslapčių, - pasakė jis, - jau 
išbandėte mūsų telefoną. Neįmanoma slaptai paskam- 
binti. Negali gauti slaptų laiškų, nebent pasitaiko ap- 
silankyti Blanke tą dieną, kai pats paimi paštą, - jis ir 
vėl nusijuokė. - Ir būtų itin sunku turėti slaptų svečių. 

„Tačiau tai nėra neįmanoma, - pagalvojo Liphor- 
nas. - Ne kiek ne labiau neįmanoma, negu kur nors 
paskambinti iš čia išvykus arba Farmingtone atsidaryti 
savo pašto dėžutę“. 

— Viską sužinai atsitiktinai, kitiems nė neužsimi- 
nus, - pasakė ponia Luna. - Pavyzdžiui, jei važiuoji į 
kitą miestą. Niekam nebuvau užsiminusi, kad po Ket- 
virtosios vykstu į Fyniksą aplankyti motinos, tačiau visi 
žinojo, nes gavau atviruką, kuriame apie tai rašoma, o 
tą dieną paštą paėmė Maksėe ar kas kitas, - jeigu ponia 
Luna ir buvo įsižeidusi, kad Maksė ar kas kitas skaito 
jos laiškus, jos veidas to neišdavė. Veido išraiška buvo 
visiškai rami - žmogaus, aiškinančio subtilias, tačiau 
savaime suprantamas situacijas. - Ir kai Eli buvo 1š- 
vykusi į Niujorką, ir kai Eliotas į Vašingtoną. Net jeigu 
jie apie tai neužsimins, vis tiek sužinosi, - ponia Luna 
nutilo, siurbtelėjo kavos. - Tačiau dažniausiai žmonės 
visiems apsiskelbia, - pridūrė. - Kad būtų apie ką 

kalbėti, - tai pasakiusi ji atrodė mažumėlę sumišusi. Ji 
nusijuokė. - Žinote, mes visi su tuo susiduriame - ap- 
kalbame vienas kitą. Televizorius rodo blogai, todėl 
savo muilo operas kuriame patys. 

— Kada ji vyko į Niujorką? - paklausė Liphornas. 

— Praėjusį mėnesį, - atsakė ponia Luna. - Paskam- 
bino Eli kelionių agentas iš Farmingtono ir pranešė, 
kad pasikeitė skrydžio laikas. Kas nors priima žinią, 
sužino Visi. 

— Ar kas nors žino, kokiu tikslu ji ten vyko? - pa- 
klausė Liphornas. 

Ponia Luna padarė grimasą. 

— Jūs laimėjote, - pasakė ji, - šiokių tokių paslapčių 
vis dėl to yra. 

— O ko Eliotas vyko į Vašingtoną? - tęsė Liphor- 
nas. - Kada tai buvo? 

— Čia nėra jokios paslapties, - atsakė Luna. - Praė- 
jusį mėnesį. Kelias dienas prieš išvykstant Eli. Iš Vašing- 
tono jam paskambino, man regis, projekto vadovas. 
Paliko žinutę. Buvo rengiamas žmonių, tyrinėjančių 
senovės migracijų modelius, susitikimas. Jį kvietė da- 
lyvauti. 

— Ar kas nors žinoma, kad Eli išvyka į Niujorką turi 
ką nors bendra su jos puodais? Juk tai būtų logiška. 

—'"Beveik viskas, ką ji darė, susiję su jos puodais, — 
sakė Luna. - Ji buvo pamišusi dėl jų. 

Ponios Lunos išraiška virto gynybine. 

— Žinote, - pasakė ji, - Eli buvo beveik pasirengusi 
padaryti tikrai svarbų pranešimą. Bent jau ji pati taip 
manė. Ir aš taip manau. Ji turėjo nenuginčijamų įrody- 
mų, kurie susietų daugybę rastų Švento Jono daugia- 
spalvių dirbinių iš Čitrouketlo gyvenvietės su Vaidžidži 

1r Kinaasbo gyvenviečių radiniais. Ir kas dar svarbiau 
nei visa tai — ji nustatė, kad toji moteris išsikėlė iš Čako 
1r pradėjo žiesti puodus kažkur kitur. 

— Toji moteris? - paklausė Luna, pakeldamas an- 
takius. - Ji tau sakė, kad jos puodžius buvo moteris? 

— Kas kitas galėtų imtis tokio darbo? - ponia Luna 
atsistojo, paėmė kavinuką ir visiems namiškiams, taip 
pat ir vaikams, pasiūlė dar kavos. 

— Ar ji buvo apimta entuziazmo? - paklausė Lip- 
hornas. - Dėl ko nors, ką neseniai rado? Ar ji su jumis 
kalbėjosi apie tai? 

— Ji buvo susijaudinusi, - pasakė ponia Luna ir pa- 
žvelgė į Luną tokiu žvilgsniu, kuris Liphornui pasirodė 
kaip priekaištas. - Tikrai tikiu, kad ji rado kai ką svar- 
baus. Visiems kitiems tie žmonės - tik vardas. Ana- 
saziai. Netgi ne tikrasis jų vardas, žinoma. Tik navahų 
žodis, kuris reiškia... - ji metė žvilgsnį į Čy, - „senieji“, 
„mūsų priešų palikuonys“. Kažkas panašaus? 

— Visai arti, - tarė Čy. 

— Tačiau Eli išskyrė konkretų.žmogų srityje, kur 
žmonės visuomet buvo laikomi statistiniais vienetais. 
Menininką. Ar žinojote, jog savo puodus ji buvo susi- 
dėliojusi chronologiškai, kad matytų... puodininkystės 
technikos raidą. 

Klausimas buvo skirtas Lunai, ir jis papurtė galvą. 

— Viskas labai logiška. Akivaizdu, net jei ir nieko 
neišmanai apie puodus, glazūras bei ornamentus ar 
kitas dekoravimo technikas. 

Po ilgo klausymosi Luna, rodos, nusprendė, kad jam 
dabar naudinga pakeisti poziciją šiuo klausimu. 

— Dalis jos atlikto darbo buvo išties originali, - pasa- 
kė jis. — Ji tiksliai nustatė, kur šis puodžius dirbo — 

aukštyn Čako senvage esančiuose nedideliuose griu- 
vėsiuose, kuriuos vadiname Kinaasbu. Ji tai nustatė 
aptikusi, kad daugybė šio puodžiaus nulipdytų puodų 
buvo sudaužyta dar nepatekusių į degimo krosnį. Po 
to Čitrouketle ir Vaidžidži iškastus puodus ji susiejo 
su identiška to asmens technika. Puodais, žinote, pre- 
kiauta. Vienos rūšies pateko žmonėms, gyvenusiems 
Čitrouketle, kitos - Vaidžidži. Abi rūšys buvo su ne- 
pakartojamais šio puodžiaus puošybos elementais. Kol 
kas apie tai nieko nebuvo skelbta, tačiau, manau, atra- 
dimo teisės priklausys jai. 

Liphornui tai buvo tarsi dėja vu, jis lyg prisiminė, 
kaip per vakarienę Tempės bendrabutyje mokslus be- 
baigiąs studentas taria tuos pačius žodžius. Gyvuliškas 
žmogaus noras žinoti. Nepalikti jokių paslapčių. Čia — 
atskleisti per tūkstantį metų purve palaidotą privatų 
anasazių moters gyvenimą. „Suprasti žmonių rūšį, - 
mėgdavo kartoti jo darbo vadovas. - Suprasti, kaip mes 
tapome tokie, kokie esame“. Galų gale Liphornui at- 
rodė, kad tarp gyvųjų jis tai gali suprasti geriau už 
kitus. Tai buvo to pavasario, kada sutiko Emą, prisi- 
minimai. Kai gegužės mėnesį baigėsi semestras, jis pali- 
ko Arizonos valstiją, paliko studijų kolegas, nusista- 
tymą tapti daktaru Liphornu ir įstojo į renkamą 
Navahų genties policininkų būrį. Ir jis su Ema... 

Liphornas pajuto, kad jį stebi Čy. Atsikrenkštė, 
gurkštelėjo kavos. 

— Ar galėtumėte aiškiai įvardyti priežastį, dėl ko ji 
buvo taip susijaudinusi? - paklausė Liphornas. - Turiu 
omenyje, prieš jai išvykstant. Mums žinoma, kad ji 
nuvyko į Blafą, kur kalbėjosi su atokiai gyvenančiu 
vyru, pavarde Haukas. Vyru, kuris kartais prekiauja 

puodais. Ji teiravosi jo apie puodą, aprašytą aukciono 
kataloge. Norėjo sužinoti, kur jis rastas. Haukas pasa- 
kojo dėl to puodo ją buvus labai atkaklią. Jis jai papa- 
sakojo, kaip surasti puodo dokumentus. Ar ji sakė, ko 
vyksta į Niujorką? 

— Ne, man ji nieko nesakė, - pratarė ponia Luna. 

— Arba dėl ko ji jaudinosi? 

- Žinau, kad buvo rasta daugiau daugiaspalvių puo- 
dų. Dar keletas. To paties puodžiaus, manyčiau. Kai 
kurie tokie patys, o kai kurie dar brandesnio stiliaus. 
Vėlyvesnė kūryba. Paaiškėjo, kad jie yra iš kažkokios 
kitos vietos, esančios toliau nuo Čako. Ji manė, jog 
galės įrodyti, kad jos puodininkė persikėlė. 

— Ar žinote, kad Eli turėjo pistoletą? 

Luna ir jo žmona prakalbo vienu metu. 

— Nežinojau, - tarė žmona. 

— Manęs tai nestebina, - pasakė Luna. - Spėju, ir 
Maksė turi. Apsiginti nuo gyvačių, — nusijuokė ir pri- 
dūrė: - Žinoma, saugumo sumetimais. 

— Gal žinote, ar ji kada nors samdė Džimį Etsitį jai 
ieškoti puodų? 

— Klausykit, tai mums netikėta, - atsakė Luna. - Jis 
neseniai čia dirba. Mažiau nei metus. Tačiau buvo geras 
pagalbininkas. Ir geras žmogus. 

— Ir nebijojo kasinėti kapų? 

— Buvo krikščionis, - atsakė Luna. - Naujai atgimęs 
krikščionis fundamentalistas. Netikėjo čaindi. Tačiau 
abejočiau, kad dirbo Eli. Neteko apie tai anksčiau gir- 
dėti. 

— Ar kada nors anksčiau girdėjote, kad jis galėjo būti * 
navahų vilkas? - paklausė Liphornas. - Kad užsiimi- 
nėjo raganavimu. Buvo skinvolkeris? 

Luna žvelgė nustebęs. Taip pat, Liphornas atkreipė 
dėmesį, ir Džimas Čy. Ne dėl klausimo, kurį uždavė 
Liphornas. Tas trainiojimasis aplink kaulus, rastus 
griuvėsiuose, bet kuriam navahui, žinančiam apie 
skinvolkerių tradiciją išplėšinėti kapus dėl kaulų, iš 
kurių jie darydavosi miltelius, būtų sukėlęs minčių 
apie raganavimą. Čy labiau stebino Liphorno mąsty- 
sena. Liphornas pats gerai žinojo, kad dėl paniekos 
navahų raganavimui jis plačiai garsėja visame poli- 
cijos skyriuje. Žinoma, ir Čy tai žinojo. Anksčiau 
jiems teko dirbti kartu. 

— Gerai, - tarė Luna. - Negalėčiau pasakyti tiksliai, 
tačiau kiti čia dirbę vyrai su juo mažai ką rasdavo 
bendra. Gal dėl to, kad jam patiko kasinėti aplink 
palaidojimo vietas, kad atmetė tradicijas. Apie jį skleis- 
davo gandus. Man jie nieko nesakė, tačiau kalbėdavo 
tarpusavyje. Man susidarė įspūdis, kad su juo elgdavosi 
atsargiai. 

— Deivis man sakė, kad buvo atėjęs Lėmanas, žmo- 
gus, su kuriuo Eli tarėsi susitikti. 

— Jos projekto vadovas? Ar tas? 

— Ar jis sakė, koks susitikimo tikslas? 

— Jam buvo sakiusi, kad turi surasti dar vieną įro- 
dymą ir tuomet bus iš tiesų pasirengusi paskelbti duo- 
menis. Ji norėjo viską jam parodyti ir aptarti. Kitą 
dieną jis dar pasisukiojo aplink ir išvyko atgal į Albu- 
kerkę. 

— Norėčiau gauti jo adresą, - pasakė Liphornas. - Ar 
jis galėtų numanyti, koks buvo tas paskutinis įrodymas? 

— Jo nuomone, ji tikriausiai rado dar daugiau puodų. 
Tokių, kurie tinka. Jis sakė, kad ji žadėjo juos parodyti, 
kai susitiks. 

Liphornas susimąstė. Pastebėjo, kad ir Čy apie tai 
galvoja. Tai galėjo reikšti, kad iš Čako Eli išvyko norė- 
dama pasiimti paskutinius puodus. 

— Ar Maksė Deivis ir Eliotas galėtų apie tai žinoti 
daugiau? 

Į klausimą atsakė ponia Luna. 

— Maksė - galbūt. Jos su Eli buvo draugės, - nors pa- 
galvojusi, kad gal per stipriai pasakė, pasitaisė: - Tarp jų 
buvo draugiški santykiai. Pagaliau metų metus pažinojo 
viena kitą. Nemanau, kad kada nors dirbo kartu taip, 
kaip Maksė su Eliotu kartais dirba. Viena komanda. 

— Viena komanda, - pakartojo Liphornas. 

Ponia Luna susierzino. 

— Sju, — pasakė ji, - Alenai. Ar neužduota namų 
darbų? Rytoj į mokyklą. 

— Jau padariau, - atsakė Alenas, - kai važiavome 
autobusu. 

— Aš taip pat padariau, - pasakė Sju. - Man čia 
įdomu. 

- Jie draugai, - pasakė ponia Luna, žiūrėdama į savo 
vaikus, tačiau galvoje turėdama Maksę ir Eliotą. 

— Kada su jais kalbėjomės mudu su ponu Tečeriu, 
buvo visiškai akivaizdu, kad Eliotas to norėtų, - pasakė 
Liphornas, - tačiau dėl Maksės nesu tikras. 

— Eliotas nori ją vesti, - atsakė ponia Luna. - Tačiau 
Maksė tekėti nenori. 

Ji vėl žvilgtelėjo į vaikus ir į Luną. 

— Vaikai, - tarė Luna. - Sju, geriau eik pas savo arklį. 
Alenai, ir tu kuo nors užsiimk. 

Vaikai atsistūmė kėdes nuo stalo. 

— Buvo malonu susitikti, - pasakė Alenas, linktelė- 
damas Liphornui ir Čy. 


142 


— Puikūs vaikai, - tarė Liphornas, kai šie pranyko 
koridoriuje. - Į kur jie važinėja autobusu? 

— Į Kraunpointą, - atsakė ponia Luna. 

— Oho! - ištarė Čy. - Man reikėdavo autobusu va- 
žiuoti apie dvidešimt penkias mylias, ir tai atrodė ištisa 
amžinybė. 

— Apie šešiasdešimt mylių į kiekvieną pusę, - pasakė 
Luna. — Diena jiems labai prailgsta, tačiau tai arti- 
miausia mokykla. 

— Galėtume juos mokyti ir čia, - įsiterpė ponia Luna, 
— aš turiu mokytojos diplomą, tačiau jiems reikia kitų 
vaikų. Čake mato tik suaugusiuosius. 

— Dvi jaunos moterys ir vienas jaunas vyras, - pasakė 
Liphornas. - Ar dėl vyro tarp moterų niekada nebuvo 
trinties? Kokio nors pavydo? 

Luna sukikeno. Ponia Luna nusišypsojo. 

— Eleonora šioje srityje nebūtų didelė konkurentė, - 
pasakė ji, - nebent pats vyras norėtų intelektualės. Tik 
tuomet, galima tarti, būtų lygu. Be to, Rendelas Eliotas 
yra vienas Iš tų vyrų, kurie prisiriša prie vienos moters. 
Jis metė darbą Vašingtone ir dėjo visas pastangas, kad 
gautų čia projektą. Tiesiog ėjo paskui ją. Kaip apsėstas. 

— Kam tas „kaip“, - įsikišo Luna, - sakyk tiesiai — 
„apsėstas“. Taip pat ir nuliūdintas, - jis papurtė gal- 
vą, —Eliotas visais atžvilgiais labai vyriškas. Prinstone 
žaidė futbolą. Vietname skraidė armijos sraigtasparniu. 
Gavo jūrų laivyno kryžių ir kitų apdovanojimų. Ir kaip 
tokio amžiaus žmogus, turi gerą vardą fizinės antro- 
pologijos srityje. Yra paskelbęs straipsnių apie senųjų 
populiacijų genetiką. Ar kažką panašaus. O Maksė į 
viską, ką jis daro, atsisako žiūrėti rimtai. Jai tai - žai- 
dimas. 

Iš holo apačioje atsklido aukštas melodingas lūpinės 
armonikėlės garsas ir įkyrus nosinis Bobo Dilano inkš- 
timas. Garsas beveik iškart buvo pritildytas. 

— Ne žaidimas, - tarė ponia Luna susimąsčiusi, - 
Maksė tokia yra. 

— Atvirkščia snobė, norėjai pasakyti? - paklausė Luna. 

— Daugiau negu tai. Ji turi savo teisybės pajautimą. 
Arba tiksliau - neteisybės. 

Luna žvilgtelėjo į Liphorną ir Čy. 

— Reikėtų paaiškinti, apie ką mes čia šnekame ir 
kodėl mes čia apskritai tuos žmones apkalbame: Maksė 
jokiu būdu negalėtų pavydėti daktarei Fridmen. Ar, 
manau, kas nors kitas. Iš to, ką apie ją girdėjau, Maksė 
yra moteris, gyvenime visiškai viską pasiekusi pati. 
Kilusi iš vargano Nebraskos ūkio. Tėvas buvo našlys, 
todėl ji privalėjo padėti auginti mažuosius. Lankė kai- 
mo vidurinę mokyklėlę. Gavo stipendiją studijuoti 
Nebraskos universitete. Turėjo išsilaikyti dirbdama 
moterų draugijos namų prižiūrėtoja. Baigusi gavo sti- 
pendiją studijuoti Medisone, kur vėl turėjo išsilaikyti 
pati. Siųsdavo namo pinigus, kad padėtų tėveliui ir 
vaikučiams. Jai pačiai niekas nepadėjo. Ir štai ji sutinka 
šį turtingą jaunuolį, baigusį akademiją Ekseteryje, kur 
vien mokestis už mokslą buvo tokio dydžio, kad jos 
šeima būtų galėjusi išsimaitinti dvejus metus, kur stu- 
dentai turi globėjus, padedančius, kai prireikia. Toliau 
Prinstonas, baigta Harvardo mokykla, ir taip toliau, — 
Luna gurkštelėjo iš savo kavos puodelio. - Priešingi 
ekonominės skalės poliai. Šiaip ar taip, visa, ką daro 
Eliotas, Maksei nepalieka įspūdžio. Jam gyvenime vis- 
kas buvo paduota. 

— Net ir karjera jūrų laivyne? 

— Ypač laivyne, - pasakė ponia Luna, - aš jos apie 
tai paklausiau. „Žinoma, - sakė ji, - Rendelas turi dėdę 
admirolą ir tetą, kuri ištekėjusi už laivyno sekretoriaus 
pavaduotojo, ir dar kažką, kas dirba Senato ginkluo- 
tųjų pajėgų komitete. Tad jis pradėjo turėdamas gerą 
paramą“. O aš jai tada pasakiau: „Negali jo už tai 
smerkti“. Ji atsakė nesmerkianti, tiesiog Rendelas nie- 
kada neturėjo galimybės ką nors pasiekti pats, - ponia 
Luna palingavo galva. - Ir tada Maksė tarė: „Gal jis ir 
labai geras žmogus. Kas gali žinoti? Kaip sužinoti?“ 
Argi nekeista? 

— Man visa tai atrodo keista, - pasakė Liphornas. - 
Vietname jis evakuodavo sužeistuosius? 

— Regis, - atsakė Luna. 

— Būtent sužeistuosius, - kalbėjo ponia Luna, - klau- 
siau Maksės apie tai. „Žinai, - sakė ji, - gal jis ir būtų 
galėjęs ką nors padaryti pats, jei būtų pasinaudojęs 
galimybe. Karininkai apdovanojimus teikia vieni ki- 
tiems. Ypač, jei tai pamalonina dėdę admirolą.“ Ji pa- 
brėžė - „dėdę admirolą“. Tada ji pasakė, kad jos jau- 
nesnysis brolis taip pat tarnavo Vietname. Sakė, jis 
buvo puskarininkis. Sakė, kad sraigtasparnis parvežė 
jo kūną, tačiau neatsirado dėdės, kuris apdovanotų. 

Ponia Luna, atrodė, nusiminė. 

— Skaudu, - pasakė ji. - Skaudu. Prisimenu vakarą, 
kai apie tai kalbėjomės. Kažką pasakiau apie Rendelo 
skraidymą sraigtasparniu, ir ji tarė: „Kaip manai, ko- 
kios būtų buvę mano arba tavo galimybės gauti pa- 
skraidyti sraigtasparniu?“ 

Liphornas nesumetė, ką į tai atsakyti. Ponia Luna 
atsistojo, paklausė, gal kas norėtų dar kavos, ir pradėjo 
nurinkinėti indus. Luna pasiteiravo, ar jie nepageidautų 

pernakvoti viename iš centro laikinų gyvenamųjų 
butų. 

— Geriau grįšime namo, - atsakė Liphornas. 

Pusmėnulio nušviesta naktis buvo visiškai tyli. Iš 
turistų stovyklos kanjono gilumoje sklido juokas. Ale- 
nas ėjo purvinu keliuku savo namo link. Jį pamatęs 
Liphornas suprato, kaip visi sužinojo, kad Eleonora 
Fridmen-Bernel taip anksti išvyko į negrįžtamą kelionę. 

— Alenai, - pašaukė Liphornas, - kelintą valandą ryte 
Išvyksta jūsų autobusas? 

— Pagal tvarkaraštį turėtų atvažiuoti be penkių še- 
šios, - atsakė Alenas, - dažniausiai ir atvažiuoja. 

— Ten, žemiau kelyje? 

— Sankryžoje, - parodė Alenas. 

— Ar tu matei Eli išvykstant? 

— Mačiau, kaip krovėsi daiktus į automobilį. 

— Kalbėjaisi? 

— Šiek tiek, - atsakė Alenas. - Sjuzi pasisveikinus, ji 
palinkėjo mums sėkmės mokykloje, o mes jai - gero 
savaitgalio. Po to nusileidome prie stotelės ir įsėdome 
į autobusą. 

— Iš kur žinojote, kad ji išvažiuoja savaitgaliui? 

— Buvo matyti, - tarė Alenas. - Į automobilį ji krovėsi 
mantą. 

— Ir miegmaišį? - Maksė sakė, kad buvo miegmaišis, 
kurio ji Eleonoros bute nerado. 

— O kaipgi, - atsakė Alenas. - Daugybę įvairiausios 
mantos. Net balną. 

— Balną? 

— Pono Arnoldo, - paaiškino Alenas. - Jis anksčiau 
čia dirbo. Biologas. Renka akmenis, apaugusius ker- 
pėmis. Gyveno laikinuose gyvenamuosiuose butuose. 

Daktarė Fridmen naudojosi jo balnu. Balną ji įsidėjo į 
automobilį. 

— Balną iš jo pasiskolino? 

— Manau, pasiskolino, - atsakė Alenas, - anksčiau, 
pernai, ji turėjo arklį. 

— Ar žinai, kur tas ponas Arnoldas gyvena dabar? 

— Jutos kalnuose, - pasakė Alenas, - Blafte. 

— Kaip ji atrodė? Gerai. Kaip visada? O gal buvo 
sunerimusi? 

— Ji buvo laiminga, - pasakė Alenas. - Man pasirodė, 
laiminga. 

Didesnę gyvenimo dalį, bent jau nuo paauglystės, ži- 
nojimas, kad yra protingesnis už kitus, Harisonui Hau- 
kui teikė pasitenkinimo. Dabar, stovėdamas arklidėje, 
nugara prisiglaudęs prie arklių gardo užtvaros, jis žino- 
jo, kad šį kartą jam pritrūko sumanumo. Apėmęs jaus- 
mas buvo neįprastas ir kėlė šiurpą. Jis galvojo apie 
pietinėje Jutos apygardoje paplitusį posakį: „Jeigu nori 
būti didesnis niekšas už visus kitus ir jaunas nemirti, 
privalai būti gudresnis už visus kitus“. Daugiau nei 
vieną kartą Harisonas Haukas girdėjo, kaip šie žodžiai 
jam taikomi. Jam patiko tokia reputacija. Jis jos nusi- 
pelnė. Jis praturtėjo krašte, kur beveik visi nuskurs- 
davo. Dėl savo veiksmų įgijo nemaža priešų. Jis valdė 
ganyklas, naudodamasis būdais, kuriuos prisiekusiųjų 
teismas ne visada būtų pripažinęs teisėtais. Jis pirkdavo 
ir parduodavo galvijus kartais keistomis aplinkybėmis. 
Jis gaudavo anasazių puodų iš žmonių, kurie neturėjo 
supratimo apie jų vertę, ir kartais tuos puodus par- 
duodavo žmonėms, kurie manė vieninteliai suprantą, 

ką įsigyja. Jis sudarydavo tokius abejotinus sandorius, 
kad dienai pasibaigus pas jį iš Blandingo atvykdavo 
Paskutinių dienų šventųjų bendruomenės tarybos narys 
priminti, kas apie tokį elgesį sakoma mormonų bib- 
lijoje. Netgi mormonų vyskupas kartą raštu paragino 
elgtis padoriai. Tačiau Haukui pakako proto jaunam 
nepražūti. Dabar jau buvo senas ir troško sulaukti žilos 
senatvės. Jam tai buvo absoliučiai būtina. Gyvenime 
dar liko daug darbų. 

Dabar daugiau nei kada nors. Pareigos. Reikėjo ap- 
valyti sąžinę. Nors niekad nesiliovė to daryti, iki šiol 
neturėjo galimybės pagyventi kaip žmogus, ramiai. 
Niekada anksčiau negalėjo tam atsiduoti tiesiogiai. 

Jis stovėjo prie sienos, stengdamasis apgalvoti planą. 
Jam reikėjo greičiau atpažinti automobilį ir suprasti, 
ką jis turi reikšti. Reikėjo iškart Etsičio nužudymą su- 
sieti su visais kitais dalykais. Jaunesnis būdamas susi- 
gaudydavo greičiau. Tada jo mintis lėkė kaip žaibas. 
Dabar tie nužudymai jam kėlė nerimą. Žinoma, prie- 
žastis galėjo būti bet kas. Vagių pavydas. Pyktis dėl 
moters. Dievai žino, dar kas. Beveik bet kas. Tačiau 
instinktas, jam taip ilgai ir gerai tarnavęs, sakė čia esant 
dar nelemtesnių dalykų. Pėdsakų naikinimas. Gijų rin- 
kimas. Be abejonės, čia ir jis turės užkliūti. Reikėjo 
susigaudyti iš anksto. Kaip nereikėjo ir taip lėtai mąs- 
tyti, pamačius pro vartus į kiemą sukantį automobilį. 
Gal tada būtų turėjęs pakankamai laiko nušlubčioti į 
namus ir iš indaujos stalčiaus pasiimti pistoletą arba 
medžioklinį šautuvą, kurį laikė sandėliuke. Dabar jam 
teliko laukti, viltis, mėginti ieškoti išeities. Bėgimas, kai 
skauda strėnas, negalėjo būti išeitis. Jam reikėjo gal- 
voti. 

Greičiau. Greičiau. Jis paliko raštelį Airin. Pamanė, 
kad Airin sugrįš savo moliūgų ir nustebs, kur jis pra- 
puolė. Prie įėjimo durų prismeigtas raštelis jai turėjo 
pranešti, kad jis dirba tvarte. Buvo matomas iš toli 
plika akimi. Pati blogiausia nesėkmės rūšis. 

Apsidairė, ieškodamas vietos pasislėpti. Haukas ne- 
buvo iš tų žmonių, kurie puola į paniką. Galėjo užsi- 
ropšti ant aukšto, tačiau ten buvo viskas atvira. Už jo 
žiedais į viršų buvo sukrauti liucernos pėdai. Galėjo 
juos perkrauti ir pasidaryti sau nišą slėptuvei. Tačiau 
ar užteks laiko? Jis pradėjo prie sienos statyti naują 
pėdų eilę, palikdamas pakankamai vietos sau, dejuo- 
damas, nes sunkūs pėdai kėlė nežmonišką strėnų skaus- 
mą. Pradėjęs dirbti, suprato sumanymo tuštumą. Tai 
uždels įvykius tik kelias minutes. Pasislėpti čia iš tiesų 
nebuvo kur. 

Tada jis pamatė į duris atremtas šakes. Nušlubavo 
iki jų, pasiėmė, nušlubavo atgal į arklių gardą. Gal 
atsiras kokia nors galimybė jomis pasinaudoti. Vis tiek 
geriau, nei vien slėptis ir laukti. 

Sugriebė šakių kotą ir įsiklausė. Nors jo klausa nebe- 
buvo tokia gera kaip anksčiau, jis nieko neišgirdo - tik 
lengvo vėjelio šiurenimą pro lentų plyšius. Šnervės užuo- 
dė tvarto kvapą. Dulkės. Sudžiūvusi liucerna. Silpna 
išdžiūvusio arklių šlapimo rūgštis. Sausas rudens kvapas. 

— Pone Haukai, - pašaukė balsas, - ar jūs tvarte? 

Viską krūvon sudėjus ir apibendrinus, gyvenimą jis 
nugyveno pakankamai gerai. Pirmieji penkiasdešimt 
metų, išskyrus Braemo ligą, beveik nuostabūs. Bet ir 
su tuo buvo galima gyventi, turint tokią gerą, jam pa- 
laima buvusią žmoną. Braemas, išskyrus šizofrenijos 
priepuolius, beveik visą laiką jautėsi gana laimingas. 

Įniršio priepuoliai užeidavo ir praeidavo, tačiau kai 
išeidavo į gamtą - medžiodavo, gyvendavo vienas, visa- 
da atrodė kupinas džiaugsmo. Galvojant apie praeitį, 
Hauką stebino jo paties atmintis. Vaikas būdamas jis 
pats smagiausiai jausdavosi lauke. Tačiau kitaip negu 
jo berniukas. Būdamas dešimties metų Braemas galė- 
davo įsiropšti į uolą, į kurią Haukas nedrįstų lipti vir- 
vėmis. Vaikis žinojo, kaip susirasti maisto. Žinojo, kaip 
slėptis. Užgriuvo prisiminimų lavina — atgijo seniai 
pamirštas skausmas. Tą vasarą berniukas, tada jam 
buvo septyneri, po vakarienės dingo. Ieškojo visi. Rado 
jį apleistame kojoto urve po krūmais. Surastas išsi- 
gando it šunų atkastas triušis. 

Tai buvo diena, nuo kurios apie jo ligą sau daugiau 
nebemelavo. Tačiau niekas, ką gydytojai bandė daryti, 
nepadėjo. Užsimiršdavo tik grodamas pianinu. Muzikai 
turėjo talentą. Kurdamas muziką, prie instrumento 
galėjo praleisti valandų valandas. Tačiau įniršio prie- 
puoliai pasikartodavo. Minties, kad jį reikėtų uždaryti, 
nebuvo įmanoma ištarti garsiai, netgi pagalvoti. 

— Haukai? —- šūktelėjo balsas, dabar jau už tvarto 
sienos. - Noriu su tavim pasikalbėti. 

Jis girdėjo žingsnius, veriamų durų girgždesį. 

Vieną darbą jis turėjo padaryti seniai. Negalima bu- 
vo pamiršti. Reikėjo sutvarkyti vakar, iškart, kai apie 
tai sužinojo. Vakar —- asmeniškai. Reikėjo tuo pasirū- 
pinti. Būtų buvę nežmoniška palikti nepadarius. 

Jis išsitraukė piniginę, susirado vizitinę šulinių grę- 
žimo kompanijos kortelę ir, nepatogiai pasidėjęs ant 
piniginės, kitoje kortelės pusėje pradėjo rašyti. 

— Haukai, - pašaukė balsas, dabar jau tvarto vidu- 
je, - matau tave pro lentas, išeik čia. 

Nebebuvo laiko. Negalėjo leisti, kad kas surastų 
raštelį, išskyrus policiją. Kortelę įsigrūdo gilyn į trum- 
pikes. Tai padaręs išgirdo atsiveriant gardo duris. 

Niujorke lijo. L. G. Marsi - viešųjų reikalų direktorė, 
pas kurią Liphornas buvo nusiųstas, pasirodė esanti 
liekna, stilinga moteris žilais plaukais, mėlynomis kaip 
skustuvo plienas akimis. Sausesnėmis dienomis per 
stiklą už jos darbo stalo buvo matyti Manhatano sto- 
gai. Ji apžiūrinėjo Liphorno kortelę, apvertė, ar kas 
nors neparašyta kitoje pusėje, ir tada pažvelgė į jį. 

— Jūs norėtumėte susipažinti su dirbinio dokumen- 
tais, —- pasakė ji. — Tiesa? — ji pasižiūrėjo į atverstą 
katalogą, kurį jai padavė Liphornas. 

— Tik tiek. Tik šio anasazių puodo, - tarė Liphornas, 
— mums reikia nustatyti jo radimo vietą. 

— Galiu jus užtikrinti, kad radinys teisėtas, - pasakė 
ponia Marsi. - Mes neprekiaujame puodais, rastais 
pažeidžiant Senienų apsaugos įstatymą. 

— Tuo nė kiek neabejoju, - pasakė Liphornas, kuris 
lygiai taip pat neabejojo, kad joks su protu nesusipykęs 
puodų ieškotojas niekada nepaliudys puodą įsigijęs 
neteisėtai. - Mes darome prielaidą, kad puodas rastas 

privačioje žemėje. Mums tiesiog reikia sužinoti, kieno 
privačioje žemėje. Kieno rančoje. 

— Deja, tas puodas jau parduotas. Tame aukcione 
buvo parduoti visi puodai, todėl dokumentų neturime. 
Jie atiduoti pirkėjui kartu su puodu, - pasakė L. G. 
Marsi. Ji nusišypsojo, užvertė katalogą ir atidavė Lip- 
hornui. - Atleiskite. 

— Kas tas pirkėjas? 

— Čia bus sunkumų, — pasakė ji, - „Nelson's“ laikosi 
bendradarbiavimo su policija politikos, tačiau taip pat 
„Nelson's“ gerbia savo klientų konfidencialumą. Nie- 
kada niekam neatskleidžiame pirkėjo, nebent būtų 
išankstinis jo sutikimas, - ji pasilenkė per stalą, grą- 
žindama Liphornui kortelę. - Tai atsitinka itin retai. 
Paprastai nė viena šalis nenori viešumo. Klientai vertina 
privatumą. Tik labai retais atvejais pirkinys būna toks 
svarbus, kad neįmanoma išvengti viešumos. Tačiau taip 
būna labai retai. Šiuo atveju pirkinys ne tas, kuris pa- 
trauktų žiniasklaidos dėmesį. 

Liphornas įsidėjo kortelę į uniforminių marškinių. 
kišenę. Marškiniai buvo drėgni nuo lietaus, į kurį pa- 
teko eidamas iš viešbučio į biuro pastatą, kol peršlapęs 
prisiglaudė vaistinėje. Jo nuostabai, vaistinėje buvo 
pardavinėjami skėčiai. Liphornas nusipirko skėtį, pir- 
mąjį savo gyvenime; ėjo po skėčiu, įsisąmoninęs savo 
reikšmingumą, galvodamas, kad Vindouroke jis vienin- 
telis turės skėtį, ko gero, vienintelį skėtį visoje rezer- 
vacijoje, jei ne visoje Arizonoje. Šlapią skėtį jis jautė 
ant savo kelių, kol tylėdamas laukė, ką dar pasakys L. 
G. Marsi. Liphornas dar karjeros pradžioje suprato, 
kad navahų mandagumo paprotys tylėti dažnai ne- 
derėjo prie baltųjų bjaurėjimosi pokalbio pauzėmis. 

Kartais nesmagumas, kylantis dėl tokios tylos, bela- 
gana liudytojus priversdavo išpliurpti daugiau, negu jie 
norėdavo pasakyti. Laukdamas atkreipė dėmesį į pa- 
veikslus ant sienų. Visi, jeigu Liphornas neklydo, buvo 
sukurti moterų. Kaip ir maža abstrakti skulptūrėlė ant 
Marsi darbo stalo. Tyla užtruko. Panašu, kad su šia 
belagana tai nepavyks. 

Ir nepavyko. 

Pauzė L. G. Marsi šypseną truputį iškreipė. Daugiau 
nieko. Ji išlaukė. Moteris, Liphorno nuomone, pa- 
našaus kaip jis amžiaus, atrodė kaip trisdešimt pen- 
kerių. 

Liphornas sujudėjo. Pasiėmė skėtį nuo kelių. 

— Tikiuosi, FTB jūsų įstaigai pranešė, jog mes tiriame 
dvi žmogžudystes, - pasakė jis. — Šis puodas, atrodo, 
yra su jomis susijęs. Jūsų kliento tai neturėtų suerzinti. 
Niekaip. Mes paprasčiausiai... 

— Nesu įsitikinusi, kad FTB mums ką nors tiksliai 
pranešė, - pertraukė ponia Marsi, - FTB agentas pa- 
skambino iš... - ji ieškojo savo užrašuose, - iš Albuker- 
kės, Naujosios Meksikos, ir pasakė mums, kad Navahų 
genties policija šiandien skambins dėl dirbinio, kurį 
turėjome. Jis sakė, kad mūsų bendradarbiavimas būtų 
vertinamas teigiamai. Skambutį peradresavo man, ir 
kai aš paklausiau jo, koks čia galėtų būti federalinės 
vyriausybės interesas, tas agentas, tas ponas Šarkis, jis, 
žinoma... - ponia Marsi ieškojo mandagesnio žodžio 
negu „užkluptas“,- jis davė suprasti, kad šitas jo skam- 
butis visiškai neoficialus. Jis tai pateikė kaip tam tikrą 
asmeninę rekomendaciją. 

Liphornas pritariamai linktelėjo. Šarkis apskritai 
nenorėjo skambinti, nujautė, kad jo skambutis sukels 

susierzinimą. Jį teko įkalbinėti. Prispaustas tai padaryti, 
Šarkis buvo piktas ir nesukalbamas. Tačiau po kelių 
dienų panašūs dalykai bus nebesvarbūs. Liphornas bus 
civilis. Jis ir vėl linktelėjo. 

— Yra, žinoma, tvarka, kaip elgtis panašiais atve- 
jais, - pasakė ponia Marsi. - Reikia kreiptis į atitinka- 
mą teismą dėl sprendimo. Tuomet šį sprendimą įteikiate 
mums, ir mes jums suteikiame informaciją. Reikala- 
vimas, kad mes suteiktume įrodymus, reikalingus teis- 
miniam tyrimui, atleidžia mus nuo pareigos išlaikyti 
savo klientų konfidencialumą, - jos išraiška buvo šalta 
ir mandagi. 

Truputį patylėjęs, Liphornas tarė: 

— Žinoma, tai išeitis, tačiau jei galėtume, norėtume 
to išvengti, - jis truktelėjo pečiais. - Daug popierizmo. 
Norėtume išvengti delsimo, - jis pagalvojo, kad kiltų 
problemų, kaip įtikinti teismą, jog „Nelson's“ kataloge 
apibrauktas puodas yra kuo nors dėtas. 

— Suprantama, - pasakė ponia Marsi. - Manau, mū- 
sų poziciją jūs taip pat suprantate. Mūsų klientai pasi- 
tiki, kad sandorį išlaikysime paslaptyje. Dėl daugelio 
svarbių priežasčių, - mažomis baltomis savo rankomis 
ji padarė visa apimanų gestą. - Vagys - pavyzdžiui. Buvę 
žmonos. Verslo reikalai. Tikriausiai suprantate... 

Ponia Marsi savo kėdę stumtelėjo atgal. „Kai ji pa- 
kils, - pagalvojo Liphornas, - pasakys, kad be teismo 
sprendimo man negali suteikti informacijos“. Jis pa- 
darė tai, ko niekada nedarydavo. Jis ją nutraukė. 

— Mus spaudžia laikas, - pasakė jis. - Ant kortos 
pastatyta moters gyvybė. 

Ponia Marsi vėl atsisėdo į kėdę. Nuo to judesio 
Liphorno šnervės pajuto kvepalų, pudros ir kitokios 

parfumerijos kvapą. Visa tai nepaprastai ryškiai jam 
priminė Emą. Jis užmerkė ir vėl atmerkė akis. 

— Moteris, kuri buvo labai susidomėjusi šiuo puodu 
tr jūsų kataloge jį apvedė ratu, prieš kelias savaites dingo 
be žinios, - pasakė Liphornas. Jis išsiėmė piniginę, iš- 
traukė daktarės Eleonoros Fridmen-Bernel nuotrauką, 
kurioje ji nuotakos drabužiais, ir padavė poniai Marsi. — 
Ar ji lankėsi pas jus? Šį rudenį. O gal skambino? 

— Taip, - atsakė ponia Marsi, - buvo atėjusi. 

Suraukusi antakius ji apžiūrinėjo nuotrauką. Lip- 
hornas laukė, kol baigs. 

— Daktarė Eleonora Fridmen-Bernel, — ištarė jis, — 
antropologė. Paskelbė daug straipsnių apie keramiką 
ir primityvųjį keramikos meną. Mums tapo žinoma, 
kad daktarė Fridmen-Bernel tiki atradusi anasazių puo- 
dininkę, kurios dirbinius ji gali identifikuoti. Ar apie 
tai jums sakė? 

Liphornas tai pasakęs suprato, kaip žemiška ir nesvar- 
bu viskas turėjo atrodyti neprofesionalui. Iš tiesų trivia- 
liai atrodė jam pačiam. Jis stebėjo ponios Marsi veidą. 

— Kai kas iš viso to, - pratarė Marsi, - jeigu ji galėtų 
įrodyti, kelia susižavėjimą. 

— Iš to galime spręsti, kad daktarė Fridmen-Bernel 
nustatė puodų, vadinamų Švento Jono daugiaspalviais, — 
rūšies, lipdytos paskutiniu anasazių civilizacijos gyva- 
vimo etapu, - apdailai taikytą dekoravimo techniką. Ji 
atrado, kad toji technika būdinga tik konkrečiam ana- 
sazių puodžiui. 

— Taip, ji apie tai sakė. 

Liphornas palinko į priekį. Jeigu jo įtikinėjimas ne- 
duos rezultatų, bus tuščiai sugaišęs dvi dienas lėktu- 
vuose ir vieną naktį Niujorko viešbutyje. 


— Man žinoma, kad ši moteris, anasazių puodininkė, 
išsiskyrė ypatingu talentu, kurį daktarė atskleidė. Dak- 
tarė Fridmen-Bernel, tyrinėdama puodų duženas, su- 
gebėjo atsekti jos ankstesnius ir vėlesnius darbus. Sudė- 
liojusi puodų šukes chronologiškai, pamatė, kaip tas 
talentas brendo. Puodininkė dirbo Čako kanjone. Jos 
darbo pėdsakų rasta 1r keliuose aplinkiniuose kaimuose. 
Tačiau neseniai - tikriausiai šių metų pradžioje - Frid- 
men-Bernel ėmė rasti puodų, kurie, atrodė, buvo iš kaž- 
kur kitur. Tai buvo vėlyvieji puodai, liudiję subrendusį 
stilių. Kaip tik tokio puodo nuotrauka ir buvo įdėta jū- 
sų pavasario aukciono kataloge. Katalogą su apibrėžta 
nuotrauka radome daktarės Fridmen-Bernel kambaryje. 

Ponia Marsi dabar palinko pirmyn. 

— Tačiau tie puodai stilizuoti, - tarė ji, - visi vienodi. 
Kaip?.. - ji nepabaigė klausimo. 

— Negalėčiau pasakyti, - atsakė Liphornas, - manau, 
kad ji tai daro taip pat, kaip ir grafologai, identifi- 
kuodami braižą. Kažkas panašaus. 

— Protinga, - tarė ponia Marsi. 

— Iš to, kas mums žinoma, iš to, ką Fridmen-Bernel 
buvo sakiusi kitiems antropologams, ji, atrodo, tikėjo 
galinti rasti vietą, kur ši puodininkė persikėlė, kai žlugo 
Čako civilizacija, - tęsė Liphornas. 

— Beveik teisingai, - pritarė ponia Marsi. - Ji sakė 
mananti, kad šis puodas yra raktas. Sakė radusi keletą 
šukių ir vieną sveiką puodą, kuris, jos įsitikinimu, buvo 
tos puodininkės vėlyvosios kūrybos pavyzdys - stiliaus 
tąsa, plėtotė ir branda. Puodas, kurį ji matė mūsų kata- 
loge, atrodė esąs tikslus to darbo pavyzdys. Tad ji norė- 
jo jį ištyrinėti. Ji norėjo sužinoti, kur galėtų jį pamatyti, 
taip pat norėjo pamatyti mūsų dokumentus. 

— Ar jūs jai pasakėte? 

— Paaiškinau mūsų politiką. 

— Vadinasi, nepasakėte jai, kas nupirko? Arba kaip 
susisiekti su pirkėju? 

Ponia Marsi atsiduso, leido sau akimirką pasirodyti 
nepakanti. 

— Pasakiau jai tą patį, ką sakau ir jums. Viena, dėl 
ko žmonės jau daugiau kaip du šimtus metų turi rei- 
kalų su „Nelson's“, tai mūsų reputacija. Jie žino, jog 
gali pasitikėti visiškai ir be šešėlio abejonės, kad „Nel- 
son's“ laikysis informacijos apie sandorį konfidencia- 
lumo. 

Liphornas palinko pirmyn. 

— Daktarė Fridmen-Bernel po pokalbio su jumis par- 
skrido į Albukerkę. Tada parvažiavo į Čako kanjoną, 
kur gyvena ir dirba. Kitą penktadienį ji atsikėlė labai 
anksti, įsimetė į automobilį miegmaišį ir išvyko. Drau- 
gams ji pasakė išvykstanti porai dienų. Mes įtariame, 
kad ji kažkokiu būdu sužinojo to puodo radimo vietą, 
todėl leidosi į kelionę, tikėdamasi rasti daugiau įro- 
dymų. Tikriausiai norėjo įsitikinti, ar toje vietoje yra 
daugiau tokių puodų arba šukių. 

Jis vėl atsilošė, sukryžiavo rankas ant krūtinės, ban- 
dydamas atspėti, ar jo planas suveiks. Jeigu ne, tai būtų 
prieita beveik prie aklavietės. Žinoma, dar buvo Čy. 
Jis prašė, kad Čy surastų šventąjį Neikėjų Apsukrųjį ir 
išgautų iš jo viską, ką anas žino, iš kur tie prakeikti 
puodai atsiranda. Tačiau ar Čy pakaks sumanumo? 
Reikėjo palaukti ir pačiam to imtis, nerizikuoti, kad 
viskas gali būti sugadinta. 

— Ji išnyko, - pasakė Liphornas. - Jokių moters, 
automobilio ar kitokių pėdsakų. Niekam nė žodžio. 

Tarsi Eleonora Fridmen-Bernel nebūtų niekad egzis- 
tavusi. 

Ponia Marsi paėmė nuotrauką ir įsižiūrėjo. 

— Gal ji tiesiog pasitraukė, - pasakė žvelgdama į 
Liphorną. - Žinote, per daug darbo, per daug įtampos. 
Vieną dieną norisi viską pasiųsti po velnių. Gal kaip 
tik taip ir atsitiko, - kalbėjo ji kaip moteris, gerai pa- 
Žįstanti tą jausmą. 

— Galimas daiktas, - pasakė Liphornas. - Tačiau tą 
vakarą prieš išvykdama ji daug laiko praleido ruoš- 
dama pietus. Pagrindiniam patiekalui marinavo mėsą, 
1r visa kita. Turėjo iš Albukerkės atvykti buvęs jos ben- 
dradarbis profesorius. Ji paruošė prašmatnius pietus ir 
sudėjo į šaldytuvą. Išaušus kitos dienos rytui, įsimetusi 
į automobilį miegmaišį bei kitus reikmenis, išvyko. 

Ponia Marsi svarstė. Ji vėl paėmė nuo stalo ir žvilgte- 
lėjo į Eleonoros Fridmen-Bernel, vilkinčios nuotakos 
drabužiais, nuotrauką. 

— Pažiūrėsiu, kuo galėčiau padėti, - pasakė ji ir pakė- 
lė telefono ragelį. - Gal palauktumėte priimamajame? 

Iš priimamojo nebuvo matyti, kaip lauke lyja. Tik 
sienos, nukabinėtos grafikos abstrakcijomis, ir sekre- 
torė, kuriai šlapia Liphorno Navahų genties polici- 
ninko uniforma kėlė smalsumą. Jis atsisėdo nugara į 
sieną ir ėmė vartyti žurnalą Arcbitectural Digest, jaus- 
damas įsmeigtą moters žvilgsnį ir trokšdamas vilkėti 
civiliniais drabužiais. O gal uniforma buvo niekuo dėta. 
Gal po uniforma nesmagiai jautėsi šlapias navahas. 

Ponia Marsi pasirodė nepraėjus nė dešimčiai minu- 
čių. Ji padavė Liphornui kortelę, ant kurios buvo užra- 
šyta „Ričardas Diumonas“ ir adresas Septyniasdešimt 
aštuntojoje rytų gatvėje. 

— Jis sakė susitiksiąs su jumis rytoj ryte vienuoliktą. 

Liphornas atsistojo. 

— Leiskite nuoširdžiai jums padėkoti, - pasakė jis. 

— Malonu, - tarė ji, - tikiuosi, pranešite. Jeigu su- 
rasite ją. 

Likusią popietę Liphornas praleido klaidžiodamas 
po Moderniojo meno muziejų. Galiausiai atsisėdo to- 
kioje vietoje, iš kur galėtų matyti skulptūrų kiemelį, o 
už jo - aplytą sieną ir lietingą dangų. Kaip ir visi saus- 
ringų kraštų gyventojai, Liphornas mėgavosi lietumi — 
retu, ilgai lauktu, suteikiančiu palaimą, paverčiančiu 
dykumą žiedų ir gyvybės jūra. Jis sėdėjo pilna minčių 
galva ir žiūrėjo, kaip vanduo, Pikaso ožkai suteikdamas 
glotnaus blizgesio, srūva per plytas, laša nuo lapų, 
renkasi į šaltas balas ant šaligatvio plytelių. 

Ožka Liphornui labiausiai patiko. Kai jiedu buvo 
jauni ir jis mokėsi FTB akademijoje, jis atsivežė Emą 
pasižiūrėti Niujorko. Jie kartu atrado Pikaso ožką. Jis 
jau apžiūrinėjo skulptūrą, kai nusijuokusi Ema timp- 
telėjo jam už rankovės ir pasakė: 

— Pažvelk, tikras navahų tautos talismanas. 

Su šiais prisiminimais jį užplūdo senas jausmas, tarsi 
jis matytų vėl juodu čia stovint. Jaunus, sustingusius 
prie šios stiklinės sienos, žvelgiančius į rudens lietų. 
Ema juokėsi. Kada juokdavosi, ji būdavo dar gražesnė. 

„Tiesiog tobulai mums, deme, tinkanti ožka, - ji tada 
pasakė, - išbadėjusi, nusikamavusi, kaulėta ir šlykšti. 
Bet pažiūrėk! Ji - tvirta! Ji - ištverminga!“ Ema, apimta 
atradimo džiaugsmo, stipriai suspaudė jo ranką, jos 
veidas švietė tokiu pasigėrėjimu ir grožiu, kokio Lip- 
hornui neteko matyti niekur kitur. Ir žinoma, teisin- 
ga, kad ta nusikamavusi ožka būtų buvusi tobulas 

simbolis. Pastatytas apžiūrėti ant pjedestalo. Vargas ir 
išbadėjimas - gana teisinga. Tačiau ožka taip pat ož- 
kinga ir nenuolanki - visiškai tinkama pasauliui mesti 
iššūkį prie bjaurios aštuoniakampės Genties tarybos 
susirinkimo salės Vindouroke. Liphornas prisiminė, 
kaip jie muziejaus kavinėje išgėrė kavos ir išėję į lauką 
paglostė ožką. Tas jausmas apėmė dabar: šlapias, šal- 
tas, po jo delnu slystantis metalas - visiškai tikra. Jis 
pakilo ir skubiai išėjo iš muziejaus į lietų, pamiršęs ant 
kėdės kabantį skėtį. 


Į Septyniasdešimt aštuntąją gatvę nurodytu adresu 
Liphornas taksi nuvyko ketvirčiu valandos anksčiau. 
Likusį iki susitikimo laiką pasibastė aplinkui. Unifor- 
muotų durininkų ir brangių šunų, vedžiojamų specialiai 
tam darbui pasamdytų asmenų, teritorija. Durų skam- 
butį paspaudė lygiai vienuoliktą. Palaukė ant laiptelių, 
žvelgdamas į dangų virš gatvės. „Vėl pradės lyti, tikriau- 
siai dar prieš pietus“, —- pagalvojo. Duris atidaręs žilas 
susikūprinęs senis, vilkintis pilku raukšlėtu švarku, sto- 
vėjo netardamas nė žodžio, kantriai žiūrėdamas į jį. 

— Vadinuosi Liphornas, - prisistatė. - Esu susitaręs 
susitikti su ponu Ričardu Diumonu. 

— Į darbo kambarį, - pasakė vyras, mostu pakvies- 
damas Liphorną vidun. 

Darbo kambarys buvo pailga patalpa aukštomis lu- 
bomis, iškart už erdvaus holo. Ilgo bibliotekos stalo 
gale sėdėjo tamsiu mėlynu chalatu vilkįs vyras. Ant 
grindų prie jo kėdės pastatyta lempa apšvietė baltą stal- 
tiesę, porceliano indus ir sidabro įrankius. 

— O! ponas Liphornas, - vyras tarė šypsodamasis. — 
Jūs labai punktualus. Tikiuosi, atleisite, kad nepakilau 

jūsų pasveikinti, - jis patapšnojo kėdės su ratukais, 
kurioje sėdėjo, ranktūrius, - ir tikiuosi, neatsisakysite 
suvalgyti su manimi lengvų pusryčių. 

— Dėkoju, - pasakė Liphornas, - jau pusryčiavau. 

— Tada - kavos? 

— Kavos niekada neatsisakiau ir neatsisakysiu. 

— Aš taip pat, - tarė Diumonas, - tai viena iš mano 
silpnybių. Sėskitės patogiai, - pakvietė, gestu paro- 
dydamas į mėlyno pliušo kėdę. - „Nelson's“ darbuo- 
toja sakė, ieškote pradingusios moters. Antropologės. 
Ir minėjo, kad tai susiję su nužudymu, - godžiai susi- 
domėjusios pilkos, mažos Diumono akutės kiaurai vėrė 
Liphorną. Neįprastos akys iškankintame siaurame vei- 
de po beveik tokios pat kaip ir veidas išbalusios spalvos 
antakiais. - Nužudymas, - jis pakartojo, - ir be žinios 
dingusi moteris, - jo balsas buvo švarus, tikslus, lengvai 
suprantamas. Tačiau silpnas balsas; jo nedidelis veidas 
tiko prie silpno balso. Menkiausias triukšmas tokį bal- 
są būtų visiškai užgožęs. 

— Nužudyti du puodų ieškotojai, — pasakė Lip- 
hornas. Diumonas jam kėlė nemalonų įspūdį. Per daug 
susidomėjęs? Tačiau tokio žmogaus susidomėjimas 
atrodė ganėtinai natūralus. Galų gale jis - kolekci- 
ninkas. 

— Nužudytas vyras, radęs mano puodą, - pasakė 
Diumonas, kaip Liphornui pasirodė, su pasitenkinimo 
gaidele, - kažką panašaus minėjo „Nelson's“ dar- 
buotoja. 

— Manome, jog tai tiesa, - tarė Liphornas. - Ponia 
Marsi sakė, kad jūs sutiktumėte man parodyti jo at- 
siųstą dokumentą. Norėtume sužinoti, kur jis tą puodą 
rado. 

— Dokumentą, - pertarė Diumonas, - taip, bet pir- 
miau papasakokite man, kaip jis buvo nužudytas. Kaip 
pradingo moteriškė, - šypsodamasis savo maža burna 
jis plačiai išskėtė pakeltas rankas, - papasakokit man 
aple tai. 

Už Diumono iš abiejų didelio masyvaus židinio pusių 
kaip siena stovėjo lentynos, nukrautos dirbiniais. Puo- 
dai, akmens raižiniai, krepšiai, fetišai, kaukės, pirmykš- 
čiai ginklai. Greta, už šeimininko, ant pjedestalo stovė- 
jo masyvi akmeninė galva. „Olmekų, - spėjo Liphor- 
nas, — kontrabanda išvežta iš Meksikos, pažeidžiant 
šalies senovės meno apsaugos įstatymus“. 

— Ponas Etsitis su kompanionu kasinėjo anasazių 
griuvėsius. Manoma, rinko puodus. Kažkas juos nušo- 
vė, - pasakojo Liphornas. - Antropologės Fridmen- 
Bernel specializacija buvo šios rūšies keramika. Tiks- 
liau, ją domino puodas, kurį nusipirkote. Ji dingo be 
žinios. Išvyko savaitgaliui iš Čako kanjono, kur dirbo, 
ir negrįžo. 

Liphornas nutilo. Diumono ir jo žvilgsniai susidū- 
rė. Susikūprinęs žilas senis, kuris pasitiko Liphorną, 
išdygo prie jo alkūnės ir šalia kėdės pastatė mažą stalelį, 
užtiesė staltiesę, ant kurios padėjo sidabrinį padėkliu- 
ką. Ant padėkliuko buvo popieriaus plonumo porcelia- 
ninis puodelis, pastatytas ant peršviečiamos lekštutės, 
garuojantis sidabrinis ąsotėlis, du maži sidabriniai in- 
deliai ir sidabrinis šaukštelis. Žilasis senis į Liphorno 
puodelį pripylė kavos ir pasišalino. 

— Neperki vien tik daikto, - pasakė Diumonas, - 
kartu gauni ir visa kita. Istoriją. Antai ši galva iš šiaurės 
Gvatemalos džiunglių. Ji puošė šventyklos koplyčios 
prieangį. Patalpą, kur prieš paaukojant buvo laikomi 


164 


žmonės. Man pasakojo, kad olmekų šventikai juos 
pasmaugdavo virvele. 

Diumonas servetėle prisidengė apatinę smulkaus vei- 
do dalį 17 nusikosėjo, neatitraukdamas godaus žvilgsnio 
nuo Liphorno. 

— Arba tas jūsų anasazių puodas. Kodėl jis vertas 
penkių tūkstančių dolerių? - jis nusijuokė tyliu, žvan- 
gančiu juoku. - Tiesą sakant, svarbus ne tiek pats puo- 
das, kiek anasaziai! Kokia paslaptinga tauta. Laikai tą 
puodą ir galvoji apie tuos tolimus laikus, kai jis buvo 
nulipdytas. Civilizacija, klestėjusi tūkstantmetį, nyko. 
Ir nebeliko iškilmingų apeigų k/vose. Tokie buvo laikai, 
kai nulipdė mano puodą - man pasakojo talkininkai. 
Visiškas galas. Sutemos. Nuosmukio metas. 

Diumonas kažką padarė su kėdės ranktūriu ir pa- 
šaukė: 

— Edgarai! 

— Klausau, sere, - atrodė, Edgaro balsas sklinda iš 
po stalo. 

— Atnešk man puodą, kurį nusipirkome praėjusį mė- 
nesį. Ir dokumentus. 

— Klausau, sere. 

—Taigi istorijos man labai svarbios, - Diumonas pa- 
sakė Liphornui. - Tai, ką man galite papasakoti, turi 
savo vertę. Naujuosius puodus rodau draugams. Pa- 
sakoju jiems ne tik apie anasazių civilizaciją, bet ir apie 
nužudymą ir be žinios dingusią moterį, - jis nusišypso- 
jo siaura, pabrėžtinai santūria šypsena, parodydamas 
smulkučius dailius dantis. 

Liphornas gurkštelėjo kavos. Karšta, šviežia, tiesiog 
puiki. Peršviečiamas porcelianas. Diumonui iš kairės sie- 
noje buvo eilė langų. Per juos skverbėsi neryški šviesa, 

žalsvai nuspalvinta už langų kerojusių vynuogių. Per 
stiklus sruvo lietaus lašai. 

— Ar aiškiai pasakiau? —- paklausė Diumonas. 

— Manau, kad taip. 

- Paslauga už paslaugą. Jums iš manęs reikia informa- 
cijos. Už tai, kas, regis, visiškai teisinga, jūs man papa- 
sakojat istoriją, kuri neatsiejama nuo mano puodo. 

— Tai, kad jau pasakojau, - pratarė Liphornas. 

Diumonas pakėlė ir išskėtė baltas rankas. 

— Smulkmenas, smulkmenas, smulkmenas! - sušu- 
ko. - Visas velnio smulkmenas, klokit smulkmenas! 

Liphornas išpasakojo smulkmenas. Kaip surado kū- 
nus. Kaip nužudyti vyrai. Kas jie buvo. Nupasakojo, 
kaip atrodė vieta. Papasakojo apie kaulus. Diumonas 
klausėsi paskendęs mintyse. 

— Štai kaip, — užbaigė Liphornas. - Neliko jokių 
pėdsakų, iš tiesų. Paskui be žinios dingusią mūsų moterį 
galėjo sekti žudikas. Galimas daiktas, kad ji - dar viena 
auka. Tačiau daug kas miglota. Mes tik žinome, kad ji 
domėjosi tokiais pačiais puodais. Ir tiesiog dingo be 
Žinios. 

Edgaras, atlikęs pavedimą, greitai sugrįžo ir stovėjo 
prie Diumono, laikydamas puodą bei: storo popieriaus 
aplanką. Puodas buvo nedidelis, maždaug sulig žmo- 
gaus galva. Truputį didesnis už Diumono kaukolę. 

— Puodą paduok ponui Liphornui, - pasakė Diu- 
monas, - ir būk malonus, dokumentus taip pat. 

Edgaras įvykdė prašymą. Ir toliau stovėjo susikūp- 
rinęs, pilkas, erzindamas Liphorną savo buvimu. Kodėl 
senis negali atsisėsti? Liphornas puodą atsargiai pastatė 
ant stalo, atkreipdamas dėmesį į blizgančią glazūrą, 
kuri jam nieko negalėjo pasakyti. Atvertė aplanką. 

Aplanke buvo dvi pardavimo sąskaitos, viena Hari- 
sono Hauko išduota „Nelson's“, kita —- „Nelson's“ 
sąskaita Diumonui, ir baisia rašysena prikeverzotas 
blankas. Parašas - Džimis Etsitis. 

Liphornas patikrino datą. Praėjusi liepa. Žvilgtelėjo 

p p ą J p gtE1Ej 
į grafą, pavadintą „Radimo vieta“, kur buvo įrašas: 


Apie aštuonias ar dešimt mylių žemyn San Chuano upe 
nuo Sendailendo. Nuo kanjono žiočių šiaurine upės 
puse eiti kanjonu į viršų apie penkias su puse mylios 
iki tos vietos, kur kairėje kanjono pusėje žemai yra 
trejetas griuvėsių. Kaip tik prie žemutinių griuvėsių yra 
piešiniai, vaizduojantys anasazių yei figūras ir vieną 
figūrą, panašią į didelį beisbolo teisėją, prieš save lai- 
kantį rožinės spalvos apsauginį krūtinės skydą. Šiau- 
rinėje kanjono pusėje vieni griuvėsiai - liekanos pa- 
statų, stovinčių stačios uolos papėdėje ant atbrailos 
kanjono apačioje. Virš jų, ant aukštesnės atbrailos, yra 
uolomis pridengta ola, kurioje buvusių pastatų griu- 
vesiai, o virš jy, mažesnėje oloje, dar vieni griuvėsiai. 
Visi tie griuvėsiai yra privačioje žemėje, priklausančioje 
mano draugui Harisonui Haukui iš Jutos Blafo. Šis 
puodas rastas griovyje prie pietinės sienos, stačios uolos 
papėdėje esančiuose griuvėsiuose. Puodas rastas skyle 
į viršų kartu su kitais trimis visiškai sudužusiais puo- 
dais ir skeletu arba jo dalimi. Rastame puode nebuvo 
nieko, išskyrus purvą. 


Liphorną pribloškė tai, kaip smarkiai jis pats buvo 
nusivylęs. Aprašyta buvo tiksliai, kaip jis ir tikėjosi. Jis 
peržvelgė kitas grafas, tačiau nerado nieko įdomaus. 
Diumonas jį stebėjo šypsodamasis. 

— Kokios problemos? 

— Šiek tiek meluoja, - pasakė Liphornas. 

— Tą patį sakė ir daktarė Fridmen-Bernel, - sukikeno 
Diumonas. - Apgaulė, apgaulė, apgaulė! 

— Jūs kalbėjotės su daktare Fridmen-Bernel? 

— Kaip su jumis dabar kalbu, - atsakė Diumonas, 
patenkintas Liphorno nustebimu. - Jūsų be žinios din- 
gusi moteris buvo čia. Ji sėdėjo šioje pačioje kėdėje. 
Edgarai, ar ji gėrė iš to paties puodelio? 

— Neturiu supratimo, sere, - atsakė Edgaras. 

— Vis tiek tie patys klausimai, - Diumonas numojo 
ranka. - Kaip žavu! 

— Kaip ji jus surado? 

— Tikiuosi, kaip ir jūs. Per „Nelson's“. Ji paskam- 
bino, prisistatė ir susitarė dėl susitikimo. 

Liphornas nieko neatsakė. Prisiminė jos pasta- 
bą: „Paskambinti O!“ Tikriausiai Eli naudojosi auk- 
ciono kanalais, leidusiais prasmukti pro ponią 
Marsi. 

— Ji sakė, kad liudijimas melagingas? Neteisingai 
nurodyta vieta? 

— Ji sakė, kad kanjono nėra, kur ponas... ponas... 

— Etsitis, - įsiterpė Edgaras. 

— Kur turi būti, anot pono Etsičio, - nusijuokė Diu- 
monas. - Ji sakė, kad nukreipta neteisinga linkme. Per 
toli upe. Arba kažkas panašaus. 

— Ji buvo teisi, - pasakė Liphornas. Nors ta klai- 
dingai nurodyta vieta turėjo įtakos Diumono penkių 
tūkstančių dolerių vertės puodui, tačiau ji nė kiek nepa- 
veikė puodo šeimininko humoro jausmo. Šypsodamasis 
jis rodė savo smulkius baltus dantis. 

— Ji smarkiai nuliūdo, - pasakė Diumonas. - Jūs irgi 
nusivylėte? 

— Taip, - atsakė Liphornas. - Bet aš neturėčiau nusi- 
vilti, nes nurodyta ta pati vieta, kuri ir tikėjausi, kad 
bus nurodyta. 

— Edgaras jums padarė dokumentų kopiją, - pasakė 
Diumonas. - Galite pasiimti. 

— Dekoju, - tarė Liphornas. Jis pakilo nuo kėdės. 
Troško išeiti iš šio kambario. Kuo toliau. Laukan į tyrą 
lietų. 

— Edgaras jums duos mano kortelę, - pavymui tarė 
Diumonas, - paskambinkite, papasakosite visas smulk- 
menas. Kai rasite jos kūną. 

Surasti šventąjį Neikėjų Apsukrųjį nebuvo lengva. Na- 
gizio gyvenvietėje Čy išvydo tik ištryptą atgimimo pala- 
pinės stovėjimo vietą ir krūvas paliktų šiukšlių. Pa- 
siklausinėjęs sužinojo, kad Neikėjus buvo pastebėtas 
prie navahų misijos Brefrene. Jis nuvažiavo į Eskritą. 
Misijoje buvęs belagana girdėjo apie Neikėjų, tačiau 
jo buvimo vietos nežinojo. Niekas aplink nebuvo gir- 
dėjęs, kad čia kur nors numatytos pamaldos. Tikriau- 
siai klaida. Čy išvyko, jausdamas, kad jis ne vienintelis 
smerkia Neikėjų Apsukrųjį. Kaunselorso prekyvietėje, 
kur žmonės dažnai žinodavo, kas vyksta šiauriniame 
Čekerbordo rezervacijos pakraštyje, jis pasisukiojo, kol 
sutiko nepažįstamąjį, žinantį, kur gyvena šeima ne tik 
karštai sekusi Jėzaus Keliu, bet ir vykdžiusi visus Nei- 
kėjaus sektos priesakus. Tai buvo senosios ledi Deizės 
Menigouts šeima. Deja, Menigoutsų šeimyna gyveno 
gerokai toliau už Kojoto kanjono. Čy nuvažiavo į Kojo- 
to kanjoną, stabtelėjo prie bendruomenės namų, pa- 
siklausė kelio, kuris netgi rezervacijai buvo labai 

prastas, ir nuvykęs pas Menigoutsus nieko nerado na- 
mie, tik berniuką, vardu Darsis Ozis. Teisybė, Darsis 
Ozis žinojo apie šventąjį Neikėjų Apsukrųjį, neseniai 
lankėsi jo pamaldose prie Nagizio. 

— Sakė, kad jis rengiasi pamaldoms tarp Vaitroko ir 
Tsajos, laukuose kalnų papėdėje, - pasakė berniukas 
navahų maniera sudėdamas lūpas vakarams nurody- 
ti. - O kai ten baigs pamaldas, keliaus į Arizoną, kur 
sakys pamokslus tyruose prie Žemutiniojo Grizvudo. 
Laukuose į pietus nuo hopių rezervacijos. 

Čy per Čiuskos slėnį pasuko Tsajos link. Mėlynas 
Čiuskos kalnagūbris kilo jam iš kairės. Dvi rudeni- 
nių astrų linijos driekėsi iš abiejų seno sutrupėjusio 
666-ojo JAV asfalto kelio pusių. Piktžolių gyvatynas 
ir gelsvai rudos zomšos spalvos šlaitai, išmarginti tam- 
siai geltono aukso dėmėmis, ir gilus mėlynas lapkričio 
dangus virš galvos. 

Apie Neikėjų Apsukrųjį jis nustojo galvoti beveik 
pusiaukelėje tarp Nagizio ir Kojoto kanjono, kai jau 
išsėmė visus galimus jų susitikimo scenarijus. Pradėjo 
galvoti apie Merę Lendon. Nusprendė, kad ji mylėjo 
jį Savaip. Tačiau, šiaip ar taip, tai buvo meilė. Ji 
nebūtų pakeitusi savo nusistatymo dėl gyvenimo re- 
zervacijoje. Ir ji buvo teisi. Nepasikeisdama iš esmės, 
Merė nebūtų buvusi laiminga čia augindama jų vai- 
kus. Jis nenorėjo Merės nei kitokios, nei nelaimingos. 
Grįžo prie savęs. Ji ištekėtų už jo, jeigu jis išvyktų iš 
rezervacijos. Jis tai galėtų padaryti. Turėjo pasiūlymų. 
Galėtų dirbti federalinėje teisėtvarkos sistemoje. Dirb- 
ti kur nors, kur jų vaikai eitų į baltųjų mokyklą ir būtų 
apsupti baltųjų kultūros. Tada Merė būtų laiminga. 
Ar tikrai? Jis išliktų navahų kraujo, tačiau prarastų 

navahų pažiūras. Nutoltų nuo šeimos ir lėtakalbių de- 
ne - savo motinos klano brolių ir seserų. Būtų toli nuo 
Dene Baikjardo - keturių šventųjų kalnų apjuostos 
teritorijos, kurioje magiškos gydymo apeigos daro 
neišvengiamą poveikį. Jis taptų svetimas, gyvenantis 
tremtyje. Merei Lendon gyvenimas su tokiu Džimu Čy 
nepatiktų, o jis negalėtų gyventi su nelaiminga Mere 
Lendon. Šią išvadą prieidavo visuomet, kai apie tai 
galvodavo. Širdį suspausdavo pykčio ir praradimo 
jausmai. Ir tai savo ruožtu jo mintis nukreipdavo prie 
kitko. 

Jis galvojo apie Džanetą Pit, bandydamas suprasti, 
nors ir menkai pažino jos charakterį, kokią išeitį iš savo 
problemų suras ji. Ar ji leis savo teisininkui ją paversti 
indėne tarnaite? Neturėjo pakankamai informacijos, 
kad būtų tikras, tačiau jis abejojo, kad Džaneta Pit 
kada nors su tuo susitaikytų. 

Kas nužudė Neilsą ir Etsitį? Reikia rasti motyvą. Čia 
slypi atsakymas. Tačiau motyvų gali būti dešimtys, o 
spėjimams jis neturėjo pagrindo. Liphornas, be abe- 
jonės, buvo įsitikinęs, kad Neikėjus Apsukrusis tinka į 
tą dėlionę. Tačiau Liphornas apie visa tai žinojo kur 
kas daugiau negu Čy. Visa, kas Čy buvo žinoma, - kad 
Neikėjus iš Etsičio pirkdavo puodus arba, tiksliau, juos 
gaudavo ir kad Etsitis buvo vienas iš naujai atgimusiųjų 
Neikėjaus krikščionių. Liphornas buvo įsitikinęs, kad 
Neikėjus pardavinėjo puodus be žinios dingusiai mo- 
teriai iš Čako kanjono. Tai ir buvo Čy užduoties esmė. 
Telefonu Liphornas kalbėjo pavargusiu balsu. „Gal 
nori su manimi ilgiau padirbėti prie šio Fridmen-Bernel 
reikalo? - klausė Liphornas. - Jeigu nori, galiu susitarti 
su kapitonu Largu“. 

Čy dvejojo, nes buvo priblokštas. Liphornas pauzę 
suprato kaip neryžtingumą. 

— Turėčiau tau dar kartą priminti, kad palieku depar- 
tamentą, - sakė Liphornas. - Dabar man galutinės 
atostogos. Sakiau tau ir dabar sakau, kad žinotum - 
jei padarysi man paslaugą, nebeturėsiu galimybės at- 
silyginti tuo pačiu. 

Tai buvo, pagalvojo Čy, geras būdas kitaip pasakyti: 
„Negalėsiu tavęs nubausti, jeigu atsisakysi“. 

— Norėčiau dirbti toliau, - sutiko Čy, - norėčiau 
išsiaiškinti, kas nužudė tuos du vaikinus. 

— Mes ne to siekiame, - sakė Liphornas, - manau, 
jie su tuo susiję. Čia turi būti ryšys. Tačiau aš ieškau, 
kas atsitiko antropologei, be žinios dingusiai moteriai 
iš Čako. 

- Gerai, - sutiko Čy. 

Atrodė, viskas sukasi aplink keistą centrą. Dvi žmog- 
žudystės - aiškiai iš anksto suplanuoti nužudymai, Lip- 
hornas, eikvojantis savo atostogas, ir Čy pastangos 
dingusios be žinios moters byloje. Bent jau dabar aiš- 
kėjo, kad tai ta pati byla. Tačiau tyrimas vyko iš kito 
galo. Aišku, leitenantas Liphornas buvo laikomas ge- 
resniu policininku už pareigūną Čy. Jis turėjo ne tik 
keistai ir paslaptingai tyrimą atliekančio pareigūno, bet 
ir teisingai spėjančio žmogaus reputaciją. 

Atvykęs į Tsają, Čy suprato, kad nedaug, tačiau 
prasilenkė su Neikėjumi Apsukriuoju. Jis atšaukė čia 
planuotas pamaldas ir patraukė į šiaurę. 

— Tiesiog atšaukė? - paklausė Čy. 

Jis kalbėjo su maždaug aštuoniolikos metų apkūnia 
mergina, kuri, atrodė, prižiūri Tsajos bendruomenės 
namus, nes čia nieko daugiau nebuvo. 

— Panašu, kad žmogus skubėjo. Įėjęs prisistatė ir 
pasakė, kad atšaukia susirinkimą palapinėje, kuris bu- 
vo planuotas šį vakarą, - pasakė mergina. - Štai ten, 
skelbimų lentoje, - linktelėjimu parodė į raštelius prie 
Įėjimo. 

„DĖMESIO!“ - Neikėjus užrašė lapelio viršuje: 


Del netikėtai susiklosčiusių nenumatytų aplinkybių 

šventasis Neikėjus priverstas savo pamaldas atšaukti. 

Jei tokia bus Viešpaties valia, jos įvyks kitą kartą. 
Šventasis Neikėjus Apsukrusis. 


— Na ir šūdas! - garsiai pasakė Čy angliškai, nes 
navahų kalboje trūko tokių emocingų keiksmažodžių. 
Jis pažvelgė į laikrodį. Beveik pusė penkių. Kur, po 
velniais, Neikėjus pasidėjo? Grįžo prie stalo, už kurio 
sėdėjo mergina. Ji smalsiai jį stebėjo. 

— Man reikia surasti Neikėjų, - Čy šypsojosi jai pa- 
tenkintas, kad nevilki policininko uniformos. Daugelis 
jos amžiaus jaunuolių į Navahų genties policiją žiūrėjo 
priešiškai. — Ar jis dar ką nors pasakė? Pavyzdžiui, kur 
išvyksta? 

— Ar man? Nieko. Tik pasiskolino popieriaus rašte- 
liui. Ar tu vienas iš jo krikščionių? 

— Ne, - atsakė Čy. - Beje, aš esu hatačalis. Giedu 
„Palaimos kelią“. 

— Tikrai? 

— Dar tik pradedu, - sumišęs atsakė Čy, - vieną kartą 
giedojau. 

Jis neaiškino, kad tas vienas kartas buvo jo šeimos 
nariui. Išsitraukė piniginę ir padavė jai kortelę: 

DŽIMAS ČY 
Hatačalis 
Palaimos kelio giedotojas 
Atlieka ir kitas apeigas 


Telefonas pasiteirauti: ||| 
(Pašto dėžutė 112, Šiprokas, N. M.) 


Kadangi savo sunkvežimyje jis neturėjo telefono, 
numerio kortelėje neįrašė. Planavo duoti Šiproko poli- 
cijos nuovados telefoną, tikėdamasis, kad iki tol, kol 
Largas apie tai sužinos ir pakels triukšmą, jis jau turės 
klientų ir susikurs reputaciją. Tačiau paprieštaravo 
dispečerė. „Klausyk, Džimai, - sakė ji, - ką žmonės 
pagalvos? Jie paskambins apeigų giedotojui, o išgirs: 
„Navahų genties policija“ “. 

— Duok man dar kelias korteles, - pasakė mergina, — 
vieną prismeigsiu skelbimų lentoje, gerai? 

— Žinoma, - tarė Čy, - ir duok jas žmonėms. Ypač 
jei išgirsi ką sergant. 

Mergina paėmė korteles. 

— Tačiau kodėl hatačaliui prireikė krikščionių pa- 
mokslininko? 

— Prieš minutę, kai klausiau, ar Neikėjus užsiminė, 
kur išvyksta, atsakei, kad sakė, bet ne tau. Ar pasakė 
jis kam nors kitam? 

- Jis paskambino, - tarė mergina. - Paklausė, ar gali 
pasinaudoti telefonu, - ji patapšnojo per telefono apa- 
ratą. - Kalbėjo su kažkuo, - ji nutilo ir abejodama 
nužvelgė Čy. 

— Kai ką iš pokalbio nugirdai? 

— Niekada slapta nesiklausau, - atsakė ji. 

— Ne slapta, - pasakė Čy, - tačiau jei žmogus kalba 
čia pat prie tavo stalo, kaip gali negirdėti. Ar jis užsi- 
minė, kur važiuoja? 

— Ne. Apie tai jis nekalbėjo. 

Čy buvo pakankamai protingas, kad suprastų esąs 
vyniojamas aplink pirštą. Jis nusišypsojo merginai. 

— Netrukus tu man pasakysi, ką jis sakė, tačiau ne 
dabar. 

— Galiu ir iš viso tau nieko nesakyti, - tarė ji, šypso- 
damasi iš pasitenkinimo. 

— Gerai, o jeigu tau papasakosiu baisią istoriją? Kad 
iš tiesų aš ne žiniuonis. Kad aš esu policininkas, ieš- 
kantis be žinios dingusios moters, o Neikėjus iš tiesų 
ne pamokslininkas. Kad jis banditas, jau nužudęs porą 
žmonių, o aš seku jo pėdomis, ir tu esi mano vienintelis 
šansas jį sugauti, kol jis dar ko nors nepribaigė. 

Mergina nusijuokė. 

— Tai atitiktų, ką jis labai paslaptingai kalbėjo tele- 
fonu. 

Čy vos vos tebesišypsojo. 

— Kaip paslaptingai? 

Ji spindėjo iš pasitenkinimo. 

— Ak! Paskambinęs jis paklausė, ar girdėjai, kas nuti- 
ko tokiam ir tokiam? Trumpai pasiklausė. Toliau pasa- 
kė, kad jį kažkas sunervino. Perspėjo būti atsargiam. 
"Tada pasakė, kad yra kažkas kitas arba dar vienas, kurį 
reikia perspėti, ir tėra vienintelis būdas tai padaryti — 
nuvykti į jo boganą. Jis sakė, kad atšaukia čia savo 
pamaldas ir išvyksta ten. Po to ilgai klausėsi, kol pa- 
sakė, kad nežino nuotolio. Vietovė kažkur Jutoje, - ji 
gūžtelėjo pečiais. - Štai ir viskas. 

— Ne per daugiausia. 

— Bet čia viskas, ką prisimenu. 

Panašu, kad tiek ir teprisiminė. Ji miglotai vardijo: 
„toks ir toks“ ir „kažkas kitas arba dar vienas“. Čy 

išėjo galvodamas, kad „kažkur Jutoje“ buvo kaip tik 
tame krašte, apie kurį Liphornas norėjo išklausinėti 
Neikėjaus dėl Fridmen-Bernel apėmusios puodų karš- 
tinės šaltinio. Jis pagalvojo, kad.vykstant į Keturis 
Kampus reikės važiuoti per Šiproką. Gal galės naktį 
pailsėti, jeigu jausis pavargęs, kai ten nuvyks. Gal Nei- 
kėjų Apsukrųjį jis suseks rytoj. Tačiau kodėl Neikėjus 
pakeitė planus ir patraukė į Jutos pasienį? Kas galėtų 
žinoti? „Toks ir toks“ tikriausiai buvo Etsitis. „Kažkas 
kitas arba dar vienas“ — tikriausiai kitas Neikėjaus 
atsivertėlis, vogęs toje vietoje puodus. Neikėjus, Čy 
akimis, vis labiau ėmė rodytis keistas. 

Kai prasidėjo penktos valandos žinios, jis važiavo 
per Bistibedlendą ir jau buvo pasukęs Farmingtono 
link. Diurango radijo stoties Kolorade pranešėja kal- 
bėjo apie nuomos sutartį dėl linijos Jutės kalno rezer- 
vacijoje pagerinimo, apie Velnio daubos slidinėjimo 
trasos prieštaringai vertinamą įtaką aplinkai ir apie 
renkamus parašus, kad būtų atšauktas Actekos Nau- 
jojoje Meksikoje tarybos narys. Čy jau siekė įsijung- 
ti kitą stotį. Daugiau žinių apie Naująją Meksiką jis 
išgirstų per Farmingtono radijo stotį. „Kitos Keturių 
Kampų krašto naujienos, - pasakė pranešėja. - Savo 
rančoje prie Blafo buvo nušautas ir mirė vietoje žymus 
1r kartais prieštaringai vertintas ūkininkas bei po- 
litikas“. 

Čy ranka sustingo ant perjungiklio. 

„Garfildo apskrities šerifo biuro atstovas Blandinge 
pranešė, kad auka —- Harisonas Haukas, buvęs Jutos 
valstijos senatorius ir vienas stambiausių Pietų Jutos 
ūkininkų. Hauko kūnas rastas tvarte vakar vakare. 
Kaip pranešė šerifo biuras, paleisti du šūviai. 

Maždaug prieš dvidešimt metų Hauko šeima tapo 
pačios baisiausios Keturių Kampų tragedijos aukomis. 
Hauko žmona, sūnus ir duktė buvo mirtinai sušaudyti, 
kaip manoma, protiškai nesveiko jaunesniojo sūnaus, 
kuris nusiskandino San Chuane. 

Už sienos, Arizonoje, į federalinį teismą pateiktas 
ieškinys dėl...“ 

Čy išjungė radiją. Norėjo apgalvoti. Haukas buvo 
tas žmogus, kuriam Neikėjus parduodavo puodus. 
Haukas gyveno prie Blafo, šalia San Chuano. Gal tas 
Neikėjaus minėtasis „toks ir toks“ buvo Etsitis? Dar 
tikėtiniau, kad tai buvo Haukas. Naujienas apie Hauką 
Neikėjus galėjo išgirsti važiuodamas į Tsają. Tikriausiai 
ankstesnėje žinių laidoje. Tai paaiškintų staigų planų 
pasikeitimą. Arba Haukas buvo tas „kažkas kitas arba 
dar vienas“, kurį Neikėjus norėjo įspėti. Dabar jau per 
vėlu. Bet kuriuo atveju aiškėjo, kad Neikėjus vyko 
kažkur netoli Blafo, kur buvo nužudytas jo puodų pir- 
kėjas Haukas. | 

Čy nusprendė padirbėti viršvalandžius. Jeigu jam 
šiąnakt pavyks surasti nesugaunaimąjį Neikėjų, dirbs 
ir po darbo valandų. 

Pasirodė, tai stebėtinai paprasta. Važiuodamas keliu 
į šiaurę Blafo link, jau pakankamai toli už Meksikan- 
voterio, todėl buvo įsitikinęs, kad kirto Arizonos ir 
Jutos sieną, Čy pamatė Neikėjaus priekabą su palapine. 
Ji stovėjo apie ketvirtį mylios pavažiavus senuoju nat- 
tos telkinio keliu, kuris atsišakoja nuo 191-ojo JAV 
plento ir veda akmenuotomis nederlingomis žemėmis į 
pietus nuo Kazo del Eko stalkalnio. 

Čy staigiai pasuko į kairę, sustojo prie priekabos 
ir apžiūrėjo ją. Virvės pririštos, padangos pripūstos, 

viskas tvarkinga. Priekaba paprasčiausiai atkabinta ir 
palikta. 

Senuoju keliu Čy dardėjo tolyn: pro neveikiančią 
naftos siurblinę, pro nykius Senojo upelio akmenis į 
žemumą, apaugusią pavieniais šalavijais ir žemaūgiais 
kadagiais. Toliau kelias šakojosi į du privažiavimo ke- 
liukus. Čy spėjimu, jie vedė vienintelių dviejų šioje 
dykynėje gyvenusių navahų šeimų link. Buvo jau be- 
veik sutemę - vakarinis horizontas žaižaravo šviesaus 
vario spalva. Kuriuo keliu sukti? Tolumoje, kelyje, ve- 
dusiame tiesiai, Čy pamatė Neikėjaus automobilį. 

Atsargiai važiuodamas penkis šimtus jardų jo link, 
jautėsi nesmagiai. Kalbėdamas su mergina Tsajoje juo- 
kais Neikėjų pavadino banditu. Iš kur galėjo žinoti? 
Jis nežinojo beveik nieko. Tik tiek, kad Neikėjus metų 
metais pamokslavo rezervacijoje ir kad, norėdamas 
pagerinti finansinę padėtį, savo atsivertėlių prašydavo 
jam nešti puodus. Ar Neikėjus turėjo pistoletą? Nusi- 
kalstama praeitis? Liphornas tokius dalykus tikriausiai 
žinojo, tačiau Čy jų nepapasakojo. Susinervinęs jis ėmė 
važiuoti dar lėčiau. 

Neikėjus sėdėjo ant seno didelio „Cadillac“ baga- 
žinės nuleidęs kojas ir nugara atsirėmęs į galinį stiklą 
ir žiūrėjo į Čy. Jis atrodė visiškai nepavojingas. Čy 
sustojo prie automobilio, išlipo ir pasirąžė. 

— Ya te'eb, - pasisveikino Neikėjus ir tik dabar nu- 
stebęs pažino Čy. - Ir vėl susitinkame - tačiau nuo 
Nagizio labai tolimas kelias. 

— Ya te, - atsakė Čy. — Sunku tave rasti. Girdėjau, 
kad tavęs laukė, - jis parodė ranka į pietus, - pirmiau- 
sia Tsajoje, o vėliau gerokai už hopių krašto - prie 
Žemutiniojo Grizvudo. 

— Baigėsi degalai, - pasakė Neikėjus, nekreipdamas 
dėmesio į numanomą klausimą, - šis velnias ryja dega- 
lus kaip tankas, - jis nušoko nuo bagažinės su mažiems 
žmonėms būdingu judrumu. - Ar manęs ieškai? 

— Galima sakyti, - tarė Čy. - Kas tave atvedė į Jutą? 
Taip toli nuo Žemutiniojo Grizvudo? 

— Viešpaties keliai mane veda visur, - atsakė Nei- 
kėjus. 

— Šioje dykynėje planuoji pamaldas? 

— Žinoma, - atsakė Neikėjus, - kai tik galėsiu jas 
surengti. 

— Bet tu palikai palapinę, - tarė Čy. 

„Ir meluoji, - pagalvojo jis, - čia aplink negyvena 
pakankamai žmonių“. 

— Išseko bakas, - pasakė Neikėjus, - maniau, be 
krovinio, mažiau sunaudodamas degalų, galėsiu nu- 
kakti, kur man reikia, o tada grįšiu ir pasiimsiu, - jis 
nusijuokė. - Per ilgai laukiau, kol nutariau atkabinti, 
per daug išdeginau benzino. 

— Užmiršai pasižiūrėti į degalų rodyklę prietaisų sky- 
delyje? 

— Matuoklis jau neveikė, kai šį laužą įsigijau, - vėl 
nusijuokė Neikėjus. - Palaiminti vargšai, - pasakė. — 
Nėra prasmės į jį žiūrėti. Anksčiau, nei baigėsi degalai — 
baigėsi pinigai. 

Čy į tai nieko neatsakė. Galvojo, kaip sužinoti, ką 
Neikėjus čia veikia. Ką atvyko perspėti. 

— Netoliese gyvena mano brolis, - paaiškino Nei- 
kėjus. - Brolis Kristuje. Jis - pajutas, mano klano, dėl 
to irgi - brolis. Ruošiausi eiti pėsčiomis, bet pamačiau 
tave atvažiuojant. 

— Vadinasi, neseniai čia lauki? 

— Gal penkias minutes. Klausyk, pavėžėk mane. Apie 
aštuonios mylios kelio. Galėčiau nueiti, bet skubu. 

Neikėjus žvelgė į taką vakarų kryptimi. Čy tyrinėjo 
jo veidą. Varinė šviesa jį pavertė vientisa skulptūra. 
Metalu. Tačiau Neikėjus nedvelkė šalta ramybe. Buvo 
sunerimęs. Čy niekaip negalėjo sugalvoti kokio nors 
gudraus būdo jį prakalbinti, kad sužinotų, ką čia veikia. 

— Sužinojai, kad nužudytas Harisonas Haukas, - 
pasakė Čy, - ir atvykai čia. Kodėl? 

Neikėjus atsisuko, veidas šešėlyje: 

— Koks Haukas? 

— Žmogus, kuriam parduodavai puodus, - tarė Čy, — 
prisimeni? Sakei leitenantui Liphornui. 

— Gerai, - atsakė Neikėjus, - pažįstu jį. 

— Etsitis turėjo reikalų ir su tavimi, ir su Hauku, ir 
su tais puodais - jo nebėra tarp gyvųjų. Dabar - Hau- 
kas. Abu nušauti. Ir Neilsas. Irgi dėl to paties. Ar jį 
pažinojai? 

— Buvau sutikęs, — atsakė Neikėjus, - berods porą 
kartų. 

— Klausyk, - tarė Čy, - Liphornas mane pasiuntė 
surasti tave dėl kitko. Jis nori nustatyti, kur yra ta 
moteris, Eleonora Fridmen-Bernel, nori sužinoti, kas 
jai nutiko. Jūs apie ją jau kalbėjotės. Tačiau dabar jam 
reikia daugiau informacijos. Jis norėtų žinoti, ką ji tau 
sakė apie puodų ieškojimą būtent šioje krašto dalyje. 
Palei San Chuaną. Blafo apylinkėse. Aplink Meksi- 
kanhatą. 

— Viską jau jam pasakiau. Jai reikėjo tų glotnių dau- 
giaspalvių puodų. Tų rožinės spalvos su raštais, vin- 
giuotomis linijomis ir grublėtų, ar kaip dar kitaip vadi- 
namų. Puodų arba duženų. Nesvarbu. Ji buvo sakiusi 

ypač besidominti viskuo, kas rasta šiame rezervacijos 
pakraštyje, - Neikėjus gūžtelėjo pečiais. - Tai ir vis- 
kas. 

Čy įrėmė į klubus rankas ir atsilošė, kad atitiesintų 
išlinkusią nugarą. Sunkvežimyje šiandien praleido de- 
šimt, gal ir daugiau valandų. Per daug valandų. 

— Jei čia būtų Džo Liphornas, - tarė, - jis pasakytų 
„dar ne viskas“. Ji pasakė daugiau. Tu bandai laimėti 
laiko. Apibendrini. Išklok man viską, ką ji sakė. Leisk 
išvadas daryti man pačiam. 

Neikėjus atrodė susimąstęs. „Šlykštus mažas žmo- 
geliukas, - nusprendė Čy, - tačiau gudrus“. 

— Galvoji, kad aš esu policininkas ir kad tie puodai 
rasti navahų rezervacijoje, kas yra labai labai neteisėta. 
Kriminalinis nusikaltimas. Galvoji, kad reikia atsargiau 
kalbėti, - Čy atsirėmė į pikapo duris. - Užmiršk tai. 
Šiuo metu mus domina vienintelis dalykas - kaip su- 
rasti tą moterį. Nenorime išsiaiškinti, kas nušovė Etsitį. 
Negaudome nieko dėl griuvėsių plėšimo navahų žemė- 
se. Vienintelis paprastas dalykas. Tik surasti Eleonorą 
Fridmen. Atrodo, Liphornas mano ją išėjus tų puodų 
ieškoti. Bent jau aš spėju, kad jis taip mano. Jis mano, 
kad ji tau pasakė, kur jų ieškoti. Todėl būsiu dėkingas, 
tu įgysi mano palankumą ir aš nuvešiu tave, kur tik 
panorėsi, jei dabar man visa tai papasakosi. Kad ir ką 
manytum, svarbu tai ar ne. 

Neikėjus valandėlę palūkuriavo, kol Čy baigs. 

— Svarbaus čia maža, - atsakė jis, - duok man truputį 
laiko prisiminti. 

Saulėlydis už Neikėjaus iš blyškaus varinio virto 
tamsiai variniu. Akį rėžiančiame fone matėsi dvi de- 
besų juostos - tamsiai mėlyna ir išblukusi. Iš kairės, 

kaip išskaptuotas iš uolos, danguje kabėjo apypilnis 
mėnulis. 

— Nori išgirsti jos žodžius, - pradėjo Neikėjus. - Ką 
ji pasakė, ką ji pasakė, ką ji pasakė. Pažodžiui visko 
neatsimenu. Prisimenu įspūdį, kuris liko. Pirma, ji tu- 
rėjo galvoje labai ypatingus griuvėsius. Ji juose buvusi. 
Ji žinojo, kaip jie atrodo. Antra, tai - neteisėta. Dar 
daugiau - jie navahų rezervacijos žemėje. Kaip dabar 
pamenu, ji taip sakė. Prisimenu, kažką pasakiau, kad 
tai neteisėta, o ji atsakė, gal nebūtų neteisėta: aš esu 
navahas, o ten - navahų žemė. 

Neikėjus nutraukė pasakojimą: 

— Gal pavėžėsi? 

— Kas dar? 

— Čia viskas, ką žinau, iš tiesų. Ar aš pasakiau, kad 
ta vieta kanjone? Esu tikras, kad kanjone. Ji minėjo, 
kad jai apie tai pranešė. Tik nesakė kas. Spėju, kažkas 
jai pardavęs puodą. Nesvarbu. Iš to, kaip ji nupasakojo 
tą vietą, ten turėjo būti kanjonas. Treji griuvėsiai, ji 
sakė. Vieni žemai ant šlaito prie vagos. Vieni ant uolų 
atbrailos aukščiau pirmųjų ir treti - nematomi, oloje 
virš atbrailos. 

— Nepasakė kanjono vardo. 

— Nežinojo, kaip jis vadinasi. Sakė nemananti, kad 
yra vardas. Bevardis kanjonas, - Neikėjus nusijuokė. — 
Tikrai, ji man daug nepasakojo. Tik tiek, kad ją labai 
domino puodai arba šukės, net mažiausios šukelės, 
tačiau tik tos, kurios buvo rausvos glazūros vingiuo- 
tomis balsvomis linijomis ir grublėtos. Sakė, už juos 
patrigubins kainą. Jai reikėjo tikslios vietos, kur jie 
rasti. Stebėjausi, kodėl ji pati nebando surasti tos vie- 
tos. Manau, ji nenorėjo rizikuoti ten įkliūti. 

— Liphornas mano, kad ji ten nuėjo, arba aš spėju, 
kad jis taip mano. 

— Dabar tai užsitarnavau pavėžėjamas, - pasakė Nei- 
kėjus. 

Čy atvežė jį iki hogano, pastatyto ant senvagės, 
tekėjusios į Senąjį upelį, šlaito. Jie užtruko tris ket- 
virčius valandos, kad įveiktų mažiau nei aštuonias 
duobėtas mylias. Buvo beveik visiškai tamsu, kai jie 
sutojo ant slidaus lygios uolos paviršiaus - hogano 
kieme. Skaisčioje mėnulio šviesoje buvo matyti, kodėl 
namui pasirinkta būtent ši vieta. Prie senvagės krašto 
suvešėję medvilnės medeliai, tamariksai ir žemi krū- 
mai rodė, kur tryško šaltinis. „Vienintelis gyvo van- 
dens šaltinis trisdešimties mylių spinduliu, - pamanė 
Čy, - kurio neužtektų šeimai išsiversti per sausros 
sezoną“. Šalia ant medinės pakylos stovėjo aprūdiju- 
sios vandens statinės. Čy sustojo, užkaukė sunkveži- 
mio varikliu, kad šeimininkai tikrai išgirstų atvykė- 
lius, ir išjungė variklį. Šoniniame lange pasirodė neryški 
spingsulė, tikriausiai žibalinės lempos šviesa. Avių 
kvapas, Čy visad sukeliantis nostalgiją, atsklido nuo 
Žagarų aptvaro už namo. 

— Dabar turėsi kitą problemėlę, - pasakė Čy. 

— Kokią? 

— Tas čia gyvenantis tavo brolis. Jis tau vagia puodus. 
Tu jam norėsi papasakoti apie Etsiųį, Neilsą ir Hauką. 
Norėsi jam pasakyti, kad pasisaugotų, nes kažkas šau- 
do puodų ieškotojus. Tačiau aš esu policininkas, ir tu 
nenori, kad aš tai girdėčiau. 

Neikėjus nieko neatsakė. 

— Jokio automobilio. Jokio sunkvežimio. Bent jau nė 
vieno nesimato. Nematau kitos vietos, kur būtų gali- 

ma ant šios plokščios uolos pastatyti automobilį, kad 
jo nepamatyčiau. Tas, kas čia gyvena, išvyko sunkve- 
žimiu. 

Neikėjus nieko neatsakė. Jis įkvėpė ir atsiduso. 

— Jeigu tave paliksiu čia, kaip norėjai, įstrigsi. Nėra 
nei degalų, nei priemonės jų iš kur nors atsivežti. 

— Vienas iš jo sūnų tikriausiai turi sunkvežimį, - 
atsakė Neikėjus. - Jis tikriausiai turi čia kur nors ben- 
zino. Bent jau penkių galonų bakelį. 

— Tuo atveju tau teks žingsniuoti su bakeliu aštuo- 
nias mylias iki automobilio, - kalbėjo Čy. - Galimas 
daiktas, benzino jis neturi nė lašo. 

Hogano tarpduryje kabantis audeklas sujudėjo. Pa- 
sirodė vyras. 

— K3 turi galvoje, taip kalbėdamas? - paklausė Nei- 
kėjus. 

— Tu baigi tą žaidimą. Nesiruošiu nieko suimti dėl 
puodų vagystės. Tačiau turi man papasakoti, kur jie 
randami. Tai viskas, kas man rūpi. Jeigu tos vietos 
nežinai, tai ją žino šis Pajutų klano vyras. Leisk jam, 
tegu man pasako. Daugiau jokių žaidimų. 

Pajutų klano vyrą vadino Amosu Švilpiku. Kaulėtas 
vyras be keturių apatinių dantų. Jis žinojo, kur randami 
puodai. 

— Gerokas kelio gabalas iš čia į vakarus. Navahų 
kalno link, - pasakė jis, parodydamas kryptį. - Bus 
kokios trisdešimt mylių per Nokaitobenčą. 

Tačiau ten nebuvo kelių, tiesiog sueižėjusi žemė, 
senvagių išraižytas smiltainis. Švilpikas sakė, kad apie 
griuvėsius seniai girdėjęs iš savo dėdės, kuris jį įspėjo 
šalintis tos vietos, nes ten pilna piktų vaiduoklių. Ta- 
čiau jis pažino Jėzų ir nebetikėjo vaiduokliais, tad 

išjojęs su pora arklių. Kelionė buvusi labai sunki. 
Pragariškas išbandymas. Jis praradęs gerą arklį. 

Čy su savimi turėjo tikslų Didžiosios rezervacijos 
JAV geologinių duomenų žemėlapį - knygą, kurioje 
kiekvienas puslapis trisdešimt dviejų mylių kvadrate 
rodė viską. 

— Kaip vadinasi tas kanjonas? 

— Nemanau, kad jis turi vardą, - pasakė Amosas 
Švilpikas, — čia jis vadinamas kanjonu, kur Vandens 
Purškikas groja dūdele, - navahų kalba išėjo ilgas var- 
das, ir Švilpikas, kai jį ištarė, atrodė sutrikęs. 

— Gal mane gali ten nuvesti? Išsinuomok arklius ir 
palydėk ten mane. 

— Ne, - atkirto Švilpikas. - Daugiau ten nebesilan- 
kau. 

— Samdau tave, - pasakė Čy. - Už tavo arklius sumo- 
kėsiu gerus pinigus. 

— Ne, - ištarė Švilpikas. - Dabar esu krikščionis. 
Pažįstu Jėzų. Nebebijau anasazių vaiduoklių, kaip bai- 
mindavausi būdamas pagonis. Prieš tai, kol ėmiau 
žengti Jėzaus keliu. Tačiau aš nėisiu į tą vietą. 

— Geri pinigai, - įtikinėjo Čy, - ir jokių problemų 
dėl įstatymų. | 

— Aš jį girdėjau ten, — pasakė Švilpikas, atsitrauk- 
damas nuo Čy per du žingsnius hogano durų link. — 
Girdėjau grojant Vandens Purškiką savo dūdele. 

Čikagoje persėdant į kitą lėktuvą, Liphornui pavyko 
gauti priekinę sėdynę prie lango. Žiūrėti nebuvo į ką — 
vien tik tiršta debesų jūra, dengianti didžiąsias derlin- 
gas Amerikos vidurio lygumas. Pažvelgęs į tą pilkumą, 
Liphornas pagalvojo apie šlapio oro masę, plūstančią 
iš Meksikos įlankos, šaltą lietų ir blankius, nuobodžius 
kraštovaizdžius, uždengtus debesų, nuo jo kaktos da- 
bar esančių vos per šešias pėdas. Tiesą sakant, Ema, 
laikydama jį rezervacijoje, išgelbėjo nuo tokių kelionių. 

Slėgė neviltis. Jis padarė viską, ko išvyko padaryti, 
tačiau nieko naudinga nesužinojo. Visa, ką sužinojo, 
ko nebuvo žinoma anksčiau, - jog Etsitis buvo pakan- 
kamai gudrus, kad dokumente pripažintų pažeidęs 
federalinius įstatymus. Liphornas buvo šventai įsiti- 
kinęs, kad vietos aprašymas buvo tikslus. Negalėjo 
sugalvoti priežasties, dėl ko Etsičiui būtų reikėję grieb- 
tis tokio painaus aprašymo. Vaizdai, atrodė, plaukė iš 
atminties. Neišsimokslinęs žmogus, laikydamasis nuo- 
rodų, kad išvengtų kaltinimų, tikrovę aprašinėjo be 

kruopelytės melo. Tačiau tai menkai tepadėjo. Jutos, 
Arizonos ir Naujosios Meksikos pasienis buvo kraštas, 
kur senvagės, siauri gilūs kalnų tarpekliai, įkloniai ir 
kanjonai sudarė gyvačių raizginį. Tūkstančiai jų, O jų 
prieglobstyje į saulę atsisukusiose nišose tikrai pri- 
skaičiuotum tūkstančius anasazių gyvenviečių. Jis matė 
apskaičiavimus, pagal kuriuos Kolorado plynaukštėje 
buvo daugiau kaip šimtas tūkstančių ilgiau nei per 
tūkstantmetį pastatytų anasazių gyvenviečių. Etsičio 
aprašymas panašus į namo aprašymą dideliame mies- 
te, nenurodant gatvės. Paieškos vietą galima šiek tiek 
susiaurinti. Tikriausiai pietinėje Jutoje arba pačioje 
šiaurinėje Arizonoje. Tikriausiai į šiaurę už Paminklų 
slėnio. Tikriausiai į rytus nuo Nokaito stalkalnio. Tik- 
riausiai į vakarus nuo Montesumos upelio. Tokioje 
susiaurintoje teritorijoje — didesnėje už Konektikuto 
valstiją - gyveno per penkis tūkstančius gyventojų. Ir 
viskas, ką jis turėjo, — tai vietovės aprašymas, kuris 
galėjo būti toks pats išgalvotas, kaip buvo akivaizdžiai 
išgalvota jos vieta: 

Galbūt Čy labiau pasisekė. Jaunas senis Čy. Neabe- 
jotinai protingas. Energingas. Tačiau truputį... truputį 
kas? Netvirtas? Nevisiškai. Ne dėl bandymo tapti ži- 
niuoniu - tai visiškai nesiderino su policijos darbu. 
„Jis - romantikas, - nusprendė Liphornas, - štai dėl 
ko“. Žmogus, sekąs sapnais. Panašus į tuos, kurie būtų 
nusekę paskui tą pajutų šamaną, išradusį dvasių šokį 
ir turėjusį viziją, jog baltieji pasitrauks, o buivolai grįš 
į prerijas. Gal taip galvoti buvo neteisinga. Arčiau tie- 
sos būtų mintis, jog, Čy nuomone, 180 tūkstančių na- 
vahų sala baltųjų okeane gali gyventi senoviškai. Tik- 
riausiai 20 tūkstančių galėtų, jeigu jaustųsi laimingi su 

avimis, kaktusais ir kedro riešutais. Labai nepraktiška. 
Realiame gyvenime navahai privalėjo konkuruoti. Na- 
vahų kelias toli gražu nemokė konkurencijos. 

Liphornas pradėjo galvoti, ką apie Čy pasakytų 
Emai. Jis papurtė galvą, paskaitė New Yorker. Patiekė 
pietus. Kaimynas ėmėsi įdėmiai apžiūrinėti maistą. Lip- 
hornui, kuris valgydavo savo gamintą maistą, pietūs 
atrodė karališki. Šiuo metu jie skrido virš Teksaso vals- 
tijos iškyšulio. Debesys žemiau plonėjo, plyšo į gabalus. 
Priekyje iš drėgno lygumas užklojusio okeano kaip 
uolėta sala kilo žemė. Liphornas matė išraižytus rytinės 
Naujosios Meksikos stalkalnius. Už nugaros, vakari- 
niame horizonte, dideli juodi audros debesys, neįprasti 
rudenį, kilo į stratosferą. Liphorną apėmė jausmas, 
kurio nepatyrė nuo pat Emos mirties. Jis pajuto savo- 
tišką džiaugsmą. 

Panaši nuotaika išliko, kai kitą rytą Vindouroke 
pabudo savo lovoje - gyvybingumo, sveikatos ir susido- 
mėjimo pojūtis. Tačiau vis dar jautė nuovargį. Pas- 
kutines jėgas išsėmė skrydis „Aspen Airways“ oro linijų 
lėktuvu „Cesna“ iš Albukerkės į Gelapą ir kelionė auto- 
mobiliu iš Gelapo. Tačiau neviltis buvo praėjusi. Pusry- 
čiams išsikepė kumpio, kurį suvalgė su skrebučiais ir 
žele. Bevalgant suskambo telefonas. 

„Džimas Čy, - pagalvojo, - kas kitas galėtų skam- 
binti?“ 

Skambino kapralas Elisonas Bilis, kuris tvarkydavo 
reikalus, kai juos prireikdavo tvarkyti majorui Nesui, 
buvusiam tam tikru Liphorno viršininku. 

— Su tavimi nori kalbėti policininkas iš Jutos, - pa- 
sakė Bilis, - ar gali kalbėti? 

Liphornas nustebo: 

—- Ko jis nori? Ir koks policininkas? 

— Jutos valstijos policija. Žmogžudysčių tyrimo sky- 
rius, - pasakė Bilis, — tik pasakė, kad nori pakalbėti su 
tavimi dėl žmogžudystės. Tai viskas, ką žinau. Gal ma- 
jorui daugiau pasakė. Ar ateini? 

„Žmogžudystė“, - pagalvojo. Vėl apėmė neviltis. 
Kažkas surado Eleonoros Fridmen-Bernel lavoną. 

— Pasakyk jam, už dešimties minučių, - pasakė jis. 
Tiek laiko reikėjo nuvažiuoti iš namų pušyne aukšta- 
jame Vindouroke iki policijos būstinės šalia Pasiprie- 
šinimo forto plento. 

Pas budėtoją jam buvo palikti du pranešimai. Vienas 
trumpas nuo Džimo Čy: „Radau Neikėjų prie Mek- 
sikanhato ir jo draugą, kuris sako, kad griuvėsiai yra 
vietovėje, vietinių vadinamoje Vandens Purškiko kan- 
jonu, į vakarus nuo tos vietos. Mane bus galima surasti 
per Šiproko dispečerį“. 

Kitas — Jutos valstijos policijos pranešimas - dar 
trumpesnis. Parašyta: „Paskambink sekliui Makgy dėl 
Hauko. Skubu“. 

— Haukas? - paklausė Liphornas. - Ar yra ko nors 
daugiau? 

— Čia viskas, - atsakė dispečeris. - Tiesiog paskam- 
bink Makgy dėl Hauko. Tai - skubu. 

Jis įsidėjo lapelį į kišenę. 

Durys į majoro kabinetą buvo praviros. Ronaldas 
Nesas stovėjo prie savo stalo. Vyras mėlyna striuke ir 
kepurėle su snapeliu, virš kurio buvo užrašyta „Lim- 
ber Rope“, sėdėjo prie sienos. Aukštas, vidutinio am- 
žiaus, sauso, kaulėto veido vyriškis pasitikdamas Lip- 
horną atsistojo. Aknė ar kita randus paliekanti liga 
jo skruostus ir kaktą išakėjo šimtais mažų duobučių. 

Nesas juos supažindino. Vadinosi Karlas Makgy. Ne- 
laukė paskambinant. 

— Pradėsiu nuo reikalo, - pasakė Makgy, - tiriame 
žmogžudystės bylą. Auka jums paliko raštelį. 

Liphornas stengėsi neparodyti nustebimo. Tai ne- 
buvo Fridmen-Bernel. 

Makgy laukė atsakymo. 

Liphornas linktelėjo. 

— Harisonas Haukas, - pasakė Makgy, - suprantu, 
pažįstate jį. 

Liphornas vėl linktelėjo, mintimis karštligiškai apdo- 
rodamas informaciją. Kas galėjo nužudyti Hauką? Ko- 
dėl? Į antrąjį klausimą jis galėjo įsivaizduoti atsakymą, 
apskritai ir į pirmąjį. Tas pats asmuo, kuris nužudė 
Etsitį ir Neilsą, ir dėl tos pačios priežasties. Tačiau dėl 
kokios? 

— Kas tame raštelyje? 

Makgy pažvelgė į majorą Nesą, kuris abejingu veidu 
žiūrėjo į jį. Po to atsisuko į Liphorną. Pokalbis vyko 
kitaip, nei Makgy tikėjosi. Iš galinės kelnių kišenės jis 
ištraukė sulankstomą odinę piniginę ir, išėmęs vizitinę 
kortelę, įteikė ją Liphornui. 

BLANDINGO SIURBLINĖS 
Gręžiniai, vamzdžių klojimas, išsiurbimas 
Bendroji vandentiekio vamzdynų priežiūra 


(Taip pat remontuojame kanalizacijos duobes) 


Kortelė buvo sulenkta ir purvina. Liphornas spėjo, 
kad ji buvo sušlapusi. Apvertė kitą pusę. 
Žinutė buvo užrašyta tušinuku: 


Pasakykite Lipbornui, kad ji vis dar gyva yra... 

Liphornas be komentarų kortelę atidavė Nesui. 

— Aš ją mačiau, - pasakė Nesas ir grąžino kortelę 
Makgy, kuris įsidėjęs ją į sulankstomą piniginę įsikišo 
į kelnių galinę kišenę. 

— Ką jūs manote apie tai? — paklausė jis. - Ar nu- 
manote, kas ta „ji“? 

— Gera mintis, - atsakė Liphornas, - bet pirmiau- 
sia papasakokite man apie Hauką. Aš jį mačiau aną 
dieną. 

— Trečiadienį, - pasakė Makgy, - jei tiksliau, - jis 
klausiamai pažvelgė į Liphorną. - Tai mums pasakė pas 
jį dirbusi moteris navahė, vardu Airin Masket. 

— Trečiadienis, teisingai, - tarė Liphornas. — Kas 
nužudė Hauką? 

Makgy suraukė veidą. 

— Galbūt toji moteris, apie kurią jums rašo. Bet ku- 
riuo atveju susidaro vaizdas, kad Haukas baigė gyveni- 
mą, ieškodamas vietos pasislėpti ir pranešti jums apie 
ją. Panašu, kad jūs abu manėte ją esant mirusią. Staiga 
jis pamato ją gyvą. Bando jums apie tai pranešti. Ji 
nužudo jį. 

Liphornas galvojo, kad jam dar liko penkios galu- 
tinių atostogų dienos. Tiksliau, tik keturios ir du treč- 
daliai. Noro dykinėti nejuto bent jau trejetą mėnesių. 
Nė karto nuo to laiko, kai rimtai susirgo Ema. Ir šian- 
dien tam nebuvo nuotaikos. Taip pat nesinorėjo būti 
nemandagiam ir su šiuo belagana, kuris elgėsi, tarsi 
Liphornas būtų koks nors įtariamasis. Tad jis dar kartą 
pabandys pabūti mandagus. 

— Buvau išvykęs, - pasakė jis. - Grįžau iš Rytų. Va- 
kar vakare. Jūs turėtumėte man viską papasakoti iš 
pradžių. 

Makgy papasakojo. Airin Masket, atėjusi penkta- 
dienio rytą į darbą, ant laukujų durų rado raštelį, jog 
Haukas tvarte. Ji sakė radusi jo kūną tvarte ir pranešusi 
Garfildo apskrities šerifo biurui, kuris apie tai informavo 
Jutos valstijos policiją. Abi įstaigos pradėjo tyrimą. Į 
Hauką šauta du kartus iš mažo kalibro ginklo - į krū- 
tinės ląstos vidurį ir į apatinę kaukolės dalį. Buvo žymių, 
kad Haukas bandė perkrauti šiaudų pėdus, matyt, no- 
rėdamas pasidaryti vietos slėptuvei. Šiauduose prie kūno 
rastos dvi tuščios 0,25 kalibro šovinių tūtelės. Medicinos 
eksperto teigimu, mirtį galėjo sukelti bet kuri kulka. 
Liudininkų nėra. Išskyrus dvi gilzes, jokių kitų daiktinių 
įrodymų tvarte nerasta. Namų prižiūrėtoja sakė radusi 
išlaužtas galines namo duris ir sujauktą Hauko darbo 
kambarį. Jos nuomone, nieko nepavogta. 

— Tačiau kas žino, - pridūrė Makgy. - Kokie nors 
daiktai iš darbo kambario galėjo būti dingę, ji galėjo ir 
nežinoti apie juos, - jis nutilo ir įsmeigė žvilgsnį į Lip- 
horną. 

— Kur buvo raštelis? 

— Hauko trumpikėse, - pasakė Makgy. - Mes jo 
neaptikome. Raštelį rado medicinos ekspertai, nurengę 
lavoną. 

Liphornas apie Makgy pradėjo galvoti truputį ge- 
riau. Tai nebuvo Makgy nusistatymas. Tai buvo jo 
paties priešiškumas. 

— Trečiadienį apsilankiau pas Hauką, norėdamas 
pasikalbėti apie vieną moterį - Eleonorą Fridmen-Ber- 
nel, - pradėjo Liphornas. Jis paaiškino, kas ta moteris 
buvo, kokie jos santykiai su Hauku, ką jam papasakojo 
pats Haukas. — Taigi darau prielaidą, kad jis man no- 
rėjo pasakyti, jog ji tebėra gyva. 

— Manėte, kad ji mirusi? - paklausė Makgy. 

— Dingsta be žinios dvi tris savaites. Nepasiima dra- 
bužių. Palieka šaldytuve paruoštus prašmatnius pietus. 
Praleidžia svarbius susitikimus. Nežinau, mirusi ji ar ne. 

— Galiu lažintis, kad ji nebegyva, - pasakė Nesas, - 
arba seniai nebegyva. 

— Judu su Hauku draugai? - paklausė Makgy. 

— Ne, - atsakė Liphornas. - Buvau jį sutikęs du kar- 
tus. Praėjusį trečiadienį ir maždaug prieš dvidešimt 
metų. Vienas iš jo sūnų išžudė didesnę šeimos dalį. Teko 
dirbti tiriant šį nusikaltimą. 

— Prisimenu. Tokius dalykus sunku pamiršti, - pasa- 
kė Makgy, įsmeigdamas į jį akis. 

— Kad jis man paliko raštelį, mane stebina ne mažiau 
už jus, - pasakė Liphornas. Nutilo ir pagalvojo. - Ar 
jums žinoma, kodėl jis prie lauko durų paliko žinutę, 
kad yra tvarte? 

— Masket sakė išeidama palikusi savo mantą — mo- 
liūgus, kuriuos ketino parsinešti namo. Jis juos padėjo 
į šaldytuvą ir paliko žinią: „Moliūgai - ledo dėžėje, aš — 
tvarte“. Ji suprato, kad Haukas tikėjosi, jog ji sugrįš 
moliūgų. 

Liphornas prisiminė pastatų išdėstymą. Ilgas pikt- 
žolėtas privažiavimo kelias, prieangis, už namo tvar- 
tas - gerokai ant šlaito, vienoje jo pusėje buvo daržinė, 
kitoje —- arklidės. Tvarte Haukas turėjo girdėti atva- 
žiuojant automobilį. Jis galėjo jį matyti, stebėti, kaip 
vairuotojas atveria vartus. Turėjo pažinti mirtį jo atei- 
nant. Makgy sakė, kad jis netgi pradėjo ruoštis vietą 
slėptuvei — krauti pėdus, už jų palikdamas ertmę, tik- 
riausiai vietą slėptuvei. Ir tada jis nutarė parašyti rašte- 
lį, kurio nebaigė. Ir užsikišo jį už trumpikių. Liphornas 


194 


įsivaizdavo, kaip desperatiškai, nebeturėdamas laiko 
Haukas bando užsikišti vizitinę kortelę už diržo. Vie- 
nintelė galimybe, kad būsimasis jo žudikas nerastų 
kortelės. Ir tai reiškė, kad radęs kortelę žudikas jos 
nepaliktų. O ką tai reiškė? Kad žudikė buvo Eleonora 
Fridmen-Bernel, kuri nenorėjo, kad žmonės žinotų, jog 
ji gyva. Arba kad Haukas tikrai žinojo, jog ji gyva. 

— Ar turi kokių nors versijų? - Liphornas paklausė 
Makgy. 

— Vieną kitą, - atsakė jis. 

— Susiję su puodų ieškojimu? 

— Žinome apie Etsitį ir Neilsą. Jie ieškojo puodų. 
Haukas su jais prekiavo ne vienerius metus, per daug 
nesidomėdamas, iš kur tie jo perkami puodai atsiran- 
da, - pasakė Makgy. - Todėl koks nors jo apgautasis 
galėjo imtis smurto. Haukas žmones apgaudinėjo be 
skrupulų. Apie tai sklido kalbos. O gal tai buvo ta pati 
moteris, kuriai jis pardavinėjo puodus, - Makgy atsi- 
stojo išsitempdamas, pasitaisė skrybėlę. - Kam daugiau 
reikėjo rašyti raštelį? Jis pamatė ją ateinant. Prisikėlusią 
iš numirusiųjų, taip sakant. Žinojo, kad ji ateina su juo 
susidoroti. Suprato, kad ji jau įkišo į karstą Neilsą ir 
Etsitį. Pradėjo rašyti jums raštelį, kurį įsikišo, kad ji 
raštelio nerastų ir nepasiimtų. Norėčiau, kad papasa- 
kotumėte man, ką žinote apie tą moterį. 

— Gerai, - pasakė Liphornas. - Bet pirmiau turiu 
sutvarkyti kelis reikalus. Vėliau jus susirasiu. 

Nuo Emos mirties jis nebuvo užėjęs į savo kabinetą. 
Jautėsi dulkių, dykumos klimate pamažu įsiskverbian- 
čių į viską, kvapas. Liphornas atsisėdo į savo kėdę, 
pakėlė telefono ragelį ir paskambino į Šiproką. Čy rado 
vietoje. 

— Tas Vandens Purškiko kanjonas, - paklausė jis, — 
kurioje upės pusėje? 

— Pietinėje rezervacijos pusėje, - atsakė Čy. 

— Ar dėl to nekyla abejonių? 

— Nekyla, jeigu tas Amosas Švilpikas pats suprato, 
apie ką kalba arba kur parodė. 

— Žemėlapyje nėra jokio Vandens Purškiko kanjono. 
Kaip manai, kuris kanjonas tai galėtų būti? 

— Tikriausiai Daugybės Griuvėsių, - atsakė Cy. 

Atsakymas nuskambėjo tiksliai toks, kokio ir ti- 
kėjosi Liphornas. Patekti į šiaurinę to kanjono dalį 
buvo beveik neįmanoma. Paskutines keturiasdešimt 
mylių kanjonas driekėsi per akmenimis užverstą dyky- 
nę, kurioje visiškai nebuvo kelių. 

— Žinojai, kad nušautas Harisonas Haukas? 

— Taip, sere. 

— Ar nori toliau dirbti tiriant šią bylą? 

Abejojimas: 

— Taip, sere. 

— Tada imkis telefono. Paskambink į Medisono Vis- 
konsine policiją. Sužinok, ar jie išduoda leidimus trum- 
pavamzdžiams šaunamiesiems ginklams. Tikriausiai, 
kad išduoda. Jeigu išduoda, sužinok, kas tai atlieka, o 
tada sužinok tiksliai, kokiam pistoletu: Eleonora Frid- 
men-Bernel gavo leidimą. Turėjo būti... - jis užsimerkė, 
bandydamas prisiminti, ką Maksė Deivis sakė apie tos 
moters karjerą. - Tikriausiai 1985-1986 metais. 

— Gerai. 

— Jeigu ji savo šaunamajam ginklui negavo leidimo 
Medisone, tęsk paiešką, - jis nurodė Čy kitas jam žino- 
mas vietas, kur moteris studijavo arba dėstė, spėdamas 
datas ir remdamasis pokalbiais su Deivis. - Gali tekti 

prakabėti ant laido visą dieną, - perspėjo Liphornas. - 
Pasakyk jiems, kad trys neišaiškintos žmogžudystės. Ir 
būk prie telefono, kur tau galėčiau prisiskambinti. 

— Supratau. 

Tai padaręs, kurį laiką jis sėdėjo mąstydamas. Jis 
nuvyks į Blafą apžiūrėti tvarto, kur Harisonas Haukas 
padarė neįtikėtiną dalyką - laukdamas ateinančio žu- 
diko, parašė jam raštelį. Jis norėjo pamatyti tą vietą. 
Tas veiksmas jį sukrėtė. Kodel Haukui taip rūpėjo mo- 
teris, paprasta jo klientė? „Ji vis dar gyva yra“, — 
raštelio žodžiai. Yra? Yra iki dabar? Yra kas? Kur yra? 
Yra Vandens Purškiko kanjone? Ji pasiėmė savo mieg- 
maišį. Berniukas matė, kaip ji deda balną. Bet vėl apie 
Hauką. Pradedantį rašyti - tuo momentu, beveik nea- 
bejotina, Hauką nutraukė žudikas. Jam pritrūko laiko. 
Tikriausiai manė, kad žudikas sunaikins raštelį. Ne- 
norės, kad policija sužinotų „ją“ esant gyvą. Taigi ta 
„ji“ buvo Eleonora su brūkšneliu? Kam dar galėjo rū- 
pėti raštelis? Ir vis dėlto Liphornui buvo sunku į bendrą 
vaizdą įsprausti moterį, taip meiliai ruošusią marinuo- 
tos jautienos patiekalą. Negalėjo jos įsivaizduoti tame 
tvarte, šaunančios iš savo mažo pistoleto į seno žmo- 
gaus, parkritusio veidu į šiaudus, kaukolę. Nupurtė 
šiurpas. Tačiau visa tai tebuvo jausmai, o ne logika. 

Tarpduryje, jį stebėdamas, stovėjo majoras Nesas. 

— Įdomi byla, - pasakė jis. 

— Tai jau. Nelengva išaiškinti, - Liphornas mostu 
pakvietė jį užeiti. 

Nesas tiesiog atsirėmė į sieną, rankoje laikydamas 
dokumentų aplanką. Jis sustorėjo - tai Liphornui krito 
į akis. Nesas buvo sudėtas lyg statinė, tačiau dabar jo 
pilvas virste virto per platų uniforminį diržą. 


— Nepanašu, kad galėtum ką nors išaiškinti mažiau 
nei per savaitę, - tarė Nesas. Jis paplekšnojo aplanku 
sau per delną iš viršaus, ir Liphornui pasirodė, kad tai 
buvo jo atsistatydinimo pareiškimas. 

— Greičiausiai nepavyks, - pasakė Liphornas. 

Nesas ištraukė pareiškimą: 

— Gal nori šitą atsiimti? Laikinai? Galėsi bet kada 
paduoti vėl. 

— Aš pavargau, Ronai. Seniai esu pavargęs, tik ne- 
jutau. 

— Pavargai gyventi, - Nesas tarė linguodamas. - Aš 
tai jaučiu nuolat. Tačiau sunku mesti. 

— Tiek to, dėkoju, - pasakė Liphornas. - Gal žinai, 
kur nuėjo Makgy? 

Makgy Liphornas surado Navahų tautinėje kavinėje 
valgantį vėlyvus pusryčius. Papasakojo jam viską, ką 
žinojo apie Eleonorą Fridmen-Bernel, nors sąsajos, at- 
rodė, labai tolimos. Tada parvažiavo namo, iš apatinio 
komodos stalčiaus išsitraukė pistoleto diržą, pasiėmė 
ginklą ir įsidėjo į švarko kišenę. Tai padaręs, jis išvyko 
iš Vindouroko šiaurės kryptimi. 

Į Čy skambutį atsakiusi jauna moteris iš Medisono 
policijos departamento sunkiai patikėjo, kad egzistuoja 
Navahų genties policija. Tačiau jos abejonės greitai iš- 
sisklaidė ir viskas ėmė suktis kaip sviestu patepta. Taip, 
jie išduoda leidimus šaunamiesiems ginklams. Taip, bus 
visiškai paprasta patikrinti dokumentus. Paprašė mi- 
nutėlę palaukti. Ir užtruko ne ilgiau kaip minutę. 

Atsiliepė kitas balsas, vyriškas. Eleonora Fridmen- 
Bernel? Taip, jai buvo išduotas leidimas šaunamajam 
ginklui. Jos vardu įregistruotas 0,25 kalibro automa- 
tinis pistoletas. 

Čy užsirašė duomenis. Apie tokią pistoleto markę 
ligi šiol nebuvo girdėjęs. Tarnautojas Medisone taip 
pat. „Tikriausiai portugališkas, - pasakė jis, - o gal 
turkiškas arba braziliškas“. 

Antrą žingsnį Čy žengė nedelsdamas. Jis paskambino 
į San Chuano apskrities šerifo biurą ir pasiteiravo šeri- 
fo pavaduotojo Roberto Beitso, kuris dažniausiai tir- 
davo žmogžudystes. Beitsas buvo vedęs navahę, kuri, 

pasirodė, buvo gimusi Didžiojo Namo žmonių klane, 
o šis kažkaip, Čy niekada nesuprato kaip, buvo susijęs 
su jo tėvo Susiliejančių Upių klanu. Tai Čy ir Beitsą darė 
tolimais giminaičiais. Be to, svarbu buvo ir tai, kad 
jiems keliskart teko kartu dirbti ir jie vienas kitą mėgo. 
Beitsas buvo darbo vietoje. 

— Jei esi gavęs laboratorijos raportą, norėčiau suži- 
noti apie kulkas, kuriomis nužudyti Etsitis ir Neilsas, - 
paprašė Čy. 

— Kodėl? - paklausė Beitsas. - Maniau, FTB nu- 
sprendė, kad žmogžudystė įvykdyta ne rezervacijos 
žemėje. 

— Už Čekerbordo ribų - FTB visada taip nuspren- 
džia, - pasakė Čy. - Mes paprasčiausiai domimės. 

— Kodėl? 

— Robertai, po velnių, - tarė Čy, - aš nežinau kodėl. 
Džo Liphornas domisi, o Largas mane paskyrė dirbti 
su juo. | 

— Kas darosi su Liphornu? Girdėjome, jam pakriko 
nervai. Meta darbą. 

— Meta, - pasakė Čy, - tačiau dar nemetė. 

— Gerai, šauta iš dvidešimt penktojo kalibro pisto- 
leto, sprendžiant iš įbrėžimų tūtelėse - automatinio. 
Visos tūtelės iš to paties ginklo. 

— Turi dingusio be žinios asmens bylą dėl moters, 
kuriai priklauso dvidešimt penktojo kalibro automati- 
nis pistoletas, - pasakė Čy. - Jos vardas - Eleonora 
Fridmen-Bernel. Ji dirbo Čako kanjone. Antropologė. 
Ten taip pat dirbo Etsitis, - jis papasakojo Beitsui dau- 
giau, ką žinojo apie tą moterį. 

— Jos byla ant mano stalo, - pasakė Beitsas. - Prieš 
minutę skambino iš Jutos valstijos policijos. Jie norėtų, 

kad dėl jos dingimo iš Čako kai ką patikrintume. Pa- 
našu, kad jie tiria bylą dėl Blafe nušauto vyriškio, kuris 
Liphornui paliko raštelį, kad ji vis dar gyva. Žinai 
apie tai? 

— Girdėjau apie nužudymą. Nieko nežinau apie raš- 
telį. 

Čy galvojo, kad prieš kelerius metus šis keistas ap- 
linkinis susižinojimas jį būtų nustebinęs. Dabar jis to 
tikėjosi. Jis prisiminė, kaip Liphornas jį išbarė, kad 
nepapasakojo visų smulkmenų. Taigi nebuvo priežas- 
ties, kodėl Liphornas jam apie tai nesakytų. Nebent 
dėl to, kad Liphornas jį laikė vėjavaikiu. Čy jautėsi 
įžeistas. 

— Papasakok man apie tai, - paprašė Beitso. - Tik 
nieko nepraleisk. 

Beitsas jam papasakojo, ką pats žinojo. Užtruko 
neilgai. 

— Taigi Jutos valstijos policija mano, kad daktarė 
Fridmen atvyko ir pašalino Hauką, - padarė išvadą 
Čy. - Ar yra kokių nors samprotavimų dėl motyvų? 

— Panašu, kad jie galvoja apie stambų puodų vagių 
sąmokslą. Pernai jie čia buvo surengę federalines puodų 
vagių gaudynes. Daugybė areštų. Soltleike posėdžiau- 
janti Didžioji žiuri įteikinėja kaltinamuosius aktus. 
Taigi jie mano, viskas dėl puodų, - pasakė Beitsas. - O 
kodėl ne? Turint galvoje dabartines kainas, plaukia 
dideli pinigai. Velniai griebtų, kai buvome vaikai ir 
apylinkėse išsikasdavome puodų, būdavome laimingi 
gavę penkis „žaliuosius“. Klausyk, - pridūrė jis, - o 
kaip tavo žiniuonio karjera? 

— Nėra klientų, - atsakė Čy. Tai nebuvo tema, kurią 
norėjo aptarinėti. Ėjo lapkritis, visai priartėjo metas, 

kai „miega griaustinis“, pats gydymo apeigų įkarštis, 
O jis neturėjo nė vieno užsakymo. - Dabar išvyksti į 
Čaką? 

— Iškart, vos padėsiu ragelį. 

Čy trumpai jam apibūdino žmones, su kuriais jis 
turėtų pasikalbėti: Maksė Deivis, Lunų šeima, Rendelas 
Eliotas. 

— Jie nerimauja dėl tos moters. Jie jos draugai. Žiū- 
rėk, nepamiršk jiems pasakyti apie tą raštelį. 

— Žinoma, - pasakė Beitsas. Jis jautėsi truputį įžeis- 
tas, kad Čy net apie tai užsiminė. 

Nebeliko nieko kita, kaip laukti Liphorno skam- 
bučio iš Blafo. Apsivertė dokumentais. Telefonas su- 
skambėjo beveik prieš vidudienį. „Liphornas“, - pa- 
galvojo Čy. 

Skambino Džaneta Pit. Kalbėjo keistu balsu. Klausė, 
kur jis rengiasi valgyti priešpiečius? 

— Kol kas niekur, - atsakė Čy. - Ar skambini iš Šip- 
roko? 

— Atvažiavau. Tikrai, nutariau tik pasivažinėti, ir ne- 
pastebėjau, kaip čia atsidūriau, - pasakė prislėgtu balsu. 

— Puiku, - tarė Čy. - Gal galime susitikti „Aud- 
rašauklio“ kavinėje? 

Ji galėjo. Ir susitiko. 

Pasirinko vietą prie lango. Kalbėjosi apie orą. Smar- 
kus vėjas, ant kelio blaškantis Navajo Times laikraščio 
puslapius, drebino langus, nešiojo dulkes ir lapus. 

— Jau baigiasi ruduo, - pasakė Čy. - Žiūri septintą 
kanalą? Hovardas Morganas sakė, kad tuoj pajusime 
pirmąjį žiemos dvelksmą. 

— Nekenčiu žiemos, - pasakė Džaneta Pit. Ji susi- 
traukė ir nusipurtė. - Žiema niūri. 

— Teisės patarėjos bloga nuotaika, - tarė Čy. - Kuo 
tave pralinksminti? Paskambinsiu Morganui ir papra- 
šysiu, kad atitolintų žiemą. 

— Geriau ją visiškai atšauktų. 

— Teisingai. 

— Arba padarytų čia Italiją. 

— Kurioje, girdėjau, šilta, - pasakė Čy ir suprato, kad 
ji kalba rimtai. 

— Kokios naujienos iš tavo laimės numylėtinio ad- 
vokato? 

— Jis iš tokios tolybės atskrido į Čikagą, į Albukerkę, 
į Gelapą. Buvome su juo susitikę Gelape. 

Nesumodamas, ką pasakyti, Čy tarė: 

— Susitikimas ne visai pusiaukelėje, - žodžiai nu- 
skambėjo įžūliai. Čy nesijautė esąs įžūlus. Atsikrenkš- 
tė. - Ar jis pasikeitė? Laikas pakeičia žmones, man 
sakydavo. 

— Taip, - tarė Džaneta Pit, bet papurtė galvą, - nors 
ne, iš tiesų ne. Seniai seniai man mama yra sakiusi: 
„Niekada nesitikėk, kad vyras pasikeis. Ką matai, su 
tuo ir gyveni“. 

— Manyčiau, teisybė, - tarė Čy. Ji atrodė pavargusi 
ir prislėgta liūdesio. Siektelėjęs suspaudė jai ranką. 
Šalta. - Bėda, kad, šiaip ar taip, tu jį myli. 

— Aš nežinau, - pasakė Džaneta Pit, - aš tik... — 
užuojautos jai buvo per daug. Ji nutilo, nulenkė galvą 
ir ėmė raustis rankinuke. 

Čy padavė savo servetėlę, šią ji prisidėjo prie veido. 

— Gyvenimas žiaurus, - pasakė Čy. — Meilė turėtų 
mums atnešti laimę, tačiau kartais mus paverčia nelai- 
mingais. 

Per servetėlę girdėjosi Džanetos šnerpštimas. 

Jis paglostė jos ranką: 

— Tai skamba nuvalkiotai, tačiau suprantu, ką tu 
jauti. Tikrai. 

- Žinau, - pratarė Džaneta. 

— O žinai, aš apsisprendžiau. Palieku. Tai negali tęstis 
amžinai, - girdėdamas save tai sakant, jis buvo nuste- 
bintas. Kada gi jis apsisprendė? Pajuto, kaip apima 
palengvėjimas. Ir netektis. „Kodėl vyrams negalima 
verkti? — stebėjosi jis. - Kodėl neleidžiama verkti?“ 

— Jis nori, kad vykčiau su juo į Italiją. Jis išvyksta į 
Romą. Perima jų firmos veiklą Europoje, Afrikoje ir 
Viduriniuosiuose Rytuose. 

— Jis kalba itališkai? — tai ištaręs pagalvojo, kad 
uždavė neįtikėtinai kvailą klausimą, visiškai neturintį 
prasmės. 

— Prancūziškai, - atsakė ji, - ir truputį itališkai. Da- 
bar tobulina italų kalbą, samdo mokytoją. 

— O tu moki itališkai? - paklausė jis. Kodėl negalėjo 
sugalvoti ko nors protingesnio? Toliau jam reikėtų jos 
paklausti apie pasą. Ar susidėjo kelionei daiktus? Kiek 
kainuoja lėktuvo bilietas? Apie visa tai ji nenorėjo kal- 
bėti. Ji norėjo kalbėti apie meilę. 

— Ne, - tarė ji. 

— Ką jis sako? Ar supranta, kad tu nori būti teisi- 
ninkė — dirbanti teisininkė? 

Servetėlė dabar buvo jai ant kelių. Akys sausos. Ta- 
čiau buvo matyti, kad ji verkė. Veidas įtemptas. 

— Jis sakė, kad Italijoje galėsiu dirbti. Kitoje kom- 
panijoje. Nes jo firmoje draudžiama dirbti giminai- 
čiams. Tačiau galėsiąs man ką nors surasti, kai gausiu 
Italijoje privalomą licenciją. 

— Jis galės ką nors surasti. Tau. 

Ji atsiduso. 

— Taigi. Kaip tik taip jis sakė. Ir tikiuosi, suras. Ne- 
peržengdamos tam tikros ribos didelės teisinės firmos 
suteikia darbo mažesnėms. Atsiras itališkų firmų, ku- 
rios duos darbo. Padės senų draugų tarpusavio reko- 
mendacijos. Paslauga už paslaugą. Kai tik išmoksiu 
itališkai, tikiuosi, man pasiūlys ir darbą. 

Čy linktelėjo. 

— Taigi taigi, - tarė jis. 

Atnešė patiekalus. Čy gavo porciją avienos troškinio 
su kepta duona. Džaneta - lėkštę sriubos. 

Jie sėdėjo ir žiūrėjo į maistą. 

— Turi kiek pavalgyti, - pasakė Čy, kuriam visiškai 
prapuolė apetitas. Srėbtelėjo troškinio ir atsikando 
duonos. - Valgyk! - įsakė jai. 

Džaneta Pit nurijo šaukštą sriubos. 

— Jau esi apsisprendusi? 

Ji pakratė galvą. 

— Nežinau. 

— Pati save pažįsti geriau nei kas kitas, - pasakė Čy. — 
Kas tau suteiktų laimės? 

Ji vėl pakratė galvą: 

— Manau, laiminga būnu kartu su juo. Kaip vakar 
per pietus. Nors nežinau. 

Čy galvojo apie pietus ir kuo jie baigėsi. Ar ji po to 
nuėjo į jo kambarį? Ar ji ten praleido naktį? Grei- 
čiausiai. Ši mintis žeidė. Skaudžiai žeidė. Ir tai jį nu- 
stebino. 

— Neturėčiau to palikti rutuliotis savaime, - pasakė 
ji. - Privalau apsispręsti. | 

— Mes palikome. Merė ir aš. Spėju, kad ji apsi- 
sprendė. 

Jis paleido jos ranką, kai atnešė priešpiečius. Dabar 
ji siektelėjo jo rankos ir uždėjo savąją. 

— Tebeturiu tavo servetėlę, - pasakė ji. - Šiek tiek 
sudrėko, tačiau vis dar, - ji žvilgtelėjo į servetėlę, švie- 
siai melsvą suglamžyto popieriaus kvadratėlį, — tin- 
kama panaudoti, jei prireiktų. 

Jis staiga suprato, kad taip ji stengiasi pakeisti temą. 
Paėmė iš jos servetėlę ir pasidėjo ant kelių. 

— Ar pagalvojai, kaip tau pasisekė, kad esi atsivesta 
į vienintelę Šiproko kavinę su servetėlėmis. 

— Pastebėjau ir labai vertinu, - pasakė ji. Jos šypsena 
atrodė beveik natūrali. - O kaip tau sekasi? 

— Pasakojau tau apie ekskavatoriaus vagį? Ir Etsitį. 

Ji linktelėjo. 

— Turėjo būti šlykštu. Kaip sekasi ieškoti tos moters? 

— Ką apie tai tau buvau pasakojęs? 

Ji priminė jam, ką žinojo. 

Jis papasakojo apie Hauką, raštelį, kurį paliko Lip- 
hornui, apie Eleonoros Fridmen-Bernel pistoletą ir kad 
visi buvo nužudyti iš to paties kalibro ginklo, ir apie 
Liphorną apsėdusią aistrą surasti Jutoje tą gyvenvietę, 
kur, manoma, persikėlė amžių glūdumoje pranykusi 
Fridmen puodininkė. 

— Ar žinai, kad reikia kreiptis leidimo kasinėti tokias 
gyvenvietes kaip rezervacijoje. Vindouroke yra tuo už- 
siimantis biuras, - pasakė Džaneta Pit, - ar patikrinai 
ten? 

— Galbūt Liphornas patikrino, - atsakė Čy. — Tik- 
riausiai ji bandė sužinoti, iš kur tie puodai atsiranda. 
Kad kreiptumeis, pirmiau reikia žinoti dėl ko. 

— Manyčiau, tu teisus. Visos gyvenvietės sunume- 
ruotos. Gal ji galėjo tiesiog spėti. 

Šypsodamasis Čy papurtė galvą: 

— Anksčiau, kai buvau antropologijos studentas, pri- 
simenu, profesorius Kambelas ar kas kitas pasakojo 
mums, kad vien tik Naujosios Meksikos archeologijos 
laboratorijoje užregistruota keturiasdešimt tūkstan- 
čių gyvenviečių. Ir dar šimtas tūkstančių užregistruota 
kitur. 

— Nesakau, kad atsitiktinai pasirinko bet kurį nu- 
merį, - pasakė ji, truputį suirzusi, - ji galėjo bendrais 
bruožai nupasakoti vietą. 

Čy staiga susidomėjo: 

— Gal Liphornas jau tai patikrino, - pasakė jis. Jis 
prisiminė, kad tikriausiai netrukus susisieks su Lip- 
hornu. Išeidamas komutatoriuje paliko žinutę, kad pri- 
reikus jam. skambintų į kavinę. - Ar ilgai užtrunka 
patikrinimas? 

— Galiu paskambinti ir paklausti, - pasakė ji susi- 
mąsčiusi. - Pažįstu žmogų, kuris tvarko registrą. Padė- 
jau jam iš pradžių. Norint gauti leidimą kasinėti re- 
zervacijoje, reikia kreiptis ir į Parko tarnybą, ir į 
Navahų kultūros išsaugojimo biurą. Manau, reikia 
nurodyti saugyklą, kurioje laikysi radinius, ir gauti 
archyvavimo sistemos pritarimą. Ir galimas daiktas... 

Čy mąstė, kaip būtų šaunu, jeigu jis, kai Liphornas 
paskambins, galėtų jam pranešti ieškomos gyvenvietės 
žemėlapio koordinates. Čy veidas turėjo spindėti ne- 
kantrumu. Džaneta nutilo viduryje sakinio: 

— Kas? — ji paklausė. 

— Eikime į nuovadą ir paskambinkime, - pasakė jis. 

Kai jie įėjo į nuovadą, paskambino Liphornas. Čy 
jam papasakojo, ką sužinojo iš Medisono policijos ir 
Beitso - iš San Chuano apygardos šerifo biuro. 

— Jie tikisi gauti Jutos valstijos policijos raportą, - 
pridūrė Čy, - Beitsas, kai gaus, žadėjo paskambinti. 

— Aš jį jau turiu, - tarė Liphornas, - šauta taip pat iš 
dvidešimt penktojo kalibro. 

— Ar Fridmen kreipėsi dėl leidimo kasinėti gyven- 
vietę, kurios ieškai? Ką nors apie tai žinai? 

Ilga tyla. 

— Turėjau susiprotėti, - galiausiai pasakė Liphor- 
nas. - Abejoju, kad būtų kreipusis. Popierių tvarkymas 
užtrunka metus, be to, reikia kreiptis dviem adresais. 
Parko tarnybos leidimo ir genties leidimo. Prireikia 
įvairiausių tikrinimų, prasideda vilkinimas. Tačiau pri- 
valėjau tai patikrinti. 

— Aš tuo pasirūpinsiu, - pasakė Čy. 

Žmogus, kuriam reikėjo paskambinti, vadinosi T. 
Dž. Pedvelas. Čy pagavo jį ką tik grįžusį po priešpiečių. 
Ar jis turėjo kokių nors daktarės Eleonoros Fridmen- 
Bernel prašymų rezervacijoje kasinėti ateičiai paliktą 
anasazių gyvenvietę? 

— Žinoma, - tarė Pedvelas. - Du ar tris. Čekerbordo 
žemėje, netoli Čako kanjono. Tai ta keramikos specia- 
listė, kuri tose vietose dirba. 

— O kaip šiaurinėje rezervacijos pusėje, Jutoje? 

— Nemanyčiau, - pasakė Pedvelas. - Galėčiau patik- 
rinti. Gal žinai gyvenvietės numerį? 

— Deja, ne, - atsakė Čy, - tačiau vieta gali būti 
kažkur netoli šiaurinio Daugybės Griuvėsių kanjono 
galo. 

— Žinau tą vietą, - tarė Pedvelas. - Daugelyje to 
krašto vietų padėjau sudarinėti senienų aprašus. 

— Ar žinai kanjoną, kurį vietiniai vadina Vandens 
Purškiko kanjonu? 

— Iš tiesų tai Daugybės Griuvėsių kanjonas, - pa- 
sakė Pedvelas, - ten pilna Kokopelio piktogramų ir 
petroglifų. Tų, kurias navahai vadina Vandens Purš- 
kiko yei. 

— Turiu vietovės aprašymą, kuris labai neįprastas, — 
pasakė Čy. Pedvelui jis papasakojo, ką sakė Amosas 
Švilpikas. 

— Na jau, - tarė Pedvelas. - Skamba panašiai. Pa- 
lauk, patikrinsiu bylas. Turiu didesnės gyvenviečių 
dalies nuotraukas. 

Čy išgirdo ant kažko padedamo telefono ragelio 
barkštelėjimą. Jis laukė ilgai ir nuobodžiai. Atsiduso. 
Prisėdo ant stalo. 

— Problemos? - paklausė Džaneta Pit. 

Čy net nespėjus atsakyti, vėl pasigirdo Pedvelo bal- 
sąs. 

— Radau, - tarė Pedvelas. - Numeris 723. Anasaziai. 
Apie 1280-1310 metus. Ir visiškai greta dar dvi kitos 
gyvenvietės. Tikriausiai susisiekiančios. 

— Puiku! - sušuko Čy. - Kaip ten nusigauti? 

— Nebus lengva, tiesą sakant. Prisimenu tas vietas. Į 
kai kurias iš jų patekome tik ant arklių. Į kitas plau- 
kėme San Chuanu pasroviui ir kopėme į kanjoną. Į tą 
gyvenvietę, manau, plaukėme. Pasitikrinsiu. Pagal už- 
rašus ji yra penkios ir septynios dešimtosios mylios nuo 
kanjono žiočių. 

— Daktarė Fridmen. Ar ji kreipėsi dėl kasinėjimo toje 
gyvenvietėje? 

— Ne ji, - atsakė Pedvelas, - kreipėsi kitas iš Čako. 
Daktaras Rendelas Eliotas. Ar jie dirba kartu? 

— Manyčiau, ne, - pasakė Čy. - Ar prašyme teigiama, 
kad jis renka Švento Jono daugiaspalvius puodus? 

— Tuoj pasižiūrėsiu, - sušnarėjo verčiami popie- 
riai. - Nepanašu į puodus. Jis tyrinėja anasazių mig- 
racijas, — Pedvelas skaitė murmėdamas sau po nosi- 
mi. - Teigia, kad domisi genetiniais modeliais, - vėl 
murmesys. - Tyrinėja kaulus. Žandikaulių tvirtumą. 
Šešiapirštiškumą. Nenormalių žandikaulių formavi- 
mąsi, - vėl murmesys. - Nemanyčiau, kad čia kas nors 
bendra su keramika, - pagaliau tarė Pedvelas. - Jis 
ieško skeletų arba - ieškos, jeigu jūsų pagarsėjusi na- 
vahų biurokratija, kurios dalis ir aš pats esu, kada 
nors jam leis tai daryti. Šešiapirštiškumas. Dažnai 
pasitaikydavo tarp anasazių, tačiau tirti sunku, nes 
per tūkstantį metų rankos neišlieka sveikos. Atrodytų, 
jis bus radęs kokių nors šeimos pavyzdžių. Daugiau 
pirštų. Papildomas dantis dešinėje apatinio žandikau- 
lio pusėje. Antra skylė, kur žandikaulio gale išeina 
nervai ir kraujagyslės, ir dar kai kas panašaus arba 
kas kita su šeivikauliu. Fizinė antropologija - ne mano 
sritis. 

— Tačiau jam leidimas kol kas neišduotas? 

— Luktelėk. Šįkart lyg ir nebuvome tokie apsnūdę. 
Radau Parko tarnybos laiško Rendelui Eliotui kopiją, — 
sušlamėjo popieriai. - Atmesta, - pasakė Pedvelas. — 
Reikia daugiau dokumentų apie ankstesnį darbą šioje 
srityje. Tiek pakaks? 

— Nuoširdžiai dėkoju, - tarė Čy. 

Džaneta Pit stebėjo jį. 

— Panašu, kad tau pavyko, - pasakė ji. 

— Tuojau papasakosiu, - tarė Čy. 

— Pakeliui prie mano automobilio, - ji atrodė su- 
dirgusi. - Paprastai esu vangi, nyki teisininkė, - kalbė- 
jo ji, — šįryt puoliau į isteriją ir visus darbus palikau 

nebaigtus. Pas mane ateina žmonių. Laukia, kad baig- 
čiau tvarkyti jų reikalus. Jaučiuosi siaubingai. 

Čy su ja nuėjo iki automobilio ir atidarė dureles. 

— Džiaugiuosi, kad man paskambinai, - pasakė jis. — 
Tu mane pagerbei. 

— Ak, Džimai! - pasakė ji ir taip jį apkabino, kad jam 
užemė kvapą. Stovėjo jį apsikabinusi, stipriai spaus- 
dama prie krūtinės. Jis jautė, kad ji pravirks. Nenorėjo, 
kad vėl pasipiltų ašaros. 

Ranka paglostė jos plaukus. 

— Nežinau, ką nuspręsi dėl savojo laimės numylėtinio 
advokato, - pasakė jis, - tačiau jeigu sprendimas bus 
ne jo naudai, gal galėtume pabandyti, ar mes tiktume 
meilei. Žinai, abu esame navahai, ko daugiau reikia. 

Nereikėjo to sakyti. Grįždama ji visą kelią verkė. 

Čy stovėjo, žiūrėdamas įkandin, kaip jos tarnybinis 
sedanas įgauna pagreitį, važiuodamas link 666-ojo JAV 
plento sankryžos, ir pasuka į Vindouroką. Nesinorėjo 
apie tai galvoti. Jį tai trikdė. Ir žeidė. Vietoj to jis pri- 
siminė, ko nepaklausė Pedvelo. Ar Rendelas Eliotas 
taip pat padavė prašymą kasinėti toje dabar apiplėštoje 
gyvenvietėje, kur mirė Etsitis 17 Neilsas? 

Eidamas į nuovadą, prisiminė tuos kruopščiai iš- 
dėliotus žandikaulius ir aplink tvyrojusį chaosą. 

Balnas Liphornui teikė vilties. Balną ji pasiskolino iš bio- 
logo, vardu Arnoldas, gyvenančio Blafe. Kiti pėdsakai 
irgi vedė į Blafą. Vietovė, kurioje randama daugiaspalvių 
puodų, regis, buvo kažkur į vakarus už miesto, krašte 
be kelių, kur arklys tiesiog būtinas. Ji tikriausiai nuvyko 
pas Arnoldą, ir jeigu šis galėjo paskolinti balną, tikriau- 
siai galėjo paskolinti ir arklį. Iš Arnoldo jis ketino suži- 
noti, kur išvyko Eleonora Fridmen-Bernel. Pirmiausia rei- 
kėjo susirasti Arnoldą, tai, atrodė, neturėjo būti sunku. 

Ir nebuvo. Kiek siekė Liphorno atmintis, „Recapture 
Lodge“ seniai buvo virtusi Blafo svetingumo centru. 
Vyras prie registracijos stalo leido Liphornui paskam- 
binti Čy. Čy patvirtino Liphorno būgštavimus. Nežinia, 
ar pati daktarė Fridmen žudė puodų ieškotojus, tačiau 
jos pistoletas - žudė. Vyras prie registracijos stalo irgi 
pažinojo Arnoldą. 

— Bo Arnoldas, - jis pasakė. - Dauguma aplinki- 
nių mokslininkų yra antropologai arba geologai, ta- 
čiau daktaras Arnoldas yra kerpių žmogus. Botanikas. 


2I2 


Važiuokite iki tos vietos, kur plentas sukasi į kairę, ir 
pasukite į dešinę Montesumos upelio link. Pamatysite 
mažą raudonų plytų namelį, kurio vartus iš abiejų pu- 
sių supa alyvų krūmai. Gali būti, kad Bo alyvas jau 
numarino. Jis važinėja visureigiu. Jeigu jis namie, tai ir 
džipas stovės prie namo. 

Alyvos iš tiesų buvo beveik nudžiūvusios. Žolėse prie 
mažo namelio stovėjo seno modelio dulkėtas džipas. 
Liphornas automobilį pasistatė greta visureigio. Išlipus 
į Jį pūstelėjo žvarbias dulkes nešantis vėjo gūsis. Lauko 
durys atsidarė vos jam pradėjus lipti prieangio laip- 
teliais. Pasirodė 1lgšis su džinsais ir išblukusiais rau- 
donais marškiniais. 

— Taip, sere, - tarė jis, - labas rytas. 

Plati šypsena atidengė eilę baltų dantų, švietusių 
rudos odos veide. 

— Labas rytas, - pasakė Liphornas, - ieškau daktaro 
Arnoldo. 

— Taip, sere, - atsakė vyras. - Tai aš. 

Jis ištiesė ranką, kurią Liphornas paspaudė. Lip- 
hornas parodė savo pažymėjimą. 

— Ieškau daktarės Eleonoros Fridmen-Bernel, - pasa- 
kė jis. 

— Aš taip pat, - tarė Arnoldas entuziastingai. - Toji 
višta paėmė mano kajaką ir negrąžino. 

— Štai kaip, - ištarė Liphornas. - Kada tai buvo? 

— Kai buvau išvykęs, - pasakė Arnoldas vis dar šyp- 
sodamasis. - Nutykojo, kad esu toli nuo namų, ir iš- 
plaukė su juo. 

— Norėčiau apie tai viską išgirsti, - pasakė Liphornas. 

Arnoldas plačiai atidarė duris, rankos mostu pa- 
kviesdamas Liphorną į vidų. Už lauko durų buvo mažas 

kambarėlis, užgriozdintas stalais. Kiekvienas stalas nu- 
krautas įvairiausių dydžių ir formų akmenimis, kurių 
vienintelis bendras bruožas buvo kerpės. Akmenys bu- 
vo apaugę keistais visų atspalvių - nuo balto iki juodo — 
augalais. Pro juos Arnoldas palydėjo Liphorną siauru 
koridoriumi. 

— Čia nėra kur atsisėsti, - pasakė jis. - Štai Čia - aš 
dirbu, o štai ten - gyvenu. 

Arnoldas gyveno mažame miegamajame. Visi plokšti 
paviršiai, neišskiriant nė siauros viengulės lovos, buvo 
apkrauti lentomis, ant kurių išrikiuotos plokščios stik- 
linės lėkštės. Lėkštėse kažkas buvo, ir Liphornas spėjo, 
kad tai kerpės. 

— Leiskite, padarysiu jums vietos, - pasakė Arnoldas 
ir jiedviem nukraustė po kėdę. 

— Kodėl ieškote Eli? - paklausė jis. - Ar ji nusiaubė 
griuvėsius? — ir nusijuokė. 

— Ar ji tai daro? 

— Ji - antropologė, - pasakė Arnoldas, jo juokas vėl 
virto šypsena. — Išvertus šį žodį iš akademinės anglų 
kalbos, tai ir reiškia: griuvėsių plėšikas, tas, kuris 
grobsto kapus, dažniausiai senus. Tai išsilavinę žmonės, 
kurie vagia dirbinius, neprarasdami orumo, - Arnol- 
das, sužavėtas savo kalbos šmaikštumo, nusijuokė. — 
Visus kitus, kurie tai daro, jie vadina vandalais. Taip 
įvardijama konkurencija. Jeigu kas nors atkanka pir- 
miau ir išsineša visą mantą, nespėjus jos nugriebti an- 
tropologams, tai tokius jie vadina laiko vagimis, — ši 
veidmainystės vizija jam pakėlė nuotaiką, kaip ir min- 
tys apie prapuolusį kajaką. 

— Papasakokite man apie tai, - paprašė Liphornas. - 
Iš kur sužinojote, kad paėmė ji? 

- Ji paliko pasirašytą išsamų prisipažinimą, - pasakė 
Arnoldas, knisdamasis dėžėje, iš kurios pažiro popie- 
riaus skiautės. Jis ištraukė nedidelį liniuotą geltono 
popieriaus lapelį ir padavė Liphornui. 


Štai tavo balnas. Metais paseno, tačiau ne blogesnis. 
(Pardaviau tą prakeiktą arklį.) Kad ir toliau manimi 
rūpintumeisi, dabar pasiskolinu kajaką. Jei negrįši 
anksčiau už mane, nekreipk dėmesio į šio raštelio pa- 
baigą, nes būsiu padėjusi kajaką į tą pačią vietą garaže, 
iš kur paėmiau, ir tu niekada nesužinosi, kad jis buvo 
dingęs. Neleisk sau apkerpėti! 

Myliu, 

Eli. 


Liphornas grąžino raštelį. 

— Kada jis parašytas? 

— Žinau tik kada radau. Savaitę ar ilgiau buvau iš- 
vykęs į Laimridžą rinkti pavyzdžių ir kai grįžau, balnas 
buvo ant grindų darbo kambaryje, o ant jo prismeigtas 
raštelis. Apsidairiau garaže - kajakas buvo prapuolęs. 

— Kada? - pakartojo Liphornas. 

— Na, - tarė Arnoldas, - paskaičiuokime. Beveik 
prieš mėnesį. 

Liphornas jam pasakė dieną, kurią Eleonora Fridmen- 
Bernel, išsiruošusi ankstų rytą, paliko Čako kanjoną. 

— Panašu į teisybę, - tarė Arnoldas. - Berods grįžau 
pirmadienį arba antradienį. Tris ar keturias dienas prieš 
tą dieną. 

— Vadinasi, balnas galėjo čia išgulėti tris keturias die- 
nas? 

— Galėjo, - Arnoldas vėl nusijuokė. - Neturiu valyto- 
jos, kuri ateitų sutvarkyti. Tikiuosi, pastebėjote. 

— Kaip ji įėjo? 

— Raktai po gėlių vazonu, - pasakė Arnoldas. - Ji 
žinojo kur. Lankėsi anksčiau. Dar tais laikais, kai mo- 
kėsi Viskonsino universitete, - staiga Arnoldo links- 
mumas išgaravo. Jo kaulėtas, saulės nugairintas veidas 
apsiniaukė. - Ji iš tikrųjų dingo be žinios? Žmonės dėl 
jos nerimauja. Juk nepaliko ji žmonijos tik šiaip sau, 
kelioms dienoms? 

— Manau, tai rimta, - pasakė Liphornas. - Jau beveik 
mėnuo. Ji daug ką paliko nebaigta. Kur ji galėjo iške- 
liauti su jūsų kajaku? 

Arnoldas pakratė galvą: 

— Tėra viena vieta, į kurią galima nuvykti. Pasroviui. 
Aš su ta valtimi žaidžiu. Ji man kaip žaislas. Tačiau Eli 
naudodavosi ja plaukti pasroviui. Upės pakraščiuose 
yra daugybė gyvenviečių pakeliui į gilų visiškai netin- 
kamą gyventi kanjoną. Ir ten atsišakojančių kanjonų 
šlaituose yra šimtai gyvenviečių griuvėsių, - Arnoldo 
veide nebeliko nė šešėlio linksmumo. Dabar jis atrodė 
savo amžiaus, kaip Liphornas spėjo, - keturiasdešim- 
ties. Jis atrodė pavargęs ir sunerimęs. 

— Keramika. Štai ko Eli ieškotų. Šukės, - jis padarė 
pauzę ir žvilgtelėjo į Liphorną. - Tikriausiai žinote, kad 
vakar čia buvo nužudytas žmogus. Vyras, vardu Hau- 
kas. Tas kalės vaikas buvo pagarsėjęs puodų prekeivis. 
Kažkas jį nudėjo. Ar tai kaip nors susiję? 

— Kas gali žinoti, - pasakė Liphornas. - Gal ir taip. 
Ar jums nekyla dar kokių nors minčių, kur ji galėjo 
tuo kajaku nuplaukti? 

— Daugiau nieko neturiu pridurti. Ji ir anksčiau pasi- 
skolindavo ir leisdavosi pasroviui į kanjonus. Tiesiog 
įkišdavo nosį į griuvėsius, ieškodvo puodų šukių. Spė- 
ju, kad ji vėl padarė tą patį. 

— Gal numanote, kaip toli ji galėjo pasroviui nu- 
plaukti? 

— Ji prašydavo ją paimti kitos dienos vakarą prie- 
plaukoje už tilto aukštupio pusėje Meksikanhate. Tėra 
vienintelė vieta, tinkama išlipti iš upės nuplaukus tiek 
mylių. Ta vieta turėtų būti kažkur tarp Sendailendo ir 
Meksikanhato. 

Jos automobilis greičiausiai taip pat bus surastas tarp 
Sendailendo ir Meksikanhato. Tuo Liphornas neabejojo. 
Jai būtų reikėję vilkti kajaką visą kelią nuo upės. Tačiau 
dabar ieškoti automobilio nebuvo prasmės. 

— Tai truputį susiaurina paieškos lauką, - pasakė 
Liphornas, galvodamas, kad Eli leisdavosi į keliones 
po teritoriją, kurią Etsitis aprašė savo suklastotame 
dokumente, teritoriją, kurią kalbėdamas su Cy nurodė 
Amosas Švilpikas. Jam reikėtų susirasti valtį ir leistis 
ieškoti Arnoldo kajako. Galbūt, kai suras kajaką, suras 
1r Eleonorą Fridmen ir sužinos, kas buvo turima ome- 
nyje nebaigtame Harisono Hauko raštelyje: „...ji vis 
dar yra“. Tačiau pirmiausia norėjo užmesti akį į tą 
tvartą. 


Senojo Harisono Hauko namo duris atidarė Airin 
Masket. Ji iškart jį pažino ir įleido vidun. Ji buvo pa- 
traukli moteris, Liphornas prisiminė, tačiau šiandien 
atrodė išvargusi ir pasenusi: keleriais metais. Ji jam 
papasakojo, kaip rado raštelį ir aptiko kūną. Ji patvir- 
tino, kad iš namų nieko nepavogta. Iš jos neišgirdo 
nieko, ko nebūtų žinojęs anksčiau. Tada kartu užkopė 
šlaitu į tvartą. 

— Tai atsitiko šioje vietoje, - pasakė ji. - Štai šiame, 
trečiajame, arklių garde. 

Liphornas apsigręžė. Iš tvarto galėjai matyti kelią ir 
senuosius vartus su varpu. Tik veranda namo priekyje 
skendėjo šešėlyje. Haukas galėjo gerai matyti ateinantį 
žudiką. 

Airin Masket stovėjo prie tvarto durų. Laikėsi nuoša- 
lyje, tikriausiai iš baimės, kad Harisono Hauko paliktas 
čaindi gali jai užleisti vaiduoklių ligą. Arba iš sielvarto, 
kuris sukiltų vėl pažvelgus į tą vietą, kur mirė Haukas. 

Karjera Liphorną padarė atsparų mirusiųjų čaindi, 
jis buvo apsišarvavęs abejingumu visiems, išskyrus vie- 
ną iš jų. Iš vėjuoto lauko jis žengė į prietemą. 

Nuo trečiojo arklių gardo grindų buvo švariai nu- 
šluota liucernos ir prerijų šienas, kurio buvo prikreikta 
aplinkui. Kampe buvo sušluotų šiukšlių krūva. Ten jas 
perrinkusi supylė Jutos kriminalinė laboratorija. Lip- 
hornas stovėjo ant šimtametės aslos, pritryptos kano- 
pinių galvijų purvo, ir stebėjosi, kad dar tikisi ką nors 
rasti. Perėjo per tvartą, apžiūrėjo sukrautus liucernos 
pėdus. Atrodė, lyg Haukas būtų bandęs iš pėdų pasi- 
daryti slėptuvę. Tai sukėlė keistą jausmą, tačiau nesuži- 
nojo nieko nauja. Nieko, išskyrus tai, kad Haukas, 
beširdis ir nenaudėlis, galimybės pasislėpti atsisakė, kad 
laimėtų laiko ir parašytų jam raštelį: „Pasakykite Lip- 
hornui, kad ji vis dar gyva yra“. Yra - kanjone? Labai 
panašu į tai. Kuriame kanjone? Tačiau kodėl Haukas 
nepaisė savo gyvybei iškilusio pavojaus, kad padėtų 
moteriai, kuri buvo tik viena iš daugelio jo klientų? 
Atrodė, jam tai nebūdinga. Bent jau ne tam Haukui, 
kurį pažinojo. Vienintelė to Hauko silpnybė berods 
buvo seniai miręs šizofrenikas sūnus. 

Už tvarto ūžavo vėjas, skverbdamasis pro plyšius, kel- 
damas nuo aslos smulkius šiaudus ir dulkes, nešdamas 

rudens kvapus, nustelbiančius įsisenėjusio šlapimo tvai- 
ką. Jis tik švaiste savo laiką. Tikrindamas gardus ėjo 
prie Airin Masket. Paskutiniame garde į sieną buvo 
atremtas juodas nailoninis kajakas. 

Bo Arnoldo kajakas. Liphornas spoksojo į valtį. 
Kaip ji galėjo čia atsidurti? Ir kodėl? 

Stovėjo pripūsta gardo kampe ant vieno smailaus 
galo. Įėjo į gardą, norėdamas iš arčiau apžiūrėti. Žino- 
ma, tai buvo ne Arnoldo kajakas. Arnoldas sakė, kad 
jo valtis tamsiai ruda su vadinamosiomis baltomis lenk- 
tyninėmis juostelėmis. 

Apžiūrinėdamas Liphornas atsiklaupė. Dulkėtame 
tvarte kajakas atrodė itin švarus. Jis užkišo ranką tarp 
nailoninio dugno ir oro pripūstų sienelių, tikėdamasis 
rasti ką nors, kas galėtų atskleisti nežinomus šios isto- 
rijos puslapius. Rado suglamžyto, vandeniui nepralai- 
daus popieriaus su užrašu „Mr. Goodbar“. Pirštais 
nuslydo žemyn iki dugno. 

Vanduo. 

Liphornas ištraukė ranką ir žvilgtelėjo į šlapius pirš- 
tus. Visas vanduo, likęs kajake, subėgo į siaurą plyšį 
apačioje. Kiek laiko išlieka vanduo? Kiek šiame sau- 
same klimate reikia laiko vandeniui išgaruoti? 

Jis nuėjo prie durų. 

—-Gal žinote, kada naudotasi kajaku, stovinčiu gar- 
de? 

— Gal prieš keturias dienas, - atsakė Airin Masket. 

— Plaukė ponas Haukas? 

Ji linktelėjo. 

— Ar jam nekliudė strėnų skausmai? 

— Strėnas jam skaudėdavo nuolat, - pasakė ji, - ta- 
čiau nuo plaukiojimo jo nesustabdydavo, - jos žodžiai 

nuskambėjo kaip trūkstamas paaiškinimas, senas skau- 
dulys. 

— Gal žinote, kur jis plaukdavo? 

Ji padarė neaiškų gestą: 

— Tiesiog pasroviui. 

— Toli? 

— Nelabai toli. Man liepdavo jį pasiimti netoli Mek- 
sikanhato. 

— Ar dažnai išplaukdavo? 

— Per kiekvieną pilnatį. 

— Iškeliaudavo naktį? Vėlai? 

— Kartais pažiūrėdavo dešimtos valandos žinias, ir 
tada išvykdavome į Sendailendą. Saugodavomės, kad 
ten niekas mūsų nepamatytų. Tada nuleisdavome kaja- 
ką, - vėjas, apsisukęs aplink jos kulkšnis, pakėlė ilgą 
sijoną. Prilaikydama drabužį ji prisispaudė prie tvarto 
durų. - Nuleisdavome kajaką į vandenį, ir kitą rytą 
atvažiavusi sunkvežimiu laukdavau prie tos prieplau- 
kos, aukštupio pusėje nuo Meksikanhato. Ir tada... — 
ji nutilo, nurijo seiles. Kurį laiką stovėjo tylėdama. 
Liphornas pastebėjo, kaip sudrėko jos akys, ir nukreipė 
žvilgsnį. Kad ir koks beširdis buvo Harisonas Haukas, 
kai kas liko jo gedėti. 

— Tada kartu grįždavome namo, - pabaigė:ji. 

Liphornas truputį palaukė. Palaukęs tiek, kad ji dar 
galėtų ką nors pridurti, jis tarė: 

— Ar jis jums pasakojo, ką veikdavo nuplaukęs pa- 
sroviui? 

Tyla truko taip ilgai, kad Liphornas pamanė, jog 
klausimą nusinešė vėjas. Jis pažvelgė jai į veidą. 

— Jis man nesakė, - pagaliau tarė ji. 

Liphornas pagalvojo apie atsakymą. 

— Tačiau jūs žinote, — tarė jis. 

— Manyčiau, kad žinau, - tarė ji. - Kartą jis mane 
perspėjo, kad nebandyčiau spėti. Jis pasakė: „Jeigu vis 
tiek atspėsi, niekam nesakyk!“ | 

— Ar žinote, kas jį nužudė? 

— Nežinau, - pasakė ji. - Geriau mane vietoj jo būtų 
nužudę. 

— Tikiuosi, surasime tą, kas tai padarė, - pasakė 
Liphornas. - Tikrai surasiu. 

- Jis buvo geras žmogus. Žmonės kalbėdavo apie jo 
niekšybes. Geriems žmonėms jis buvo geras, o niek- 
šams - blogas. Gal dėl to jie ir nužudė jį. 

Liphornas palietė jos ranką. 

— Gal padėtumėte man nuleisti kajaką į vandenį? O 
rytoj su mano sunkvežimiu atvažiuokite iki Meksi- 
kanhato manęs pasiimti. 

— Gerai, - pasakė Airin Masket. 

— Pirmiausia turiu paskambinti. Ar galiu pasinaudoti 
jūsų telefonu? 

Iš Hauko namų jis paskambino Džimui Čy. Buvo po 
šešių. Čy jau buvo išėjęs namo, kur jis, žinoma, netu- 
rėjo telefono. Būdinga Čy. Jis paliko Hauko numerį, 
jei prireiktų su juo susisiekti. 

Kajaką jie įstūmė per galinį sunkvežimio bortą, pa- 
siėmė dvigubą irklą bei Hauko oranžinę gelbėjimosi 
liemenę ir pritvirtinę daiktus nuvažiavo į pietus prie 
Sendailendo prieplaukos. Žemėvaldos biuro ženklai 
perspėjo, kad plaukiojimo sezonas upėje baigėsi, kad 
reikia leidimo, kad San Chuano upėtakiai atsidūrė ant 
išnykimo ribos, todėl žvejoti draudžiama. 

Liphornas stovėjo šaltame vandenyje prie kajako, 
paskutinę akimirką prieš išplaukiant apsvarstydamas 

visas galimybes. Ant savo vizitinės kortelės jis užrašė 
Džimo Čy vardą, Šiproko policijos nuovados telefono 
numerį ir padavė jai. 

— Jei rytoj apie vidurdienį nesusitiksime prie Mek- 
sikanhato, paskambinkite mano vardu šiam žmogui. 
Papasakokite jam viską, ką pasakojote man apie Hau- 
ką ir jo kajaką. Ir pasakykite, kad aš kajaku išplaukiau 
pasroviui. 

Ji paėmė kortelę. 

Jis įlipo į kajaką. 

— Ar mokate plaukti šia valtimi? 

— Prieš daugelį metų mokėjau. Gal prisiminsiu. 

— Užsivilkite gelbėjimosi liemenę ir prisisekite. Leng- 
va apsiversti. 

— Gerai, - pasakė Liphornas, užsisegdamas liemenę. 

— Štai, imkite, — ji padavė jam sunkią gertuvę su 
dirželiu per petį ir plastmasinį krepšį su duona. - Vir- 
tuvėje radau jums šio to valgyti. 

— Dėkoju, - sujaudintas tarė Liphornas. 

— Būkite atsargus. 

— Plaukti moku. 

— Kalbu ne apie upę, - perspėjo ponia Masket. 

Kolorado plynaukštėje keičiantis metų laikams, vilkikai 
labai netikusi vieta nakvoti. Naktį siaura Džimo Čy 
lova sudrebėdavo, kada tik vėjo gūsiai sujudindavo 
plonas jo namo sienas. Miegojo jis prastai: nemiegant 
trikdė mintys apie Elioto prašymus kasinėti, miegant — 
sapnai apie žandikaulius. Jis atsikėlė anksti, išsivirė 
kavos ir duoninėje, kuri šiaip būdavo tuščia, rado ketu- 
rias bandeles - pusryčiams užbaigti. Šiandien jam buvo 
laisva diena: laikas bakalėjos pirkiniams ir skalbimui. 
Farmingtono bibliotekai reikėjo grąžinti tris pavėluotas 
atiduoti knygas. Buvo iš naujo pripildęs vandens rezer- 
vuarą, tačiau dujų mažai belikę. Reikėjo atsiimti ati- 
duotą lopyti padangą. Ir užsukus į banką pagalvoti, 
kodėl susidarė 18,50 dolerio skirtumas jo čekių kny- 
gelėje ir banko dokumentuose. 

Vietoj to jis pavartė užrašų knygutę ir rado Santa Fė 
antropologijos laboratorijos telefono numerį, kurį davė 
daktaras Pedvelas. „Jie žinos MLA numerį“, - atsakė 
Pedvelas, paklaustas, ar Eliotas taip pat kreipėsi dėl 

leidimo kasinėti gyvenvietę, kurioje nužudyti Etsitis ir 
Neilsas. 

— Vietovė yra Naujojoje Meksikoje ir greičiausiai 
visuomeninėje žemėje. Jeigu ji navahų teritorijoje, regis- 
truojame mes. Jeigu ne - reikalus tvarko Antropolo- 
gijos laboratorija. 

— Painoka, - pasakė Čy. 

— Iš tiesų, - sutiko Pedvelas, - netgi dar painiau, - ir 
jis pradėjo aiškinti kitus numeravimo sistemos aspek- 
tus - Čako numeriai, Mesa Verde, kol pats Čy pakeitė 
pokalbio temą. Dabar jis suprato, kad jam reikėjo pa- 
klausti, į ką kreiptis Santa Fė. 

Paskambino iš nuovados. Tai nustebino prie pulto 
budintį tarnautoją, kuris buvo įsitikinęs, kad Čy laisva 
diena. Prireikė trijų skambučio perjungimų, kol jis susi- 
siekė su moterimi, kuri galėjo disponuoti jam reikiama 
informacija. Ji kalbėjo maloniu, aiškiu vidutinio am- 
žiaus moters balsu. 

— Lengviau surasti, jei žinote MLA numerį, - pasakė 
ji, — kitaip reikia tikrinti prašytojų bylas. 

Todėl jis laukė. 

— Daktaro Elioto byloje yra vienuolika prašymų. Ar 
jums jų visų reikia? 

— Ko gero, taip, - atsakė Čy, tiksliai nežinodamas, 
ko tikėtis. 

— MLA 14,751. MLA 19,311. MLA... 

— Luktelėkite, - pasakė Čy. - Ar nurodytos gyven- 
viečių koordinatės? Kokioje apskrityje jos yra? Šalia 
ko? 

— Mūsų žemėlapyje - taip. 

— Ta, kuri mane domina, turėtų būti San Chuano * 
apskrityje, Naujojoje Meksikoje. 

— Minutėlę, - tarė ji. Po minutės tęsė: - Yra dvi — 
MLA 19,311 ir MLA 19,327. 

— Ar galite dar tiksliau nurodyti vietovę? 

— Galiu pateikti registracijos duomenis: nuotolį, gy- 
venvietę ir kvartalą, - ji perskaitė. 

— Ar jam buvo išduoti leidimai? 

— Prašymai atmesti, - pasakė ji. - Šios vietovės sau- 
gomos kasinėjimams kada nors ateityje, kai atsiras 
geresnė technologija. Sunku gauti leidimą kasinėti da- 
bar. 

— Nuoširdžiai dėkoju, - tarė Čy. - Man kaip tik to 
ir reikėjo. 

Iš tiesų. Kai registracijos duomenis sutikrino su JAV 
geologiniu žemėlapiu kapitono Largo kabinete, paaiš- 
kėjo, kad MLA 19,327 atitinka atstumą, gyvenvietę ir 
kvartalą netoli vietos, kur prie naftos siurblinės jis rado 
„U-Haul“ sunkvežimį. 

Prisiskambinti į Čako kanjoną nesisekė. Kliudė tie 
patys palydovinio ryšio trukdymai: balsai nutoldavo, 
buvo girdėti aidas. Rendelas Eliotas buvo nepasiekia- 
mas griuvėsiuose kanjono glūdumoje. Maksė Deivis — 
kažin kur. Luna kažką, kas buvo Čy nesuprantama, 
veikė Pueblo Bonite. 

Čy žvilgtelėjo į laikrodį. Apskaičiavo nuotolį iki 
Čako. Apie šimtas mylių. Prisiminė, koks prastas šun- 
kelis paskutines dvidešimt penkias mylias. Sunkiai atsi- 
duso. Kodėl jis ėmėsi darbo laisvą dieną? Tačiau jis 
žinojo kodėl. Nors Liphornas jį gerokai erzindavo, jis 
norėjo, kad jam kaip berniukui paglostytų galvą. Kad 
pasakytų: „Šauniai padirbėjai, vaikeli“. Jam tai pa- 
tiktų. Taip pat jam pradėjo patikti ir kitas dalykas, 
dėl kurio dabar jaudinosi. Keistai išdėstytų apatinių 

žandikaulių linija jam staiga pasirodė kažką reiškianti. 
Tikriausiai kažką svarbaus. 

Kai Naujosios Meksikos 44-ajame greitkelyje, ve- 
dančiame per Blanko plokštikalnio šalavijų lygumas, 
jis viršijo leistiną greitį, sunkvežimį pristabdė ėmęs 
supti žvarbus vėjas. „Baigiasi ruduo, - pagalvojo, - iš 
vakarų atslenka žiema“. Dangus už jo, virš Kolorado 
La Platos kalnų virtinės, buvo juodas. Kai prie Blanko 
prekyvietės išsuko iš greitkelio, pajuto stiprų šoninį 
vėją. Važiavimas per kliurksinčias duobes ir kelio vėžes 
buvo varginantis. Per Čako lankytojų centro automo- 
bilių aikštelę jį vijosi smarkūs vėjo gūsiai, plakdami 
žemėn vešlią žolę ir nešdami smėlį. 

Moteris, su kuria kalbėjosi, sėdėjo prie darbo stalo. 
Su parko eigulio uniforma ji atrodė tvarkingai. Buvo 
patenkinta, kad Čy išblaškė dienos ir sezono, kada 
mažai lankytojų, nuobodulį. Čako žemėlapyje ji paro- 
dė, kaip nuvykti į Kinkletsą - vietovę, kurioje šiandien 
turėtų dirbti Rendelas Eliotas, „jeigu tik jis galės dirbti 
tokiame vėjyje“. Maksė Deivis buvo paslaptingai din- 
gusi, „tačiau gal ji dirba kartu su Rendelu“. Luna buvo 
išvažiavęs į Gelapą ir negrįš iki vakaro. 

Čy, prisimerkęs nuo dulkių ir pasilenkęs prieš vėją, 
grįžo į savo sunkvežimį. Kinkletse rado parko tarnybos 
sunkvežimį ir sienos užuovėjoje sėdintį darbuotoją. 

- Ieškau daktaro Rendelo Elioto, - pasakė Čy. - Ar 
neprasilenkiau? 

— Per mylią, - atsakė vyras, - šiandien jis čia nepasirodė. 

— Gal žinote, kur... 

Vyras numojo ranka: 

— Neturiu supratimo, - tarė. - Jis kaip katinas — 
vaikšto vienas. 

Gal jis buvo namie. Čy nuvažiavo iki laikinųjų būs- 
tų. Automobilių aikštelė tuščia. Pabeldė į duris su užra- 
šu „Eliotas“. Pabeldė dar kartą. Apėjo namą iš kitos 
pusės. Rendelas Eliotas nebuvo užtraukęs stumdomų 
durų užuolaidų. Čy įsižiūrėjo į vadinamąją svetainę. 
Panašu, kad Eliotas ją pavertė darbo kabinetu. Ant ožių 
malkoms pjauti permestos lentos, uždengtos kartonu, 
ant kurio, kiek Čy matė, pridėliota kaulų. Kaukolės, 
šonkauliai, žandikauliai. Čy prispaudė kaktą prie šalto 
stiklo, prisidengdamas abiem rankomis iš šonų, kad 
geriau įsižiūrėtų. Dėžės prie sienos. Knygų spinta, sky- 
rusi kambarį ir virtuvę, pilna knygų. Elioto nė kvapo. 

Čy žvilgtelėjo žemyn į durų spyną. Visiškai paprasta. 
Jis apsidairė. Nieko nesimatė. Išsitraukė peiliuką, at- 
lenkė reikiamą geležtę ir atstūmė skląstį. 

Patekęs į vidų, užtraukė užuolaidas ir užsidegė švie- 
są. Skubėdamas apieškojo miegamąjį, virtuvę ir vonią, 
beveik nieko neliesdamas, nosinaite nuvalydamas gali- 
mus savo pirštų atspaudus. Ėmė nervintis. Dar blogiau, 
pasijuto darąs kažką šlykštaus ir gėdingo. 

Tačiau grįžęs į svetainę, jis užsibuvo prie dėžių su 
kaulais. Kaulai, atrodė, sugrupuoti, sužymėti pagal 
gyvenvietes. Čy peržvelgė etiketes, ieškodamas arba 
N.R. 723, arba MLA 19,327. Ant laikino stalelio prie 
virtuvės durų jis rado N.R. numerį. 

Etiketė buvo perrišta per kaukolės akiduobę: vienoje 
etiketės pusėje — numeris, kitoje - pastabos. Rašyta, 
atrodė, kažkokiomis individualiomis santrumpomis su 
milimetrus reiškiančiais skaičiais. „Kaulo storis“, — 
spėjo Čy, tačiau likusi raštelio dalis jam nieko nesakė. 

Dėžėje N.R. 723 buvo keturi apatiniai žandikauliai. 
Vienas neabejotinai vaikiškas, vienas - sulaužytas. Jis 

apžiūrėjo juos. Kiekvieno žandikaulio dešinėje pusėje 
buvo papildomas krūminis dantis arba jo žymė. Kiek- 
vieno žandikaulio kaulo apačioje buvo mažų skylučių, 
per kurias, kaip buvo rašoma Elioto prašyme, ėjo ner- 
vai ir kraujagyslės. 

Čy sudėjo žandikaulius atgal į dėžę kur jie buvo, 
nusivalė pirštus į kelnių kiškas ir atsisėdo apmąstyti tai, 
ką rado. Buvo pakankamai aišku, kad genetiniai Elioto 
maršrutai atvedė jį į tą pačią gyvenvietę, kaip ir Eleo- 
noros Fridmen-Bernel puodininkės paieškos. Bet ne. Iš 
faktų to negalima tiksliai teigti. Bendrose žvejybos eks- 
pedicijose abu sumerkė meškeres į tuos pačius purvinus 
griuvėsius. „Tikriausiai, - pagalvojo Čy, - vienas iš tų 
žandikaulių priklausė ieškomai puodininkei“. 

Jis galvojo apie MLA 19,327 gyvenvietėje išrikiuotus 
žandikaulius ir apie trūkstamą plastikinį maišelį iš tris- 
dešimties maišelių dėžės. Galvodamas apie tai, jis dar 
kartą apieškojo butą. 

Juodą plastikinį maišelį rado virtuvėje šiukšlių dėžės 
dugne. Atsargiai išėmė maisto atliekas ir į šonus nu- 
stūmė maišelį dengiančius popierius. Ištraukęs pasidėjo 
ant stalo prie plautuvės. Viršus užrištas mazgu. ČCy 
atrišo mazgą ir apžiūrėjo maišelį. Aplink viršutinę dalį 
buvo užrašas „YPAC TVIRTA MEDŽIAGA“. Tai buvo 
trūkstamas maišelis. 

Maišelyje - septyni žmonių žandikauliai, iš kurių du 
vaikiški ir du sulaužyti. Čy suskaičiavo dantis. Kiek- 
viename buvo septyniolika - vienu daugiau negu nor- 
ma —ir kiekviename buvo išdygęs papildomas krūminis 
dantis —- antras nuo galo dantų eilės šone. 

Padėjo maišelį atgal į šiukšlių dėžę, užvertė jį šiukš- 
lėmis, pakėlė telefono ragelį. 

„Ne, - tarė moteris lankytojų centre, - Eliotas neat- 
sišaukė. Luna ir Maksė Deivis - taip pat“. 

— Gal galite mane sujungti su ponia Luna? 

— Tai visai paprasta, - pasakė ji. 

Ponia Luna atsiliepė po trečio skambučio ir iškart 
prisiminė Čy. Kaip jam sekasi? Kaip sekasi ponui Lip- 
hornui? „Bet jūs ne dėl to skambinate?“ 

— Ne, - tarė Čy, - atvykau pasikalbėti su Rendelu 
Eliotu, tačiau jis kažkur išvykęs. Prisimenu, sakėte, 
praėjusį mėnesį jis skrido į Vašingtoną. Sakėte, pa- 
skambino jo kelionių agentas ir per jus perdavė žinutę. 
Gal prisimenate, kaip vadinosi kelionių agentūra? 

— Bolako, - atsakė ponia Luna, - manau, visi aplin- 
kiniai naudojasi Bolako paslaugomis. 

Čy paskambino į Bolako kelionių agentūrą Farming- 
tone. 

— Navahų genties policija, - prisistatė atsiliepusiam 
vyrui. - Norėtume gauti patvirtinimą dėl lėktuvo bi- 
lieto. Nežinau, kokia oro linija, tačiau bilietus jūsų 
kompanija išdavė Rendelo Elioto, gyvenančio Čako 
kanjone, vardu. 

— Gal apytikriai žinote kada? Šiemet? Šį mėnesį? 
Vakar? 

— Galimas daiktas, praėjusį mėnesį, - atsakė Čy. 

—'"Rendelas Eliotas, - pakartojo vyras, - Rendelas 
Eliotas, pažiūrėkime, - Čy išgirdo kompiuterio klavia- 
tūros klapsėjimą. Tyla. Vėl klapsėjimas. Ir vėl tyla. 

— Keista, - pasakė vyras. - Bilietus išrašėme, tačiau 
jis jų nepasiėmė. Išvykimas spalio vienuoliktąją, grį- 
žimas - spalio šešioliktąją. Oro linija „Mesa“ iš Far- 
mingtono į Albukerkę ir „American“ iš Albukerkės į 
Vašingtoną. Jums reikia datų? 


229 


— Bilietai nebuvo atsiimti? Jūs tuo tikras? 

— Visiškai tikras. Daugybė darbo tuščiai. 

Čy vėl paskambino poniai Lunai. Klausydamasis 
telefono signalų, jis suprato, kad reikia skubėti. Ren- 
delas Eliotas nebuvo Vašingtone tą dieną, kai Eleonora 
Fridmen-Bernel išvažiavo į nebūtį. Jis neišvyko. Tačiau 
suvaidino, kad išvyksta. Viską sutvarkė taip, kad kiek- 
vienas šioje gandais gyvenančioje vietoje manytų jį 
esant Vašingtone. Kodėl? Jie nesidomės, kurgi jis buvo 
iš tikrųjų. Ir kur jis buvo? Čy manė, kad žino. Turėjo 
vilties, kad klysta. 

— Alio! - atsiliepė ponia Luna. 

— Čia vėl Čy, - pasakė jis. - Turiu kitą klausimą. Ar 
vakar buvo apsilankęs šerifo pavaduotojas pasikalbėti 
su žmonėmis? 

— Buvo. Pavėlavo maždaug mėnesį, sakyčiau. 

— Ar jis jums pasakė apie raštelį, paliktą leitenantui 
Liphornui? Tą, kuriame parašyta, kad daktarė Fridmen 
gali būti gyva. 

— Gyva, - pasakė ponia Luna. - Jis sakė, raštelyje 
parašyta: „Pasakykite Liphornui, kad ji vis dar gyva“. 

— Ar visi čia apie tai žino? Ar žino Eliotas? 

— Žinoma, nes kiekvienas jau pradėjo abejoti. Ži- 
note, per ilgas laikas šiaip sau pradingti, nebent kas 
nors atsitiko. 

— Ar jūs tikra dėl Elioto? 

— Jis kaip tik buvo čia, kai pavaduotojas Bobui ir 
man tai pasakė. 

— Gerai, dėkoju, - Čy baigė pokalbį. 

Vėjas buvo beveik visiškai nurimęs. Čy pasisekė. Į 
Blanko prekyvietę jis galėjo lėkti kur kas greičiau, nei 
buvo išmintinga važiuojant purvina ir išmalta kelio 

sankasa, o ir toliau, N. M. 44-uoju keliu į Farmingtoną, 
lekė kur kas greičiau, nei leido taisyklės. Buvo sune- 
rimęs. Liepė šerifo pavaduotojui Beitsui Čako žmonėms 
pasakyti apie Hauko raštelį. Nereikėjo to daryti. Tačiau 
gal tie įtarimai nepagrįsti. Jis sumanė, kaip patikrinti — 
reikėjo paskambinti dar neišvykus iš Čako. 

Tekinas įbėgo į bakalėjos parduotuvę Blumfilde ir 
nurūko prie telefono automato, bet vėl apsisuko, pa- 
sileido į savo sunkvežimį pasiimti ketvirčio dolerio 
monetų, kurias laikė durų šoninėje kišenėlėje. Paskam- 
bino į Farmingtono oro uostą, prisistatė, paklausė at- 
siliepusios moters, kas nuomoja sraigtasparnius. Užsi- 
rašė dviejų kompanijų pavadinimus, kuriuos jam pa- 
sakė, bei telefono numerius. „Aero Services“ telefono 
linija buvo užimta. Surinko „Flight Contractors“ nu- 
merį. Atsiliepė vyras, kuris prisistatė Sančesu. Taip, šį 
rytą jie išnuomojo sraigtasparnį Rendelui Eliotui. 

— Labai jau prastas oras skraidyti, net ir sraigta- 
sparniu, — pasakė Sančesas. — Tačiau jis turi teises ir 
patirties. Skraidė armijos sraigtasparniais Vietname. 

— Ar jis pasakė, kur skrenda? 

— Jis - antropologas, - kalbėjo Sančesas. - Jau maž- 
daug dveji treji metai, kaip jam nuomojame. Sakė, 
skrenda į Baltojo Arklio ežero apylinkes ieškoti indėnų 
griuvėsių. Jei esi susiruošęs skristi šitokiu oru, tai tin- 
kama vieta. Pakeliui tik žolė ir gubojos. 

„Tai buvo beveik tiksliai priešinga kryptis, kur iš 
tiesų skrido Eliotas, - pagalvojo Čy. - Jis nurodė piet- 
ryčius vietoj šiaurės rytų“. 

— Kada jis išskrido? 

— Sakyčiau, prieš trejetą valandų. Gal truputį anks- 
čiau. 

— Ar turite išnuomoti dar vieną? Su pilotu. 

— Turiu sraigtasparnį, - pasakė Sančesas. - Dėl pilo- 
to, kol kas nežinau. Kada reikia? 

Čy ėmė skubiai skaičiuoti. 

— Po trisdešimties minučių, - atsakė. 

— Abejoju, ar taip greit pavyks, - pasakė Sančesas, — 
pabandysiu. 

Rizikuodamas gauti baudą už greičio viršijimą, Čy 
atvyko šiek tiek greičiau nei per pusvalandį. Sančesas 
surado pilotą, tačiau pilotas dar nebuvo atvažiavęs. 

— Jis yra pakaitinis greitosios pagalbos oro tarnybos 
pilotas, - pasakė Sančesas. - Vyras, vardu Edas Kingas. 
Šitoks oras jam nė motais, be to, ir vėjas rimsta. 

Tiesą sakant, vėjas virto pastoviu brizu. Atrodė, kad 
ir visiškai nurims, jį atnešusiam atmosferos frontui 
traukiantis į pietryčius. Tačiau dabar šiaurės ir šiaurės 
vakarų pusėje dangų buvo apniaukę juodi debesys. 

Kol jie laukė Kingo, jis nutarė pabandyti susisiekti 
su Liphornu. Jei nepavyks, paliks jam žinutę. Praneš, 
kad trūkstamą šiukšlių maišelį rado su kaulais paslėptą 
Elioto virtuvėje ir kad Elioto prašymai kasinėti tas 
gyvenvietes buvo atmesti. Jis pasakys Liphornui, kad 
tą savaitgalį, kai dingo Fridmen-Bernel, Eliotas neiš- 
skrido į Vašingtoną. Tai vedė prie kitos minties. 

— Pone Sančesai, gal galite patikrinti, ar daktaras 
Eliotas skraidė sraigtasparniu, tarkim, spalio tryliktąją? 

Sančesas žvelgė taip pat įtariai, kaip ir tada, kai Čy 
prašė sąskaitą už sraigtasparnį pateikti Navahų genties 
policijai. Žvilgsnis tapo dar rūstesnis, ir Čy pagaliau 
padavė savo mokėjimo kortelę „Mastercard“ ir palaukė, 
kol Sančesas patikrino jos mokumą. Rodos, buvo gautos 
minimalios garantijos. („Dabar, - pasakė Sančesas, vėl 

linksmai šypsodamasis, - jei genties auditoriai neprieš- 
taraus, jūs atgausite savo pinigus“.) 

— Nežinau, ar privalau jums visa tai pasakoti, - tarė 
Sančesas. - Rendelas - nuolatinis mūsų klientas. Gali 
prireikti jo atsiklausti. 

— Tai policijos reikalai, - pasakė Čy. - Kriminalinio 
tyrimo dalis. 

— Dėl ko? - paklausė Sančesas apstulbęs. 

— Dėl tų dviejų Čekerborde nušautų vyrų. Etsičio ir 
Neilso. 

— Štai kas, — pratarė Sančesas, - tuoj patikrinsiu. 

— Kol tikrinsite, skambtelėsiu į savo biurą. 

Buvo Bineilio pamaina. Ne, Bineilis nežinojo, kaip 
susisiekti su Liphornu. 

— Tiesą sakant, tau iš jo yra žinute. Iš Meksikanhato 
skambino moteris, vardu Airin Masket. Ji sakė, kad 
Liphornas išplaukė San Chuano upe žemyn, - Bineilis 
padarė pauzę ir ėmė kikenti. - Žinai, - tarė, - panašu į 
beprotišką košę, kurion tu, Džimai, klimpsti. Šiaip ar 
taip, ji sake, kad Liphornas vakar vakare valtimi iš- 
plaukė San Chuanu pasroviui ieškoti valties, kuria 
išplaukė jūsų ieškoma antropologė. Masket turėjo 
Liphorną šįryt paimti prie Meksikanhato, o jeigu jis 
nepasirodys - paskambinti tau. Ir jis nepasirodė. 

Tuo metu Čy už nugaros atsivėrė durys, pro kurias 
plūstelėjo šalto vėjo gūsis. 

— Čia kažkas norėjo skristi sraigtasparniu? 

Apkūnus, nuplikęs vyras dideliais geltonais ūsais 
stovėjo tarpduryje ir žiūrėjo į Čy. 

— Jeigu tu esi tas nutrūktgalvis, norintis skristi tokiu 
oru, tai aš - tas nutrūktgalvis, kuris tave nuskraidins. 

Liphornas tikėjosi, kad nebus sunku surasti Eleonoros 
Fridmen-Bernel pasiskolintą kajaką. Ji galėjo plaukti 
tik pasroviui. Uolos rėmino San Chuaną tarp Blafo ir 
Meksikanhato. Išsilaipinti tebuvo tinkamos kelios smė- 
lio terasos bei kelios senvagių arba kanjonų žiotys. Ka- 
dangi protas ir nuojauta Liphornui sakė, jog jos pasi- 
rinkti griuvėsiai buvo rezervacijai priklausančiame upės 
krante, jo paieškų teritorija dar labiau susiaurėjo. Ir 
pagal nupasakojimą moteris nebuvo tokia tvirta, kad 
sunkų guminį kajaką nuo kranto nutemptų labai toli. 
Todėl rasti jį tik su prožektoriumi, net ir temstant, netu- 
rėtų būti daug vargo. Sunkiausia bus rasti pačią moterį. 

Kad pakils vėjas, Liphornas nesitikėjo. Mažą Hauko 
laivelį vėjas nešė kaip su burėmis, sukdamas šonu ir 
versdamas Liphorną nuolat kovoti, kad išlaikytų laivą 
srovėje. Apie keturias mylias žemiau Blafo tilto jis 
leido kajakui įsmigti į smėlėtą krantą šiaurinėje upės 
pusėje, norėdamas atpalaiduoti pavargusius raumenis, 
pasiilsėti ir kartu turėdamas vilties ką nors rasti. Čia 

ant uolų jis rado juostą petroglifų, iškaltų smiltainyje 
prakirtus juodą blizgantį dykumos akmenį. Jis tyrinėjo 
plačiapetes kampuotas figūrėles, virš jų galvų buvo 
nupiešti V raidės ir arkų pavidalo brūkšniai, turėję 
byloti apie garsus, sklindančius iš jų burnų. Jeigu figū- 
rėlės nebuvo nupieštos anksčiau, nei jo tauta užplūdo 
šias akmenų dykynes, jo manymu, čia turėjo būti pa- 
vaizduotas navahų yei, vadinamas Kalbančiu dievu. 
Aukščiau buvo nupieštas paukštis - neabejotinai vaiz- 
duojąs baltąjį garnį. Virš jo - dūdelę pučiantis Koko- 
pelis, tiek pasilenkęs į priekį, kad dūdelė nukreipta 
visiškai žemyn. Šioje vietoje ant žemės buvo primėtyta 
keramikos šukių, tačiau kajako žymių Liphornas ne- 
aptiko. Jis nė nesitikėjo. 

Vėl leidosi vandenin ir irkluodamas sugrįžo į srovę. 
Temo. Pajuto, kaip atsipalaiduoja. Kažkas sakė. „Upės 
tėkmė nuramina protą“. Išties vanduo veikė priešingai 
negu vėjas, visuomet jam keldavęs įtampą. Tačiau da- 
bar vėjas slopo. Užnugary girdėjo klykiant paukštį. 
Kažkur Jutos pusėje staugė kojotas. Iš tolumos tamsoje 
sklido upės slenksčių šniokštimas. 

Jis patikrino dvi galimas išsilaipinimo vietas rezer- 
vacijos pusėje, o tikrindamas Batlerio senvagės ir Kom- 
bo upelio žiotis Jutos pusėje, sugaišo daugiau laiko, nei 
buvo suplanavęs. Kai vėl įsistūmė kajaką į vandenį, 
suspindo tekantis, tik pradėjęs dilti mėnulis. Šalia Lip- 
horno pasigirdo garsus plakimas. Iš gūžtos pakilo bal- 
tasis garnys. Nuskrido tolyn nuo jo į mėnesieną — 
grakštus baltas pavidalas, judantis juodos uolos fone, 
vienišas pradingo tamsoje už upės vingio. 

Garniai, pagalvojo jis, kaip snieginės žąsys arba vil- 
kai bei kiti padarai - kaip ir pats Liphornas - poruojasi 

vienintelį kartą visam gyvenimui. Tai paaiškina jų bu- 
vimą čia. Paukštis gyveno savo vienišą gyvenimą šioje 
dykoje vietoje. Liphorno kajakas iščiuožė iš po tamsios 
uolos į mėnesienos apšviestą sūkurį. Jo šešėlis, išdygęs 
iš kajako, nutįso keista pailga forma. Šešėlis jam pri- 
minė paukštį ir jis, įspūdžiui sustiprinti, pamojavo irk- 
lu. Kai jis ilsėdavosi, rankos atsipalaiduodavo, ir šešėlis 
tapdavo plona Juodojo dievo yei figūrėle, kokį jį vaiz- 
duodavo navahų šamanai, piešdami Naktinių Giedo- 
jimų apeigoms. Kada palinkdavo ant irklo ir visu svoriu 
užguldavo, tapdavo vargo kupros prislėgtu Kokopeliu. 
Galvojo apie tai, o srovė, sukdama aplink uolą, nešė jį 
tamson. Čia, visiškoje tamsoje, praskaidrintoje aukš- 
tybėse sužibusių žvaigždžių, upės gurgėjimas nusineš- 
davo viską. 

San Chuanui artėjant į galingojo Kolorado glėbį, 
upės slenksčių sumažėja. Tie, kurie leidžiasi upe savo 
malonumui, visada turi tikslą kajakais įsmigti į kriok- 
lius, kad pajustų šiurpulį nuo užliejančių vandens purs- 
lų. Liphorno tikslas buvo nepatekti į sūkurį ir išlikti 
sausam. Net labai stengdamasis, jis išnirdavo permirkęs 
iki pusės ir visas gerokai apsitaškęs. Šioje vietoje upė 
veržėsi per Kombo kalvagūbrio antikliną - tai milijonai 
erozijos metų paliko iš ilgaamžio iškilimo. Prieš mili- 
jardus metų žemės pluta čia išsipūtė į paviršių dideliu 
sulinkusių akmens luitų burbulu. Liphornas praplaukė 
pro nuožulnius akmeninius luitus, kurie net ir tokioje 
prietemoje kėlė klaikų įspūdį, lyg slystų į žemės centrą. 

Praplaukęs antikliną, prožektoriumi patikrino kitą 
smėlėtą pakrantės terasą ir dviejų senvagių žiotis. To- 
liau už kito posūkio leidosi per dar vienus slenksčius. 
Kajaką jis nukreipė į sūkurį, kur Daugybės Griuvėsių 

senvagė iš Navahų rezervacijos į San Chuaną įliedavo 
milžinišką kiekį vandens. Jeigu išplaukdamas iš Sendai- 
lendo turėjo kokį nors konkretų tikslą, tai buvo ši vieta. 

Liphornas jau seniai nebesisaugojo, kad nesušlaptų. 
Šlapias iki kelių perbrido per sūkurį ir užtraukė kajaką 
ant kranto. Atsisėdęs ant smėlio sunkiai gaudė kvapą. 
Buvo pavargęs. Visiškai peršlapęs. Ir sušalęs. Ūmai 
pajuto ledinį šaltį. Pajuto, kad visas dreba ir negali 
suvaldyti to drebėjimo. Virpėjo rankos, kojos. Kaleno 
dantimis. Hipotermija. Liphornas ir anksčiau nuo jos 
kentėjo. Ir tada, ir dabar jam tai kėlė baimę. 

Sukaupęs valios pastangas jis pašoko, nusvirduliavo 
-per smėlį, kur pakliūva prožektoriumi pasišviesdamas 
kelią. Rado vietą, kur potvynio srovė buvo palikusi 
suneštų žagarų krūvelę. Grabinėdamas iš švarko išsi- 
traukė lūpų tepalo dėžutę, kurioje laikė degtukus, dre- 
bančiais pirštais pajėgė ją atidaryti, sugebėjo prirauti 
sudžiūvusios žolės ir iš trečio karto įžiebti ugnį. Prikro- 
vė upės atneštų sausuolių, mojuodamas skrybėle įpū- 
tė ugnį ir švokšdamas bei drebėdamas stovėjo šalia 
laužo. 

Apimtas panikos laužą sukūrė netinkamoje vietoje. 
Dabar, kai ėmė garuoti džinsai ir į kūną grįžo šiluma, 
jis apsidairė ieškodamas geresnės. Naująjį laužą susi- 
krovė tarp dviejų akmeninių sienų, kur grindis atstojo 
prisirinkęs smėlis. Nuo upės atsinešė atplukdytų stam- 
bių sausuolių, kad laužas neužgestų iki ryto. Tada ėmė 
rūpestingai džiovintis drabužius. 

Kaip tik šioje vietoje jis tikėjosi surasti kajaką. Giliau 
šiame kanjone jis tikėjosi rasti gyvenvietę, traukusią 
Eleonorą Fridmen-Bernel. Upei sutrukdžius, tolesnes ka- 
jako paieškas buvo nutaręs tęsti išaušus. Tačiau dabar 

laukti nebegalėjo. Kad ir koks būtų nuvargęs, jis pasi- 
ėmė prožektorių ir nužingsniavo prie vandens. 

Kajaką ji buvo kruopščiai paslėpusi po susipynusio- 
mis tamariksų krūmų šakomis, nutempusi su didesne 
jėga ir kur kas toliau, nei jis anksčiau manė. Apieškojo, 
nieko nesitikėdamas surasti, po vidurine pripūsta sie- 
nele terado nedidelį nailoninį paketėlį su raudonu nai- 
loniniu ponču. Liphornas pasiėmė jį. Grįžęs prie ugnies, 
koja iškapstė smėlyje daugiau vietos, patiesė pončą ant 
žemės ir atsigulė miegoti. Batus paliko pakankamai arti 
liepsnos, kad pabaigtų džiūti. 

Liepsna priviliojo vabzdžius skraiduolius. Vabzdžiai 
priviliojo šikšnosparnius. Liphornas stebėjo, kaip jie 
blaškosi tamsos pakraštyje, smigdami žemyn paskui 
savo grobį ir nuplasnodami šalin. Šikšnosparnių Ema 
nekentė. Ema dievino driežus, nepabaigiamai kovo- 
davo su tarakonais, įvairiems vorams, gyvenusiems 
aplink jų namus, o dar dažniau - jų namuose, duodavo 
vardus. Emai ši kelionė būtų patikusi. Visad norėjo ją 
išsivežti, bet pritrūkdavo laiko, iki dabar, kai laikas jau 
nieko nebereiškia. Ema būtų domėjusis Eleonoros Frid- 
men-Bernel reikalais. Būtų privalėjęs jai raportuoti, o 
jeigu užmirštų papasakoti, kas naujo - iškart pasi- 
teirautų. Būtų jam patarusi. Rytoj, žinoma, tą moterį 
jis suras. Bus savotiška dovana. 

Jis išsitiesė ant smėlio. Nuvirto lauže degęs storas 
sausuolis, link žvaigždžių pasiųsdamas žiežirbų spiečių. 
Liphornas miegojo. 

Pabudo nuo šalčio. Laužas sudegė iki blausių žarijų. 
Mėnuo buvo nusileidęs, ir dangus virš galvos žėrėjo 
neįtikėtinomis žvaigždėmis, kurias žmogus gali matyti 
tik būdamas aukštai kalnuose, esagį geram, sausam 

orui ir kai netrukdo šviesos žemėje. Tūkstančio pėdų 
uolų papėdėje jautėsi taip, tarsi iš gilaus šulinio dugno 
žiūrėtų į kosmosą. Liphornas įpūtė ugnį ir vėl užsnūdo, 
klausydamasis nakties garsų. Du kojotai, išslinkę į nak- 
tinę medžioklę, dabar staugė kažkur giliau kanjone. 
Kažkur labai toli už upės jis girdėjo ir kitą kojotų porą. 
Aukštos uolos viršūnėje ūkavo pelėda, kurios klyks- 
mas persmelkdavo lyg metalas, braukiamas į metalą. 
Pradėjęs snausti išgirdo dūdelės garsą. O gal tai buvo 
sapnas. 

Vėl pabudo drebėdamas iš šalčio. Prieš visiškai iš- 
auštant į šį kanjono plyšį leidosi šalčiausias nakties oras. 
Jis atsikėlė, vaduodamasis iš sustingimo, iš naujo sukūrė 
laužą, atsigėrė iš gertuvės ir pirmąkart pasižiūrėjo į Airin 
Masket įduotą maisto krepšį - didelį gabalą kepintos 
duonos ir lenkiškos virtos dešros rinkę. Buvo alkanas, 
bet palauks. Maisto gali prireikti gerokai vėliau. 

Nepaisant, kad praėjo tiek laiko, po tamariksais jis 
rado Eleonoros Fridmen-Bernel pėdsakus, įspaustus 
kietame smėlyje - nusvirusios šakos juos apsaugojo nuo 
lietaus. Paskui jis atidžiai apieškojo šią kanjonų san- 
kirtą. Norėjo įsitikinti, kad čia kaip tik ta vieta, kur 
atplaukdavo Haukas. Jam pavyko. Haukas, atrodo, čia 
lankydavosi tikrai dažnai. Greičiausiai čia ir buvo vieta, 
kur kas mėnesį vykdavo Haukas. Kažkas, greičiausiai 
Haukas, pačiame toliausiame paplūdimio gale kajaką 
nuolaidžiu smėliu visada užvilkdavo aukštyn ir palik- 
davo po nulaužtu medvilnės medžiu. Iš šios vietos siau- 
ras takelis netikėta kryptimi vedė penkis šimtus jardų 
per krūmokšnius ir vėjo suneštas mažas smėlio kopas, 
nusileisdamas žemyn į Daugybės Griuvėsių kanjoną. 
Takelis baigėsi prie nedidelės riedulių užtvaros. 


Šioje ištryptoje vietoje Liphornas praleido pusę va- 
landos, iš dalies dėl to, kad negalėjo rasti nė ženklo, 
jog Haukas būtų žengęs toliau. Ši priedanga, atrodo, 
ir bus ta vieta, kur baigdavosi Hauko kelionės per 
pilnatį. Be to, jis ieškojo patvirtinimo tam, kas turėtų 
būti tiesa - tuo dabar buvo įsitikinęs. Šioje drėgnoje ir 
saugioje vietoje gerai išsilaikydavo pėdsakai, ir Hauko 
pėdsakų čia buvo pilna. Daugelis pėdsakų neseni - 
paskutinio vizito prieš nužudymą įrodymas. Liphornas, 
sutelkęs dėmesį į šiuos pėdsakus, galiausiai apsiribojo 
dviem atspaudais. Abu buvo įspausti kažko sunkaus ir 
tarsi šiek tiek nutrinti. Minkštas įspaudas be kraštų. 
Tačiau ne mokasino. Kažkas keista. Pagaliau apžiūrėjęs 
pėdsakus iš įvairių pusių Liphornas suprato, kas padarė 
tas keistas linijas. Kailis. Tačiau tai nebuvo gyvūno 
pėdsakai. Palyginęs mintyse, Liphornas nustatė, kad tie 
įspaudai žmogaus pėdos formos. 

Viską apžiūrėjęs, Liphornas pradėjo eiti kanjonu 
tolyn. Eidamas apsvarstė abejonių nekėlusius faktus. 
Braemas Haukas tikriausiai nenuskendo. Jam kažkaip 
pavyko persigauti per upę. Braemas Haukas - vaikis, 
nužudęs savo motiną, brolį ir seserį, gyveno kažkur 
šiame kanjone. Praleido čia beveik dvidešimt metų, 
gyvendamas toli nuo žmonių taip, kaip ir norėjo gy- 
venti. Pasibaigus žudiko gaudynėms, Haukas rado ber- 
niuką ir visus tuos ilgus metus šį apsigimusį medžiotoją 
aprūpindavo viskuo, ko reikėjo jam išgyventi. Niekaip 
kitaip nebuvo galima paaiškinti Hauko raštelio. Niekas 
kitas, kad ir apie ką Liphornas galvotų, negalėjo žmo- 
gui tapti motyvu atsisakyti akivaizdžiai tuščių pastangų 
pasistatyti slaptavietę ir parašyti raštelį. Jis nenorėjo, 
kad jo išprotėjęs sūnus būtų paliktas čia. Jis norėjo, kad 

sūnų surastų tas pats policininkas, kuris kadaise ber- 
niukui parodė žmoniškumo. Norėjo, kad sūnumi būtų 
rūpinamasi. Kad parašytų raštelį, atsisakė menkiausios 
galimybės išlikti gyvas. Smulkia rašysena, prisiminė 
Liphornas, buvo pradėta rašyti nuo kortelės krašto. Ką 
Haukas būtų parašęs, jeigu jam būtų užtekę laiko? Ar 
būtų paaiškinęs apie Braemą? Liphornas to niekada 
nesužinos. 

Apytikriai dvi mylias nuėjęs besirangančiu kanjonu, 
Liphornas rado vienintelę šiuolaikinio žmogaus veiklos 
žymę. Ant plačios pakopos virš kanjono dugno styrojo 
palikti apvalančiosios prakaito pirties kuolai. Iš pelenų 
buvo matyti, kad daug metų ja nesinaudota. Jeigu kan- 
jone kada nors ir ganyta, tai labai seniai. Jis nerado 
nei arklių, nei avių ar ožkų pėdsakų. Vieninteliai ka- 
nopų atspaudai buvo elnio patino. Čia, regėjos, buvo 
daugybė triušių, dygliakiaulių bei mažų graužikų. Jis 
pastebėjo trijų žvėrių pėdsakus, vedusius kanjono apa- 
čion prie duburio, maitinamo gilaus šaltinio. Nuke- 
liavęs keturias mylias, jis sustojo pavėsingoje vietoje 1r 
suvalgė mažą gabaliuką duonos ir kelis colius dešros. 
Šiaurinį dangaus pakraštį dabar dengė stori debesys. 
Buvo šalčiau, vakarykštis vėjas sugrįžo kerštaudamas. 
Pūtė kanjone, sukeldamas galingus oro sūkurius, kurie 
blaškėsi tai šen, tai ten. Girdėjosi keistas garsas, kurį 
sukelia vėjas, verždamasis pro akmenų plyšius. Aplink 
Liphorno kojas vėjas suko nukritusius lapus, užgož- 
damas bet kurį kitą garsą. 

Eiti prieš vėją buvo sunku, o iš vingiuoto, besirai- 
tančio kanjono dugno nustatyti nuotolį - net ir tokiam 
patyrusiam kaip Liphornas - buvo šiek tiek daugiau 
nei spėliojimas. „Dvigubas spėliojimas“, - pagalvojo 

jis. Jis turėjo atspėti, kiek šis ropštimasis per suvirtusius 
riedulius ir ėjimas aplink krūmus pridėjo kelio prie 
Etsičio nurodytų penkių su puse mylių. Buvo tikras, 
kad nuėjo mažiau nei nurodytas atstumas. Taip pat jis 
ieškojo Etsičio nupasakotų orientyrų, turėjusių pra- 
sidėti maždaug nuo trečiosios mylios. Tiesiai prieš save, 
kur kanjono dugnas darė staigų posūkį, jis pamatė 
uolos plyšį, kurio sienos išmūrytos akmenimis - tai 
buvo anasazių sandėlis. Ant uolos po plyšiu jis pamatė 
petroglifus, pusiau uždengtus aukštų krūmų. Užkopė 
minkšta žeme iki terasos viršaus ir nubrido per dil- 
gėlyną, norėdamas įsižiūrėti iš arčiau. 

Dominavo plačiapetės figūros smeigtukinėmis gal- 
vomis, jos, antropologų nuomone, vaizdavo anasazių 
šamanus. Pagal Etsičio aprašymą, jos atrodė „kaip di- 
delis beisbolo teisėjas, prieš save laikantis rausvą ap- 
sauginį krūtinės skydą“. Liphornas perkirto kanjono 
dugną ir užkopė ant pakopos kitoje pusėje. Iš čia pa- 
matė, ko ieškojo. 

Netoli savo pradžios Čiuskos. kalnuose Daugybės 
Griuvėsių kanjonas yra siauras ir giliai įsirėžęs į Činlio 
plynaukštės smiltainio klodus. Ten stačios ir statmenos 
kanjono uolos kyla beveik tūkstantį pėdų virš siauro 
ir smėlėto dugno. Kanjonas pasidaro kur kas seklesnis, 
kai išnyra Činlio slėnyje, ir tampa visiškai negilia sen- 
vage, kada per Grizvudo lygumas pasisuka į šiaurę 
Jutos link. Tačiau įrėžis vėl pagilėja artėjant per Nokai- 
tobenčą prie San Chuano. Čia keistas žemės plutos geo- 
loginis mišinys Daugybės Griuvėsių kanjonui suteikia 
kitą išvaizdą. Iš jo galėtum išlipti pakopomis. Pirmo- 
sios - žemos, kartais žeme apneštos uolos, kurios su- 
sigrūdusios kanjono vagoje, tada - šimtų jardų pločio 

sutrupinto smiltainio pakopos, toliau vėl stačios uolos, 
pakylančios iki kitos pakopos, ir dar daugiau uolų, 
pasiekiančių pačią Nokaito stalkalnio viršūnę. 

Pavasarį, kai už šimtų mylių Čiuskos kalnuose ima 
tirpti sniegas, Daugybės Griuvėsių kanjonu pradeda 
tekėti stipri srovė. Vasaros pabaigoje prasidėjus audrų 
sezonui srovė pakyla ir vėl nuslūgsta, iš menkos sro- 
velės tapdama ūmiais šniokščiančiais potvyniais, kurie 
į kanjono dugną verčia riedulius kaip vaikiškus rutu- 
liukus. Vėlyvą rudenį vanduo nusenka. Tada čia klestė- 
jusi gyvybė vandens randa tik šaltinių maitinamuose 
duburiuose. Iš vietos, kur ant smiltainio pakopos sto- 
vėjo virš tokio duburio, Liphornas galėjo matyti an- 
truosius Etsičio nupasakotus griuvėsius. Tiksliau, 
matėsi dveji griuvėsiai. 

Nišoje, antrajame uolų aukšte virš jo, buvo matyti 
vienų griuvėsių sienos dalis. Kiti griuvėsiai, sunykę iki 
šiek tiek didesnės nei krūmais apaugusi kalva, dunksojo 
uolos apačioje ne toliau kaip per du šimtus jardų nuo 
nišos. 

Visą dieną jis priešinosi susijaudinimui ir nuojautai, 
vertusiai skubėti. Jam dar daug reikėjo nueiti ir jis 
žengė labai atsargiai. Dabar jis spėriai žingsniavo per 
smiltainio terasą. 

Kai niša visiškai atsivėrė, jis sustojo. Kaip ir visos 
vietos, anasazių pasirinktos gyvenvietėms, šioji buvo 
atvira žemai žiemos saulei, o vasarą čia buvo pakan- 
kamai paunksnės. Po ja augo krūmokšnių plotelis, iš ko 
jis suprato, kad ten srūva šaltinis. Artinosi prie jo, dabar 
gerokai lėčiau. Nemanė, kad Braemas Haukas itin pavo- 
jingas. Haukas jį vadino šizofreniku - nenuspėjamu, bet 
neatrodė, kad jis nepažįstamiems pavojingas. Galų gale, 

apimtas beprotybės siautulio, jis žudė tik kartą. 
Liphornas atsegė pistoleto dėklą. 

Nesuskaičiuojami vandens srautai, tekėdami per vi- 
dinį nišos paviršių, smiltainyje žemiau jos išgraužė kelių 
pėdų įdubą. Vandens žymės rodė, kad lietinguoju metų 
laiku ten būdavo keturių pėdų gylio kūdra. Dabar te- 
buvo likę viena ar dvi pėdos pažaliavusio nuo dumblių 
vandens, vis dar papildomo plonos srovelės, besisun- 
kiančios iš apsamanojusio uolos plyšio. Kūdra buvo 
namai daugybei mažų leopardinių varlių, kurios šo- 
kavo tolyn nuo Liphorno batų. 

Šokavo tik kai kurios. 

Liphornas pritūpė ir šūktelėjo iš nuostabos. Jis ap- 
žiūrinėjo išmėtytus mažus varlių kūnelius: kai kurie jau 
sudžiūvę, kai kurie negyvi neseniai, tačiau visų viena 
koja buvo jukos siūlu pririšta prie mažų iš šakelių iš- 
pjautų kuoliukų. Jis stovėjo, bandydamas suvokti, ką 
tai reiškia. Kuoliukai aplink duburį buvo sukaišioti 
nedideliais rateliais, kurių išoriniai kuoliukai buvo 
įsmeigti beveik keturias pėdas nuo vandens. Panašu į 
kažkokį žaidimą, pamanė Liphornas. Jis bandė suprasti 
žmogų, kuriam tai teiktų malonumo. Nepajėgė supras- 
ti. Braemas Haukas buvo beprotis ir, galimas daiktas, 
pavojingas. 

Jis susimąstė. Braemas Haukas, ko gero, jau žino, 
kad jis čia. 

Liphornas prisidėjo delnus prie burnos ir sušuko: 
„Eleonora! Eli! Eli!“ Nutilęs klausėsi. 

Nieko. Už nišos verksmingai stūgavo vėjas. 

Jis sušuko dar kartą. Ir vėl nieko. 

Anasaziai savo statinius buvo susirentę ant akme- 
ninės pakopos virš kūdros. Apie dvylika, Liphorno 

spėjimu, mažų kambarėlių, kurių dalis buvo per du 
aukštus. Jis apėjo kūdros pakraščiu, perlipo per sugriu- 
vusias sienas, pažvelgė į sveikus išlikusius kambarius. 
Nieko. Sutrikęs grįžo prie kūdros. Kur ieškoti toliau? 

Nišos pakraštyje smiltainyje buvo aptrupėjusios pa- 
kopos, iškaltos kojoms dėti - laipteliai, vedę link pa- 
kopos virš nišos. Tikriausiai iš ten buvo galima patekti 
į kitą gyvenvietę. Iš nišos, eidamas aplink uolą, jis pate- 
ko prie krūmais apaugusios kalvos. Ir iškart pastebėjo, 
kad ji nusiaubta. Prie išorinės sienos buvo iškastas 
griovys. Visur išmėtyti kaulai. Kasinėta neseniai - vargu 
ar nuo to laiko, kai žemė išrausta, lijo. Liphornas ap- 
žiūrėjo. Ar dėl to Eleonora Fridmen-Bernel iškeliavo iš 
Čako San Chuanu žemyn? Kad galėtų ištyrinėti šioje 
gyvenvietėje daugiaspalvius puodus? Panašu, kad dėl 
to. Kas atsitiko po to? Kas jai sukliudė? Apieškojęs 
iškasinėtoje žemėje pririnko saują šukių. Jos gali būti 
ją dominusios rūšies. Dėl to negalėjo būti tikras. Iš 
žemės buvo išsikišusi puodo dalis. Dar viena. Apačioje 
iš pusės tuzino šukių buvo dvi didelės. Kodėl ji čia jas 
paliko? Tada jis pastebėjo keistą dalyką. Tarp griovyje 
išmėtytų kaulų jis nematė nė vienos kaukolės. Jos visos 
voliojosi ant žemės už griovio. Nė viena neturėjo žandi- 
kaulio. Gal tai natūralu. Žandikaulis jungėsi tik raume- 
niu ir kremzle, kurie kape per aštuonis šimtmečius 
negalėjo išlikti. Tačiau kur buvo trūkstami žandikau- 
liai? Pamatė penkis žandikaulius ant griovio krašto, 
tarsi išstatytus parodai. Jam tai priminė tvarkingai 
išdėliotus žandikaulius toje kasinėjimo vietoje, kur mirė 
Etsitis 17 Neilsas. ) 

Tačiau kur buvo griovį iškasusi moteris? Jis grį- 
žo prie kūdros ir apžiūrėjo pakopas. Pradėjo kopti 

galvodamas, kad tam yra gerokai per senas. Užlipęs 
uola penkiasdešimt pėdų, jis suprato du dalykus: tais 
anasazių laipteliais buvo nuolat laipiojama, ir jis, pra- 
dėjęs lipti, pasielgė kaip paskutinis kvailys. Jis kabinosi 
už akmenų, aklai siekdamas ranka kitos pakopos, spė- 
liodamas, kiek jų dar liko. Galų gale šlaitas tapo nebe 
toks status. Pažvelgė aukštyn. Jam pavyko. Jo galva 
beveik siekė viršų. Jis užsiropštė aukštyn, apatinę kūno 
dalį permesdamas per kraštą. 

Priešais stovėjo vyras ir žiūrėjo į jį. Jo barzdos apačia 
buvo nukirpta tiesia linija, jis vilkėjo tokia nauja nailo- 
nine striuke, kad vis dar matėsi sulankstymo raukšlės, 
mūvėjo nutrintais džinsais ir avėjo mokasinais, kurie, 
atrodė, buvo pasiūti iš elnio kailio. 

— Pone Liphornai, - tarė vyras. — Tėtė sakė, kad 
ateisite. 

Harisono Hauko raštelyje jam buvo žadama, kad dak- 
tarė Eleonora Fridmen-Bernel vis dar gyva. Ji gulėjo 
snausdama po pilka vilnone antklode bei susiūtų triušio 
kailiukų apklotu. Atrodė labai sunkiai serganti. 

— Ar ji gali kalbėti? - paklausė Braemo. 

— Truputį, - atsakė jis. - Kartais. 

Liphornui pasirodė, kad Braemas Haukas galėtų 
turėti omenyje save. Jis kalbėjo labai nedaug, o kartais 
nepratardavo nė žodžio. Ko galima tikėtis, pamanė 
Liphornas, po dvidešimties metų, neturint su kuo pa- 
sikalbėti, išskyrus per pilnatį. 

— Ar labai didelės? Jos žaizdos. 

— Sužeistas kelis, - atsakė Braemas. - Sulaužyta ran- 
ka. Šonas. Klubas. 

Ir visos žaizdos tikriausiai pūliuoja. Jos įkritęs veidas 
buvo paraudęs. 

— Tu ją suradai ir atnešei čionai? 

Braemas linktelėjo. Kaip ir tėvas, jis buvo tvirtai su- 
dėtas, nedidelio ūgio, trumpomis rankomis bei kojomis 
ir drūtu stipriu liemeniu. 

— Ar žinai, kas jai atsitiko? 

— Atėjo velnias ir ją sužeidė, - keistu žemu balsu 
pasakė Braemas. - Jis mušė ją. Ji pabėgo. Jis vijosi. Ji 
parkrito. Jis ją nustūmė. Ji nusirito į kanjoną. Susilaužė 
kaulus. 

Braemas jai buvo padaręs lovą. Iškasęs karsto for- 
mos duobę smėlyje, subirusiame į vieną iš nišos kam- 
barių, paklojo du ar tris sluoksnius lapų. Iš duobės 
sklido ligonio - šlapimo ir puvėsių - tvaikas. 

— Papasakok man, kaip tai atsitiko, - paprašė Lip- 
hornas. 

Braemas stovėjo, kur anksčiau buvo durys į mažą 
kambarėlį, - dabar siaura sienų properša be stogo. Už 
jo matėsi apsiniaukęs dangus. Vidudienį aprimęs vėjas 
vėl įsismarkavo. Pūtė iš šiaurės vakarų, stipriai ir vieno- 
dai. „Jau tikra žiema“, - pagalvojo Liphornas. Jis žiū- 
rėjo Braemui į akis. Jaunėlio akys tokios pat pilkai mė- 
lynos kaip ir tėvo. Akyse švytėjo ta pati energija. Lip- 
hornas žvelgė į jas, ieškodamas pamišimo žymių. Ir rado. 

— Pasirodė tas velnias, - Braemas kalbėjo labai lė- 
tai. — Jis iškasė kaulus ir atsisėdo ant žemės jų apžiūrėti. 
Vieną po kito juos čiupinėjo, matavo atsineštu įrankiu. 
Jis ieškojo žmonių sielų, už kurias niekas nebuvo mel- 
dęsis. Sielas jis išsiurbs iš kaukolių ir tas kaukoles išmes 
arba kai kurias išsineš kuprinėje. Vieną dieną, per pa- 
skutinę mėnulio pilnatį, - Braemas nutilo ir jo liūdnas 
barzdotas veidas nušvito. - Per pilnatį apsilanko tėtė: 
kalbasi su manimi, atneša, ko man reikia, - šypsena 
išnyko. — Netrukus pasirodė ši moteris, - jis linktelėjo 
į Fridmen-Bernel pusę. - Nemačiau jos ateinant, ma- 
nau, gal ją atnešė angelas Moronis, nes aš matau vis ą, 
kas šioje vietoje vyksta. Moronis paliko ją kautis su 

velniu. Ji atėjo prie senųjų namų uolos papėdėje, čia 
žemiau, kur laikau savo varles. Nežinojau, kad ji ten. 
Užgrojau dūdele, išgąsdinau ją, ir ji pabėgo. Tačiau kitą 
dieną ji atėjo ten, kur velnias kasinėjo kaulus. Pamačiau 
juos kalbantis. 

Išraiškingas Braemo veidas pasidarė nuožmus. Jo 
akys, atrodė, dega pykčiu: 

— Jis pargriovė ją, kovodamas užsiropštė ant jos. 
Pakilęs apieškojo jos kuprinę, o ji pašoko ir nubėgo 
prie krašto, kur uola leidžiasi žemyn iki upės vagos, ir 
nukrito. Velnias priėjo prie jos ir spyręs koja apvertė, — 
Braemas nutilo, jo veidu riedėjo ašaros. 

— Jis ją paliko, kur buvo nukritusi? 

Braemas pritariamai linktelėjo. 

— Tu palaikei jos gyvybę, - pasakė Liphornas, - ta- 
čiau dabar, man atrodo, ji miršta. Reikia išgabenti ją 
iš čia. Į ligoninę, kur gydytojai jai duos vaistų. 

Braemas spoksojo į jį. 

— Tėtis sakė, kad galiu jumis pasitikėti, - jis tai pasa- 
kė susigėdęs. 

— Jeigu jos iš čia neišgabensime, ji mirs, — tarė Lip- 
hornas. 

— Tėtis atneš vaistų. Kitą kartą, kai patekės pilnatis, 
jis atvyks su vaistais. 

— Bus per vėlu, - pasakė Liphornas, - pažvelk į ją. 

Braemas pažvelgė. 

- Ji miega, - tarė tyliai. 

— Ji karščiuoja. Matai, koks veidas. Koks karštas. 
Jai infekcija. Jai reikia pagalbos. 

Braemas pirštų galiukais palietė Eleonoros Fridmen- 
Bernel skruostą. Išsigandęs juos atitraukė. Liphornas 
pagalvojo apie sudžiūvusius varlių kūnus, bandydamas 

suderinti tą vaizdą su jo švelnumu. Kaip suderinti pa- 
mišimą? 

— Reikia pasidaryti neštuvus, - pasakė Liphornas. — 
Jei galėtum surasti dvi pakankamai ilgas kartis, tarp 
jų pririštume antklodę ir galėtume ją nešti. 

— Nereikia, - pasakė Braemas Haukas. - Kai bandau 
ją pajudinti, išvalyti, kada padaro pirmą arba antrą 
numerį, ji rėkia. Nežmoniškai skauda. 

— Neturime pasirinkimo, - pasakė Liphornas. - Pri- 
valome tai padaryti. 

— Baisu, kai ji rėkia, - pasakė Braemas. - Negaliu 
klausytis, todėl palikau ją daryti po savimi, - jis pa- 
žvelgė į Liphorną, tikėdamasis supratimo. Per paskuti- 
nįjį savo apsilankymą Haukas, matyt, jam nukirpo 
plaukus ir apdailino barzdą. Senis ne kirpėjas. Plaukus 
jis paprasčiausiai visur paliko colio ilgio ir per colį 
žemiau Braemo smakro nurėžė barzdą. 

— Geriau jau palikti ją nešvaroje, - pritarė Liphor- 
nas. - Teisingai pasielgei. O dabar ar gali man surasti 
dvi kartis? 

Braemas linktelėjo: 

— Tuojau. Turiu karčių netoliese, - jis išnyko be jokio 
garso. 

„Tikriausiai panašiai žmonės vaikščiodavo, kai gy- 
veno kaip plėšrūnai“, - pagalvojo Liphornas. Žmogus 
išlavino gyvuliškus instinktus, o kada tie instinktai 
apvildavo, badaudavo kartu su visa šeima. Kaip Brae- 
mas medžiojo? Tikriausiai spąstais ir lanku - dides- 
nius žvėris. Tikriausiai tėvas jam davė šautuvą, tačiau 
šūvius galėjo kas nors išgirsti. Jis klausėsi negilaus 
Eleonoros Fridmen-Bernel kvėpavimo ir jį užgožiančių 
vėjo gūsių. Staiga išgirdo duslų klaksėjimą. Iš pradžių 

vienodą, vėliau - garsesnį. Jis pašoko. Sraigtasparnis. 
Tačiau kol išėjo į lauką, aplinkui tik vėją tegirdėjo. 
Žvelgė nusivylęs į pilkumą. Jis surado ją. Privalo ją iš 
čia išvežti. Riziką kelė tai, kad pėr tokią nelygią vie- 
tovę reikėjo nešti tokį trapų krovinį. Bus nelengva. 
Gali būti neįmanoma. Sraigtasparnis ją išgelbėtų. Ko- 
dėl Haukas nedėjo didesnių pastangų ją išgelbėti? 
Neturėjo laiko, spėjo Liphornas. Sūnus papasakojo 
jam apie sužeistą moterį, tačiau tikriausiai nepasakė, 
kaip arti mirties ji buvo. Haukas gal būtų norėjęs 
kokiu nors būdu išgelbėti šią moterį, neatiduodamas 
į kalėjimą už padarytą beprotišką nusikaltimą iki gy- 
vos galvos (o gal mirties) savo išprotėjusio sūnaus. 
Net ir Haukui reikėjo laiko, kad išspręstų šį uždavinį. 
Jis buvo per daug paliegęs, kad išneštų ją vienas. Jeigu 
jis tai būtų padaręs, ji būtų papasakojusi apie ją slau- 
giusį vyrą, ir tada Braemas būtų surastas —- pamišęs 
trijų aukų žudikas stotų prieš teismą. Vienintelė gali- 
ma išeitis, kurią matė Liphornas, buvo rasti Braemui 
kitą slaptavietę. Tam prireiktų laiko, o žudikas jo 
Haukui nepaliko. 

Moteris muistėsi ir dejavo. Kartu su Braemu jie tu- 
rėjo nunešti ją į kanjono apačią, paskui dar penkias 
mylias iki upės. Surišę kajakus, neštuvus padės ant 
vieno iš kajakų ir nuplukdys ją į Meksikanhatą. Sugaiš 
mažiausiai penkias ar šešias valandas, kol ją paims 
greitoji pagalba. Arba jeigu leis oras, iš Farmingtono 
atskris sraigtasparnis. Oras tikriausiai nebuvo labai 
prastas, jeigu kažkas sugebėjo atskristi iki čia. 

Jis išėjo į lauką. Dangus buvo apsiniaukęs. Jautėsi 
ozonas. Netrukus pradės snigti. Tada pamatė ateinantį 
Rendelą Eliotą. 

Eliotas pakėlė ranką. 

— Pamačiau jus iš ten, - pasakė, rodydamas pro Lip- 
horną į stalkalnio kraštą. - Atėjau pasižiūrėti, gal reikia 
pagalbos. 

— Žinoma, - tarė Liphornas, - labai reikia. 

Eliotas sustojo per kelias pėdas: 

— Suradai ją? - paklausė. 

Liphornas parodė į griuvėsius. Jis prisiminė, kad 
Eliotas skraidė sraigtasparniu. 

— Kaip ji jaučiasi? 

— Nekaip, - atsakė Liphornas. 

— Tačiau bent jau gyva? 

— Ištikta komos, - pasakė Liphornas. - Negali kal- 
bėti, - jis norėjo, kad Eliotas apie tai sužinotų nedel- 
siant, — abejoju, ar išgyvens. 

— Dieve mano, - sušuko Eliotas, - kas jai atsitiko? 

— Manau, ji nukrito, - atsakė Liphornas. - Panašu, 
kad iš gana aukštai. 

Eliotas susiraukė. 

— Ji čia, viduje? — paklausė. - Kaip ji čia pateko? 

— Apylinkėse gyvena vyras. Atsiskyrėlis. Jis ją rado 
ir bandė palaikyti jos gyvybę. 

— Prakeikimas, - pasakė Eliotas ir praėjo pro Lip- 
horną. - Ji čia, viduje? 

Liphornas nusekė iš paskos. Jie sustojo: Eliotas spok- 
sojo į Fridmen-Bernel, o Liphornas stebėjo Eliotą. Lip- 
hornas norėjo viską atlikti tiksliai ir teisingai. Tik Elio- 
tas mokėjo valdyti sraigtasparnį. 

— Ją rado atsiskyrėlis? — pratarė jis iš lėto, klaus- 
damas pats savęs. Papurtė galvą. - Kur jis yra? 

— Nuėjo atnešti poros karčių. Rengiamės padaryti 
neštuvus. Norime nugabenti ją žemyn prie San Chua- 

no. Ten palikti jos ir mano kajakai. Nuplukdysime iki 
Meksikanhato, kur sulauksime pagalbos. 

Eliotas tyrinėdamas vėl žiūrėjo į ją. 

— Ant stalkalnio stovi mano sraigtasparnis. Galė- 
tume ją nunešti ten. Bus kur kas greičiau. 

— Puiku, - tarė Liphornas, - pasisekė, kad mus radai. 

— Iš tiesų kvaila, - pasakė Eliotas. —- Turėjau prisi- 
minti šią vietą. Kartą ji man pasakojo, kad anksčiau, 
kai sudarinėjo gyvenviečių aprašus, tarp Šukių čia rado 
daugiaspalvės keramikos. Žinojau, kad ji ketino čia 
sugrįžti. 

Jis nusisuko nuo moters. Jo akys susitiko su Lip- 
horno. 

— Beje, ji kai ką pasakė, kas man pakišo mintį, jog ji 
čia lankėsi ir anksčiau. Ji tiksliai to nesakė, tačiau, 
manau, ji čia neteisėtai kasinėjo. Manau, kad rado, ko 
ieškojo, todėl sugrįžo. 

— Tikriausiai jūs teisus, - pasakė Liphornas, - ji 
kasinėjo tuos griuvėsius ant žemesnės pakopos. Iškasė 
nemažai kapų. 

— Ir užmiršo atsargumą, - pridūrė Eliotas, žiūrė- 
damas į ją. 

Liphornas linktelėjo. „Kur dingo Braemas? Sakė, 
užtruks tik minutę“, - Liphornas išėjo iš griuvėsių ir 
nužvelgė statų šlaitą po uola. Ne toliau kaip už dešim- 
ties pėdų stovėjo į sieną atremtos dvi kartys. Braemas 
grįžo ir, pamatęs velnią, pasišalino. Kartys tikriausiai 
buvo eglinės, išdžiūvusios. Upės atplukdyti sausuoliai, 
spėjo Liphornas, į Daugybės Griuvėsių kanjoną 1š to- 
limų kalnų atnešti kurio nors potvynio. Šalia karčių 
gulėjo virvė, nuvyta iš žaliaminės odos. Jis nuskubėjo 
atgal į olą. 

— Labai baikštus žmogus, - pasakė Liphornas. -— 
Paliko kartis ir vėl dingo. 

— Štai kas, - pasakė Eliotas, nusiteikęs skeptiškai. 

Sulenkė antklodę perpus, padarė skyles ir stipriai 
pririšo prie karčių. 

— Elkitės su ja labai atsargiai, - pasakė Liphornas. — 
Tikriausiai sutrupintas kelis. Sulaužyta ranka, vidinis 
kraujavimas. 

— Žinau, kaip elgtis, - tarė Eliotas, - kadaise rinkau 
sužeistuosius. 

Ir Eliotas, rodės, elgėsi labai atsargiai. Tačiau vis tiek 
pajudinta Eleonora Fridmen-Bernel suvaitojo. Ir vėl 
prarado sąmonę. 

— Manau, ji nualpusi, - pasakė Eliotas. — Ar tikrai 
manote, kad ji miršta? 

— Taip, - tarė Liphornas. - Jums duosiu sunkesnį 
galą, nes esate jaunesnis ir stipresnis, ir ne toks pa- 
vargęs. 

— Teisingai, — atsakė Eliotas. Jis paėmė karčių galus 
prie moters galvos. | 

— Eikite pirmas. Jūs žinote kelią iki sraigtasparnio. 

Jie atsargiai nunešė Eleonorą Fridmen-Bernel nuo 
stataus šlaito krašto, paskui prie ilgos akmenuotos 
nuošliaužos, ėjusios nuo griuvėsių nuožulniai žemyn. 
Už nuošliaužos, - tikriausiai tai ją ir sukėlė, - buvo gili 
erozinė griova, kuria iš viršaus tekėdavo vandens srau- 
tas. Eliotas pasuko griovos link. 

— Pailsėkime truputį, - pasakė Liphornas. - Padėk 
ją ant šios plokštės. 

Dabar jis buvo visiškai tikras tuo, ką planavo Eliotas. 
Kur nors pakeliui į sraigtasparnį, nesvarbu kur, Eleo- 
norai Fridmen-Bernel turėjo atsitikti kažkas lemtinga. 

Eliotas paprasčiausiai negalėjo rizikuoti, kad ji pasiektų 
ligoninę. Idealu, jeigu kas nors lemtinga atsitiktų ir 
Liphornui. Jei Eliotas būtų nekvailas, jis palauktų, kol 
jie palypės šimtą ar daugiau pėdų į griovos viršų. Tada 
pakeltų savo neštuvų galą ir nuverstų Fridmen-Bernel 
ir Liphorną žemyn į akmenų maišalynę. Tada nusileistų 
ir jeigu reikėtų juos pribaigti, padarytų visa, kas rei- 
kalinga. Pakaktų galvos trinktelėjimo į akmenį, kad 
neliktų nieko, kas medicinos ekspertui sukeltų įtarimą. 
Suprasti visa tai buvo gana lengva. Žinoti, kaip to 
išvengti, buvo kitas dalykas. Liphornas negalėjo su- 
galvoti nieko doro. Šauti į Eliotą — vadinasi, šauti į 
sraigtasparnio pilotą. Priversti juos skraidinti, atstačius 
ginklą, nebuvo praktiška. Eliotas žinos: pakilus į orą, 
Liphornas nešaus. Jis galėtų sraigtasparniu išdarinėti 
triukus, dėl ko Liphornas nesuvaldytų situacijos. Ir, 
galimas daiktas, jis turi mažąjį pistoletą. Be to, jeigu, 
pradėjus kopti aukštyn, Eliotas paprasčiausiai paleis 
savo laikomą neštuvų galą, Liphornas bus bejėgis. 

— Ar čia vienintelis kelias aukštyn? - paklausė Lip- 
hornas. 

— Vienintelis, kurį matau, - atsakė Eliotas. - Ne toks 
jau prastas, kaip atrodo. Iš lėto pajėgsime užkopti. 

— Aš su moterimi palauksiu čia, apačioje, - pasakė 
Liphornas, - o jūs atskraidinkite sraigtasparnį kur nors 
čionai, kad mums nereikėtų kopti aukštyn. 

Tikriausiai prireikus įmanoma nutupdyti sraigta- 
sparnį ant šios plokštės, spėjo Liphornas. Reikėtų būti 
geru pilotu, tačiau tas, kuris evakuodavo sužeistuosius 
Vietname, turėtų būti labai geras pilotas. 

Atrodė, Eliotas svarsto. 

— Gera mintis, - pasakė jis. 

Įkišo ranką į švarko kišenę, ištraukė mažą melsvą 
pistoletą ir nutaikė į Liphorno gerklę. 

— Atsek savo diržą, - pasakė. 

Liphornas atsegė. 

— Ištrauk. 

Liphornas ištraukė. Jo ginklo dėklas nukrito ant 
žemės. 

— Dabar paspirk jį man. 

Liphornas paspyrė. 

— Gerai padirbėjai, - pasakė Eliotas. 

— Nepakankamai gerai. 

Eliotas nusijuokė. 

— Geriau nepadaryk manyje kulkos skylės, - pasakė 
Liphornas, - arba joje. 

— Teisingai kalbi, - atsakė Eliotas, - tačiau dabar aš 
nebeturiu kitos išeities. Atrodo, kad tu tai supratai. 

— Supratau, kad, palypėjus pakankamai aukštai ant 
uolų, tikėjaisi mus nuridenti žemyn. 

Eliotas linktelėjo. 

— Nesuprantu tavo motyvų. Kam dėl viso šito žudyti 
tiek daug žmonių. 

— Maksė tau aną dieną papasakojo, - atsakė Eliotas. 
Gera nuotaika staiga prapuolė, buvo apimtas smarkaus 
įsiūčio: - Ko, po velnių, turtingas vaikinas privalo 1m- 
tis, kad kam nors padarytų įspūdį? | 

— Priblokšti Maksę, - pasakė Liphornas. - Ji iš tiesų 
graži jauna moteris. - Pagalvojo, gal ir jis toks pat kaip 
Eliotas. Jis irgi nenori, kad viskas blogai baigtųsi, dėl 
Emos. Ema menkai tevertino žmonių suradimą vien 
tam, kad jie būtų nubausti. Tačiau tai iš tiesų jai pa- 
darytų įspūdį. Jei myli moterį, nori jai padaryti įspū- 
dį. Patino instinktas. Herojus randa dingusią moterį. 

Išgelbėta gyvybė. Jis nenorėjo, kad dabar viskas baig- 
tųsi blogai. Tačiau turėjo blogai baigtis. Visiškai netru- 
kus, kai tik pasitaikys patogi proga, Rendelas Eliotas 
nužudys Eleonorą Fridmen-Bernel ir Džo Liphorną. 
Liphornas negalėjo sugalvoti, kas galėtų tam sukliu- 
dyti, išskyrus galbūt Braemą Hauką. 

Braemas turėjo būti kažkur netoliese. Atnešti kartis 
jam prireikė vos kelių minučių. Jis pamatė velnią, atpa- 
žino jį ir pasislėpė. Braemas Haukas buvo medžiotojas. 
Taip pat Braemas Haukas buvo pamišęs ir bijojo to 
velnio. Ką jis darys? Liphornas pagalvojo, kad žino. 

— Kol kas ją palikime čia ir paėjėkime tiesiai, - pa- 
sakė Eliotas, pistoletu parodydamas į pakopos kraštą. 
Kaip tik ta kryptimi Liphornas norėjo eiti. Tai buvo 
vienintelis kelias, vedęs prie patogios priedangos. Tuo 
keliu turėjo nueiti ir Braemas. 

— Atrodytų keista, jeigu vienoje vietoje nukristų per 
daug žmonių, - pasakė Liphornas. - Du būtų per daug. 

— Žinau, - tarė Eliotas. - Ar turite geresnį suma- 
nymą)? 

— Galbūt, - pasakė Liphornas. - Pasakyk man, dėl 
ko tai darai. 

— Manau, atspėjai, - pasakė Eliotas. 

— Spėju, dėl Maksės, - tarė Liphornas. - Tau jos rei- 
kia. Tačiau ji savarankiška moteris, suvokianti skirtu- 
mą tarp klasių, turinti daugybę nemalonių prisiminimų 
apie aukštesniosios klasės jai padarytas nuoskaudas. Ir 
svarbiausia, ji žiauri, maža niekšelė. Tave ir tokius kaip 
tu ji niekina, nes viskas jums gyvenime buvo paduota. 
Taigi, manau, ketini padaryti kažką, kas neturėtų nieko 
bendra su aukštesniąja klase. Padaryti kažką, ko nei 
Maksė, nei niekas kitas negalėtų ignoruoti. Iš to, ką man 

pasakojai Čake, tikriausiai tai būtų nustatymas, kas 
atsitiko anasaziams, ištyrus jų genetinius defektus. 

— Turiu pripažinti, - tarė Eliotas, - tu ne toks bukas, 
kaip bandai apsimesti. 

— Tuos genetinius kaulų defektus, kurių ieškai, radai 
šioje vietoje ir taip pat, spėju, gyvenvietėje Čekerborde. 
Čia kasinėjai neteisėtai, ir netikėtai pasirodžiusi mūsų 
draugė tave užklupo tai darant. 

Eliotas pakėlė laisvą ranką: 

— Todėl aš ją bandžiau nužudyti ir viską sugadinau. 

— Man įdomu viena, - pasakė Liphornas. - Ar tu 
buvai tas asmuo, kuris anonimiškai įskundė, kad Eleo- 
nora yra puodų vagis? 

— Tikrai taip, - atsakė Eliotas. - Supratai kodėl? 

— Nevisiškai, - pasakė Liphornas. „Kur, po velnių, 
pasidėjo Braemas Haukas? Gal pabėgo“. Liphornas tuo 
abejojo. Jo tėvas nebūtų bėgęs. Tačiau jo tėvas nebuvo 
šizofrenikas. 

— Neįmanoma gauti leidimo kasinėti, - pasakė Elio- 
tas. - Neužtenka vieno gyvenimo. Tie šikniai biurokra- 
tai visada tas vietas saugo ateičiai. O jeigu gyvenvietė 
nusiaubiama, ji priskiriama kitai kategorijai. Tada ne- 
žiūrima taip griežtai, kai jau sykį ji buvo sujaukta. 
Buvau sumanęs vėliau pateikti kai kurias nuorodas apie 
kasinėjimo vietas, iš kurių vogdavo Eleonora. Jie būtų 
suradę jos kūną, vadinasi, būtų sugavę savo Laiko vagį. 
Jie neieškotų nieko kito ir galbūt neįtarinėtų manęs. Ir 
tada aš gaučiau leidimą kasinėti, - jis nusijuokė. - 
Aplinkinis kelias, tačiau - aš įsitikinau - veikia. 

— Tu vis tiek susirinkdavai kaulus, - pasakė Lip- 
hornas. - Kai kuriuos nusipirkdavai, kai kuriuos pats 
išsikasdavai. 

— Klaidingai mąstai, drauguži, - pasakė Eliotas. — 
Tai - neoficialūs kaulai. Jie „ne vietoje“. Rasdavau juos 
neoficialiai, todėl kai gausiu leidimą, žinosiu, kur rasti 
„oficialiai“. Ar supranti tai? - Eliotas šypsodamasis 
žvelgė tiesiai į jį. Jam tai patiko. - Kai gausiu leidimą 
kasinėti, sugrįšiu ir anksčiau mano rasti kaulai bus 
užregistruoti vietovėje. Nufotografuoti. Dokumentuo- 
ti, — jis vėl nusišypsojo. - Tie patys kaulai - galbūt, ta- 
čiau dabar jie taps „oficialūs“. 

— O kaip dėl Etsičio 1r Neilso? - paklausė Liphornas. 

Pro Elioto petį jis pamatė Braemą Hauką. Jis pamatė 
Hauką, nes vyras norėjo, kad Liphornas jį pamatytų. 
Jis slėpėsi už suskilusio krūmų pridengto smiltainio 
luito. Rankoje laikė kažkokį išlenktą daiktą ir pamo- 
javo juo Liphornui. 

— Tai buvo klaida, - pasakė Eliotas. 

— Jų nužudymas? 

Eliotas nusijuokė. 

— Reikėjo ištaisyti klaidą. Neilsas elgėsi labai neat- 
sargiai. Buvo per daug godus. Kai tie kvailiai pavogė 
ekskavatorių, galima buvo neabejoti, kad juos sugaus, — 
jis metė žvilgsnį į Liphorną. - Ir Neilsas jums, vaikinai, 
tikrai būtų išpliurpęs viską, ką žinojo. 

— Kas pakenktų tavo reputacijai, - įterpė Liphornas. 

— Katastrofiškai, - pasakė Eliotas. Jis pamojavo pis- 
toletu. - Tačiau skubinkis. Norėčiau išsinešdinti iš čia. 

- Jei tyrinėji tai, ką manau, - pasakė Liphornas, — 
kai ką norėčiau tau parodyti. Fridmen-Bernel kai ką 
rado. Domiesi žandikaulių deformacijomis. Kažkuo 
panašiu? 

— Taip, kažkuo panašiu į tai, - pasakė Eliotas. — 
Supranti, kaip veikia žmogaus chromosomos? Vaisius 

iš motinos paveldi dvidešimt tris chromosomas ir dvi- 
dešimt tris iš tėvo. Genetinė informacija perduodama 
genais. Laikui bėgant, genetinio jungimosi taškuose 
atsiranda poliploidija. Kai kurie gauna daugiau chro- 
mosomų, randasi būdingi pakitimai. Paveldimi. Čake, 
kai kuriuose ankstyvosiose Čako laidojimo vietose, 
radau kairiajame žandikaulyje papildomą krūminį dan- 
tį. Kartu aptikau priekinio kaulo virš kairiosios aki- 
duobės sustorėjimą. Be to, - Eliotas nutilo. - Supranti 
tai? 

— Genetika nebuvo mano mėgstamiausias dalykas. 
Per daug matematikos, - pasakė Liphornas. Ką, po 
velnių, veikė Braemas Haukas? Ar jis tebesislėpė už to 
priešais tįsančio luito? 

— Būtent, - tarė atsakymu patenkintas Eliotas. - Čia 
tėra vienas procentas kasinėjimo ir devyniasdešimt de- 
vyni - darbo kompiuteriu, kuriant statistinius mode- 
lius. Šiaip ar taip, trečias dalykas, kuris panašiai kaip 
matematika įrodo genų paveldimumą, yra skylė žandi- 
kaulyje, per kurią eina nervų audiniai ir kraujagyslės. 
Čake maždaug nuo 650 mūsų eros metų, iki kol jie 
užgesino laužus ir iškeliavo, toji šeima kairiajame žan- 
dikaulyje turėjo dvi skyles, o dešiniajame — įprastinę 
vieną. Be to, yra kitų bruožų. Ir čia - aš visa tai randu 
tarp išeivių. Ar gali suprasti, kodėl tai svarbu? 

— Ir įdomu, - pasakė Liphornas. - Daktarė Fridmen 
turėjo žinoti, ko tu ieškai. Ji išsaugojo daugybę žan- 
dikaulių, - jie jau buvo beveik prie didžiojo smiltainio 
luito, — aš tau parodysiu. 

— Abejoju, kad ji rado ką nors, ko nepastebėjau, — 
pasakė Eliotas. Jis sekė Liphorną, laikydamas pirštą ant 
pistoleto gaiduko. - Šia kryptimi mums vis tiek pakeliui. 

Dabar jie ėjo pro smiltainio luitą. Liphornas įsi- 
tempė. Jei čia nieko neatsitiks, jam reikės bandyti kažką 
kita. Gal nepasiseks, tačiau jis nestovės ramiai, kad 
būtų paprasčiausiai nušautas. 

- Štai tiesiai prieš mus, - pasakė Liphornas. 

— Manau, kad tu tiesiog... 

Sakinys pasibaigė gargaliavimu, smarkiai iškvepia- 
mu oru. Liphornas atsisuko. Eliotas sviro šiek tiek į 
priekį. Pistoletas buvo nuleistas. Nugaroje kyšojo 
maždaug šešių colių strėlės stiebas ir galas su plunks- 
nomis. 

Liphornas metėsi prie jo, išgirdo antros strėlės švil- 
pimą ir duslų smūgį. Ji pervėrė Elioto kaklą. Pistoletas 
iškrito ant akmenų. Eliotas susmuko. 

Liphornas susirado pistoletą. Atsitūpė prie vyro ir 
apvertė aukštielninką. Akys atmerktos, tačiau atrodė 
ištiktas šoko. Pro lūpų kraštą sruvo kraujas. 

Dabar vėjas nešiojo sniegą, mažas sausas snaigės, 
kurios kaip baltos dulkės gulė ant akmenų. Liphornas 
apžiūrėjo strėlę. Panaši į tas, kurias medžiotojai lanki- 
ninkai perka sporto prekių parduotuvėse. Tvirtai įsmi- 
gusi į Elioto kaklą. Mėginimas ištraukti tik dar labiau 
pablogintų padėtį. Jeigu ji galėtų būti dar blogesnė. 
Eliotas mirė akyse. Liphornas stovėjo, dairydamasis 
Braemo Hauko. Dabar Haukas stovėjo prie luito, laiky- 
damas didelį neišvaizdų iš metalo, medžio ir plastiko 
pagamintą lanką ir žvelgdamas aukštyn. Iš kažkur Lip- 
hornas girdėjo sraigtasparnio klaksėjimą. Braemas 
Haukas išgirdo anksčiau. Jis stovėjo labai arti prie- 
dangos, pasirengęs išnykti. | 

Sraigtasparnis išniro per stalkalnio briauną beveik 
virš galvos. Pamojavęs Liphornas pamatė atsakomąjį 

mojavimą. Sraigtasparnis apsuko ratą ir dingo virš 
stalkalnio. 

Liphornas patikrino Elioto pulsą. Neatrodė, kad 
pulsas tvinksi. Apsidairė Braemo Hauko, kurio, rodės, 
nė nebūta. Nuėjo prie neštuvų, kuriuose gulėjo daktarė 
Fridmen-Bernel. Ji pramerkė akis, neatpažindama pa- 
žvelgė į jį ir vėl užsimerkė. Ėmė snigti smarkiau, snaigės 
vienodai gulė kaip dulkės. Nespausdamas, labai at- 
sargiai apklostė ją triušių kailiukų apklotu. Grįžo prie 
Elioto. Pulso nebuvo. Atsegė švarką 1r marškinius ir 
pasiklausė širdies plakimo. Nieko. Žmogus nebekvė- 
pavo. Rendelas Eliotas - Ekseterio, Prinstono ir Har- 
vardo auklėtinis, Karinio jūrų laivyno kryžiaus kavalie- 
rius - gulėjo negyvas, persmeigtas strėlės. Liphornas 
pačiupo kūną už rankos ir nuvilko po luitu, kur slėpėsi 
Braemas Haukas. Eliotas buvo sunkus, o Liphornas 
išvargęs. Stipriai traukdamas ir sukiodamas jis išrovė 
strėles. Į Elioto švarką kuo švariau nuvalė kraują ir 
paėmęs akmenį sudaužė į gabaliukus, kuriuos susidėjo į 
šoninę kišenę. Tai padaręs, susirado nudžiūvusių šakų 
ir jomis nesėkmingai bandė apdangstyti kūną. Tačiau tai 
buvo nesvarbu. Kojotai Rendelą Eliotą vis tiek suras. 

Tada išgirdo triukšmą, lyg kažkas leistųsi žemyn į 
griovą. Tai buvo policininkas Čy - atrodė išvargęs ir 
susitaršęs. 

Liphornui prireikė įdėti pastangų, kad neišsiduotų 
esąs apstulbintas. Jis parodė į neštuvus: 

— Daktarę Fridmen turime skubiai nugabenti į ligo- 
ninę, - pasakė jis. - Ar gali padaryti, kad tas daiktas 
nutūptų čia ir ją paimtų? 

- Žinoma, - pasakė Čy ir tekinas pasileido atgal 
griovos link. 

— Palauk sekundę, - pašaukė Liphornas, 

Čy sustojo. 

— Ką čia matei? 

Čy kilstelėjo antakius: 

— Mačiau jus stovint šalia ant žemės tysančio žmo- 
gaus. Manau, tai buvo Eliotas. Ir netoliese neštuvus. Ir 
gal mačiau dar vieną vyrą. Kažkas išnyko iš akių, kai 
tik išnirome per viršūnę. 

— Kodėl manai, kad tai buvo Eliotas? 

Čy atrodė nustebęs: 

— Jo išsinuomotas staigtasparnis pastatytas viršuje. 
Supratau, kad išgirdęs, jog ji gyva, jis norės patekti čia 
ir nužudyti ją anksčiau, nei jūs atsirasite. 

Liphornas ir vėl buvo apstulbintas. Šį kartą dėjo 
mažiau pastangų nuostabai nuslėpti. 

— Kaip Eliotas, manai, sužinojo, kad ji gyva? 

Čy nutaisė rūškaną veidą. 

— Šiaip ar taip, aš jam pasakiau. 

- Ir tada įžvelgei ryšį? 

— Tada sužinojau, kad jis buvo pateikęs prašymą 
leisti kasinėti šią gyvenvietę ir taip pat tą, kur jis nužudė 
Etsitį ir Neilsą. Abu prašymai atmesti. Nuvykau su juo 
pasikalbėti ir radau — prisimeni plastikinių šiukšlių 
maišelių dėžę Čekerbordo gyvenvietėje. Vieno maišelio 
trūko. Taigi jis buvo paslėptas Elioto virtuvėje. Jame 
buvo žandikaulių. 

Liphornas neklausė, kaip Čy pateko į Elioto virtuvę. 

- Eik ir pasirūpink, kad sraigtasparnis nutūptų čia. 
Ir niekam nesakyk. 

Čy žiūrėjo į jį: 

— Žodžiu, apskritai nieko nekalbėk. Viską tau paaiš- 
kinsiu, kai bus proga. 

Čy skubiai nužingsniavo prie griovos. 

— Ačiū, - sušuko Liphornas, nors nebuvo tikras, kad 
Čy išgirdo. 

Tuo metu, kai įkėlė neštuvus ir sraigtasparnis pakilo 
nuo uolos, ėmė snigti dar smarkiau. Liphornas buvo 
prisiglaudęs prie šono. Žvelgė žemyn į akmeninį pei- 
zažą, laiko valia išpjaustytą vertikaliais stulpais, dabar 
sniego nubaltintą. Jis greitai nukreipė akis į šalį. Be 
baimės galėtų skraidyti dideliais reaktyviniais lėktuvais. 
Vidinėje ausyje kažkas ėmė virpėti, kėlė savotišką 
šleikštulį. Užsimerke, nurijo seiles. Krito pirmasis snie- 
gas. Kai oras pagerės, jie čia sugrįš pasiimti sraigta- 
sparnio ir paieškoti Elioto. Tačiau per daug neieškos, 
nes paieškų beviltiškumas bus labiau negu akivaizdus. 
Viską dengs sniegas. Vėl sugrįš po atlydžio. Suras tik 
kaulus, taip pat išdraikytus kaip ir anasazių skeletai, 
kuriuos jis plėšdavo. Tuomet jau nebeliks strėlės pada- 
rytų žaizdų žymių. „Mirties-.priežastis - nežinoma“, — 
įrašys bylos tardytojas. Auką suėdė plėšrūnai. 

Jis pažvelgė pro petį. Čy sėdėjo įsispraudęs už per- 
tvaros prie neštuvų, laikydamas ranką ant Eleonoros 
Fridmen-Bernel rankos. Atrodė, ji pabudo. „Paklausiu, 
kokias gydymo apeigas rekomenduotų“, - pagalvojo 
Liphornas ir staiga suvokė, kad dėl nuovargio pradeda 
paistyti kvailystes. Užuot paklausęs, patylėjo. Pagalvojo, 
kaip šį vakarą juo didžiuotųsi Ema, jei būtų namie ir su- 
žinotų, kad ši moteris saugiai nugabenta į ligoninę. Jis 
galvojo apie Braemą Hauką. Maždaug po dvidešimt ketu- 
rių dienų vėl patekės pilnatis. Braemas vėl lauks prie Dau- 
gybės Griuvėsių kanjono žiočių, tačiau tėtis nebeateis. 

„Aš ateisiu“, - pagalvojo Liphornas. Kažkas turi jam 
pasakyti. Ir tai reiškė, kad savo planus išvykti iš rezer- 

vacijos jam teks atidėti ir, ko gero, ilgam. Išspręsti, ką 
daryti su Braemu Hauku, tikriausiai prireiks kur kas 
daugiau nei vienos kelionės upe pasroviui. Ir jeigu rei- 
kės sukiotis čia aplinkui, ko gero, jis galėtų atsiimti 
savo prašymą. Kaip sakė kapitonas Nesas, bet kada 
galės paduoti iš naujo. 

Džimas Čy pastebėjo, kad Liphornas žiūri į jį. 

— Kaip jaučiatės? - paklausė Čy. 

— Jausdavausi ir geriau, - atsakė Liphornas. Ir tada 
į galvą šovė kita mintis. Pasvarstė. Kodėl ne? 

— Girdėjau, esi žiniuonis. Girdėjau, giedi „Palaimos 
kelią“, tiesa? 

Čy atrodė truputį priblokštas. 

— Taip, sere, - atsakė. 

— Norėčiau, kad man pagiedotum, - pasakė Liphor- 
nas. 

Jau veikia 
Detektyvų mėgėjų klubas! 


Klubo nariu gali tapti kiekvienas, manantis, 
kad detektyvų skaitymas nėra tuščias 
laiko gaišimas. 


Klubo nariu tapsite atsiuntę mums laišką, 
kuriame bus nurodyta: vardas, pavardė, amžius, 
išsilavinimas, profesija, adresas, telefonas. 


Laukiame: 


Jūsų atsiliepimų apie jau išleistas 
Juodosios serijos knygas, pageidavimų, 
kurių autorių detektyvus siūlytumėte išleisti. 


Jūsų pasisakymai ir pageidavimai bus 
spausdinami Detektyvų klubo leidinėlyje 
Juodoji serija, kurį nemokamai gaus 
visi klubo nariai. 


Leidinėlyje rasite informaciją 
apie leidyklos planus ir klubo veiklą. 


Aktyviausius klubo narius leidykla kvies 
dalyvauti lietuviško detektyvo konkurso 
vertinimo komisijoje. 


Leidykloje kuriama detektyvų įvairiomis 
kalbomis biblioteka, kuria galės naudotis 
Detektyvų klubo nariai. 

Jeigu esate vilnietis(-ė) arba atvykote į Vilnių, 
kviečiame užsukti į leidyklą, kurioje Juodosios 
serijos detektyvus galima nusipirkti 
mažesnėmis kainomis. 


Klubo narių laukia konkursai, siurprizai, 
lengvatos. 


Rašykite adresu: 


Leidykla Baltos lankos 
Detektyvų mėgėjų klubas 
Mesinių g. 4, 2001 Vilnius 


Elektroninis paštas: 
baltos.lankosOpost.omnitel.net 


Informacijos teiraukitės 
tel. (22) 220126, 
faks. (22) 220152 

Jau išėjo Juodosios serijos knygos: 


„Colin Dexter, Paskutinis autobusas į Vudstoką 
„Petra Oelker, Mirtis prie muitines 

„Ed McBain, Kita Niujorko puse 

„-ky, Katė negali nepeliauti 

„Raidas Dubrė, Patvarumo riba 
„Boileau-Narcejac, Šaltas prakaitas 

„Tony Hillerman, Laiko vagis 


HNO LELONA 


Netrukus pasirodys: 


Sėbastien Japrisot, Mirtininkų kupė 
Colin Dexter, Tylus Nikolo Kvino pasaulis 
Patricia Cornwell, Visi įkalčiai 

UAB „Baltų lankų“ leidyba, 
Mesinių g. 4, 2001 Vilnius 
Spausdino AB „Vilspa“, 
Viršuliškių sk. 80, 2056 Vilnius 
Užsakymas 57 


Be žinios dingsta įžy 
načiai išėjusi tyrinėti indėnų gyvenvietės griuvėsių, ku- 
riuos praturtėjimo tikslais niokoja „laiko vagys“. 

Senovinėje kapavietėje tarp vogtų dirbinių ir kaulų 
randami du lavonai. Kad išsiaiškintų stulbinančią tiesą, 
kodėl viena po kitos vykdomos žiaurios žmogžudystės, 
navahų genties policijos leitenantas Džo Liphornas i ir 
policininkas Čy privalo atsigręžė) į praeitį... 


| "Tony Hillermanas - vienas garsiausių šiuoikanių 
Amerikos detektyvų meistrų, pelnęs ne vieną Amerikos 
detektyvų rašytojų asociacijos apdovanojimą. Jam suteik- 
ti Amerikos irrdėnų centro ambasadoriaus ir navahų gen- 
ties bičiulio garbės vardai, kurių daugiau nėra nusipelnęs 
"nė vienas baltasis. 


„Nuostabiai sumanyta... Pribloškianti pabaiga.“ 
„Los Angeles Times Book Review 


| Killer inau kaip niekas kitas gyvai vaizduoja Ari- 
“ zonos dykumą ir perteikia navahų išmintį.“ 
Phyllis A. Whitney 


„Knyga pilna atradimų... Jis pažįsta žmonės, vietovę Ir 
žino, kaip skaityti pėdsakus.“ 


|| 


Chicago Tribune 


